
Въведение 

Искате ли да се запознаете с най-великия лечител на Земята? Добре тогава, погледнете в огледалото. Вие самите сте своя най-добър лекар. 

Всеки човек е надарен с мощна вътрешна лековита сила. Тази книга ще ви научи как да я използвате, за да се обичате и да постигнете оптимално здраве. 

Доброто здраве е наше естествено право по рождение; то не е стока, за която трябва да плащате с чести посещения при някой скъпо платен лекар. Силата за създаване на добро здраве и възможност да се радваме пълноценно на живота се намира в нас самите. Собствените ни знания, вяра, любов и действия са много по-мощни и ефикасни от всякакви хапчета или научни "постижения". 

Целта на тримесечната холистична програма "Здравето е в твоите ръце" е да ни даде сила и да ни помогне да се научим да си помагаме сами. Като холистичен лекар аз гледам на себе си на първо място като учител. Аз съм партньор в процеса на оздравяването на моите пациенти и сега се надявам да стана и ваш партньор. 

След като четете тази книга, вероятно се интересувате от алтернативите на традиционните начини на лечение. Може би, подобно на милиони други хора, не сте доволни от надутите цени и пазарния манталитет на ортодоксалната медицина. Може би ви е писнало от отнасящи се покровителствено към вас лекари, които не отделят време, за да се съобразят с присъщите само на вас нужди. Може би сте усетили неприятните странични ефекти на лекарствените средства или сте били подложени на ненужна или неуспешна оперативна намеса. 

Мотивацията ви да се запознаете с холистичната медицина вероятно е породена от сериозно заболяване, упорито оплакване или загриженост за бъдещето. Каквото и да е настоящото състояние на тялото и ума ви, ще бъдете по-здрави и силни, когато приключите природосъобразната оздравителна програма. Вие ще поемете по-голяма отговорност за собственото си здраве и ще се радвате на плодовете на независимостта. Ще бъдете част от холистичната здравна революция. 

Холистичната здравна революция е не по-малко необходима от нашата Американска революция от 1776 година. Здравната институция се разви до империя, загрижена повече за своята власт и богатство, отколкото за добруването на своите "поданици". Разбира се, съществуват много искрени и посветени на работата си лекари, а и има място за техниките на традиционната медицина. Но в същото време е назряла нуждата от тотално преразглеждане на системата. Изключително важно е да започнем да концентрираме вниманието си върху профилактиката и естествените начини на лечение, вместо върху лекарствата и хирургията. 

Холистичната здравна революция означава все по-голям брой хора да вземат решения, свързани със здравето, на основата на солидни, изпробвани по научен път знания. Сред тях са професионалисти в областта на алтернативната медицина като нутриционисти, хиропрактици, масажисти-терапевти, фитотерапевти, хомеопати, акупунктуристи и др. Те прилагат по-здравословен начин на хранене и използват хранителни добавки и билки. Вместо да чакат появата на симптоми, те се грижат да балансират своите тела и умове, така че вероятността от заболяване намалява. 

Терминът "холистичен" означава "цялостен". Има се предвид съобразяване с целия индивид: тяло, ум и дух. Интересно е, че корените на health /здраве/ се намират в англосаксонската дума hal или "цял". Думата "медицина" обаче произлиза от "медисин", нещо, което се дава като лек при болест. Всъщност медицината се занимава в много по-голяма степен с грижи за болестите, отколкото с грижи за здравето. 

Да погледнем първото определение за здравето в New World Dictionary на Webster: "физическо и умствено благополучие". Ако се замислите, сами ще стигнете до извода, че системата, която признава интегралната връзка между тялото и ума, наистина се грижи за здравето, докато системата, съсредоточена предимно върху физиката, се грижи за болестта. 

Основната разлика между медицинския и холистичния подход е следната: първият третира симптомите, докато вторият третира целия човек и корените на симптомите. Така например ако имате мигрена, вместо да предпише лекарство, което блокира временно болката, холистичният лекар ще изследва хранителните, емоционалните и физическите фактори, докато открие причината за проблема и го атакува. 

Медицината често потушава, прикрива симптомите с лекарства или, когато положението се влоши, променя тялото по оперативен път. Холистичните лекари уважават симптомите. Ние търсим корените на причината и опитваме да коригираме нарушеното равновесие без да обиждаме още повече тялото. Звучи напълно разумно, нали? Въпреки това този подход е чужд за съвременната медицина. 

Медицинската наука обикновено прави заболяванията да изглеждат прекалено сложни, за да могат да бъдат разбрани от непрофесионалистите. Истината за болестите обаче е проста. 

Основата на всички болести е една и съща: токсемия или отравяне и/или нарушаване равновесието на тялото. Тялото е в състояние на здраве, когато всички органи и системи са в равновесие и хармония и без токсини. А това може да се постигне, само когато поемем отговорността в свои ръце и правим нужното за поддържане на доброто ни здравословно състояние. Холистичните лечители могат да помогнат, но никой не може да направи това вместо вас. В крайна сметка нашето здраве е в нашите ръце. 

За първи път си дадох сметка за здравата връзка между ума и тялото, когато се занимавах с бойни изкуства като тийнейджър. Получавайки черния си колан вече знаех, че умственият, духовният и физическият компоненти на човешкото същество са взаимно свързани и зависими. Потърсих начин да интегрирам тези знания с целта си да стана лекар. 

Желанието ми да стана лекар се породи, когато майка ми умря от сърдечно заболяване, а баща ми - от рак, и двамата на сравнително млада възраст. Беше ясно, че смъртта им бе в резултат на неправилни хранителни навици, стрес и излагане на токсини. Исках да помогна на други хора да избягнат нашата семейна трагедия, като стана лекар, който учи как да се грижим за себе си. 

Избрах пътя на модерната хиропрактика, която набляга върху профилактиката и лечението на целия индивид. Другото, което ме привлече към този колеж бе интензивното обучение по въпросите на храненето. 

Започнах да практикувам, твърдо решен да помагам на пациентите си да се научат как да запазват равновесието и доброто си състояние, вместо само да им давам временно облекчение. Открих обаче, че повечето хора разбират принципите на холистичната медицина, но не са в състояние да ги приложат в живота. Всички имаха най-добри намерения, но им беше трудно да се грижат за ума и тялото си без определена структура. 

За да им помогна да прилагат принципите на холистичната медицина и профилактика по-ефикасно, аз разработих "холистичния триъгълник". Този подход се оказа изключително успешен. По време на петнайсетгодишната ми практика стотици хора не само преодоляха упорити заболявания, ами и се научиха да водят по-здравословен начин на живот, като използваха този модел. 

Холистичният триъгълник е учебно и лечебно средство и спомага за определяне посоката на мислите и действията. Холистичният триъгълник поставя вашето здраве в собствените ви ръце. Той има три страни: ментално-емоционална /умствено-духовна/ основа, физическа страна и химическа страна. 

В тази книга ще изследваме в дълбочина всяка една от страните на триъгълника. Ще научите за техните силни и слаби моменти и влиянието им върху вашия живот. Ще откриете как си взаимодействат трите страни на вашия триъгълник - ментално-емоционална, физическа и химическа. 

Ето някои основни примери. Онова, което ядете /химическата страна/ се отразява върху настроението /умствено-духовната страна/ и нивото на енергия /физическата страна/. Физическата активност /физическата страна/ се отразява върху метаболизма /химическата страна/ и ни прави по-положително настроени и съсредоточени /умствено-духовната страна/. 

Още по-важно, знанията и любовта към нас самите /умствено-духовната страна/ ни дават вътрешната сила да елиминираме токсините /химическата страна/ и да поддържаме определен режим на физическа активност /физическата страна/. Умствено-духовната основа поддържа другите две страни на триъгълника и ни прави способни да вършим полезни за здравето неща. 

Здравето се крепи от подхранване на умствено-духовната страна с любов. Любовта е най-мощната лековита сила. Безусловната любов към нас самите е основата на здравето и най-важната храна. 

Това не е нарцисизъм, а истинска любов към нас самите. Като обичаме себе си, ние всъщност започваме да се държим не така егоистично, защото способността ни да обичаме другите и да въздействаме положително на света се увеличава. 

Може би се притеснявате, че не се обичате достатъчно и не притежавате умствено-духовната сила да действате така, както е най-добре за здравето ви. Моля ви от сърце: бъдете с отворено съзнание и си дайте шанс. Можете да се научите да обичате себе си. Съществуват практики и начини на мислене, които са в състояние да ви помогнат да релаксирате и да постигнете любовта към вас самите и доброто здраве, които се ваше естествено състояние. 

После можете да направите следващата стъпка. Тя включва детоксикирането на здравето и възприемането на пълноценен, индивидуализиран начин на хранене, допълнен с подходящи хранителни добавки. Можете да подхраните физическата си с страна с кислород, като започнете редовно да изпълнявате програма за физическа активност, предназначена специално за вашите способности и нужди. Можете да научите кои холистични специалисти допълват вашите грижи за здравето. Всичко това е част от тримесечната холистична програма "Здравето е в твоите ръце". 

Тази програма е обяснен стъпка по стъпка план за подобряване на всички страни на доброто ни състояние чрез грижи за холистичния триъгълник. Тя е предназначена за реални хора, не за светци. Всеки прави пропуски и част от програмата е да се научим да си прощаваме и да се връщаме в "правия път". 

Програмата започва с попълване на въпросниците за оценка на собственото здравословно състояние, посредством които разбираме в какво положение се намира и холистичният ни триъгълник. По този начин се мотивираме да започнем програмата и да я следваме. 

През първия месец вниманието е насочено върху развиването на умствено-духовната страна чрез различни практики и самообучение. След като умствено-духовната страна бъде подсилена, вече сме готови да укрепим тялото си и да го направим по-гъвкаво, като започнем програмата за физическа активност. 

Вторият месец набляга върху детоксикацията и заместването на храните с ниска хранителна стойност с пресни, даващи енергия храни. Ще изхвърлите токсините, ще изградите по-здравословни хранителни навици и ще се наслаждавате на разнообразни природни храни. Ще извлечете полза от гладуването със сурови сокове - т. е. ще се въздържате от всякаква друга храна и напитки, освен сурови сокове - през този период, като продължавате физическата си активност и умствено-духовните практики. 

Целта на последния месец от програмата е достигането на още по-добра физическа форма чрез засилването на физическата активност. През този месец вероятно ще откриете, че се чувствате и изглеждате по-стройни, по-млади и по-силни. В края на програмата ще бъдете забележително подмладени и енергизирани. 

Това може и да ви се стори прекалено оптимистично, но то почива върху многогодишен опит. В частната ми практика, наречена "Силата на холистичното здраве", всеки пациент бива воден по своя програма "Здравето е в твоите ръце". Основната ми цел е да помогна на пациентите си в крайна сметка изобщо да не се нуждаят повече от мен! 

Програмите на моите пациенти включват и лечение в моя кабинет, но много често то има второстепенно значение. Най-важното е това, което хората правят самостоятелно. Резултатите от подобен подход са смайващи и вдъхновяващи. Хората не само преодоляват здравословните си проблеми; те преобразяват живота си в много отношения. 

Не искам да създам у вас впечатление, че ще ви бъде лесно да постигнете превъзходно здраве и да направите живота си по-добър. Напротив, мога да обещая точно обратното: холистичната програма "Здравето е в твоите ръце" не е вълшебна панацея; тя е упорит, тежък труд. Постиженията са право пропорционални на вниманието, което отделяте на своя триъгълник. Този труд обаче носи много радост. Ще откриете, колко забавен е процесът, а по пътя ще забележите доста подобрения. Колкото повече стъпки предприемете към това, да се обичате, докато достигнете състояние на здраве, толкова по-голямо удовлетворение ще изпитвате, а то на свой ред ще увеличи себеуважението ви. Вместо позорната спирала, водеща надолу, програмата ще ви изведе по възходяща траектория. 

Когато преминете към холистичен начин на живот, ще се оживите от увеличените си познания, от духовността, от физическата си активност и пълноценните храни. Няма да живеете вечно, но вероятно ще живеете по-дълго и по-качествено. Ще въздействате положително върху хората край себе си и обществото, вместо да бъдете жертва на цивилизацията. 

Най-значимите болести на нашето общество - сърдечно-съдовите, раковите, диабетът, затлъстяването и пристрастяванията - са естествено следствие от изкуственото обкръжение, което наричаме цивилизация. Ние не печелим войната срещу тези убийци, тъй като средствата ни са насочени в неправилна посока. 

Подхранването на вашия триъгълник ще ви помогне да живеете в по-голяма хармония със силите на природата и да активизирате вътрешната си лечебна сила. То ще ви даде възможност да създадете убежище за себе си насред съвременния свят. По този начин ще си подсигурите енергията и любовта, които са ви необходими за един здрав, изпълнен с радост живот. 

Първа част 

Вашият холистичен триъгълник 
Първа глава 
Опознайте холистичния си триъгълник 
Имате ли упорит здравословен проблем, който искате да премахнете? А болки, от които желаете да се отървете? Може би ви се иска да имате повече енергия и по-добра физическа форма. 

Имате ли нужда да релаксирате и да се освободите от напрежението? Искате ли да бъдете по-оптимистично и положително настроени? Желаете ли да се избавите от чувството за вина и страх? Бихте ли искали да развиете духовната си страна? 

Всички тези промени, и дори повече, са възможни. Лечебната сила е вътре във вас и само вие можете да я промените. Можете да започнете този процес като се запознаете с холистичния триъгълник, който можете да оформите за по-голяма яснота с длани. 

Холистичен триъгълник 

1. ФИЗИЧЕСКА СТРАНА: 
- Почивка - възстановява в най-голяма степен здравето; 
- Огъвкавяване - разтягане; 
- Мускулно-скелетна система; 
- Сърдечно-съдова система; 
2. ХИМИЧЕСКА СТРАНА: 
- Да не се приемат токсични вещества /наркотици, лекарства, консервирани храни, кофеин, никотин, захар и др./; 
- Прием на пълноценна, естествена, непреработена храна; 
- Индивидуализирани хранителни нужди; 
3. УМСТВЕНО-ДУХОВНА СТРАНА: 
- Най-лошите врагове на ума: страх и вина. 
- Най-лошите врагове на духа: отхвърляне и липса на вяра. 

Как се роди холистичният триъгълник 

През първите години от моята практика често откривах, че пациентите желаят да гледат холистично на своето здраве, но им е прекалено трудно или непонятно как да го постигнат без "пътна" карта. Затова започнах да търся символ, който да вдъхне живот на холистичните принципи и да ги направи приложими в практиката. Този символ трябваше едновременно да свързва и да очертава компонентите на холистичното здраве. 

Класическата холистична тройка или триъгълник е: ум-тяло-дух. Макар това да е една красива и дълбока тройка, открих, че мнозина пациенти не могат да разчитат на нея и тя не винаги върши практическа работа. За мнозина тя звучи прекалено мистично и далечно. 

Най-големият ми проблем с тази тройка бе разделянето на ума и духа. Моят опит показва, че именно тяхното свързване върши работа. Знанието и вярата трябва да се поддържат едно друго, за да създадат желание и воля за действие. Затова умствено-духовната част се превърна в основа на холистичния триъгълник, който разработих. Освен това открих, че отделянето на физическите и химическите компоненти на тялото помагат на хората да идентифицират своите слаби и силни страни и да се научат да подхранват всеки аспект. 

За да образувате триъгълника, използвайте палците и показалците на двете си ръце. Опънете палците хоризонтално, като поставите единия върху другия. Вдигнете показалци диагонално, така че върховете им да се докоснат и да образуват върха на триъгълника. 

Палците представляват умствено-духовната страна, която е основата на здравето. Умственият и духовният елемент се преплитат и се поддържат един друг, също като палците. Дясната страна на триъгълника, образувана от десния показалец, представлява химическата страна, а лявата - физическата. 

Благодарение на тази асоциация ще запомните лесно страните. Физическата страна е отляво, тъй като сърцето също се намира отляво и е най-големият орган на сърдечно-съдовата система. Дясната страна е химическата, тъй като там се намира черният дроб, основният детоксикиращ орган. 

Въпреки че умствено-духовната, химическата и физическата страна имат свои уникални качества, те са взаимно зависими и си взаимодействат. Трите страни работят заедно, за да създадат цялостната здравна картина. Грижите за едната страна на триъгълника поддържат и подсилват останалите. 

Холистичният триъгълник е символ на вашето здраве. Той е учебно средство и, надявам се, източник на вдъхновение. Може да ви звучи драматично, но символите могат да имат огромна сила, ако вярвате в това, което представляват. Колкото повече научавате и мислите за своя триъгълник, толкова по-силно ще влияе той на вашите решения и живот. 

Следващите глави ще ви запознаят с много практически начини да се грижите за своя холистичен триъгълник. Но първо нека се запознаем с всяка от страните. 

Вашата умствено-духовна страна 
Знаете ли кое е най-важното за поддържането на здравето от нас самите? Отношението, вярата и постоянството. Умствено-духовната страна на вашия триъгълник е тяхната поддържаща система и основата за доброто ни здравословно състояние. 

Умствената страна е свързана с разбирането на основните истини за здравето. Ето някои от базисните принципи:

- Доброто здраве не е просто отсъствие на симптоми; то е състояние, при което всички органи и системи са в равновесие и хармония. 

- Болестите или симптомите са естествен начин на общуване с нашето тяло и е изключително важно да открием тяхното послание. Потискането на симптомите с лекарства ни лишава от ценна информация за нас самите. 

- Дълготрайното добро здраве е резултат от разпознаването и коригирането на дълбоките причини за симптомите и правене на необходимото за предотвратяване на повторна проява на болестта. 

- Доброто здраве е резултат от здравословните практики. 

Най-големите неприятели на умствената страна са страхът и вината. Традиционната медицина може да внуши страх, когато се отнася високомерно и покровителствено. Тя например често кара пациентите, които не поглъщат предписаните от лекаря им лекарства, да се чувстват виновни. 

Холистичните лекари се стремят да елиминират страха от неизвестното и поощряват разбирането, самоосъзнаването и поемането на отговорност. Може би ви се струва, че поемането на отговорност за собственото здраве ще ви накара да се чувствате по-виновни от всякога. Но истински холистичният подход е да се разбере как вашите мисли и действия могат да се отразят върху вашето здраве и да бъдете мотивирани да се промените, защото се обичате, а не защото се чувствате виновни. 

Умствената страна на триъгълника включва познанието, което ви кара да се чувствате наистина добре. Но за да включите в практиката това, което знаете, трябва да развиете духовния аспект: вяра във вътрешната лечебна сила, с която се ражда всеки един от нас. 

Може би ви се иска да повярвате в нея, но сте скептично настроени. И тъй като повечето от нас са научени да вярват на външни авторитети, а не на самите себе си, когато става дума за нашето здраве, няма нищо чудно, че изпитвате съмнения. Не се притеснявайте, ако в началото нямате вяра в естествената лечебна сила във вас; можете да я култивирате. 

Има три основни начина за придобиване на вяра: 

1. Интелектуален подход: четене за холистичните принципи за различни успешни случаи и изследвания. 

2. Практики: молитва, медитация, оздравяващи моменти, релаксация и визуализация. Тези практики помагат да почувствате истината на едно по-дълбоко ниво. 

3. Личен опит. Това е може би най-мощният начин за култивиране на вяра в естественото лечение. Когато преминете през природосъобразната програма "Здравето е в твоите ръце", сами ще се убедите във възможностите на вътрешната си лечебна сила. 

Основната храна на духовната страна е любовта. Колкото и често да повтарям следните думи, пак няма да е достатъчно: Любовта е най-мощната лечебна сила в света. Когато се обичате, вие се отнасяте към себе си с уважение и грижа. Предприемете нужните действия, за да активирате вътрешния си "лекар" и превантивни мерки, за да поддържате доброто си състояние. Основата на доброто здраве и щастие е безусловната, неосъждаща любов. 

Помислете за момент дали се обичате безусловно. Отнасяте ли се с уважение и загриженост към тялото си? Приемате ли се или се гълчите за несъвършенствата? Отделяте ли време за подхранването и релаксацията, които заслужавате? Окуражавате ли се, прощавате ли си? Отнасяте ли се към себе си така добре, както се отнасяте към най-добри си приятел? 

Ако честният отговор на някои от тези въпроси е "не", не се чувствайте сразени или неадекватни. Повечето от нас имат отрицателни програми, които трябва да преодолеят. Не е нужно да останете закотвени в едно или друго състояние на ума. Можете да се освободите от емоционален багаж така, както можете да намалите килограмите си. Можете да трансформирате начина си на мислене така, както можете да промените контурите на своето тяло. Можете да се научите да обичате себе си. 

Разбира се, всяко човешко същество е податливо на грешки, и ще има моменти, когато няма да се обичате. Но вместо да продължавате по водещата надолу спирала, можете да се научите да подхранвате своя триъгълник и да тръгнете отново по възходящата пътека на любовта към самите себе си. В тази книга ще научите практики и начини да приучите мисълта си да ви помага да постигате самоопрощение, да преодолеете отрицателния ефект от родителското влияние и да релаксирате до степен, да подхранвате любовта към самите себе си. 

Умствено-духовната сила може да допринесе много при лечението. При мен дойдоха двама пациенти, Джон и Бил, с оплакване от болки в долната част на гърба. Джон беше на трийсет и пет години, теглото му беше с около двайсет килограма над нормата, силен, но тежък. Бил беше на трийсет и две години, с около двайсет и два килограма наднормено тегло и не бе в добра форма. Джон бе играл американски футбол в гимназията, а след това, в колежа и по-късно, вече като работещ, постепенно бе развил бирено коремче. Бил бил естествено слаб до края на колежа, после започнал да яде много и напълнял. И двамата имаха заседнали професии и не спортуваха редовно. 

И Джон, и Бил бяха ходили при своите лекари и бяха минали курсове на лечение с болкоуспокояващи и почивка, но бяха получили само временно облекчение. Щом се върнели на работа и спрели лекарствата, болката се връщала. 

Прегледът показа почти еднакви резултати: и двамата имаха кръстно-поясен радикулит. В кабинета ги лекувах по един и същ начин: с наместване на гръбначния стълб, изтегляне и диатермия /прилагане с лечебна цел на високочестотен ток с ниско напрежение за нагряване на дълбоко разположените тъкани/. Обясних им също така, че трябва да отслабнат, да си правят вана рано сутрин и да започнат да изпълняват редовно лека физическа програма, за да заякчат гръбначния стълб и да намалят налягането върху прешлените. Тяхното участие бе най-важната част от лечебната им програма. 

Джон бе ентусиазиран от перспективата да се избави от болките в гърба. Допадаше му идеята да държи контрола в свои ръце, вместо да чака безпомощно какво ще каже и направи лекарят. Отношението му можеше да се изрази с тези няколко думи: "Ще го направя; мога да го направя." Той започна да тренира в гимнастическия салон, да прави упражнения за релаксиране, промени начина си на хранене и отслабна. След два месеца вече нямаше нужда от професионалната ми помощ, освен от време на време за пренастройка. През следващите шест месеца той продължи да отслабва, докато възвърна предишните си килограми. 

Бил, от друга страна, все си намираше някакво извинение. Сутрин бързал прекалено много, за да се къпе. Нямал време да започне да тренира в някой фитнес-клуб или да плува. Не желаеше да се откаже от обилните късни вечери, които му доставяли такова удоволствие. Отношението му можеше да се резюмира с думите: "Бих го направил, но..." и "Не можеш ли да направиш нещо?" 

Бил желаеше да се избави от болката, но искаше някой друг да го направи вместо него. Както предвиждах, лечението в кабинета ми не бе достатъчно, за да се отърве от проблемите с гърба; той също трябваше да положи известни усилия. Бил изгуби вяра в холистичния подход и реши да отиде на "истински специалист". В крайна сметка му направиха операция на гръбначния стълб: дисектомия и ламинектомия /отстраняване на диск и гръбначна маса/. 

Операцията донесе само временно облекчение на Бил и по-късно хроничните болки в гърба се върнаха. 

Ето двама мъже с еднаква история и диагноза, но единият се избави от болката и сега е строен и в добра физическа форма, докато другият е жертва на хронични болки. Поуката от тази истинска история е очевидна. Изключително важно е да имаме устойчиви умствено-духовни основи, да вярваме в естествения оздравителен процес и да направим нужното, за да го подпомагаме. 

Вашата химическа страна 
Дясната страна на холистичния триъгълник представя химическия елемент на здравето. Той включва всичко, което вкарваме в тялото: храни, напитки, лекарства и хранителни добавки. 

В наши дни замърсяването на планетата предизвиква основателни притеснения. Мнозина от нас обаче не обръщат внимание на това, как замърсяват собствените си тела. А храните не са единственото обкръжение, върху което ние, като отделни личности, имаме контрол. 

Посредством промени в хранителните навици и гладуване, ще детоксикирате тялото си и можете да създадете оптимално здрава вътрешна среда. Не само ще получите незабавни резултати; вероятността от поява на сериозно заболяване също намалява значително. Американската асоциация "Сърце", Американската диабетична асоциация и Националният онкологичен институт, както и много други подобни организации, вече признават връзката между начина на хранене и най-големите съвременни убийци. А природолечителите знаят това от векове. 

Основното средство на химическата страна на триъгълника е детоксикацията, елиминирането на токсините и почистването на тялото. Десетте най-опасни токсини, които трябва да се постараете да елиминирате, са: захарта; бялото брашно и рафинираните въглехидрати; млечните продукти; червеното месо; различните консерванти, оцветители, ароматизатори, набухватели и т. н. на храната /в това число и големите количества сол/; кофеинът; никотинът; алкохолът; наркотиците; и токсините от околната среда. 

Моля ви, не позволявайте на този списък да ви спре. Процесът ще бъде постепенен и вие ще получите много повече, отколкото това, от което ще се откажете. Ще добавите към диетата си много и най-разнообразни плодове, зеленчуци и зърнени храни, пълноценни природосъобразни храни, едновременно енергизиращи и вкусни. 

Да, отказването от любимите отрови може и да е трудно, но не чак толкова, колкото вероятно си мислите. Точно тук идва ред на взаимодействието между трите страни на триъгълника. Подсилването на умствено-духовната страна ще ви даде информацията и вдъхновението, които са ви нужни за детоксикацията. 

Отказването от токсините не означава, че ще се чувствате лишени от нещо. Разбира се, не е лесно да се преборим с лошите навици, но съществуват множество хранителни и приятни алтернативи, на които можете да се наслаждавате. Тези храни от "Райската градина" произлизат от оригиналния източник на енергия - Слънцето. Високоенергийните естествени храни могат да ви помогнат да се чувствате по-добре и по-млади сега, отколкото на двайсетгодишна възраст /особено ако по онова време сте ходили много по партита и сте консумирали консервирани храни/. Освен това ще се научите да подхранвате холистичния си триъгълник с подходящи витаминни, минерални и билкови добавки. 

Вашата физическа страна 
Физическата страна на вашия триъгълник обхваща генетичното ви наследство и структура и физическата ви форма. Именно в тази страна на триъгълника действаме както с това, което ни е дадено, така и с онова, което сме направили с него. 

Тъй като не можем да променим генетичното си наследство, вниманието тук е съсредоточено върху онова, което можем да направим за подобряване състоянието на нашето тяло посредством грижи на физическо ниво. Тяхната основна форма е физическата активност. Холистичната програма включва аеробни /сърдечно-съдови/ упражнения, упражнения за развитие на мускулатурата и скелета и разтягане. Холистичният подход изисква да се съсредоточим върху правилното дишане, техника и форма, вместо върху съревнованието. 

Второстепенни форми на грижи за физическо състояние са тези, които ни предлагат различните терапевти - хиропрактици, масажисти, както и други природосъобразин физически терапии. Като част от развиването на физическата страна вероятно ще решите да посещавате периодично въпросните терапевти. Краткият преглед на различните възможности на страница... /109 в оригинала/ може да ви помогне да определите кой вид терапевт подхожда най-добре на вашите нужди. 

Това не означава да се откажете напълно от своя лекар. Традиционната медицина несъмнено има своето място и е незаменима в случаите на сериозни травми. Но определено бихте могли да извлечете полза от услугите на холистичните лечители. Смисълът е да се запознаете с алтернативите и да правите информирано своя избор, вместо да се ограничите само с традиционния начин на здравеопазване. 

Взаимодействие 

Всяка страна на вашия холистичен триъгълник влияе и взаимодейства с другите две. Прост пример на този процес е физическата активност. Тя е хранителна съставка номер едно на физическата страна, но оказва също така незабавен ефект върху умствено-духовната страна. Ендорфините, естествено произвеждани от тялото химикали при физическа активност, предизвикват особено еуфорично усещане. Дори анаеробните упражнения могат да подобрят настроението, да увеличат концентрацията и да създадат усещане за увереност. От химическа страна спортуването може да намали напрежението и да увеличи самоосъзнаването. Тогава човек ще бъде по-предразположен да избира полезни храни и да не преяжда. 

Вероятно вече сте изпитали как физическата активност се отразява върху трите страни на триъгълника и сигурно сте усетили обратния ефект след преяждане. Обилното ядене може да ви накара да се почувствате мудни и неспособни за нещо повече от гледане на телевизия или кратка дрямка. В този случай химическата страна влияе върху физическата и умствената. 

Помислете за други примери от това взаимодействие в собствения си живот. Ако страдате от запек, обърнете внимание не само на своето хранене, но и на умственото си състояние. Били ли сте напрегнати, загрижени или стресирани? А физическата страна? Спортували ли сте редовно? 

Ако често изпитвате болки във врата или гърба, задайте си следните въпроси: "Дали не задържам емоционален стрес /умствено-духовна страна/ в тялото си? Дали храната не ме прави летаргичен и затова не мога да поддържам правилна стойка /химическа и физическа страни/? Достатъчно ли съм загрижен за себе си, за да отделя време и пари за търсене на природосъобразна терапия /умствено-духовна и физическа страна/?" 

След като разберете как действа, ще можете да прилагате теста "Трите страни на триъгълника" при всеки здравословен проблем. Изумително е колко разрешения ще откриете, щом започнете да мислите по този начин. 

Когато разглеждате някой здравен въпрос, не забравяйте да огледате цялата картина. Това включва вашето обкръжение, връзки и работа. 

Джил, пациентка с хронични болки във врата и раменете, работеше в цитологията, където проучваха под микроскоп взети от пациенти проби и идентифицираха рак. Каквото и лечение да предложех, просто нямаше как тя да се отърве от болката, докато се взира по цял ден в микроскопа. 

Друг фактор, който допринасяше за състоянието й, бе чувството, че нейната работа е стресираща и депресираща. Джил осъзна, че холистична й програма "Здравето е в твоите ръце" трябваше да включи и смяна на професията. Тя предприе нужните стъпки, за да промени своята квалификация и да получи документи за нутриционист. Сега Джил гледа с удоволствие хора вместо техните клетки. И вече няма хронична болка във врата. 

Вероятно на вас няма да ви се наложи да правите нещо толкова драстично като смяна на професията. Но трябва да огледате всеки елемент от своя живот, когато планирате подобряването на здравето си. Всичко, което правите, всеки, с когото сте свързани, е част от цялостната картина на доброто състояние и самочувствие. Създаването на истински добро здраве често включва промяна не само на начина на хранене, а и на живот. 

Мотивация 

Може да ни бъде трудно да приемем, че доброто здраве изисква усилия и упоритост, особено след като нашето общество окуражава моменталните резултати и бързото постигане на целта. 

Когато дойде в кабинета ми и се оплака от болки в гърба, Тони, работник във фабрика на средна възраст, ме помоли да му "изпукам" прешлените, за да се наместят. Искаше бързо уреждане на въпроса без никакви усилия от негова страна. Не щеше и да чуе, че повече не трябва да спи по корем и се налага да намали пиенето, за да се отърве от излишните килограми, които натоварваха допълнително гръбначния му стълб. Щом разбра, че за да облекчи трайно проблемите с гърба ще трябва да се захване с подробна програма, Тони се отказа и отиде да търси другаде своето "изпукване". 

Е, върна се четири месеца по-късно. Беше намерил хиропрактик, готов да го намести без придружаваща програма, но болката в гърба се "обаждаше" непрекъснато. Най-сетне това положение му дотегнало толкова, че решил да положи сам известни усилия. 

Бързите резултати обикновено не са трайни. Действащото днес болкоуспокояващо, след няколко месеца може вече да не бъде толкова ефикасно или да предизвика вредни странични ефекти. Дори природосъобразното лечение няма да осигури вечно облекчение, ако проблемът не се атакува и коригира из основи. А след това ще се наложи да предприемете стъпки, за да не позволите на болестта да се появи отново. Доброто здраве е подарък, който само вие самите можете да си направите. 

Защо да полагате всички тези усилия ли? Първо, за да елиминирате симптомите и да можете да се радвате на свободен от болка и изпълнен с енергия живот още сега. Второ, за да живеете по-дълго и в по-добро здраве. Преминаването към по-здравословен начин на живот ще ви възнагради забележително незабавно и може по-късно да ви спаси живота. Холистичният начин на живот означава да се живее и за момента, и за бъдещето. 

Понякога се налага да правя мрачни прогнози и да предупреждавам пациентите си за опасността да развият едно или друго заболяване в бъдеще, за да ги мотивирам да предприемат превантивни мерки още сега. 

Кимбърли, двайсет и петгодишна танцьорка, дойде да ме види във връзка с проблеми в глезена. Премина обичайната процедура, която започва с попълване на тест за оценка на цялостното състояние. Той включва клинична история и информация за здравословното състояние на роднините, въпроси за начина на хранене, за физическата активност и навиците, и умствено-духовни компоненти. /Вие ще попълните подобни тестове за самооценка на здравословното състояние като част от програмата./ 

След като прегледах въпросника на Кимбърли, аз й дадох консултация. Обясних й концепцията за холистичния триъгълник и как холистичната програма "Здравето е в твоите ръце" ще доведе освен до облекчаване на симптомите, така и до общо подобряване на здравословното й състояние. 

Кимбърли се изпълни с ентусиазъм, когато я запознах с терапевтичните упражнения, които щяха да облекчат болката в глезена й. Но зае отбранителна позиция, щом заявих, че от всичко казано до момента съм разбрал за пристрастяването й към захарта. Младата жена се възпротиви, че е достатъчно слаба и енергична, за да преподава модерни танци и няма причина да не се наслаждава на шоколадовите лакомства. 

Тогава й обясних връзката между пристрастяването към захарта, хипогликемията и диабета /вижте за диабета на стр.../ /50 в оригинала/. Бабата на Кимбърли бе починала от диабет и тази информация оказа желаното въздействие. Кимбърли реши да сложи край на навика да яде сладко. Два месеца по-късно тя сподели, че се чувствала по-ведра и по-енергична отпреди. И най-важното, вече не подготвяше почвата за поява на диабета на възрастните или диабет II тип. 

Когато мислите за своето здраве и за състоянието на триъгълника си, не забравяйте бъдещето. Ако сте двайсет и шестгодишна майка, която няма време за терапевтични упражнения, сега може и да се чувствате добре, но след още двайсет години може и да развиете остеопороза. Ако сте едър млад мъж и работите активно, сега може и да сте в състояние да поглъщате пържоли като вълк, без да наддавате, но подготвяте бъдещи проблеми със сърцето. Трябва да оглеждате цялата картина, начина, по който се чувствате сега, и последствията, до които ще доведе в бъдеще сегашният ви начин на живот. 

Подмладяване 
Като работите върху трите страни на своя триъгълник, може да успеете да забавите процеса на остаряване. Може да изглеждате и да се чувствате по-млад, отколкото преди пет или дори десет години. Ако това ви се струва пресилено, помислете върху следващата информация. 

Изследванията, направени в Университета на Тъфт от Центъра по човешко хранене и остаряване към Министерството на земеделието на САЩ, показаха, че хората могат да контролират десетте главни фактора, свързани с остаряването. Тези "биомаркери" са: крехка телесна маса, сила, базова метаболитна скорост, процент на телесните мазнини, аеробни способности, кръвно налягане, инсулинова чувствителност, съотношение холестерол/холестерол с висока плътност, плътност на костите и регулиране на телесната температура. 

Посредством начин на хранене, спорт и техники за релаксиране човек действително може да намали физиологичната си възраст. Освен това може да намали или да елиминира много от симптомите, свързани с остаряването. 

Франк, шейсет и петгодишен бизнесмен в пенсия, страдаше от артрит. Симптомите му бяха сутрешно сковаване, болка, влошаваща се при използването на ставите, и намалена подвижност. Лекарят му предписал аспирин и нестероидни противовъзпалителни лекарства, но от тях той получил язви на храносмилателния тракт. Вместо да се радва на пенсията, за която двамата със съпругата му правили спестявания и планирали, Франк се чувствал стар и нещастен. 

От умствено-духовна страна Франк трябваше да преосмисли вярването, че нищо не може да му помогне за артрита. Той прочел няколко книги за природосъобразните начини за облекчаване на артрита и те го убедили, че има надежда. 

Химичната страна на неговата програма включваше прием на киселинни храни и месо и консумация на повече плодове. Освен това започна да взема подходящи хранителни добавки и да пие сурови сокове. Самият Франк бе скептично настроен по повод тези промени в храненето, но съпругата му настоя все пак да опита. 

Във връзка с физическата страна на своя триъгълник той започна да изпълнява ежедневно програма от леки изометрични упражнения и да плува. Второстепенното лечение включваше диатермия и физиотерапия. 

След три месеца Франк се отърва от сутрешното схващане и болка. Чувстваше се по-енергичен и гъвкав и отслабна с пет килограма. Сподели, че се усеща по-млад, отколкото през последните петнайсет години. 

Когато не прекаляваше, Франк рядко имаше болки от артрита или стомашно-чревния тракт. Двамата със съпругата му често пътуват и понякога ходят дори на танци. 

Човек никога не е прекалено стар или прекалено млад, за да се чувства по-млад. Мнозина споделят, че след като се освободят от токсините, увеличат физическата си активност и подобрят умствено-духовните си аспекти, на четирийсет години се чувстват по-добре, отколкото са се чувствали на трийсет. 

Йогите имат следната мъдрост: "Човек е толкова стар, колкото стар е гръбнакът му." Аз бих искал да поправя това твърдение: "Човек е толкова стар, колкото е стар неговият триъгълник."

Самоупълномощаване 
Традиционното медицинско обслужване често създава у пациентите усещане за безпомощност. Моята цел като холистичен лекар е да помагам на пациентите да активират собствените си лечебни способности. Самоупълномощаването е основата на холистичния подход. 

То може да има драматични резултати. Джан, англичанка на двайсет и три-четири години, страдаше от вертебрална анкилоза - заболяване, което се смята за наследствено и предизвиква калциране на гръбначния стълб. Лекарите й бяха казали, че за състоянието й не може да се направи нищо, и тя получаваше инвалидна пенсия. Живееше като инвалид, с ниско самочувствие и чести депресии. 

Когато Джан дойде в "Силата на холистичното здраве", ние й взехме кръвни проби и направихме рентгенови снимки; те показаха, че вертебралната й анкилоза е в лека форма. Казах й, че няма причина да не води активен, удовлетворителен живот. 

Програмата й включваше по-здравословна храна и хранителни добавки, хиропрактика за облекчаване на биомеханичния стрес от гръбначния й стълб и леки физически упражнения. Тя посещаваше кабинета през две седмици в продължение на три месеца, но основната част на програмата беше в нейни ръце. 

За първи път Джан повярва, че има известен контрол върху своето състояние. Възгледите й се промениха значително. Безжизненото, свито, обезверено момиче, с което се бях запознал при първата ни среща, се превърна в изпълнена с живот млада жена, преливаща от планове и ентусиазъм. Тя се записа в колеж и за първи път започна да излиза с приятел. Но най-вече животът й се промени от новия начин, по който мислеше за своето здраве. 

Създайте си собствена райска градина 

В нашата "цивилизация" са разпространени нецивилизованото поведение, трудностите и стресът. Един от ключовете към доброто състояние е всеки да си създаде убежище за себе си и да симулира колкото се може повече, че се намира в рая. 

От умствено-духовна страна създаването на убежище означава да бъдеш близо до Висшата сила, независимо дали подразбирате Господ, Света или личната си духовност. Това означава да се отървете от вината и да се върнете в състояние на мир и любов без страх. 

Според химическата страна на триъгълника връщането към райската градина означава да консумирате храната, която може да се намери там: пресни плодове и зеленчуци, пълнозърнести храни, семена и ядки. 

Представете си колко свободен и физически изявен можете да бъдете в райската градина. Бихте могли да плувате, да бягате, да ходите, да се катерите, да се разтягате, да танцувате и играете. От физическа страна целта ни са тела, гъвкави и силни като по времето, преди да бъдем приковани на столовете от "цивилизацията". 

Нека хвърлим поглед върху това, как различни хора създават свое убежище. 

Веднага щом се прибере от работа, дори преди да прослуша телефонния си секретар или да прегледа пощата, Лесли влиза в спалнята и включва синкаво осветление. Тази светлина й действа успокояващо. После облича свободни дрехи, изтяга се върху една рогозка и в продължение на един час изпълнява йогийски и релаксиращи упражнения. Това й помага да превключи от тревогите на работния ден към вечерната почивка. 

Джефри имаше навика да удря бутона на будилника всяка сутрин през работните дни. След това се успиваше и трябваше да изхвърчава от къщи и да поглъща набързо кифла и кафе в метрото на път за работа. Около 11.00 часа обикновено вече бе в умствена дупка и често имаше главоболия. Сега става малко по-рано и прекарва известно време на съзерцание и релаксация в банята, след което изяжда нещо хранително за закуска. Събужда се, предвкусвайки този утринен ритуал, вместо да се препусне веднага и да се притеснява от пиковия час. 

Карин можеше да си позволи или едноседмична зимна ваканция, или целогодишно членство в спортния клуб. Тя избра второто и реши да превърне посещенията си в клуба в миниваканции два-три пъти седмично. Докато е там, тя си представя, че се намира в луксозен курорт и се натоварва здраво физически. После влиза в сауната и се съсредоточава върху отпускането на всеки сантиметър от тялото си. След душа се масажира с билков лосион за тяло. Чувства се подмладена няколко пъти седмично вместо веднъж годишно. 

Нов начин да започнете деня си 

Как започва обикновеният ви ден? Дали будилникът ви изхвърля от леглото право към кухнята, където кафето ви дава нов ритник? Дали си вземате набързо душ и после хапвате надве-натри? Чувствате ли се вече изтощени и опустошени, когато трябва да започнете работа? 

Опитайте нещо друго, което може да промени целия ви ден. Първо, преминете към радиобудилник, който ще ви събужда с приятна музика. Като се събудите, първо се протегнете малко в леглото и си поемете няколко пъти дълбоко въздух. 

Помислите какво бихте могли да направите през деня, за да се погрижите за холистичния си триъгълник. На умствено-духовно ниво може би ще планирате да се отбиете в някоя книжарница и да си купите книга за това как да си помогнем сами. Или като се приберете ще си направите едно хубаво разтягане /вижте стр... 215 в оригинала/. На химическо ниво бихте могли да решите на обяд да изядете една прясна салата или да посетите магазина за здравословни храни. Колкото до физическата страна, можете да се напретнете малко повечко в гимнастическата зала и накрая да се възнаградите с масаж на стъпалата. 

Препоръчвам след ставане от леглото да изпълните ритуала за баня /описан на стр... 219 в оригинала/. После може да се насладите на хранителна закуска и да си вземете добавките. 

Ще останете изумени от разликата, която ще усетите през останалата част от деня в резултат на тази утринна рутина. Вие ще поемете контрол над вашето обкръжение, а не то - над вас. Нивата на енергията и концентрацията ви ще бъдат по-високи, тялото - по-релаксирано, а душевното ви състояние - по-светло. 

Сигурно си мислите, че звучи страхотно, но през седмицата нямате време за такива занимания. И без всички тези неща едвам стигате навреме за работа, при положение, че бързате много. 

Ако вашият случай е такъв, трябва да преразгледате ценностната си система и да определите нови приоритети. Ако искате да промените живота си и да се радвате на уравновесени тяло-ум, ще трябва да намерите време, за да работите върху своя триъгълник. 

Установяването на новите приоритети може да означава след работа да ходите да плувате, вместо да се присъединявате към приятелите си в някой бар. Бихте могли да медитирате, вместо да отидете в универсалния магазин. Мислете какво ще ви помогне да се чувствате по-добре след това, а не кое е най-лесното и приятно в момента. Откажете се от някои "консервирани" дейности, за да имате време да подхранвате своя триъгълник. 

Визуализирайте се как излъчвате прекрасно здраве, изпълнени с любов и оптимизъм. Напомнете си, че тази картина е постижима. Това е въпрос на избор. 

Започнете с нещо дребно. Променете с нещо малко навиците си. Когато количката със закуски мине покрай вас, въздръжте се от поничките и вместо това отидете в стаята за почивка, за да се поразтегнете насаме, или излезте да походите десет минути. Прочетете нещо, което ви интересува, но не се отпускайте пред телевизора. Пригответе за семейството си вечеря от тофу и зеленчуци, вместо някакво месно ястие. Похарчете трийсет долара за масаж по метода на шиатцу, вместо за вечеря в ресторант, от която само ще напълнеете. В неделя следобед си направете дълга, бърза разходка, вместо да си губите времето в наблюдаване на това как играят другите. Възможностите да се грижим за нашия триъгълник са безкрайни, а изборът зависи от вас. 

Като промените навиците си, като направите по-различен и здравословен избор, значи сте започнали. Ще придобиете вяра в способността си да се променяте. Ще осъзнаете, че можете да изберете любовта вместо страха. Можете да изберете естествените лекове вместо лекарствата. Придобивате вътрешна сила и вяра. Холистичният ви триъгълник вече е укрепнал. 

Втора глава 
Умствено-духовна страна на вашия холистичен триъгълник 

Когато образувате холистичния триъгълник с дланите си, поставяте палците един върху друг за основата на триъгълника. Това символизира, че умствената и духовната сила се поддържат една друга при създаване основата на доброто здраве. Имате нужда от подсилена умствено-духовна основа така, както на всяка сграда са й необходими здрави и балансирани основи. 

Подхранване на ума 

Умственият аспект в тази страна на триъгълника означава да знаеш истината за здравето и болестта. Първо може да се наложи да освободите съзнанието си от пропагандата и дезинформацията за медицината и заболяванията, които вероятно сте натрупали през годините. Тогава ще можете да погледнете на здравето от нова перспектива. 

Умствената основа на триъгълника включва разбирането на основните истини за здравето. Ето ги и тях: 

- Любовта е най-мощната лечебна сила. Когато обичаме себе си, ние предприемаме нужните действия, за да се поддържаме в добро състояние. 

- Доброто здраве е резултат от изпълняването на здравословни практики. 

- Доброто здраве е подарък, който само вие самите можете да си поднесете. Трябва да поемете отговорност за собственото си здраве, ако желаете да се чувствате добре по-дълго. 

- Доброто здраве е състояние, в което всички органи и системи са в равновесие и хармония и са изчистени от токсини. 

- Тялото има своя вътрешна мъдрост и лечебна сила. Най-ефикасният начин за постигане и запазване на добро здраве е да се научите да стимулирате и използвате естествената си лечебна сила. 

- В основата на заболяването лежи токсемията и нарушеното равновесие на тялото, а не вирусите. 

- Трябва да се вслушвате във вашите симптоми, а не да ги потискате с болкоуспокояващи средства, ако искате да постигнете дълготрайно здраве. Вслушването в симптомите означава вслушване в това как качеството на живота се отразява върху качеството на здравето. 

След като установите тези принципи в съзнанието си, можете да разширите своите познания. Полезно би било да имате в домашната си библиотека книги, посветени на витамините, билките, природосъобразните начини на лечение, медитацията и визуализацията, масажа и алтернативните лечебни практики. 

Вместо да се насочвате предимно към теми, които са ви вече познати, опитайте да разширите познанията си като се задълбочите в областите, в които вашият триъгълник е слаб. Така например, ако вече практикувате визуализация, вместо да прочетете още една книга на тази тема, вероятно бихте имали по-голяма полза да се запознаете с трудове, посветени на витамините или акупресурата. Духовното четиво подхранва на едно дълбоко ниво, но човек има нужда също така от практически наръчници за това как да подобри здравето си. 

Ако имате конкретно заболяване, опитайте да намерите книга, посветена на природосъобразен, безлекарствен метод на избавяне от проблема. Много от книгите за храненето, хранителните добавки и билките също имат специални глави за различни заболявания. 

Ще откриете, че започвате да се обръщате отново и отново към любимите си книги, когато се превърнете в своя най-добър лекар. Въпреки че най-вероятно ще продължавате да се нуждаете от професионално напътствие, благодарение на изучаването и изследването ще се опознаете много по-добре и ще можете да направите за себе си повече и от най-скъпо платените посещения при лекаря. Предлагам ви няколко примера. 

Еди, на около четирийсет и пет години, от петнайсет години имаше болезнени проблеми от възпалени хемороиди. Всички лекарства, които бе опитал обаче, облекчаваха временно симптомите. Когато най-накрая лекарят предложил оперативна намеса, Еди бил толкова отчаян, че бил на път да се съгласи. Един приятел му дал книга за природосъобразните начини на лечение на най-разпространените болести и Еди прочел за една биофлавоноидова хранителна добавка, продавана в магазините за здравословни храни. Редовното й приемане, съчетано с увеличено количество вода и богати на целулоза храни, излекувало само за няколко седмици хемороидите. 

Пилар от пет години страдала от силно главоболие. Ходила при няколко специалисти и всички те й предписвали скъпи лекарства от рода на "Демерол", които предизвиквали смущаващи странични ефекти: силна умора, замаяност и неясен говор. Когато забременяла, Пилар си дала сметка, че ще трябва да преживее някак си девет месеца без лекарствата, облекчаващи мигрената й. Купила книга за естествените начини за облекчаване на главоболието; от нея научила техники на релаксация и акупресурен масаж, които можела да изпълнява сама. Тези методи й донесли такова облекчение, че решила да не се връща към лекарствата дори след раждането на бебето. 

По устните на Патриша, още от юношеските години, често излизал херпес симплекс. Понякога херпесите оставали седмици наред и й причинявали както физически, така и психически дискомфорт. Тя се заинтересувала от холистичното здраве и прочела, че аминокиселината лизин играе важна роля при лечението на херпеса. Следващия път, когато проблемът се появил, тя започнала да маже устните си с мехлем, съдържащ лизин, и да го пие допълнително във вид на капсули. Този път херпесите не се разпространили и след три дни изсъхнали напълно. 

Мнозина са успели да си помогнат за най-различни заболявания само с прочитането на някоя книга или статия в списание. Друго предимство на информираността е, че можете да споделите това, което сте научили, с приятели и роднини и да им помогнете. Вашите знания биха могли да спасят от болки и болест някой любим човек. 

Аудио и видеозаписите са друг начин за подхранване на умствената страна. Аудиозаписите могат да бъдат особено ефикасни като напътствия при медитации и духовна работа, докато видеозаписите могат да заменят часовете по йога или друг вид упражнения. 

Семинарите, кръжоците и курсовете са също прекрасен начин за подсилване на умствената основа. Тяхната цена може да варира от пет долара за кратка лекция до хиляди за дълга и подробна програма. 

Количеството пари и време, които посвещавате, зависят от финансовите ви ресурси и степента на интереса. Не позволявайте да ви убедят да инвестирате прекалено много, ако не сте сигурни, че се интересувате или не можете да си го позволите. Посетете някоя въвеждаща лекция или демонстрация или прочетете нещо, написано от учителя, преди да се запишете. Определено си заслужава да похарчите пари за умствената си страна, но не и в крайна сметка да се почувствате ограбени. Курсовете могат да променят живота на хората, но могат и да ги разочароват. Трябва да бъдете сигурни, че човекът, който води програмата, е наистина специалист и изпълнен с разбиране учител. 

Започнете курса с отворено съзнание и положителна настройка, но не подхранвайте нереалистични очаквания. Запомнете, не можете да поставите здравето и щастието си ръцете на друг, в това число и на холистичните учители или лекари. Промяната се създава когато практикувате с постоянство. 

Това ни довежда до най-важната истина за подхранването на умствената страна на вашия триъгълник. Онова, което наистина има значение, е какво правите със своите знания. Може да изчетете всички книги, посветени на медитацията, но ако не я практикувате, няма да постигнете умствен покой. Може да се тъпчете с информация за храненето, но тя няма да ви помогне, ако продължавате да консумирате неподходящи храни. Не позволявайте четенето за холистичното здраве да се превърне в друг начин на бягство. Знанията ви ще подействат, само ако ги прилагате в практиката. 

Как да постигнете дисциплината, мотивацията и упоритостта, необходими за осъществяване на наученото? Чрез подсилване на духовния аспект на умствено-духовната страна на своя холистичен триъгълник. Именно съчетаването на умственото и духовното водят до алхимичната магия. Любовта и вярата са горивото, което превръща знанието в действие. 

Има много начини за придобиване на вяра в естествената лечебна сила. Можете да четете за успешни случаи и научни изследвания. Можете да разговаряте с професионалисти в областта на холистичното здраве и техните пациенти и да почерпите опит от тях. А може и да се вгледате в невероятната способност на природата да възстановява равновесието и спонтанното излекуване във всички форми на живот. 

Можете да придобиете вяра и като се замислете за всички случаи, в които сте изпитали собствената си естествена лечебна сила. Помните ли всички настинки, грипове и други заболявания, от които сте се възстановили? Може да сте вземали лекарства, за да облекчите симптомите, но именно вашата вътрешна лечебна сила е свършила в крайна сметка работата. Помислете за всички болки, изчезнали след един хубав нощен сън. Ами начинът, по който кожата заздравява след разкъсване или посиняване? Регенеративната лечебна сила е във вас и около вас, във всеки един миг. 

Вярата във вътрешната лековита сила и познаването на природосъобразните лечебни техники ще ви дадат добър старт за подсилване на умствено-духовната страна. Но за да преминете от правилно мислене към действие, е нужно да обичате себе си; само така ще осъзнаете истинския си потенциал. 

Любовта е най-мощната лековита сила 

Сега, след като вече мислите критично за здравето, може би ще попитате: 

- Защо любовта да е най-мощната лековита сила? Как пък тя създава доброто здраве? 

Отговорът е прост. Ако се обичате и се възприемате, ще се подхранвате със здравословни действия. Когато човек обича себе си, той се грижи и вярва, че заслужава това внимание. Не е достатъчно да знаете кое е правилно. Нужна е любов към самите вас, дисциплина и вяра, за да действате така, както знаете, че трябва да действате. 

Когато казваме, че любовта създава здраве, нямаме предвид романтичната или семейната любов. Любовта на другите е безкрайно ценна, както знаем всички. Открито е, че получаването на любов помага на хората да водят по-дълъг и по-здрав живот. Всички признават колко е важно между хората да има любов. Но трябва също така да осъзнаем каква невероятна сила притежава любовта към нас самите. 

Този тип любов не е нарцисизъм. Тя не означава да мислите, че светът се върти около вас или че сте най-добрият тенисист, най-умният оратор или най-привлекателният сред своите близки и приятели. Подобен вид егоцентризъм всъщност отразява по-скоро несигурност, отколкото истинска любов към вас самите. 

Истинската любов към нас самите означава да се приемем такива, каквито сме. Тя означава да се стараем да се приемаме и обичаме все по-пълно с всеки следващ момент, всеки ден, въпреки наличието на някои недостатъци. Тя означава да се обичаме такива, каквито сме, без критицизъм, без сравняване, без условия или изисквания. Тя означава да се обичате и приемате и с изпъкнал корем, и с бръчки около очите или с нископлатена работа. 

На пръв поглед може да ви се струва, че подобна степен на приемане ще застане на пътя на самоусъвършенстването. "След като се приемам напълно такъв, какъвто съм, защо ще си правя труда да се променям?" - може да се запитате вие. Ще откриете обаче, че любовта ви към вас самия всъщност мотивира промяната и премахва преградите и ограниченията. Когато престанете да се критикувате и да се борите със себе си, ще освободите много енергия, която можете да пренасочите към нещо по-продуктивно. Страхът вече няма да ви дърпа назад. Можете да пробиете преградата на отрицанието и страха, които не ви позволяват да направите промени. Ще придобиете по-голяма увереност, че сте в състояние да се промените. 

Когато обича себе си, човек уважава своето тяло и се отнася по-грижливо към него. Той отделя необходимото време и полага нужните усилия да му осигурява здравословна храна и физическа активност. Чувства се по-близко до духовния си център. По-способен е да обича другите и да създава градивни и трайни взаимоотношения. Прощава и не задържа гняв и вина, които могат да подкопаят здравето. Животът е изпълнен с оптимизъм и надежда. 

Холистичният триъгълник е предназначен да ви помогне да подхранвате всички страни на своя живот. А най-важната хранителна съставка от всички, съставката-катализатор на грижите за нас самите, е любовта. 

Всички се раждат с безкраен капацитет за любов. Възпитанието и преживяванията обаче могат да подсилят и култивират любовта към самите нас, или да я потиснат. Родителите, които не са отгледани с безкрайна грижа, понякога не са способни да обичат безусловно своите деца. Мнозина са принудени да се справят с преживяното в детството пренебрегване, изоставяне или малтретиране - вербално, физическо или сексуално. Има и друг тип, по-гъвкаво и прикрито подкопаващи любовта родители - критичните, перфекционистите, ограничаващите и потискащите. 

Цикълът продължава, когато децата пораснат и пресъздадат тези лишени от любов сценарии със своя партньор и вътре в себе си. И така, наследството от ниското самоуважение и разрушителното поведение се пренася от поколение на поколение. По-късно преживяванията, както лични, така и обществени, могат също да имат пагубен ефект върху вътрешната любов към нас самите. 

Това, разбира се, е опростяване на една сложна тема. Семейните взаимоотношения и самоуважението имат множество лица и са изследвани в много прекрасни трудове. Четенето на тази тема може да ви помогне да развиете завидно усещане към умствено-духовната страна и да действа успокоително. 

Търсене на професионална помощ 

Психотерапията е един от вариантите, за които е добре да се замислите, ако имате нужда от професионално насочване, за да разбиете бариерите за любовта към самите вас. Вие самите бихте могли да направите много, за да изградите самоуважение и да се научите да се обичате повече. Но в зависимост от опита и преживяванията, може да ви бъде необходима помощ. Никой не може да вземе решението вместо вас. Трябва да обмислите спокойно положението и да се взрете в сърцето си. 

Ако решите да се възползвате от професионална помощ, потърсете терапевт, който ще ви помага да релаксирате и на когото вярвате. Изберете такъв, чието присъствие ви влияе позитивно и ви обгражда с любов. Терапевтите могат да бъдат отлични професионалисти и пак да изпитват любов и загриженост към своите пациенти. 

Ако шестото чувство ви казва, че някой терапевт не е подходящ за вас, доверете му се. Не е достатъчно специалистът да има цяла стена с дипломи. Трябва да усещаше истинска връзка с него. 

Бихте могли да потърсите експерт по въпросите на умственото здраве, признаващ основните принципи на холистичното здраве и запознат с влиянието на храненето и физическата активност върху настроението. Още по-добре ще бъде, ако ви насочи и подкрепя при изпълнението на техниките за самопомощ като допълнение на съвместната ви работа. 

Ако нямате сериозно умствено заболяване на биохимична основа като тежка депресия, маниакална депресия или шизофрения, внимавайте със специалистите в областта на умственото здраве, които бързат да предписват психоактивни лекарства. В тази област е най-добре да действате изключително предпазливо и да се информирате колкото може по-добре. Както дълготрайните ефекти от психоактивните лекарства, така и бързите резултати трябва да се имат предвид. Крайната цел би трябвало да бъде подсилването на холистичния ви триъгълник, така че повече да не се нуждаете от лекарства. 

Ако не можете да си позволите лична консултация, а имате нужда от нея, за да се справите със сериозните си проблеми, разполагате с няколко възможности. Едната е да посетите някой общински център за умствено здраве, където таксите са по-ниски. Бихте могли да се посъветвате също така и с религиозен водач. 

Третата възможност е да се присъедините към група за взаимопомощ. Al-Anon e прекрасна програма за вече порасналите деца на алкохолици. Съществуват групи за хора, преживели кръвосмешение, за пристрастени и злоупотребяващи с различни вещества. Дори ако там, където живеете, групата не се концентрира точно върху вашето преживяване или проблем, любовта и подкрепата от хора с други проблеми може да бъде изключително ценна. 

Каквито и да са бариерите и травмите, които искате да преодолеете, не забравяйте, че способността да обичаме себе си е винаги вътре в нас. Всъщност онези, които трябва да преодоляват изпитания и да работят по-усилено за постигането на любовта към самите себе си, в крайна сметка се превръщат в най-любящите, духовни хора. Отрицателните преживявания често се оказват животостимулиращи, защото принуждават хората да придобиват мъдрост, да прощават и да стават по-силни. 

Всеки един, дори ощастливеният с изключително любящи и поддържащи го родители, ще има полза, ако вземе съзнателно решение да се обича повече. По-късно в тази глава ще разгледаме някои техники, които ще ни помогнат да постигнем това. Но първо нека разгледаме няколко прости начина да изградим любов към самите себе си. Те са толкова очевидни, че човек може и да не им обърне внимание. 

Здрав, изпълнен с любов живот 

Шийла се мразеше, защото беше свръхстресирана и с наднормени килограми. Не можеше да се отскубне от цикъла напрежение-храна и гуляй-угризения, чието начало бе поставено преди повече от двайсет години, по време на обучението в колежа. 

Когато дойде на преглед, Шийла имаше поредица, свързани с това състояние, оплаквания: стомашно-чревни проблеми, запек и болки в долната част на гърба. Обясних й, че има нужда от много повече от манипулации на хиропрактик. Трябваше да започне да се отнася към себе си с любов и да предприема здравословни действия. 

Шийла прочете доста книги за дълбоката релаксация и положителното мислене, както и за начина на хранене. Започна да се обръща към техниките за релаксация, медитацията и физическата активност като средства за борба със стреса. 

Не й беше лесно да се откаже от старите навици да се тъпче с некачествени храни при стрес и тъга. Някои дни успяваше да легне и да практикува дълбоко дишане или да излезе да се поразходи в бързо темпо, за да облекчи безпокойството си, но в други случаи се отдаваше отново на пиршества. Сега обаче беше наясно защо преяжда и смяташе, че има сили да сложи край на тази практика. Непрестанно й напомнях, че дори в случаите на преяждане пак можеше да направи крачка напред, ако след това не се изпълни със самоомраза. 

Шийла се бори няколко седмици, за да изпълнява своята холистична програма "Здравето е в твоите ръце". Откри, че колкото повече подхранва своя триъгълник, толкова повече се обича и толкова по-добре се справя със стреса. Храносмилателните й проблеми намаляха благодарение на придържането към по-здравословен начин на хранене и практикуването на техники на релаксация. В продължение на три месеца тя намаляваше постепенно килограмите и придобиваше самоувереност. Дори когато старата нетърпимост към собствената особа и отрицателното мислене надигнеха глава, Шийла се стараеше в отговор да направи нещо положително, за да подхрани една от страните на триъгълника. 

Допринасящите за здравето действия са основният начин да обичаме себе си и да увеличаваме своето самоуважение. Когато почувствате, че се запъвате в старите навици или настроения, направете нещо подхранващо. Пуснете си някой любим запис от юношеските години и танцувайте като луди из стаята. Направете си обилна плодова салата. Легнете на пода и практикувайте дълбоко дишане. Направете нещо, което да подкрепи, вместо да омаломощи вашия триъгълник. Изберете сами какво да бъде то, но го изпълнете съзнателно. 

Действайте, не реагирайте. Бързите разрешения - рутинни и, както вече знаете лоши навици - ще ви накарат в крайна сметка да се почувствате по-зле. Натъпкването със сладолед ще ви достави детинска утеха, но впоследствие ще ви накара да се почувствате по-зле. Купуването на много неща може и да ви разсее временно, но по-късно може да ви накара да се чувствате виновни и да ви остави без стотинка. Не мислете само как дадено действие ще ви накара да се почувствате в момента на неговото извършване, а и след това. 

Запомнете: истински подхранващите действия имат само положителни странични ефекти. 

Навикът да се самообвинявате за състоянието на своя ум и тяло е капан, от който трябва да се освободите. Отново стигаме до темата за едновременната свобода и отговорност. Вие сте отговорни както за своето умствено здраве, така и за доброто си физическо състояние, и трябва да проявите любов към себе си, като предприемете нужните действия. 

Една от най-вдъхновените ми пациентки е Джейн, на трийсет и една години. Тя бе развила мултиплена склероза на двайсет и петгодишна възраст. Беше й трудно да върви, а лявата страна на тялото й беше спазматична. Освен това страдаше от обща мускулна слабост, виене на свят и имаше проблеми с пикочния мехур. Лекарите й бяха казали, че не й остава друго, освен да наблюдава прогресирането на своето заболяване. 

Джейн използваше малкото останала й енергия, за да се грижи за своя съпруг, за когото се бе омъжила съвсем млада, и за десетгодишния си син. Както досега, тя продължаваше да прави всичко за другите и нищо - за себе си. 

Когато стана холистична пациентка, Джейн осъзна, че ще трябва да посвети повече енергия и време на самата себе си. Холистичната й програма "Здравето е в твоите ръце" от хранителни добавки, промени в храненето, физиотерапия, физическа активност и умствено-духовна работа щеше да отнема част от деня й. За да намери време за това, щеше да се наложи да изиска от съпруга си да поеме част от домакинските задължения. 

Спорът със съпруга по повод промените и предаването на друг на част от своите отговорности бе най-трудната стъпка за Джейн. Тя обаче бе осъзнала, че ще трябва да отдели повече любов и внимание на себе си, за да се пребори с болестта, затова се захвана на работа. 

Тя бе силно мотивирана и започна програмата си решително. Изостави нездравословния си начин на живот и резултатите бяха драстични. За три месеца мултиплената й склероза започна да преминава в ремисия. Приятелите забелязаха, че походката й се подобрява и нивото на енергията й е много по-високо. Тя сподели, че сега съпругът й бил доволен, задето бе поел част от домакинските задължения, тъй като това й бе дало възможност да се погрижи за себе си. 

В продължение на години Джейн бе смятала, че е безпомощна срещу болестта и бе дълбоко развълнувана от положителните промени, породени от изпълнението на програмата. Сега вече следването на начина на хранене, вземането на хранителни добавки, изпълнението на лечебни упражнения и другите елементи се бяха превърнали в неизменна част от живота й. Когато я видях за последен път, около две години след започването на програмата, мултиплената й склероза бе все така в ремисия, а нивото на енергията й - високо. 

Да обичаме другите 

Колкото повече любов дарявате, толкова повече получавате. Вярно е също така, че колкото повече любов давате, толкова повече любов усещате към себе си. 

Децата са живото доказателство на тази истина. Родителството е естествено преобразяващо преживяване и често кара хората да осъзнаят нови измерения на любовта и силата в себе си. Или както една млада жена обясни какво означава да бъдеш майка: 

- Онова, което те променя не е любовта, която получаваш, а която даряваш. 

Естествено и лесно е за повечето хора да изпитват обич към своите семейства и романтични партньори. Проявата на любов към любимите хора е, разбира се, едно от най-радостните и човешки изживявания. Но разпростирането на любовта във формата на прости, любящи жестове към хора извън най-близкия ни кръг, е също част от воденето на пълноценен живот. Развиването на състрадание и симпатия към човек, който ви е трудно да обичате, може да изгради самоуважение и да подсили умствено-духовната страна на вашия триъгълник. Тази пренастройка в мисленето и чувствата е дълбоко подсилваща. 

Алтруизмът може да засили всяка страна на вашия триъгълник. Д-р Джордж Вайлант изследва четирийсет години дипломанти на Харвард и описва резултатите в книгата си "Адаптиране към живота". Той открил, че именно алтруизмът е едно от качествата, помогнали на хората в изследваната група да се справят добре със стреса. Изследването на хиляда човека, проведено от Калифорнийските служби за умствено здраве през 1980 и 1981 година, показва, че онези, които се грижели повече за себе си и за другите, били по-здрави както физически, така и умствено от останалите, които не били чак толкова заинтересувани нито от себе си, нито от своите себеподобни. 

Преодоляване на страха и вината 

Най-големите врагове на умствения аспект са страхът и вината; те подкопават вашата енергия и саботират и трите страни на холистичния ви триъгълник. 

Така, както е необходимо да разберете истинското значение на болестта, е важно да проумеете реалността на страха. Той може да се обясни с възприемане като реални на неистински преживявания. 

Страхът е фантазия и отрицателни очаквания за бъдещето. Вината е отрицателна фантазия за миналото и нейните последствия в бъдеще. Ако непрекъснато и упорито се връщате в настоящето, бихте могли да се избавите от смазващ товар. 

Умът ви принадлежи на вас самите. Запомнете, наистина сте в състояние да промените ума си. Не е нужно да робувате на отрицателни мисли и фантазии. Можете да изпълните бъдещето с надежди. И да прекарвате повече време в настоящето. Но за това са нужни практикуване и дисциплина. Не се отчайвайте, ако в началото не успеете да "промените ума си"; бъдете мили и любящи със себе си и продължавайте да опитвате. 

Следващия път, когато усетите страх или тревога, престанете и се запитайте: "Какво всъщност представлява този страх?" Той със сигурност ще е свързан с бъдещето, освен ако не се намирате в положение на непосредствено надвиснала над вас физическа опасност. Във всеки друг случай страхът е резултат от проектиране на негативна фантазия за бъдещо събитие. 

Вместо да се увличате по тази фантазия, по-добре се върнете към настоящето. Огледайте се и вижте къде се намирате в действителност, усетете положението на тялото си, вслушайте се в това, което чувате. Осъзнайте, че в момента няма абсолютно нищо, от което да се страхувате. Докажете сами на себе си, че можете да проявите свободната си воля като изпълните бъдещето с надежда, вместо със страх. 

Запомнете, страхът и вината не са необходими за вашата сигурност. Колкото по-малко страх има в живота ви, толкова повече енергия ще остане за оздравяващи, позитивни действия и любов. Страхът и вината са емоции-вампири. Не им позволявайте да смучат жизнената ви сила. 

Когато почувствате страх или вина, в отговор направете нещо, с което да подхраните своя триъгълник и нещо, с което да помогнете на някого. Направете най-доброто, на което сте способни. 

Можете да изберете да освободите тялото си от лекарства и токсични храни; може да изберете да освободите ума си от токсични емоции. Първата стъпка е да осъзнаете своите действия и мисли. 

Духовно подхранване 

Всеки е свободен да следва своите мечти и представи за живота, стига да уважава законите на природата и правата на другите хора. Не е необходимо да се превръщате в затворник на нечии очаквания или правила за успех. Не е нужно да живеете в страх и вина. Вслушвайте се в своето висше аз, вместо в егото си. 

Прекалено често забравяме да подхранваме духовната си струна в бързината да успеем в материалния свят. Но за да бъдем наистина здрави и цялостни, трябва да контактуваме с Висшата сила. 

Духовната сила има много имена: Бог, Господ, Светлината, Света, Създателят, Висшето Аз, Висшата сила, Източникът, Космическо съзнание и безброй други, като всички те се стремят да обяснят нещо, което не се поддава на думи. Начините, по които хората наричат, визуализират и търсят контакт с тази сила са толкова разнообразни, колкото и самите човешки същества. 

В какво вярваме - това е наш свещен, личен избор. Никога не бих посмял да ви казвам какво да мислите или как да боготворите. Искам само да ви окуража да отделите време за своята духовност, в избраната от вас форма. 

Вслушайте се в това, което ви казват вашето сърце и дух; то е вярно. "Бъди верен на самия себе си." Развийте и вярвайте на своята интерпретация и практикуване на любовта и Бог. Както се казва в Библията: "Царството Божие е в теб." Отделете време и проявете загриженост, за да се свържете с богатствата на вашето духовно царство. 

Двата най-страшни врагове на духовната страна са отхвърлянето и липсата на вяра. Не се затваряйте за Висшата сила заради отрицателните асоциации, които може би е породила у вас организираната религия. Вашата духовност е безценен дар. Изберете формата и практиката, която ви кара да се чувствате удобно и идва от вашето сърце. 

Любов, вяра и здраве да неразривно свързани. Когато се чувствате близо до вашия Създател, вие усещате любов. Когато вярвате в по-висша сила, вярвате във вътрешната си лечебна мощ. Тази истина не би могла никога да бъде изразена напълно с думи; тя само може да се почувства. Затова нека за момент оставим думите и да опитаме едно упражнение за подхранване на вашата любов и вяра. 

Лековити моменти 

Най-доброто място за започване на духовното изследване е във ваната. Може би ви изненадва, но ако опитате следните практики, ще разберете от собствен опит защо това действа. 

Напълнете ваната само на една четвърт, така че топлата вода едвам да покрива корема ви. Плъзнете се надолу, като поставите главата и гърба на пода на ваната, а краката вдигнете на стената или върху ръба й. Ето начин за пресъздаване на усещането, че се намираме в майчината утроба. 

Ако в момента упражнението ви се струва прекалено странно или нямате вана, можете да практикувате лековитите моменти легнали на килима или върху рогозка на пода. Изключете телефона, намалете светлината и се постарайте да премахнете всякакви други разсейващи елементи. 

Започнете като вдишате бавно през носа. Напълнете корема с въздух, после долната и най-накрая - горната част на гръдния кош. Сега издишайте бавно и напълно. Това е диафрагмено дишане и се използва при повечето медитационни практики. Повтаряйте, докато се почувствате удобно. 

Докато дишате, почувствайте как тялото ви олеква. Бавно вдигнете нагоре длани. Почувствайте как чистата бяла светлина и любов на Света навлиза през върховете на пръстите ви. Това е светлината и любовта на Създателя и човечеството. Почувствайте как ви изпълва и абсорбирайте любовта в тялото си, в слънчевия сплит, в сърцето. 

Ако имате проблеми или изпитвате болка на някое място на тялото си, изпратете там тази светлина-любов. Вижте и почувствайте как лековитата светлина-любов успокоява и балансира този участък. 

Докато издишвате, изпратете любовта и енергията обратно навън, към Създателя и всички хора по света. Насочете своята лековита светлина-любов към определени хора, които се нуждаят от нея. Изпратете я на онези, на които трябва да простите. Продължавайте да вдишвате любовта, да се изпълвате с нея и след това да издишвате, като я връщате на Света. 

Когато сте готови да излезете от лековития момент, направете го бавно и постепенно. Първо отворете очи и се протегнете. После се обърнете на една страна и бавно се надигнете до седнало положение. 

Постарайте се винаги след Лековития момент да изпълнявате някоя друга подхранваща дейност. Ако сте във ваната, можете да продължите с ритуала за вана от стр... /219 в оригинала/. Ако сте на пода, сега е подходящият момент за йога или разтягане. Може да включите светлината и да прочетете нещо на духовна тематика. Тялото и умът ви са отворени и релаксирани; внимавайте какъв стимул си давате. 

Сега, след като прочетохте тази част, моля ви, приложете я в практиката. 

Е, какво ще кажете? Ако медитацията е нещо ново за вас, може би сте усетили някои, общи за всички, задръжки. Може би сте се почувствали неудобно или глупаво. Или пък скептично или неискрено. Може би мислите ви през цялото време са се впускали в други посоки и не сте успели да се концентрирате върху лечението. Това са напълно нормални и широко разпространени реакции. Не се корете. Просто продължавайте да практикувате. 

Ще дойде време, когато наистина ще усетите светлината и любовта. Колкото по-опитни ставате в тази практика, толкова по-лесно ще ви бъде да извиквате това чувство при различни обстоятелства. Ще свържете по изключително мощен начин умственото и духовното. 

Медитацията е за всеки 
Медитацията не е само за седналите в поза лотос индийски йоги или за хората с екзотичен начин на живот. Медитацията може да бъде полезна за всеки и навсякъде. От години холистичните лечители признават ефективността на редовното медитиране за намаляване стреса на ума и тялото, за подобряване начина на мислене и за повишаване на имунитета. 

През изминалото десетилетие медицинската наука най-после започна да обръща внимание на връзката между ума и имунитета и това роди една нова дисциплина, наречена психоневроимунология или ПНИ. Д-р Бърни Сийгъл, автор на "Любов, медицина и чудеса" и д-р Джоун Борисенко, автор на "Съзнанието на тялото, излекуването на ума", са двете водещи светила в тази насока. 

Съществуват различни форми на медитация. По принцип тя е начин за успокояване на ума, почивка от непрекъснатото стрелкане на мисли. Медитацията е начин да концентрирате съзнанието си здраво върху настоящия момент, без мисъл за бъдеще или минало. Това е добра практика за връщане към настоящето и елиминиране на страха. 

Различните видове медитация използват мантри, молитви или религиозни напеви като средство за концентрация. Други предпочитат да повтарят прости думички като "един" или да се съсредоточават върху дишането си. Която и форма да изберете, медитацията ще ви помогне да влезете във връзка с духовното си аз. Вижте стр... /183 в оригинала/ за инструкции относно медитацията. 

Твърдения 
Друг начин за подхранване на умствено-духовната страна е използването на положителни твърдения, което всъщност е форма на позитивно програмиране. Отрицателните мисли се заместват от положителни твърдения, които си повтаряме докато се превърнат в част от нашата действителност. 

Може да ги изричате на глас, да си ги повтаряте наум или да ги записвате. Някои хора обичат като отворят вратата на някой гардероб или шкаф да бъдат приветствани от написани подобни твърдения. Неподвижното седене и повтаряне на ум има мощен ефект, но можете също така да си ги пеете, докато си вършите домашната работа или се разхождате. 

Това могат да бъдат всякакви положителни твърдения в сегашно време. Ето някои примери, които може би са ви познати: 

Радвам се на завидно здраве. 

Обичам и приемам всяка част от себе си. 

Взаимоотношенията ми с хората са любящи и подхранващи. 

Изпълнен съм с безусловна любов. 

Твърденията могат да бъдат и по-конкретни, свързани с кариерата, личните взаимоотношения и който и да било друг аспект от вашия живот. Те обаче не трябва да се използват като средство за манипулиране на други хора или като егоистичен "списък на желанията". Целта е да се повтарят твърдения, установяващи основните рамки на позитивното мислене, които ни оставят отворени към безбройните възможности. Не е нужно да превръщате повторението на твърденията в целеустремена работа. Останете отворени и ги използвайте като средство за духовно израстване. 

Когато съставяте своите твърдения, правете ги кратки, ясни, в положителна форма и винаги в сегашно време. Така например вместо да кажете: "Аз не съм нервен и напрегнат", предпочетете: "Аз съм спокоен и релаксиран." Правете твърденията за себе си, не за другите. "Аз привличам любящи взаимоотношения" е за предпочитане пред: "Всички се влюбват лудо в мен." 

Докато повтаряте вашите твърдения, старайте се да не допускате съмнение и съдене. Опитвайте да вярвате в тях, дори да не отразяват настоящата ви реалност. 

Визуализация 
Визуализацията или създаването на положителни картини в съзнанието е друг начин за подхранване на умствено-духовната страна на вашия триъгълник. Подобно на медитацията, визуализацията би трябвало да се извършва на спокойно, тихо място и в удобна поза. Започнете с отпускане на тялото и съсредоточаване на вниманието върху дишането. После си представете картина, която подхранва вашето съзнание-тяло. 

Визуализацията може да се използва и за специфични цели. След като установите целта си, започвате визуализацията по същия начин. Сядате удобно, затваряте очи, концентрирате се върху дишането. А сега си представете или вижте сцената в съзнанието си. 

Ако например искате да се откажете от кофеина, представете си как започвате деня с чаша плодов сок вместо с кафе, как пиете много освежаваща минерална вода и цяла сутрин се чувствате едновременно енергични и спокойни. Ако искате да се отнасяте с по-голямо търпение към някой труден човек, можете да се визуализирате как отвръщате с по-голямо съчувствие на оплакванията на въпросната личност. 

Целта е да си представите сцената с най-големи подробности, да създадете ярка, живо позитивна картина в съзнанието си, вместо някоя негативна проекция. Това разбира се не означава, че всичко неизменно ще става така, както сте го визуализирали или утвърждавали. Но ще ви бъде от огромна полза да използвате силата на ума си и естествения навик за правене на асоциации, за да създавате положителни очаквания, вместо на страх. 

Визуализацията може да бъде мощно оздравително средство. Нужни са време и търпение, докато придобием способността да използваме напълно въображението за събуждане на естествената лековита сила в нас, но това упражнение действително си заслужава да бъде практикувано. Ако обичате, отгърнете на стр... /184 в оригинала/, за да се запознаете с някои примери на визуализация. 

Експериментирайте 

Тази глава ви запозна с много начини за подхранване на умствено-духовната страна. Опитвайте различни техники и вижте кои ви въздействат най-добре. Не означава, че сте духовен дилетант, ако експериментирате различните начини за засилване на умствено-духовната основа. За истинското духовно израстване обаче е нужно постоянство. След като откриете практиките, които ви пасват, опитвайте да ги изпълнявате редовно. 

Всеки изразява безусловната любов и подхранва духовността си по свой начин. Вашият индивидуален темперамент, начин на живот и религиозен произход и възпитание влияят върху избора. 

Единствената абсолютна истина е, че за да бъдете напълно здрави, трябва да подхранвате умствено-духовната страна на своя триъгълник. Това и любовта са толкова важни за доброто здраве, колкото и храната, която консумирате. Отделете време за елиминирането на токсичните страх и вина от умствената си диета и за храненето с повече любов и вяра. 

Трета глава 
Химическата страна на вашия холистичен триъгълник 
Когато тялото ни се изчисти от токсините, се освобождава невероятна лечебна сила. Можем да мислим по-ясно, да дишаме по-дълбоко, а тялото е в състояние да събира цялата си енергия за излекуването на заболявания, които понякога ни измъчват от години. Това е едно енергизиращо, изпълнено с радост състояние, което трябва да изпитате лично, за да оцените напълно. 

Целта на химическата страна на холистичния триъгълник е елиминирането на токсините и увеличаване приема на естествени, пълноценни, непреработвани храни. Едва тогава ще можем да усетим силата и удоволствието на детоксикацията. 

Макар подхранването и на трите страни на холистичния триъгълник да е изключително важно, изборът, който правим относно химическата страна, може да бъде въпрос на живот и смърт. Според "Доклад на хирурзите за връзката между храненето и здравето", храната е отговорна за повече от две трети от смъртните случаи в Съединените щати: коронарни сърдечни заболявания, инсулт, атеросклероза, диабет и някои видове рак. Една от най-важните и животоутвърждаващи стъпки, които можете да направите, е да подобрите своя начин на хранене. 

Хранителните групи от холистична гледна точка 
През пролетта на 1991 година Министерството на земеделието на САЩ издаде брошура, озаглавена "Пирамида на правилното хранене". Производителите на месо и мляко и млечни продукти бяха разтревожени, тъй като в пирамидата на техните продукти се отделяше по-малко място, отколкото на зърнените храни, плодовете и зеленчуците. Месните и млечните продукти бяха заслужили само малко повече място от мазнините и сладкишите. Натискът от страна на месо- и млекопроизводителите доведе до задържане публикуването на пирамидата за още една година. 

Новата хранителна пирамида, пусната най-накрая от Министерството на земеделието на САЩ е стъпка в правилната посока, защото предлага да консумираме по-малко месо и яйца и повече зеленчуци и зърнени храни. Но това е плаха стъпка, която не отива достатъчно далеч, за да даде на американците оптимална информация по въпросите на храненето. Пирамидата препоръчва умерена консумация на прясно и кисело мляко и сирена, но пълното елиминиране на млечните продукти би било най-доброто решение за повечето хора. Освен това пирамидата не подчертава, че хлябът, зърнените храни, оризът или тестените изделия трябва да бъдат от пълнозърнестите и нерафинирани форми на тези храни. Холистичната хранителна пирамида на следващата страница дава по-добра представа за балансирано и оптимално хранене и детоксикация. 

Фигура - 1. МАЗНИНИ /Качествени, полиненаситени/; 2. РИБА, ЯЙЦА, ПИЛЕШКО МЕСО /По желание/; 3. ЯДКИ, СЕМЕНА, БОБОВИ РАСТЕНИЯ; 4. ПЪЛНОЗЪРНЕСТИ ХРАНИ /хляб, зърнени храни, тестени изделия, кафяв ориз/; 5. ПЛОДОВЕ; 6. ЗЕЛЕНЧУЦИ 

Здравословни алтернативи на първите десет токсини в списъка 
Засилването на химическата страна на холистичния триъгълник може да се сведе до следната проста формула: По-малък прием на токсини и по-голям - на пълноценни храни. 

Първите десет токсини в списъка са вещества, които отслабват холистичния триъгълник: захар; бяло брашно и други рафинирани въглехидрати; млечни продукти; месо; хранителни консерванти, ароматизатори, набухватели и др.; никотин; кофеин; алкохол; наркотици и лекарства; и токсини от околната среда. 

Целта е тези токсини да бъдат елиминирани от ежедневната ви храна. Ако решите да си купите едно капучино през някой слънчев ден, да ядете печено овнешко на Коледа или да изпиете чаша шампанско при романтична вечеря на свещи, това няма да ви навреди кой знае колко. Тук става дума за навиците, на които робувате ден след ден, година след година и от които тялото ви казва, че желае да се освободи. 

С някои токсини, като никотина, ще трябва да се разделите окончателно и завинаги. Други от веществата в този списък, като алкохола, захарта и месото, бихте могли да си позволявате от време на време. Изборът е ваш, но трябва да имате достатъчно познания, за да вземете интелигентно решение. 

Цели книги са написани, за да бъдат обяснени опасностите, свързани с приемането на тези токсини. Ако сте пристрастени към някой от тях, например към захарта, и ви е трудно да повярвате, че трябва да се откажете от нея, бихте могли да прочетете нещо повече във връзка с тази отрова за домашни любимци. А дотогава дадената тук информация ще ви предупреди за някои от опасностите. Целта не е да ви плаша, а да ви мотивирам да направите промени. Посочвам алтернативи на всеки един от токсините, за да ви покажа, че ще спечелите повече, отколкото ще изгубите. 

Захар 
Разберете, че захарта е наркотик. Големите количества рафинирана захар имат дълбок физиологичен и фармакологичен ефект. 

Добре известно е, че захарта е една от основните причини за развалянето на зъбите и за наднормените килограми. Тя не доставя на организма никакви витамини, минерали, ензими или други хранителни съставки. Нещо повече, захарта лишава тялото от витамини и минерали и подлага на невероятно напрежение неговите системи. 

На много от нас е добре познато причиняваното от захарта временно увеличаване на енергията и последвалото отпадане. Захарта може да изиграе ролята на влакче на ужасите от лунапарк: тревожност, колебливост и други метаболитни реакции, чиято кулминация са "захарните депресии". Те отразяват онова, което рафинираната захар причинява на нивото на кръвната захар. 

Консумацията на захар предизвиква бързо покачване на кръвната захар. В отговор панкреасът произвежда инсулин, който сваля нивото на кръвната захар. Тези резки промени могат да доведат до тревожност и депресия. Както при другите наркомании, захарното "добро самочувствие" е последвано от сгромолясване. 

Още по-лош е дълготрайният ефект: стрес за надбъбречните жлези и цялата ендокринна система, който може да доведе до хипогликемия и диабет. Изследванията на д-р Томас Клив /бивш главен лекар на Кралската флота и директор на изследователския отдел към Британския институт по корабна медицина/ показват, че увеличената консумация на захар и рафинирани въглехидрати от африканските нации била последвана от бързото нарастване на случаите на диабет в тези страни. 

Нужно е предупреждение и относно продуктите, които се представят невярно като заместители на захарта. Кафявата захар е просто бяла захар с добавена за цвят малко меласа. Меласата е страничен продукт, получен при рафинирането на захарта, и също няма никаква хранителна стойност. 

"Заместителите на захарта", създадени в лабораториите, са още по-лоши. Може би е по-добре да консумирате обикновената бяла захар, вместо изкуствените подсладители. 

След двегодишно проучване на аспартам бе докладвано, че 40% от участвалите в изследванията учени поискали продължаването им, 32% направили нови предупреждения, а 15% били за пълна забрана за производството и консумацията на подсладителя. Изследвания, публикувани в Наръчник за храненето на Училището за нутриционисти към Тъфтския университет, са открили, че големите количества захарин предизвикват рак на пикочния мехур при лабораторните животни. 

Информацията за изкуствените подсладители не е пълна и в бъдеще могат да бъдат открити и други канцерогенни влияния. Не забравяйте, че цикламатът в продължение на двайсет и пет години бе сред одобрените подсладители, докато откриха, че предизвиква образуване на тумори на пикочния мехур при лабораторните плъхове и най-накрая забраниха употребата му през 1969 година. 

Здравословни алтернативи 

Има няколко естествени подсладители, които са безопасни, ако се използват в умерено количества. Суровият, ненагряван, нефилтриран мед и кленовият сироп в малки количества са приемливи. Ечемичният малцов сироп е подсладител на основата на зърнена храна и не е толкова вреден за тялото като рафинираната захар. Оризовият сироп е друг щадящ подсладител. 

Най-здравословните подсладители са дар от слънцето в цялото разнообразие на плодовете. Плодовите сокове могат да се използват като подсладители при готвене и печене. Плодът е най-здравословната сладка закуска. Плодовите сокове са хранителни сладки напитки, но винаги трябва да се разреждат наполовина с вода, за да се намали концентрацията на фруктоза. Фруктозата в други форми би трябвало да се използва пестеливо. 

Бяло брашно и други рафинирани въглехидрати 
Природата създава миниатюрно хранително чудо във всяко зрънце. За нещастие съвременната преработка на храните му отнема повечето ценни хранителни съставки и оставя само едни голи калории. 

Пълнозърнестата пшеница съдържа незаменими аминокиселини, целулоза, витамини, минерали и олигоелементи. Но почти всички те се намират в зародиша и триците, които се отнемат, за да се получи бяло брашно. По същия начин обработката лишава ориза от най-хранителните му външни слоеве и това, което остава, е всъщност повсеместно консумираният бял ориз. 

На бялото брашно, полирания ориз и храните, получени от тях, им липсват витамините от групата В и това може да предизвика недостатък на тези витамини в организма. А промяната на формата на сложните въглехидрати чрез обработката се отразява върху скоростта на преработката и абсорбирането и може да доведе до проблеми с нивото на кръвната захар. 

Здравословни алтернативи 

Вместо лишените от ценните си хранителни съставки продукти от бяло брашно, бихте могли да избирате измежду голямо разнообразие от пълнозърнести храни. 

  - Пълнозърнестото пшенично брашно е най-популярното за готвене. Може да използвате също така и брашно от елда, ориз, ръж и царевица за различните рецепти. Сега вече се продават и доста готови стоки, изпечени от тези пълнозърнести брашна. /Възможно е в тях да е включено и известно количество бяло брашно/. 

  - Кафявият ориз е със зародиша и триците и има много повече хранителни съставки от белия. 

  - Сушените фиде, юфка, макарони, спагети от пълнозърнесто пшенично брашно също се предлагат на пазара, някои с добавки от спанак, моркови или домати например. Японската юфка соба, приготвена от елдово и пшенично брашно, е също вкусен избор. 

  - Предлага се широк спектър от пълноценни зърнени закуски. Предпочитайте онези от тях, които са подсладени с плодов сироп вместо със захар. 

Освен това оризът не е единствената храна, която се използва при готвене. Булгурът, използван по традиция в готвенето в страните от Средния изток, има приятен вкус. Кускусът, приготвен от пълнозърнесто брашно, е друга идея. Просото може да се консумира на закуска или в други ястия вместо ориз. Щирът и киноата се наричат суперзърно поради високото си хранително съдържание. Подбрани готварски книги могат да ви научат как да приготвяте тези и други зърнени храни. 

Млечни продукти 

Националният съвет по млечните продукти върши невероятна работа, за да убеди американците в две лъжи: че млякото е незаменимо за децата и че млечните продукти са също полезни за възрастните. Митът за млякото е един от най-разпространените примери за промиване на мозъците на тема хранене. Дори малките телета не могат да оцелеят, ако бъдат хранени с хомогенизирано мляко, но ние даваме на нашите деца краве мляко, при това наблъскано с антибиотици, синтетични хормони и остатъци от пестициди и хербициди. 

Изследванията показват, че консумацията на мляко, сирене, масло и други млечни продукти е сред факторите за атеросклерозата, инфарктите и инсултите. Едно от най-големите изследвания, правени някога на тема здраве и хранене, Китайско-Оксфордско-Корнелския Проект за нутриционистика, здраве и околна среда /известен също като Китайския здравен проект/, започва през 1983 година и изнася резултатите през 1990 година. Според него приемът както на млечни продукти, така и на месо е ненужен и може да допринесе за развитието на рак, сърдечни болести, напълняване и много други заболявания. 

Освен че причиняват проблеми заради високото съдържание на мазнини, млечните продукти съдържат тревожно високи нива остатъци от пестициди и други замърсители на околната среда. На всичкото отгоре многото антибиотици в храната на добитъка се концентрират в млечните продукти и месото. 

Млечните продукти са също така водещите причинители на хранителни алергии. На около четиригодишна възраст много от хората започват да губят способността си да храносмилат лактозата, въглехидратът в млякото. Непоносимостта към лактозата е особено висока у определени етнически групи, като азиатците, американците с африкански произход и евреите. Алергиите към млечния казеинат или протеин, също са широкоразпространени. Симптомите на млечните алергии могат да включват раздразнителност, болка в мускулите, депресия, болки в корема, спазми, газове, диария, запек, запушване на носа и синузит. За повече информация по разпознаването на алергиите към млечните продукти и другите храни отгърнете на стр... /194 в оригинала/. 

Киселото мляко е провъзгласено за здравословна храна, но това е друга илюзия, създадена от умните маркетолози. Повечето кисели млека, предлагани в супермаркетите, съдържат захар и мляко от живеещ в замърсени райони добитък и се различават значително от натуралното кисело мляко, което помага на жителите на Кавказ да достигат възраст сто и пет години. 

Ако ви се яде кисело мляко, правете го умерено, и избирайте такова с активни млечнокисели бактерии и без добавка на захар. Или, ако е възможно, правете си сами кисело мляко от прясно мляко, купено от някоя екологична ферма. 

Здравословни алтернативи 

Вкусните, хранителни алтернативи на кравето мляко са соевите, бадемовите и оризовите напитки. Те могат да се използват за зърнени закуски, готвене или като напитка. 

Маргаринът не е здравословен заместител на маслото, тъй като е хидриран и може да наруши способността на тялото да абсорбира калций и магнезий. Алтернативите са масло от бадеми, от лешници, от кашу, от пекан и от ябълки. 

В магазините за здравословно хранене вече се предлага безхолестеролова "майонеза", приготвена от тофу. Там могат да се намерят също така сирене и кисело мляко от соя. 

Каквото и да опитва да ни накара да повярваме Националният съвет по млечните продукти, човешките същества не се нуждаят от краве мляко или сирене заради калция. Калцият идва от почвата и преминава в структурата на растенията. Точно така добитъкът получава калций. Защо и ние да не си го набавяме директно, вместо филтриран през отровеното тяло на някоя крава? 

Храните с високо съдържание на калций са листните зеленчуци като спанака и къдравото зеле, рибата, бобовите храни и ядките, както и соева напитка, обогатена с витамини, минерали и протеини. 

Месо 

От десетилетия нутриционистите и кардиолозите подканят американците да ядат по-малко месо като предпазна мярка срещу инфаркт, инсулт и рак. Публикувани са хиляди статии, показващи, че колкото по-малко животински мазнини вкарваме в тялото си, толкова по-здрави ще бъдем. Дори по принцип консервативната Американска диетологична асоциация съобщава, че хората, които не консумират месо, са по-малко заплашени от рак на дебелото черво, сърдечни заболявания, затлъстяване, диабет II тип, високо кръвно налягане, остеопороза, камъни в бъбреците, камъни в жлъчката, рак на гърдата и на белите дробове. 

През 1990 година "Ню Ингланд Джърнъл ъв Медисин" обнародва резултатите от изследване на историята на храненето и здравето на осемдесет и осем хиляди жени. Стана ясно, че колкото повече червени меса и животински мазнини са консумирали тези жени, толкова повече нараствала опасността да развият рак на дебелото черво. Ракът на простатата, бъбреците, тестисите, матката, белите дробове и гърдата и лимфомът също се срещат по-често сред хората, чиято храна е богата на мазнини. 

Месото съдържа много от замърсителите на околната среда, които се смилат от животните и се концентрират в мастните им тъкани. Месото се отравя допълнително от хормоните, стимулантите и антибиотиците, използвани за ускоряване растежа на животните и за борба с инфекциите. Много от тези отрови вече са доказани или предполагаеми причинители на рак, родови дефекти и други сериозни проблеми. 

С преминаването към вегетарианска диета ще имате по-голям шанс да спомогнете за спасяването не само на себе си, а и на планетата. Говедовъдството води до огромно разхищаване на земи, които биха могли да се използват по-ефективно за отглеждане на зърно. Според Джон Робинс, автор на "Диетата за една нова Америка" и "За да могат всички да бъдат нахранени", ако американците намалят само с 10% консумацията си на месо, ще освободят земя и ресурси за отглеждането на повече от двайсет милиона тона зърно годишно и ще изхранят четирийсет до шейсет милиона човека. Тъй като населението на планетата продължава да нараства, ние отчаяно се нуждаем от преминаване към земеделие, изхранващо хора, а не добитък. 

Ако искрено се вълнувате от изсичането на тропическите гори, бихте били готови да се откажете от говеждото, тъй като голяма част от дърветата се унищожават, за да се освободят пасбища за животните. В целия свят се изсичат все повече и повече гори за пасбища и отглеждане на добитък. Като намалим търсенето на месо, можем да помогнем за спирането на унищожаването на околната среда. 

 Здравословни алтернативи 

Природата предлага множество храни с високо съдържание на протеини, които не причиняват характерните за месните и млечните продукти странични ефекти. Растенията с най-високо съдържание на протеини са бобовите храни - фасул, грах, леща. 

Не е необичайно съчетаването на храни, за осигуряване на всички протеини, както съветват някои от ранните вегетариански готварски книги. Бобовите храни и други, богати на протеини растения, доставят сами по себе си достатъчно белтъчини. Всяка седмица обаче трябва да се консумират няколко различни вида от тези храни. 

Тофуто, получено от зърната на соята, е любимец на вегетарианските готвачи, тъй като има неутрален вкус и попива много добре подправките и сосовете. То се продава в твърда и мека форма и може да се пече във фурна, на шиш или скара, да се маринова, да се пържи с бъркане или да се вари на пара, да се използва в салати, сосове, заливки, супи, основни ястия и десерти. Темпей, който се прави също от соя, има богат вкус, подобен на този на месото, когато се приготви с нужните подправки. 

Ядките и семената също са богати на протеини, но трябва да се консумират умерено, тъй като имат много калории. Купувайте и яжте ядки в естествената им форма, сурови и неосолени, вместо печени или пържени. Поради топлинната обработка мазнините в ядките се хидрират и тялото не може да ги използва така ефикасно. 

Други богати и средно богати на протеини храни са картофите, царевицата, овесеното брашно, лукът, ангинарът, аспержите, гъбите, спанакът, къдравото зеле, марулята /с изключение на вида "айсберг"/ и портокалите. 

Няколко думи за рибата, пилешкото месо и яйцата 

Вегетарианската диета, която обръща специално внимание на консумацията на достатъчно протеини, е най-чистият и хранителен план за химическата страна на вашия холистичен триъгълник. Освен това по такъв начин се осигурява енергията, необходима за усилена работа по физическата страна. 

От умствено-духовна гледна точка тези, които практикуват различни духовни дисциплини, обикновено проповядват вегетарианска диета поради две причини. Първо, очевидно е по-хуманно да не се убиват други живи същества заради обяда ни. Второ, месото е плътна храна и изисква много енергия, за да бъде разградена в храносмилателния тракт. Обикновено това причинява летаргично състояние на ума и затруднява концентрацията. 

Засега обаче придържането към стриктно вегетариански начин на хранене може да се окаже прекалено за вас. Ако случаят е такъв, препоръчително е да се откажете от червеното месо и да консумирате умерени количества риба, яйца и пилешко. 

Рибата щеше да бъде здравословна храна, ако живеехме в екологично чист свят. За нещастие нашите реки, езера и океани са силно замърсени и техните отрови се отлагат в месото на рибата. Черупковите морски обитатели, освен опасни микроби и токсини, съдържат особено високи нива от олово, кадмий, арсен и други тежки метали. Те причиняват често хранителни алергии и би трябвало да се избягват напълно. Придържайте се към рибите, богати на мастни киселини тип "Омега" - треска, камбала, сьомга и риба-меч. Подбирайте винаги грижливо рибата и я яжте готвена, не сурова. 

Ако предпочитате пилешкото месо, купувайте от магазините за здравословни храни или от специалните пазари само отгледани във ферми пилета. Масово предлаганите в търговската мрежа пилета се отглеждат при ужасяващи условия и често са заразени. Подлагайте пилешкото месо на продължителна топлинна обработка и, отново напомням, ограничете количеството. 

Ако желаете да ядете яйца, купувайте кафяви оплодени екологично чисти яйца от магазина за здравословни храни. Варете със или без черупката и се постарайте да се ограничите до две-четири яйца на седмица. 

Хранителни консерванти, набухватели, ароматизатори, оцветители и др. 
Според Харви и Мерилин Дайъмънд, специалисти по въпросите на храненето на "Фит фор Лайф", всяка година към консумираната от американците храна се добавят повече от 500 000 т различни химикали. Сред тях са оцветителите, консервантите, ароматизаторите, набухвателите, втвърдителите, сгъстителите и емулгаторите. Производителите добавят също така изкуствено добити хранителни съставки, опитвайки да заместят онова, което е унищожено при обработката на храните. 

Тези консерванти и тям подобни често предизвикват хранителни алергии и алергични реакции. Те могат да включват хиперактивност при децата, безсилие и умора, подуване, астма, главоболие и гадене. 

Трапезната сол е може би най-разпространеният консервант. Мнозина парализират вкусовите си луковици, като прибавят сол към всичко. Елиминирането на излишната сол е от изключително значение за контролирането на високото кръвно налягане и задържането на вода. 

В пълноценните храни има достатъчно сол, за да не се налага да се използва солницата. Но когато здравословните рецепти изискват добавка на сол, прибавете само една щипка от нея. 

Здравословни алтернативи 

Алтернативата към тези химически добавки е проста: яжте прясна храна в естественото й състояние и се научете да използвате творчески билките и подправките, когато готвите. Преди да купите хляб или някаква зърнена закуска прочетете внимателно етикета. Ако една от първите съставки е солта или са отбелязани консерванти, ароматизатори, набухватели и т. н., върнете опаковката на мястото й. Успоредно с изгубването на предпочитанията към консервирани и рафинирани храни, вие ще започнете да цените все повече вкуса на суровите храни в прясното им, оригинално състояние. 

Кофеин 

Почти половината възрастно население на Съединените щати е пристрастено към коварния наркотик, който се намира в кафето, чая и много газирани напитки. Последните съдържат не само кофеин, а и захар или изкуствени подсладители. 

Макар да е приет в обществото, кофеинът може да доведе до сериозни последствия. Усилената му консумация причинява нервни симптоми, в това число безсъние, раздразнителност и треперене, дразни стомаха и води до диария, влошава състоянието на болните сърце и артерии. 

Изследванията показват, че отказването от кофеина може да контролира или лекува фиброзните кисти на гърдата /болезнени топчици/. Дори в малки или умерени дози кофеинът може да попречи на правилното използване на желязото и да стане причина някои витамини да се изхвърлят от тялото преди да бъдат абсорбирани. 

Кофеинът е стимулант, а всичко, което се издига, след това трябва да спадне. Приливът на умствена енергия често е последван от безсилие. То води до поемането на нова доза кофеин. Така се създава цикълът на пристрастяване към кофеина. 

Напитките с извлечен кофеин не се препоръчват, тъй като процесът на неговото елиминиране предизвиква много въпроси. Метилхлоридът, чрез който някои компании извличат кофеина от кафеените зърна, причинява рак, когато се вдишва в големи количества от лабораторните животни. Дори когато се използват други методи за елиминиране на кофеина, ще направите по-здравословен избор, ако се откажете изобщо от подобни питиета. 

Здравословни алтернативи 

Доброто хранене, адекватна почивка и физическата активност са най-добрите заместители на кофеина за поддържане на високо ниво на енергия. Към него се привиква лесно, но отказването може да бъде трудно. През първите дни са характерни дори слабо главоболие и умора. Но след като го изоставите напълно, нивото на вашата енергия ще стане по-добро от всякога, ако подхранвате холистичния си триъгълник. 

Най-добрият естествен стимулант е да увеличите притока на кислород чрез физическа активност. Но за да бъдем здрави е необходим баланс и следователно трябва също така да почиваме. Вслушвайте се в сигналите на своето тяло; не се насилвайте и стресирайте постоянно над естествените си граници. 

Здравословните напитки-заместители на кафето, се правят от печени зърна и семена. Билковите чайове обикновено не съдържат кофеин и се предлагат в доста голямо разнообразие. Можете да си направите напитки без кофеин и захар, като смесите минерална вода и плодов сок. Плодовият сок, особено ако сте го приготвили току-що в сокоизстисквачката, може да ви даде доста енергия. 

Никотин 
Всеизвестно е, че пристрастяването към никотина е смъртоносен навик и водеща причина за сърдечни заболявания и някои видове рак. Ако пушите, вероятно няма нужда да ви убеждавам, че е вредно. 

Необходимо е да подходите холистично при отказването от този навик. Това изисква програма за отказване, насочена не само към химическата страна на привикването, а и към умствено-духовния компонент. 

Здравословни алтернативи 

Няма друга здравословна алтернатива на никотина освен спирането на пушенето. Дишането на чист кислород е единственият заместител. Кислородът е най-важната подхранваща съставка на химическата страна; той е самият живот. Не вдишвайте смърт вместо живот. 

Има много начини за отказване от привикването към никотина. Някои се кълнат, че се справят самостоятелно, други смятат, че отговорът е в поддържащите групи и специализираните клиники за отказване от цигарите. Който и подход да изберете, правилното хранене, усилената физическа активност и практикуването на някой метод на релаксация ще ви помогнат да поддържате решимостта си. 

Гладуването със сурови сокове може да бъде прекрасно средство, когато решите да откажете пушенето. Изчистите ли веднъж тялото си от събралите се отрови, желанието за никотин често изчезва. Акупунктурата е прекрасен помощник по време на този процес. Някои смятат, че хипнозата също върши работа. 

Не забравяйте за опасността и от пасивното пушене. Ако живеете или работите с пушачи, настоявайте за правото си на неопушено пространство. Ако не можете да се отървете от дима, приемът на допълнителни количества витамини А, С и Е и бетакаротин ще помогнат донякъде. 

Алкохол 

Злоупотребата с пиенето може да доведе до алкохолизъм и поредица потенциално фатални здравословни проблеми: мозъчно израждане, чернодробна цироза, недохранване и инсулт, както и до автомобилни злополуки. 

Дори в умерени количества алкохолът прибавя празни калории и води до увеличаване на теглото, като същевременно намалява витамините. Алкохолът се превръща в киселината алдехид, отпадъчен метаболитен продукт, и преминава през целия организъм, като по пътя си изгаря мозъчни клетки и причинява други вреди. Друго усложнение се причинява от захарта в алкохола и това може да доведе до или да усложни вече съществуващата хипогликемия. 

Здравословни алтернативи 

Алкохолизмът е заболяване, с което трябва да се води борба на всички нива: умствено-духовно, физическо и химическо. Сдружението на анонимните алкохолици оказва невероятно влияние със своите срещи, където се набляга върху умствено-духовната страна. 

Отказващите се от слабостта си алкохолици трябва да се съобразяват и с химическата страна на своите триъгълници. Изследванията показват, че онези от тях, които приемат пълноценна храна и мултивитаминни добавки, имат по-голям успех. Много от заклетите пиячи са и хипогликемици, затова се препоръчва да се избягват захарта и кофеина и честото поемане на малки количества храна. Алкохолиците се нуждаят от богати на витамини и минерали хранителни добавки, за да попълнят силно намалелите си запаси. Някои специалисти смятат, че приемът на L-глутамин намалява желанието за пиене. 

То спада и когато човек се научи да се справя със стреса без помощта на алкохола. Техниките на релаксация, медитацията, физическата активност и разходките на открито могат да отнемат напрежението от деня без страничните ефекти на алкохола. 

Много напитки биха могли да заместят алкохола. Плодовите сокове, смесени с газирана вода, действат освежаващо. Газираният неферментирал ябълков сок може да се използва вместо шампанско. Пуншовете от екзотични плодови сокове и пресни плодове са празнични напитки. 

Наркотици и лекарства 
Правителството и медиите са насочили вниманието си върху опасността от незаконните наркотици като хероин, кокаин, амфетамини, барбитурати и халюциногенни вещества, и повечето хора са наясно, че е най-разумно да ги избягват. Трябва обаче да внимаваме със законно разпространяваните наркотици, разрешени от правителството и произвеждани от фармацевтичните компании. 

Според д-р Джоузеф Бизли, директор на Института за здравна политика и практика при колежа "Бард" и водещ специалист по наркоманиите, американците консумират ежегодно повече от пет милиарда законно разпространявани, макар и "по-незначителни" наркотици - транквиланти за тревожност и безсъние. 

В групата са и много популярни видове, приемани от горе-долу здрави хора без особени психологични проблеми. Сред страничните ефекти на тези повсеместно използвани наркотици обаче са сънливост, умора, липса на мускулна координация, объркване, депресия, главоболие, нарушения на съня, трудно уриниране, загуба на равновесието, замъглено виждане, тревожност и привикване. 

Прекалената употреба на пеницилин е друга епидемична злоупотреба с лекарства. Антибиотиците унищожават приятелски настроените бактерии в тялото, особено в храносмилателния тракт. Това може да доведе до прекомерно размножаване на гъбички, като например кандида албиканс, които задръстват с токсини организма и могат да доведат до появата на проблеми като умора, главоболие, депресия и гъбични инфекции. Резултатът, до който може да доведе в бъдеще честата употреба на антибиотици, все още е спорен въпрос, но вече е сигурно, че имунната система отслабва. 

Дори такива "безопасни", продавани без рецепти лекарства като аспирин, могат да предизвикат стомашно-чревно неразположение, хемороиди, стомашни спазми, гадене, киселини в стомаха и поява на кръв в изпражненията. Дълготрайната употреба или големите дози аспирин често водят до намалено производство на кръвни клетки, поражения на бъбреците и активиране на пептичната язва. Аспиринът е отрицателен катализатор на простагландините и изследванията показват, че дълготрайната му употреба може да изостри артрита. Когато се прекали с използването на възпрепятстващите съсирването средства, кръвното налягане може да се повиши и кръвообръщението да се затормози. 

Буквално всички лекарствени средства, легални или не, могат да причинят странични ефекти и трябва да се отнасяме към тях като към токсини. Към тях трябва да прибягваме само в краен случай, а не да си мислим като за нещо, което можем да пъхнем спокойно в устата си за щяло и нещяло. 

Здравословни алтернативи 

Колкото повече подхранвате трите страни на своя триъгълник, толкова по-малко вероятно е да имате нужда от наркотици и лекарства от какъвто и да било вид. 

От умствено-духовна страна медитацията, позитивните визуализация и твърдения и духовно-религиозните практики могат да помогнат за намаляване желанието за наркотици. 

От химическа страна консумацията на естествени храни и избягването на токсините ще ви помогне за поддържането на добро здраве и намаляване нуждата от лекарства. Хранителните добавки също спомагат за придобиването на независимост от лекарствата. Билките могат да участват при лечението на някои заболявания, но на една по-ограничена и кратка основа. 

Колкото до физическата страна на триъгълника, физическата активност намалява желанието за наркотици, защото създава добро самочувствие и настроение по естествен път. Йога и практиките за релаксация намаляват тревожността и създават по-балансирано състояние на ума. 

Токсини от околната среда 

Трябва да имаме предвид няколко категории токсини от околната среда: пестицидите и хербицидите в храната, токсините, които отделя всеки един организъм, и химическите вещества в дома и на работното място. Токсините от околната страна е трудно да се избегнат в днешния свят, но все пак можем да вземем някои мерки, за да защитим себе си и своето семейство. 

Здравословни алтернативи на пестицидите и хербицидите 

Страхът от пестицидите и хербицидите никога не трябва да ви спира да консумирате много плодове и зеленчуци, тъй като ползата надминава многократно риска. Освен това бихте могли да вземате известни мерки, за да предпазвате здравето си. 

Старайте се да купувате екологично чисти плодове и зеленчуци със сертификат, че са отглеждани без пестициди и хербициди. Те могат да се намерят в много от магазините за здравословни и диетични храни, на специални места в някои супермаркети и на някои фермерски пазари /но ще трябва да проверите сертификатите на производителите./ 

Ако в близкия магазин няма екологично чисти плодове и зеленчуци, поговорете с управителя и предложете да започнат да предлагат подобни продукти. Помолете и вашите съседи и приятели да подкрепят тази идея. 

Екологично чистите плодове и зеленчуци обикновено са по-скъпи от тези, които са отгледани с пестициди и хербициди. В крайна сметка те обаче излизат по-евтино, тъй като съдържат много повече ценни хранителни съставки и не се налага да отстранявате външните пластове, за да се избавите от отровите. Всъщност и без това ще спестите доста пари покрай преминаването от основаващ се върху месото начин на хранене към предимно вегетарианска диета. 

Ако не можете да си подсигурите екологично чисти продукти, избирайте сезонните плодове и зеленчуци. Избягвайте внесените от страни, където употребата на пестициди не се следи строго. Ако е възможно, купувайте от фермерските пазари - тяхната продукция е с по-малко пестициди. 

Можете да накиснете продуктите във филтрирана вода с добавка от оцет и лимонов сок, или да използвате биоразграждащите препарати за миене на зеленчуци, които се предлагат в магазините за здравословно хранене. Измивайте винаги грижливо продуктите и ако не са екологично чисти, а ципата им ще се консумира, изтърквайте ги с четка за зеленчуци. 

Ако разполагате с време, пространство и наклонности, отглеждането на ваши плодове, зеленчуци и билки е прекрасен начин едновременно да се снабдявате с чисти продукти и да се движите. Градинарството подхранва и трите страни на триъгълника. То осигурява движение за физическата страна, контактът с природата се грижи за умствено-духовната страна, а прясната храна подсилва химическата страна. 

Избягвайте да използвате химически пестициди, хербициди и торове не само в своята градина, а и на поляната пред дома си. Наръчниците за екологично градинарство запознават с естествените алтернативи на химикалите. 

Здравословни алтернативи на токсините в дома и работното място 

Трудно е да се избяга напълно от токсините, проникнали в света около нас, но предприемането на някои мерки може да ни помогне да сведем до минимум излагането си на тяхното влияние. 

  - Използвайте козметични продукти, продукти за баня, кремове, сапуни, дезодоранти и пасти за зъби на естествена основа. Те се предлагат в магазините за здравословно хранене, в някои аптеки и чрез каталози. 

  - Използвайте домакински и перилни препарати без токсини. 

  - Тествайте дома си за радон. Ако е необходимо, запушете пукнатините в основите и пода, подобрете вентилацията и пречиствайте заразената вода от частните кладенци. 

  - Премахнете оловната боя в дома си. Тествайте чешмяната вода за съдържание на олово. 

  - Използвайте кухненски прибори и съдове от неръждаема стомана, а не от алуминий. 

  - Ако трябва да използвате токсични химикали при възстановителните работи в дома си, в работата или хобито си, старайте се да работите в много добре проветрено помещение и намалете времето, през което сте изложени на тях. 

  - Ако работите в голяма административна сграда, настоявайте за добра вентилация и прозорци, които могат да се отварят. Ако забележете неколцина страдащи от едно и също заболяване на работното си място, привлечете към този факт вниманието на ръководството. Обединете се със своите колеги и изискайте да се направят нужните проверки, за да се разбере дали проблемът не идва от сградата и условията. Възползвайте се от правото си да настоявате да се направят нужните промени за осигуряване на чисто работно пространство. 

  - Ако сте работник в промишлеността, посъветвайте се със своите колеги и профсъюзни лидери за стъпките, които могат да се предприемат за намаляване излагането на опасни материали и токсини. 

  - Ако работата ви е свързана с неизбежно излагане на токсини, може би е по-добре да помислите за друга работа. Въпреки икономическите затруднения и други сериозни съображения, здравето трябва да се поставя на първо място. Работата при нездравословни условия в крайна сметка може да доведе до по-големи финансови затруднения поради оставане без работа заради заболяване или големите сметки за лечение. 

Вода 

След кислорода, водата е най-важната хранителна съставка на химическата страна. Малцина от нас обаче пият достатъчно вода ежедневно. 

Най-добре е всеки от нас да изпива по осем водни чаши течности дневно. Част от тях може да бъде разреден плодов сок, соево или бадемово мляко, или билков чай, но шест чаши трябва да бъдат чиста вода. Старайте се да имате чаша вода покрай вас през целия ден... освен по време на хранене. 

Нито едно животно не пие и не се храни по едно и също време, и това се отнася и за човека. Пиенето на вода неутрализира ензимната активност на стомашните сокове. Тяхното разреждане възпрепятства ефикасното смилане и асимилиране на храната. Следователно се препоръчва да пиете водата между, а не по време на храненията. 

Желателно е водата да бъде чиста. Но на водата, която тече от канализацията в повечето градове, не може да се вярва. Много хора пият бутилирана вода, която обаче се предлага в повечето случаи в пластмасови, вместо в стъклени бутилки. Отрицателните страни на бутилираната вода са остатъците от пластмасата и отражението, което оказват върху околната среда всички тези изхвърлени стъклени бутилки. По-добре е да се купи филтър за вода, който се прикрепва направо към кранчето на чешмата. Така ще можете да използвате чиста вода както за готвене, така и за пиене. 

Здравословното хранене 
Слънцето е първоначалният ни енергиен източник и храната, която расте върху почва от слънчева светлина, ни дава енергия. Когато консумира повече жива храна, човек се чувства по-жизнен. 

Обновяването и зареждането на химическата страна на вашия триъгълник е възможност да се насладите в по-голяма степен на щедростта на природата и да отхвърлите отровите на цивилизацията. Това е част от създаването на вашия рай. За да отидете в Райската градина обаче, първо ще трябва да се изчистите от токсините. 

При радикалната промяна на подхранването на химическата страна на вашия триъгълник ще ви бъде по-лесно, ако получавате подкрепа от умствено-духовната страна чрез четене на книги за здравословното хранене и готвене. Като се информирате за естествените храни, ще се убедите колко разнообразни и вълнуващи са те. Вижте стр... /187 в оригинала/ за насоки при създаването на план за здравословно хранене. 

Ще забележите, че храненията в него са шест, а не три. Триъгълникът ни се подсилва не толкова от това, което изяждаме, а по-скоро от онова, което усвояваме. Честата консумация на малки количества подсигурява непрекъснат поток от хранителни съставки без претоварване на храносмилателната система. Този план на хранене подпомага способността на храносмилателните ензими да разграждат сложните молекули в прости, които тялото може да абсорбира. 

Много важно е храната да се дъвче бавно и усърдно, за да се подпомогне максимално асимилирането на нейните съставки. Дъвкането не само стрива храната, а и стимулира отделянето на храносмилателни сокове. 

Можете да създадете подходящо настроение за оценяване на храната по достойнство. Отделете няколко секунди преди хранене, за да се успокоите. Затворете очи, поемете си няколко пъти дълбоко въздух и благодарете на Вселената за храната. 

Индивидуализирани нужди 
Когато създавате здравословна диета за себе си, най-добре би било да се съобразите с етническия си произход и с генетичните предразположения. Всеки човек е различен и макар да съществуват някои общи насоки, препоръчително е да адаптирате диетата си според вашата индивидуалност. За да го направите, трябва да имате предвид както своето наследство, така и начина си на живот в момента. 

Например ако вършите тежък физически труд, бихте могли да консумирате повече калории и по-големи порции, отколкото ако стояхте зад бюро. Ако спортувате усилено, също можете да увеличите количеството на храната. Други фактори са височината, телосложението и метаболизмът. Може би ще се наложи да експериментирате, преди да откриете какво количество храна ви е необходимо, за да отслабнете или да поддържате желаните от вас килограми и да адаптирате според това храненето си. 

Мнозина откриват, че отслабват, когато преминат на консумация на естествени храни, разпределени на шест приема дневно. Важното е да се ядат малки порции от разнообразни, силно енергизиращи храни. Това ще предотврати копнежа за висококалорийни храни и ще поддържа енергичен метаболизма. Особено добре е след залез слънце да поемате малко и лека храна. 

Може да използвате храната и като насочено в определена цел терапевтично средство при справянето с определени болести. Нутриционистите създават индивидуални диети за лечението на здравословни проблеми. Съществуват много прекрасни книги за това как да използваме храната като лекарство. В тях бихте могли да откриете хранителната рецепта за своето заболяване. Те са пример как подсилването на умствената страна на триъгълника може да излекува химическата и физическата страни. 

Дванайсет съвета за здравословно хранене 
- Фактът, че даден продукт се продава в магазин за здравословни храни, не означава, че той също е полезен. Пазете се от продуктите с прекалено много мед, фруктоза, царевичен сироп и олио. 

- Напълнете пазарската си кошница с екологично чисти плодове и зеленчуци. 

- Купувайте зърнените храни, ядките и семената от тези места в магазините за здравословни храни, където можете да си ги претеглите и опаковате сами, за да спестите пари. 

- Разберете дали във вашия квартал има кооперативен магазин за здравословни храни, притежаван и ръководен от клиентите. Хранителните кооперации могат да бъдат много евтини и ако имате време и интерес, бихте могли и вие да организирате нещо такова. 

- Използвайте само малки количества висококачествени, студено пресовани, полиненаситени растителни мазнини за готвене и салати: зехтин, олио от ленено семе, шафраника и слънчоглед. 

- При всяка възможност консумирайте плодовете и зеленчуците сурови. Ако все пак подлагате зеленчуците на топлинната обработка, варете ги на пара, а не във вода или чрез задушаване в олио. 

- Приготвяйте пресните салати непосредствено преди хранене и използвайте зелените видове маруля, но не и салата айсберг. Консумирайте салатата самостоятелно или пък по време на хранене или след него, но не и преди. 

- Увеличете целулозата във вашето меню, като избирате само пълноценни зърнени храни, тестени изделия и хлябове. Добавяйте трици към зърнените закуски и сместа за палачинки. 

- Носете на работа приготвените от у дома обяд и закуски, за да бъдете сигурни, че ще консумирате пълноценна, чиста храна. 

- Уведомете своите приятели и роднини за хранителните си предпочитания предварително, когато ще се храните в дома им. Ако смятате, че така ще ги затрудните, предложете да си донесете храна от къщи. 

- Споделете причините да искате да елиминирате токсините и да консумирате естествени храни със своите близки, но не им налагайте избора си и не очаквайте да осъзнаят светкавично мъдростта на това решение. 

- Освен заведенията за здравословно хранене, етническите ресторанти често предлагат разнообразни зеленчукови предястия. В ресторанта помолете да приготвят онова, което искате, и по начина, който желаете. 

Това, което влиза трябва да излезе 
Честото изпразване на червата е жизненоважен елемент от режима на холистичното здраве, защото в противен случай частично смляната храна се натрупва в дебелото черво и може да причини отравяне и болести. Ще се уверите, че като се откажете от токсините и консумирате повече плодове, зеленчуци и зърнени храни, ще започнете да се освобождавате по-лесно, но най-вероятно на тялото ви ще му бъде нужно време, докато се приспособи. 

Ще си помогнете още повече, ако прибавите към сока или зърнената закуска ленено семе или трици. На стр... /193 в оригинала/ е дадена рецепта за Специален целулозен бульон, който подпомага елиминирането на отпадните продукти. Изпиването на осем чаши вода дневно също облекчава запека. Добавките от пробиотични микроорганизми /напр. ацидофилус/ могат да създадат здрава чревна флора. 

Тъй като храненето стимулира перисталтиката на здравите черва, най-подходящият момент за изпразването им е след ядене. Избягвайте да четете или да се отвличате по друг начин, докато сте в тоалетната; отпуснете се и дайте възможност на ума и тялото да се концентрират върху тази естествена функция. 

Съвременното тоалетно гърне ни върши лоша услуга. То е прекалено високо, а най-добрата поза при ходене по голяма нужда е клекналата. Клякането увеличава натиска върху коремните органи и по този начин подпомага изпразването на червата. Освен това подобрява тонуса на чревните мускули. Можете да коригирате недостатъка на тоалетната чиния като поставите под краката си малка табуретка и по този начин издигнете коленете. 

Гладуване със сурови сокове 
Едно от най-мощните средства на химическата страна на холистичния триъгълник е гладуването със сурови сокове. Гладуването се използва като лечебен метод още от античността. То въздейства силно както върху химическата, така и върху умствено-духовната страна и е част от много духовни традиции. Хората често свързват лечебното гладуване с мизерията и опасния за здравето и живота недостиг на храна. Гладуването със сурови сокове обаче е точно обратното на това и може да осигури много повече хранителни съставки от стандартния американски начин на хранене. 

Гладуването със сурови сокове може да има драстичен ефект върху хроничните проблеми. Бренда, жена на около трийсет и пет години, страдала често от запек и от хроничен цистит, заради който пиела антибиотици три-четири пъти годишно. Когато дойде в "Силата на холистичното здраве", тя вече се нуждаеше от изключително силни лекарства, за да получи временно облекчение. Редовният им прием обаче бе отслабил имунната й система и я бе направил податлива на гъбични инфекции. 

Бренда започна холистичната програма "Здравето е в твоите ръце" с прекратяване приема на токсини, особено на червеното месо, което тя консумираше редовно. Елиминирането на месото и рафинираните храни и употребата на повече сурови храни, сокове и вода разреши проблема й със запека. 

Два месеца след премахването на токсините от храната й /с малки пропуски от време на време/, Бренда бе готова за тридневно гладуване с плодови сокове. То прочисти останалите токсини в организма й и тя веднага се почувства по-лека и енергична. Постижението подсили решимостта й да се захване с елиминирането на други токсини и да прави подобно гладуване веднъж на всеки сезон. Вече повече от три години Бренда не е имала нито веднъж цистит. 

Дори хора в добро здравословно състояние, които се хранят добре, имат полза от гладуването със сурови сокове. Дани, дизайнер-график на двайсет и осем години, се хранеше здравословно, но обичаше да ходи на партита и да пие до късно с приятели. Започна да пълнее в кръста и понякога му липсваше енергия и му бе трудно да се концентрира. 

Дани откри, че по време на гладуване със сокове и след него се чувства умствено стимулиран и с необикновено творческо вдъхновение. Освен това отслабна и доби достатъчно енергия, за да се замисли сериозно за редовни физически занимания. Сега вече Дани прави гладуване със сокове два-три пъти годишно заради удоволствието от яснотата на мисълта, физическата сила и стимулирането на творческите възможности. 

Повече информация за гладуването със сурови сокове и инструкции за това как да използвате лечебната му сила ще получите на стр... /188 в оригинала/. 

Хранителни добавки и билки 
Ако планетата беше все още незамърсена, щеше да бъде възможно да получаваме от храната всички витамини, минерали и ензими, от които се нуждаем. За жалост голяма част от използваната почва е изтощена, а съвременните методи на земеделие я изтощават още повече. Жизнено важно е да консумираме много пресни плодове и зеленчуци, но за едно наистина здравословно хранене, трябва допълнително да приемаме добавки. Вижте стр... /196 в оригинала/ за указания как да избирате добавките. 

Освен като източник на сила и за изграждане на устойчива имунна система, добавките могат да се употребяват за специфични лечебни цели. В таблицата на стр... /197 в оригинала/ са дадени подробности за специфичните свойства на различните витамини и минерали. 

От дълбока древност билките се използват за лечение, профилактика и поддържане на здравето. Източната медицина и билколечителите по целия свят употребяват билките от векове и сега холистичните лекари продължават тази традиция. Оворете на стр... /205 в оригинала/, където са изброени някои билки и специфичните им лечебни качества. 

Четвърта глава 
Физическата страна на вашия холистичен триъгълник 
"Здравето представлява консумация на любовна връзка с органите на тялото." 

Платон 

Физическото състояние е външно отражение на количеството любов и подхранване, с които обграждате трите страни на холистичния си триъгълник. Наследствените фактори играят важна роля за физическата страна, но нашите действия са не по-малко съществени. И тъй като не можем да променим гените си, няма защо да ги "обвиняваме" за ограниченията, които ни налагат. Най-здравословната реакция е да приемем и обикнем онова, което ни е дадено, като работим, за да подсилим физическата си страна. 

Съществуват три основни форми за подхранване на физическата страна: 

- Първостепенно физическо подхранване - това, което си даваме сами. Тази е най-важната форма на подхранване и включва упражнения, релаксация и почивка. 

- Второстепенно физическо подхранване - прави се от холистичните лекари и включва хиропрактика, масаж, инструктиране по въпросите на физическата активност и много други природосъобразни терапии. 

- Третостепенна форма на физически грижи, осъществявана от лекарите и включваща хирургическите процедури. 

Хирургията може да бъде животоспасяваща в случаите на сериозни наранявания и тежки дегенеративни състояния и лекарите заслужават аплодисменти за това, което вършат. Холистичната гледна точка обаче е, че хирургията трябва да се използва пестеливо и предпазливо, само като крайна мярка и при спешни случаи. 

Не трябва да разчитаме, че хирурзите могат да "поправят" тялото ни като монтьори, защото ние не сме машини. Трябва да правим всичко възможно, да подхранваме и обичаме тялото си така, че да оздравее, преди да прибегнем до подобни агресивни процедури. Колкото повече се грижим за физическата страна на нашия триъгълник, толкова по-малка вероятност има да легнем на операционната маса. 

Аеробни упражнения 
Съществуват три основни категории упражнения: аеробни, които натоварват сърдечно-съдовата система; за мускулно-скелетната система, които изграждат мускулатурата; и за разтягане, които осигуряват гъвкавост. Основната холистична програма за физическо натоварване се състои от редуването на поне три дни аеробни упражнения с тридневно развиване на мускулите и ежедневно разтягане. Би било чудесно да прибавите още дни за аеробни занимания; може да откриете, че някои дейности съчетават аеробно и мускулно-скелетно натоварване. 

Аеробните упражнения тонизират мускулите и привикват сърцето да изпомпва повече кръв с всяко свиване. Резултатите са по-бавен пулс и подобрено състояние на сърдечно-съдовата система, което намалява риска от сърдечни заболявания. Проведеното в Института за проучване на аеробиката в Тексас петнайсетгодишно изследване откри ясна връзка между физическата активност и по-голямата продължителност на живота. 

Една от целите на аеробните упражнения е снабдяването на тялото с повече кислород благодарение на преминаването на повече кръв през сърцето, белите дробове и мускулните групи. Трябва да дишате и издишвате при всяко аеробно движение. Вдишвайте през носа и издишвайте през устата или носа, като го правите равномерно през цялото време. 

Извършването на упражнения с холистично отношение дава възможност на аеробиката да подхранва не само физическата, а и умствено-духовната страна на триъгълника. Добре е да си поставяте цели при спортуване, но се старайте да не прекалявате с целенасочеността. Наслаждавайте са на процеса, вместо само да се надпреварвате с изплезен език към финала. Крайната цел е доброто състояние, физическо и умствено-духовно, а не победата или пробягването на още една миля. Не съдете изпълнението; по-добре се поздравете, че сте се опитали да го направите. Каквото и да правите за подхранване на физическата си страна, означава, че сте победили! 

Ако се изпълняват с правилно отношение, аеробните упражнения могат да намалят напрежението и да подсилят механизма за справяне със стреса. Когато сърдечно-съдовата ни система е в добро състояние, пулсът пак се ускорява при натоварване, но не толкова, колкото на един нетрениран човек. Благодарение на този "таван" на пулса можете да запазвате по-голямо спокойствие при стрес, а опасността от инфаркт намалява. 

Редовната физическа активност подобрява представата, която имаме за себе си, и увеличава увереността ни. Мнозина твърдят, че по време и след извършването на енергични упражнения се чувстват по-способни да се справят с изискванията на своя живот; усещат се силни и "на върха" на света. Изследванията показват, че хората, които тренират, имат по-положителна представа за своето тяло от онези, които не спортуват. Разбира се, по-добрата представа за самия себе си почива върху реалността, тъй като физическата активност ни помага да изглеждаме по-добре както в очите на останалите, така и на нас самите. 

Увеличеният приток на кръв към мозъка по време на аеробна активност засилва мисловната мощ. Изследванията показват, че аеробните упражнения могат да подобрят паметта, способността за изразяване и решаването на творчески задачи. Този ефект се предизвиква от ритмичната природа на аеробиката, която води до едновременно умиротворено и избистрено умствено състояние. 

Повдигането на духа и настроението при физическа дейност се дължи отчасти на синтезирането на ендорфини от хипофизата. Активното спортуване може да увеличи нивото на ендорфините до пет пъти. 

Аеробните упражнения могат да помогнат и за справяне с депресията. Една от причините е отделянето на норепинефрин; установено е, че при депресия той е в по-малки количества. Самата липса на физическа активност може да доведе до депресия. 

Очевидно аеробните упражнения вършат чудеса и за трите страни на холистичния триъгълник. От умствено-духовна страна те ни помагат да се обикнем и да изпитаме повече радост; от химическа - изгарят калории и предизвикват производството на "хормоните на доброто самочувствие" като норепинефрин и ендорфин; а колкото до физическата страна - те изграждат мускули и спомагат за доброто състояние на сърдечно-съдовата система. Несъмнено аеробните упражнения са важен елемент в програмата "Здравето е в твоите ръце". Остава само да изберете кой вид от тях е най-добър за вас. 

Както видът, така и честотата и продължителността на заниманията ви в началото зависят от физическата ви форма. Поради тази причина се предлагат четири категории на физическа активност: ниво 1, 2, 3 и 4. Бъдете честни със себе си и реалисти, когато определяте вашето ниво. Не се чувствайте зле, ако попадате в ниво 4; най-вероятно ще достигнете ниво 2 още в края на програмата "Здравето е твоите ръце". Тези нива не са присъда; тяхната единствена цел е да ви предпазят от претоварване. 

Нивата са създадени за хора между двайсет и две и шейсетгодишна възраст. Ако сте по-възрастни, вашето ниво ще зависи от здравната ви история и от честотата на физическата активност. Ако имате някакви съмнения, за по-сигурно изберете нивото с по-голям номер и започнете да изпълнявате бавно и внимателно програмата си за физически натоварвания. 

Ниво 1: идеално тегло и редовна, натоварена физическа активност. 

Ниво 2: идеално до умерено тегло и нередовни физически занимания, средно натоварени, без големи здравословни проблеми. 

Ниво 3: умерено до тежко тегло и/или нередовни физически занимания, неактивен начин на живот. 

Ниво 4: тегло много над нормата, липса на физическа активност и/или вече съществуващо заболяване като силна форма на артрит, сърдечно болести или инвалидност. 

Възможности за аеробна активност 

Бягане: Започва се едва при ниво 1. В ниво 2 може  да се започне подготовка за него. 

Ходене: Всички нива; разстоянието и скоростта  зависят от способностите. Не се  препоръчва за хората със силна форма на  артрит в коленете и тазобедрените стави. 

Плуване:  Препоръчва се за всички нива; разстоянието и скоростта зависят от нивото. 

Аеробни танци/  Нива 1 и 2. В ниво 3 може да се започне степ аеробика: подготовка за него. Не се препоръчва при  наличие на артрит или наранявания. 

Колоездене:  Нива 1 и 2. В ниво 3 може да се започне  подготовка за него. 

Ракетни спортове:  Нива 1 и 2. В ниво 3 е необходимо да се  започне бавно и постепенно. 

 Предупредителни признаци 

Каквото и да е нивото на физическата ви форма, преди да започнете физическите си занимания трябва да се прегледате при лекар. Причината за тази предпазна мярка е, че само един професионалист би могъл да определи дали нямате някаква скрита слабост на сърцето или друг проблем. Някои от предупредителните признаци на проблеми със сърцето са: 

  - Учестен пулс в покой. 

  - Неравномерен пулс. 

  - Учестено дишане. 

  - Болка или неприятно усещане в областта на гърдите, корема, гърба, врата, челюстта или ръцете /могат да бъдат свързани с проблеми на сърцето/. 

Макар да е наложително да спортуваме, за да поддържаме сърцето си здраво, трябва да внимаваме да не натоварим изведнъж прекалено много сърдечно-съдавота система. Ето някои предупредителни признаци, които биха могли да се появят при физическо натоварване. 

Ако усетите някой от тези признаци или остра болка, преди или по време на физическа активност, спрете и си направете обстоен медицински преглед, преди да продължите нататък: 

- Изключително ускорен пулс. 

- Неравномерен пулс. 

- Учестено дишане. 

- Главозамайване или прилошаване. 

- Внезапна остра или често появяваща се болка. 

Бягане 

Бягането укрепва ефикасно сърдечно-съдовата система, изгаря бързо калории и е един от най-добрите аеробни начини за произвеждане на ендорфини и благотворно въздействие върху умствените възможности. Но трябва да се имат предвид някои недостатъци. 

Бягането, особено по асфалт, натоварва изключително много ставите. Бегачите получават често травми на коленете, болки в мускулите, тендинити и травми на тазобедрените стави. 

Друг проблем е стресът, на който бягането подлага белите дробове и системата на кръвообръщението. Нивото на натоварване означава, че бягането е изключително полезна форма на физическа активност, но е рисковано за хора със сърдечни проблеми. Тъй като те могат да бъдат скрити, трябва да си направите пълни изследвания на сърдечно-съдовата система, преди да се захванете с бягане. Ако се установи, че имате някаква слабост в тази област, много по-безопасно е да се заемете с ходене или плуване. 

Бягането никога не е напълно безопасно, но вземането на определени предпазни мерки може да намали риска от получаване на травми: 

  - Купете си чифт качествени маратонки от магазин, чийто персонал е добре запознат с нуждите на бегача. 

  - Преди бягане загрейте с леки разтягания. 

  - Бягайте по специална писта за бегачи или по гола земя, вместо по асфалт. 

  - След бягане нормализирайте дишането и пулса с ходене. 

  - След приключване на натоварването разтегнете и си направете топла вана. 

Ходене 

Ходенето е нещо повече от физическо занимание; това е основна човешка дейност, предопределена да бъде част от нашия живот. То прояснява съзнанието и успокоява душата, като същевременно подхранва физическата страна на холистичния триъгълник. Ходенето е една от най-естествените, щадящи и същевременно - полезни форми на физическа активност. 

Едно изследване, направено в Института за аеробни проучвания, откри, че бързото ходене подобрява кислородния обмен в тялото и подсилва сърдечно-съдовата система. Бързото ходене в продължение на поне двайсет минути минимум три пъти седмично ще поддържа сърцето ви по-здраво и може да ви помогне да контролирате слабо повишеното кръвно налягане. Започнете с по половин миля всеки ден и постепенно увеличавайте разстоянието и скоростта. 

Носете удобно облекло и качествени маратонки или удобни обувки, когато излизате да ходите. Дишайте дълбоко през носа. Старайте се мислите ви да бъдат позитивни, умиротворени. Ако позволите на тревогите си да ви оставят на мира, може да откриете, че по време на или след ходене у вас се пораждат съзидателни, творчески решения. 

Движете се с нормална крачка, с гъвкаво движение в ханша и торса. Отпуснете врата и раменете. Ръцете да бъдат леко сгънати в лактите, като се поклащат естествено и леко напред-назад. След ходенето направете леки разтягащи упражнения. 

Плуване 

Плуването е върховното холистично упражнение. То успокоява духа, разтяга ставите, тонизира мускулите и натоварва сърдечно-съдовата система. Освен това е единствената ни възможност да избягаме напълно от земното притегляне и да изпитаме естественото чудо на безтегловността. 

Плуването е единственото аеробно упражнение, което може да се препоръча почти на всички. То е особено добър избор за хората с артрит или в по-напреднала възраст, които не са в състояние да се захванат с какъвто и да било друг вид аеробна активност. 

Но ако физическата ви форма е на ниво 3 или 4, препоръчително е да започнете бавно и постепенно дори с щадящ спорт като плуването. Добре би било първите няколко пъти просто да се разхождате напред-назад във водата и да се разтягате в плитката част на басейна. Разтягането във водата преди и след плуване има терапевтичен ефект и за напредналите плувци. 

Предпазните мерки за плувците са най-вече проява на здрав разум. Първо, преди да влезете надълбоко трябва да бъдете сигурни, че плувате добре. Носете плувни очила, за да предпазите очите си от хлора във водата. Не плувайте продължително под водата. Ако плувате в естествен воден басейн като езеро или море, винаги влизайте с някой друг. 

Мнозина от нас са научени да вадят главата си само от едната страна като плуват кроул. По-симетрично и балансирано е да редувате и вадите главата ту отляво, ту отдясно. Най-добрата тренировка е да се редуват различните стилове, в това число бруст и гръб. 

Подобно на бягането и ходенето, плуването едновременно стимулира и успокоява умствено-духовната страна. Някои хора обичат да съчетават плуването и медитацията, като се концентрират върху мантра или ритъма на своето дишане. Други просто се оставят "на течението" и смятат, че съзидателната мисъл се стимулира по време на и след плуване. 

Танци 

Аеробните танци бяха известно време на мода, но по-късно настъпи оттегляне поради високия процент травми. Тогава повечето занимания и видеозаписи по аеробика бяха променени, за да се намали потенциалната опасност от наранявания. 

Ако нивото на физическата ви форма е 1 или 2, аеробните танци могат да ви осигурят добро натоварване, но първо трябва да се уверите, че инструкторът ви е добре запознат с правилата за безопасност. Препоръчително е да изберете часовете, в които няма подскачащи движения. 

Спортувайте само в спортни зали с дървени подове или застлани с дюшечета и носете поддържащи маратонки за аеробни занимания. Ако имате артрит или ставни наранявания, аеробните танци не са безопасен избор. 

Голяма част от същите предпазни мерки важат за часовете по степ-аеробика. Хората от ниво 1 могат да включат и степ в своята програма, но това не трябва да бъде единствената форма на аеробна активност, която практикуват. 

Танците, макар и да не натоварват така интензивно сърдечно-съдовата система, могат да бъдат не само много добра форма на спортуване, ами са и изключително приятни. Става дума обаче за ходене на специални занимания по танци, а не за изиграването на два-три бавни танца между вечерята и десерта например. 

Танцуването във всичките му форми, от рокендрол до часовете по Бродуейски джаз, са прекрасен начин едновременно да се натоварите и да изразите себе си. Танцуването снабдява тялото с кислород, засилва и оформя мускулите, и освобождава емоциите, а музиката вдъхновява и енергизира. 

Ако ви се е искало открай време да танцувате, сега е моментът да започнете да го правите като част от холистичната си програма "Здравето е в твоите ръце". Само не забравяйте преди това да загреете и да се разтегнете и не правете движения, които ви се струват неестествени и насилствени. Независимо дали танцувате самостоятелно или в курс, не преценявайте какво правите в огледалото, а се наслаждавайте. Не спирайте, сменяйте движенията и се отдайте на естественото изразяване на своето тяло. 

Батутът е друга забавна форма на аеробно упражнение. Предлагат се минибатути за дома, които дават прекрасна възможност да тренираме без да се подлагаме на стреса на ударната аеробика. 

Колоездене и ракетни спортове 

Колоезденето е освежаващ вид аеробна активност, която дава възможност да се наслаждаваме на природата, като същевременно укрепваме физическата страна. Редовното колоездене обаче не е безопасно за всички. За хората с артрит, с многократни наранявания на колената или болки в гърба, ходенето или плуването може да се окажат за предпочитане, тъй като колоезденето натоварва коленете и набива гръбначния стълб. 

Английските бегачи, които се карат с почти успоредно на земята тяло, облекчават компресията върху гръбначния стълб, но човек трябва да е порядъчно силен и не много тежък, за да се справи с този тип велосипеди. Ако карате обикновен велосипед или планински бегач в седнала позиция, изберете такъв, чиято седалка е с пружини, а дръжките му са високи, така че извивката в лумбалната ви област да бъде добра. 

Велоергометрите осигуряват стабилно укрепване на мускулите и сърдечно-съдовата система. За предпочитане е да си купите тренажор с две секции, които натоварват както краката, така и горната част на тялото. 

Ракетните спортове са вълнуващо занимание и същевременно дават възможност за общуване, като освен това натоварват сърдечно-съдовата система. Състезателният момент и високото им темпо могат да мотивират хората, които се отегчават бързо при другите видове физическа активност. 

Проблемът с ракетните спортове и голфа е, че натоварват едната част на тялото повече от другата. Това може да доведе до асиметрично развиване на мускулите, до проблеми с гръбначните дискове и разваляне на стойката. 

Ако практикувате някой от тези спортове, бихте могли да компенсирате като натоварвате тялото си посредством движения на другата половина на тялото и създаване на мускулно и гръбначно равновесие. Така например ако играете тенис с дясната ръка, преди или след играта преместете ракетата в лявата и поработете с нея. 

Ако откриете, че отделяте повече време на вдигането на топката, отколкото на самата игра, по-добре би било да помислите да се захванете и с друга форма на физическа активност, която да натоварва по-добре сърдечно-съдовата система. 

 Развитие на мускулно-скелетната система 

Целта е да се увеличат силата, издръжливостта и гъвкавостта на скелетните мускули на тялото. Мускулна сила е силата, създавана от мускула при едно усилие; издръжливост - способността за осъществяване на многократни мускулни контракции в бърза последователност; а гъвкавост е пълният обхват на движението. 

Всеки знае, че развитието на мускулите ще го направи не само по-силен, а и по-привлекателен на вид. Но може би не си давате сметка за по-дълбокия ефект от придобиването на мускулна сила и защо е толкова необходима. 

"Присъщият" мускулен тонус е тонусът на мускула в отпуснато състояние. Той оказва натиск върху костта и по този начин я стимулира да абсорбира калций и така поддържа нейната устойчивост. Добрият мускулен тонус е необходим за оказване на достатъчен натиск върху костите, да ги поддържа силни и да намали опасността от поява на остеопороза. 

Мускулният тонус засяга също и кръвообръщението. Така например, когато мускулите на прасеца са отпуснати, те не оказват достатъчно силен натиск върху вените. Това може да причини появата на варикозни вени и флебит и, в изключителни случаи - образуване на кръвни съсиреци, които могат да доведат до инфаркт или инсулт. 

Коремните мускули са най-слабата мускулна група при повечето хора. Те поемат тежестта на горната част на тялото и я предават върху таза. Когато коремните мускули са слаби, тежестта пада върху долната част на гърба и често води до болка в тази част. Повечето хора с болки в долната част на гърба просто трябва да подсилят коремните си мускули. 

Здравословното развитие на гръдните мускули е условие за ефикасно разширяване на гръдния кош и поемане на кислород. Гръбните мускули, които се борят непрекъснато със земното притегляне, обикновено са по-скоро прекалено напрегнати, отколкото слаби, и имат нужда от поредица движения. В противен случай може да се стигне до появата на лумбаго: болезнено застиване в поза, в която мускулите са контрактирани. Вратните и раменните мускули също често са напрегнати, което води до болки във врата и главоболие. 

Целта на упражняването на мускулно-скелетната система е увеличаване размерите на мускулите, за да станат по-силни и в състояние да вършат работата си без напрежение. Когато един мускул е добре развит, товарът се разпределя и той е изложен на по-малък стрес. Притокът на кръв е по-голям, а мускулната контракция и вероятността от болка и загуба на равновесието - по-малка. 

Така, както холистичните триъгълници на всички се различават, всеки е на различно ниво на мускулно развитие, в зависимост от възрастта, типа на работата и генетичното наследство. Идеално е да се развиват всички мускулни групи, но би било добре да се съсредоточите върху определени области. 

Оглеждането на мускулите може да ви насочи върху какво да наблегнете. Стегнете колкото може по-силно десния си прасец, а след това натиснете с палец в средата на мускула. Ако пръстът ви потъне само с около половин сантиметър или по-малко, тонусът на мускула е много добър. Потъне ли повече от 0.5-0.6 см, мускулът е слаб. 

Направете същия тест и на мускулите на бедрото, корема, гърдите и ръката. Отбележете резултатите, за да наблегнете върху по-слабите мускули при тренировките. 

Друг индикатор за здраве включва трицепсите в задната част на ръката. Повечето всекидневна работа се извършва от бицепсите /предните мускули на ръката/ и трицепсите често биват занемарявани. Но тъй като трицепсите се използват в повечето аеробни упражнения, те са барометър за здравословното състояние на сърдечно-съдовата система. Слабите, отпуснати трицепси показват, че не работите достатъчно за сърцето си. 

Друг от аспектите за мускулното развитие, който трябва да се има предвид, е симетрията. Повечето хора имат асиметрични мускули и това може да доведе до натиск върху гръбначните дискове и ставите и да причини болка. 

Помолете някой приятел или съпруга/та/ си, партньор в спортните занимания или вашия лекар да ви помогнат да направите преценка на мускулната си симетрия. Легнете по гръб на пода, поставете ръце зад главата и вдигнете брадичката и гърдите си от пода под ъгъл 45ё. Човекът, който ви наблюдава отстрани, обикновено може да прецени коя от страните ви е с по-голямо мускулно развитие. И тогава вече ще можете да наблегнете върху по-малко развитата страна, за да подобрите симетрията. 

Когато започнете вашата програма за мускулно-скелетната система, направете го бавно и постепенно. Постоянството - изпълняването на упражненията три пъти седмично - е по-желано от нередовно изпълняване с множество повторения. Броят на повторенията зависи в голяма степен от състоянието на физическата страна на вашия холистичен триъгълник в момента. Записвайте броя, когато започнете, и със заякчаването на физическата страна постепенно увеличавайте повторенията. 

Отворете на стр... /211 в оригинала/ за основните упражнения за развитие на мускулно-скелетната система. 
Разтягане /стречинг/ 
Разтягането е изключително важно за поддържане на гръбнака изправен, на мускулите - гъвкави и на ставите - добре смазани. Разтягането трябва да се изпълнява всеки ден от всеки един. 

Животните се протягат; правят го инстинктивно и естествено. Но тъй като ние, хората, прекарваме много време в неестествени пози, трябва да внимаваме да не се разтегнем или преразтегнем прекалено рязко. 

Докато се разтягате, дишайте дълбоко, с диафрагмата. Мислете за дишането, не насилвайте. Бъдете много, много внимателни и деликатни. Всеки има своите структурни и възрастови ограничения и трябва да се вслушва в тялото си. 

Опитайте да се съсредоточите върху релаксирането и положителните мисли, докато се разтягате. Това е чудесен момент за повтаряне на позитивни твърдения или за активна медитация. 

Разтягайте се върху омекотена повърхност - дебело килимче или специално дюшече за упражнения. Удоволствието би било още по-голямо, ако имате възможност да правите стречинга върху одеяло за пикник или върху плажна кърпа на морския бряг. 

Вижте стр... /215 в оригинала/, където е дадена поредица от упражнения, осигуряващи гъвкавост на тялото. 

Йога 
Повечето упражнения за разтягане се основават върху системата йога. Дълбокото дишане, използвано при медитация и релаксация, също се нарича "йогийско дишане". А Пълното релаксиране на тялото, представено на стр... /218 в оригинала/ се прави често в часовете по йога. 

Йогата представлява разтягане, укрепване, дишане, релаксиране, медитиране и много повече. Тя е древна наука и изкуство с дълбока духовна основа. Голяма част от теорията и практиката на съвременния холизъм се базира върху древното йогийско учение. 

Йога, родена в Индия преди хилядолетия, е вероятно оригиналната холистична програма "Здравето е в твоите ръце". Тя ни предлага бездънна мъдрост, която и днес си остава така ценна, както е била преди хиляда години. Йога обхваща невероятно разнообразие от практики за развитие на тялото и съзнанието и се използва в множество форми в целия свят. 

"Йога" е санскритска дума и означава "единство" и "свързване". Става дума за свързването на физическия, умствения и духовния компоненти и, на по-високо ниво, единението на човешките същества и Бог. 

Тази част, посветена на йога, се появява във физическата страна на холистичния триъгълник, тъй като повечето живеещи на Запад се съсредоточават върху позите и дихателните практики на йога. Но тя би могла да бъде включена и в главата за умствено-духовната страна, защото духовността е неин основен елемент. Някои форми на йога всъщност се съсредоточават напълно върху духовното развитие, медитацията, философията, моралния начин на живот и подпомагането на другите. 

Йога влияе също така и върху химическата страна на триъгълника. Тя проповядва основните здравословни хранителни принципи: вегетарианство, трезвеност, избягване на млечните продукти и кофеина, консумацията на пълноценни храни. 

Хата йога е най-популярната форма на йога в Съединените щати. В идеалния случай хата йога е пътеката към по-пълното реализиране на Бог, посредством контрол над съзнанието и физиката. Постига се чрез медитация, дихателни упражнения и асани /пози/. 

При изпълнението на асаните тялото преминава през пълен обхват от движения и те въздействат върху всички негови системи: мускулна, нервна, храносмилателна, дихателна, отделителна и ендокринна. Ползата, която йогата оказва върху тялото, вече е доказани научно в множество изследвания, макар в началото до тези асани да се е достигнало по интуитивен път. 

Йога е отворена за всички възрасти и нива на физическа форма, но практикуването на асаните и дихателните упражнения варира в изключително широки граници според способностите. Чудесното при нея е, че човек може да започне по всяко време и да продължи да практикува до края на живота си. Много хора, в това число и един от авторите на тази книга, Анита Бел, виждат в йога спътник за цял живот и неизчерпаем източник на подновяване, сила, утеха и вдъхновение. 

Може да започнете да се осведомявате за йога чрез четене и гледане на видеозаписи у дома, но в определен момент ще поискате да си намерите учител. Йога се преподава във всички йога центрове. 

Където и да учите, поискайте да видите удостоверенията на учителя за неговите знания и опит. Търсете състрадателен учител, с когото контактувате лесно и който въздейства вдъхновяващо. Някои предпочитат да учат при йоги, които живеят в ашрами и са посветили живота си на това учение и изкуство. Има обаче и много прекрасни учители, които водят светски живот и могат да разберат добре нуждите на начинаещите си ученици. Учителите трябва да имат гъвкаво съзнание и тяло, да се стараят да преподават правилно, да помагат на учениците да не получат някоя травма и да излъчват любов към йога и към своите питомци. 

Дълбоко дишане 

Дълбокото дишане /наричано още диафрагмено или йогийско/ увеличава приема на кислород, основна цел за физическата страна на холистичния триъгълник. То се използва също така като средство за предизвикване на релаксация, друга важна подхранваща съставка за физическата страна. 

Наблюдавайте как диша някое бебе или спокойно спящ човек. При вдишване коремът се издига леко и се свива при издишване. Това е дълбокото дишане. Тази форма на дишане осигурява най-много жизнена енергия, тъй като увеличава притока на кръв до всички органи и стимулира перисталтиката. 

Този тип дишане се нарича "диафрагмено", защото белите дробове се подпират върху диафрагмата - мускулът, който разделя гръдната от коремната кухина. За да се напълнят докрай белите дробове, диафрагмата трябва да слезе надолу и да освободи място за разширяването на дробовете. При дълбокото дишане коремът се издува при всяко вдишване, а диафрагмата слиза надолу и дава възможност на долната част на белите дробове да се изпълни с кислород. 

Ако дишате плитко, в началото дълбокото дишане може да доведе до хипервентилация, главозамайване, тревожност или гадене. Бихте могли да започнете само с четири-пет дълбоки вдишвания няколко пъти дневно и след една-две седмици да свикнете с увеличения приток на кислород. 

Преди да започнете заниманията с дълбоко дишане, легнете по гръб на леглото или на пода. Поставете длани върху корема. Запомнете следната максима: "Носът е за дишане, а устата - за ядене." 

Издишайте напълно. Затворете уста и поемете бавно въздух през носа, като изпълните корема. Трябва да го усетите как се издига под пръстите ви. Продължете да вдишвате, за да напълните гръдния кош постепенно от долу нагоре. Издишайте през носа колкото можете по-бавно и по-пълно. Повторете още няколко пъти. 

Ислямските мистици имат следната поговорка: "Тъй като дишането е тайната на всяко същество, то е най-важното от всички неща." В йога и други холистични традиции дъхът се смята за основната връзка между ума и тялото. Съвременната наука потвърждава тази древна мъдрост. 

Ритъмът на дишането се отразява върху десния блуждаещ нерв, който контролира симпатиковата нервна система. Симпатиковата нервна система регулира синтезирането на адреналин и други хормони. Страхът, гневът и мъката правят дишането неравномерно и възбуждат симпатиковата нервна система. 

Най-добрият начин да се убедите в ефекта на дълбокото дишане е като го опитате при различни ситуации. Когато се съсредоточавате върху сложна задача, проверете как дишате. Дали дълбоко и през носа? Дълбокото дишане ще ви даде по-голяма концентрация, повече енергия и ще ви освободи от излишното напрежение. 

Следващия път, като се развълнувате, проверете как дишате. После издишайте напълно и започнете да пълните бавно, много бавно с въздух корема и гръдния кош. Ще откриете, че това има невероятно успокояващо действие, истински естествен транквилант. Почти невъзможно е да бъдете нервна развалина, когато изпълнявате дълбоко коремно дишане. 

Ето едно много просто упражнение за релаксация, което използва дълбоко дишане. Вдишвайте, докато преброите до осем; задръжте дъха до четири, а след това издишвайте отново до осем. Когато започнете да го изпълнявате безпроблемно, опитайте друго: вдишвайте за осем, задържайте до четири, издишвайте до дванайсет. Можете да създадете и свой собствен ритъм, като винаги издишвате поне толкова дълго, колкото сте вдишвали. Преброяването прояснява съзнанието и е форма на релаксация, която можете да практикувате навсякъде. 

Реакцията при стрес 

В отговор на стреса тялото преминава в готово за реагиране състояние, наречено "атака или бягство" и може да включва следните промени: 

- Ускоряване на пулса. 

- Повишаване на кръвното налягане. 

- Дишането става учестено и повърхностно. 

- Нивото на кръвната захар се увеличава. 

- Сетивата се изострят. 

- Мускулите се напрягат, готови за движение или предпазни действия. 

- Притокът на кръв към храносмилателните органи се ограничава. 

- Притокът на кръв към мозъка и най-големите мускули се увеличава. 

- Тялото започва да се поти, за да се охлади. 

Тези реакции са били необходими за оцеляване по времето, когато хората е трябвало да бягат или да се бият в отговор на някаква заплаха. Можели да пребият с пръти дива мечка или да бягат от нападнали ги представители на вражеско племе, като и в двата случая са използвали на физическо ниво тези инстинктивни реакции. 

Днес обаче повечето от заплахите, които се изпречват пред нас, не са от физическо естество, и стресовата реакция няма физически отдушник. Когато шефът ви ви критикува, вие не можете да облекчите напрежението в мускулите като го пребиете. Ако някой изскочи ненадейно пред колата ви на шосето, не можете да си позволите да хукнете из близката гора, за да се освободите от напрежението в мускулите и ускорения пулс. Вместо това биохимическата реакция продължава по-дълго и води до износване и умора на реагиралите системи на тялото. 

Д-р Ханс Сели, един от водещите изследователи в света на ефекта от стреса, открива, че когато мозъкът долови стрес, той изпраща автоматично импулси до хипофизата, която на свой ред отделя хормони, за да стимулира други жлези, като например надбъбречните. Ако тази реакция продължи, присъствието на стресовите хормони изхабява имунната система и тялото става по-податливо на болести. 

Съзнателно релаксиране 
Чрез съзнателно предизвиканата релаксация можете да неутрализирате някои от ефектите на стреса. Съзнателното рекалсиране се различава от отпускането пред телевизора, при четене или дори при спане. Методите на съзнателното релаксиране включват медитация, прогресивна релаксация, дълбоко дишане и йога. Те понижават активността на симпатиковата нервна система и кръвното налягане, освобождават мускулното напрежение и забавят пулса и дишането. 

Д-р Хърбърт Бенсън, кардиолог, който прави изследвания и пише в областта на психоневроимунологията нарича този феномен "реакция на релаксирането". Неговият бестселър, носещ същото име, предлага прости начини за справяне с тази реакция. 

Изследванията показват, че съзнателната релаксация оказва множество драматични ефекти върху физиологията. Проучване върху 150 служители в Нюйоркската телефонна компания разкрива, че онези от тях, които започнали да практикуват съзнателна релаксация, пет месеца по-късно имали по-ниско кръвно налягане, по-малка степен на тревожност и безсъние. Освен това те се справяли по-успешно с преодоляването на навици като тютюнопушене, употреба на алкохол и преяждане. Други изследвания показват, че релаксацията е мощно средство за облекчаване на хронични болкиїв гърба и главата или заболявания като рак. 

Лековитите мигове, медитацията и дълбокото дишане са основните методи на релаксация, които можете да използвате. На стр... /218 в оригинала/ е предложена последователността за пълното релаксиране на тялото, която можете или да запаметите, или да запишете на касета, за да създадете своя лента за релаксация. 

Къпане 
Водата е нещо повече от жизненоважна хранителна съставка на химическата страна на триъгълника; тя е също така лечебно средство за физическата и умствено-духовната страни. От хиляди години къпането се използва както за почистване на тялото, така и за успокояване и лечение. 

Редуването на студена и гореща вода може да има силно терапевтичен ефект. Горещата вода стимулира повърхностното кръвообръщение, разширява порите, увеличава елиминирането на токсини през кожата и помага на мускулите да се отпуснат. Студената вода също стимулира кръвообръщението, като същевременно свива кръвоносните съдове и порите на кожата. Къпането във вана е една от малкото възможности да избягаме от земното притегляне и бремето, което то стоварва върху нашите мускули и кости. 

На умствено-духовната страна хидротерапията ни дава възможност да имитираме усещането, че се намираме в утробата. Тъй като идваме от вода и сме частично съставени от вода, когато се намираме сред този елемент, ние релаксираме наред с мускулите и ума. 

Отгърнете на стр... /219 в оригинала/, за да се запознаете с хидротерапевтичния Ритуал за вана, който подхранва както духа, така и тялото. 

Спане 

Достатъчният сън е част от фундаменталното подхранване на физическата страна на холистичния ви триъгълник. Запомнете: почивката възстановява най-добре здравето. Колкото и да сте заети, опитайте да изразите любовта към самите себе си, като си осигурявате достатъчно сън. 

Количеството сън, което ни е необходимо, е индивидуално. Нормалните граници за оптимално функциониране е между шест и осем часа сън, но са възможни отклонения. Вслушвайте се в тялото си и му давайте това, което му е нужно. Но ако чувствате, че по принцип се нуждаете от повече от осемчасов сън, може би трябва да започнете да се храните по-здравословно, да вземате повече хранителни добавки, да спортувате повече и/или да обърнете внимание на обземащата ви депресия. 

Ако страдате от безсъние, избягвайте да пиете приспивателни, към които се привиква; те предизвикват редица неприятни странични ефекти. Вместо тях бихте могли да използвате следните безопасни, естествени техники, за да се преборите с безсънието. 

  - Елиминирайте кофеина, захарта, никотина и месото от своята храна. 

  - Вечеряйте рано и малко; два часа преди лягане хапнете нещо леко. 

  - През деня се натоварвайте добре физически. 

  - Излизайте на дневна светлина /не е необходимо да бъде директна слънчева светлина/, за да настроите вътрешния си часовник. 

  - Лягайте и ставайте горе-долу по едно и също време всеки ден. 

  - Непосредствено преди лягане направете леки разтягащи упражнения, последвани от пълно релаксиране на тялото. 

  - Ако мислите ви държат будни, опитайте простата медитация, в която при издишване се съсредоточавате върху думата "едно". Бихте могли да релаксирате и в леглото. 

  - Запазете леглото само за спане /и секс/; не четете, не яжте и не гледайте телевизия в него. Нека съзнанието ви да свързва леглото с почивката. 

  - Правенето на любов или мастурбирането могат да ви помогнат да заспите, ако се чувствате удобно със своя партньор и със собствената си сексуалност. 

Как и колко спите са въпроси, свързани с физическата страна на триъгълника. Използвайте само една възглавница, не прекалено висока, за да избегнете притискането на врата. Спете на една страна или по гръб, но никога по корем. Спането по корем изкривява неравномерно гръбначния стълб и това може да създаде напрежение в долната част на гърба. Преди да станете от леглото първо се обърнете на една страна и използвайте ръцете, за да се надигнете до седнало положение. 

Стойка 
Иронично, но в началното училище, където би трябвало да придобием добри навици, ние се научаваме да стоим неправилно. Въпреки мъмренето на строгите учители и настояването им да се изправим, училищните чинове спомагат за оформянето на този лош навик. Ние се научаваме да се отпускаме и да се изгърбваме на неудобните си столове и да гледаме надолу към това, което четем или пишем. Тези навици се затвърждават в юношеството и по-нататък, в офиса. Резултатите са чести болки в долната част на гърба, врата и главата. 

Лайза, трийсет и двегодишна авторка на материали в областта на връзките с обществеността, дойде в "Силата на холистичното здраве" с оплаквания от болки във врата и главата. Тя имаше типично изкривяване на гръбнака: лека гърбица в раменете и изгубване на цервикалната /вратна/ извивка. Ако погледнехте Лайза, вероятно нямаше да забележите нищо, тъй като лекото изкривяване на врата напред се е превърнало в нещо съвсем обичайно. Но то бе достатъчно, за да й причинява болки във врата, намален приток на кръв към главата и в резултат - често появяващо се главоболие. 

Изкривяванията на Лайза бяха наместени в нашия кабинет, а мускулите - масажирани, за да се заздравят поддържащите елементи. Основният компонент в нейното лечение обаче бе работата, която тя трябваше да извършва сама. 

Лайза се научи да спи по гръб, вместо по корем, и да използва цервикална възглавница. Започваше деня с ритуала за вана, който облекчаваше много врата й. Прибавянето на плуване, йога и мускулно-скелетни упражнения придаде по-добра форма на гръбначния й стълб, по-голяма сила и повече енергия. 

В офиса си Лайза намести компютъра на нивото на очите, за да не се налага да гледа надолу. Инвестира средства в ергономичен стол. Кафе-почивките се превърнаха в почивки за разтягане. Престана да стиска телефона между ухото и рамото и вместо това го държеше в ръка, с вдигната нагоре глава. 

След като започна да обръща внимание на физическата страна на своя триъгълник, Лайза почувства почти веднага облекчение от болките във врата и главата. Нещо повече, подобрената стойка и физическото развитие й помогнаха да изглежда по-висока, по-стройна и по-привлекателна. 

Фигура на стр. 92. 

Скелетна система 
1. С1 - Атлас; 2. С2 - Ос; 3. С5 - Максимална извивка - цервикални прешлени /врат/; 4. Хумерус /раменна става/; 5. Скапула /лопатка/; 6. Т7 - Максимална извивка - Торакални /гръдни/ прешлени /средна част на гърба/; 7. L4 - Максимална извивка - Лумбални прешлени /ниска част на гърба/; 8. Тазобедрена става; 9. Сакрална /кръстна/ кост; 10. Тазова кост; 11. Опашна кост; 12. Фемур /бедрена кост/; 13. Коляно; 14. Фибула /малък пищял/; 15. Тибия /голям пищял/ 

Фигура на стр. 93 

Добрата стойка отразява доброто здраве 
Сили на гравитация 

1. Нездравословна стойка 

а) Умора и негативно мислене; б) Ограничена подвижност на врата, загуба на нормалната извивка (води до притискане на гръбначните дискове); в) Закръглени, слаби рамене; г) Скована долна част на гърба, сплескана извивка (води до притискане на гръбначните дискове); д) Смален тазов ъгъл с притиснати органи; е) Дюстабан и неправилно положение на глезена; 

Забележка: Неправилна стойка - центърът на равновесие излиза извън тялото 

2. Правилна стойка 

а) Енергия и позитивно мислене; б) Гъвкав врат с естествена извивка; в) Силни, изправени рамене, нормална извивка; г) Гъвкавост и нормална извивка напред; д) Нормален тазов ъгъл с релаксирани вътрешни органи; е) Добра извивка на стъпалото и правилно положение на глезена; 

Добра стойка: Тялото е балансирано и добре изравнено. 

Когато работите върху стойката, не забравяйте, че здравият гръбнак не е изправен. Наставлението "изправи се" е объркващо. Правилната цел е гръбнакът да се поддържа със силни мускули и да седим или стоим, запазвайки естествените извивки на гръбначния стълб. Илюстрацията на стр... /93 в оригинала/ ще ви даде визуална представа за балансираните извивки. 

Ето няколко начина да се грижите за физическата си страна, като развивате по-добри навици във връзка със стойката: 

- Поддържайте естествената извивка в долната част на гърба, докато седите; не се отпускайте. Представете си, че някакви конци, закрепени за темето, ви опъват нагоре. Нека гръбнакът ви бъде издължен, а погледът - насочен напред, не надолу. 

- Не кръстосвайте крака. Кръстосването нарушава кръвообръщението в краката и ги прави податливи на образуване на варикозни вени и флебит. Освен това тази поза сплесква естествената лумбална извивка в долната част на гърба и притиска гръбначните дискове и мускулите в нея. 

- Работете върху ергономичен стол, дори ако се налага да си го купите вие самите и да го занесете на работното си място. Нека столът да бъде създаден специално за работа пред бюро, за да улесни правилната стойка. 

- Височината на стола трябва да бъде такава, че да позволява да стъпите с цели стъпала на пода, а коленете да бъдат на същото или леко по-високо ниво от бедрата. Ако сте ниски, би било добре да подложите нещо под краката, за да постигнете тази поза. /Това правило не важи за столовете, които поставят коленете по-ниско от бедрата в коленичеща поза./ 

- Нека екранът на компютъра да бъда на нивото на очите ви. Прикрепвайте листата на специална дъска, за да не се налага да навеждате глава при четене. Целта е да се гледа надолу колкото се може по-рядко. 

- Винаги, когато четете, дръжте материалите на нивото на очите или използвайте поставка за четене; не гледайте надолу. Ако носите очила с двойни лещи за далечно и близко виждане, дръжте това, което четете, леко под нивото на очите, за да можете да четете през долната част на очилата като продължавате да поддържате естествената извивка на врата. 

- Държането на телефона между ухото и рамото е сигурна рецепта за получаване на болки във врата. Дръжте слушалката с ръка и изправете глава. Ако се налага често да пишете, докато държите телефона, купете си устройство за прикрепване към главата, за да си освободите ръцете. 

- Когато стоите, нека гръбнакът ви да бъде издължен, а тежестта - равномерно разпределена върху двата крака. Не разтягайте обаче прекалено долната част на гърба и запазете естествената извивка в тази част. 

- Гледайте напред, когато вървите, не надолу. 

- Ако носите тежки пакети, дръжте ги с две ръце близко до тялото си. 

- Клекнете, когато се наложи да вдигнете нещо; не се навеждайте от кръста. 

- Старайте се да олекотите дамската си чанта и носете само необходимото. Премятайте презрамката през гърдите, а не през рамо, и сменяйте страните. За предпочитане е да носите раничка вместо преметната през едното рамо дамска чанта. 

- Избягвайте да носите високи токчета, тъй като те притискат долната част на гърба и измъчват стъпалата. Ако се движите с издължен гръбнак и спортувате често, ще изглеждате страхотно и без високи токове. Не забравяйте, в резултат на подобряването на стойката фигурата се издължава. 

- Дори да имате прекрасна стойка, продължителното оставане в една поза е неестествено и нездравословно. Човешките същества са създадени за динамичен начин на живот. Ставайте, протягайте се и се разхождайте из стаята колкото се може по-често. 

Второстепенни форми на подхранване на физическата страна 
Второстепенните форми на подхранване на физическата страна на холистичния триъгълник са дело на професионалистите в областта на природосъобразното здравеопазване като хиропрактици, масажисти-терапевти, физиотерапевти, акупунктуристи, натуропати, нутриционисти, хомеопати и др. 

Един от начините, чрез които можете да засвидетелствате любовта към самите себе си, е като отделите нужните време и средства за получаване на подходяща медицинска помощ. Посещенията при холистични лекари могат да бъдат скъпоструващи, но те са нещо като здравна застраховка. В много случаи разумните природосъобразни грижи за здравето са помагали на хората да избягнат убийствено скъпи операции. 

Дейвид, художник на рекламни материали, дойде в "Силата на холистичното здраве"; за него това бе последната спасителна сламка, преди да бъде принуден да се подложи на операция на гърба. Страдаше от тежка форма на ишиас и болкоуспокояващите средства, които му предписваха лекарите, вече не му носеха облекчение. Неговият лекар препоръчал операция на гръбначните дискове, но Дейвид се притесняваше, че това ще го разори, тъй като работеше на свободна практика и нямаше здравна осигуровка. 

Холистичната програма за рехабилитация, включваща хиропрактични грижи, терапевтични упражнения, хранителни добавки и промяна в неправилните навици във връзка със стойката облекчиха болките на Дейвид и коригираха нарушенията в равновесието, които причиняваха болката. В крайна сметка не се наложи да се оперира и спря да взема болкоуспокояващи лекарства. И най-хубавото - той поддържа доброто здравословно състояние на гърба си като следва правилата на създадената специално за него холистична програма "Здравето е в твоите ръце" и идва в кабинета ми само три-четири пъти годишно. 

Мейбъл, осемдесет и двегодишна жена, се депресирала когато лекарят й казал, че ще трябва да я оперират, за да махнат болезнено възпалените й варикозни вени. Тя се страхуваше от болници и смяташе, че няма да може да преживее една операция. 

Холистичната програма от лечебни упражнения, физиотерапия за засилване на мускулите на прасците и хиропрактична терапия, съчетана с намаляването на килограмите благодарение на създадена специално за нея диета, направиха хирургичната намеса ненужна. Освен това Мейбъл издигна долната част на леглото си и започна да носи поддържащи чорапогащници, за да помогне допълнително за подобряване на състоянието си. 

След два месеца тя бе в състояние да поднови почасовата си работа като готвачка и да се включи отново в дейността на своята църковна група. Поради напредналата си възраст Мейбъл има нужда да посещава кабинета ни веднъж на всеки две седмици, за да попречим на влошаване на състоянието й. Но всичко това е определено по-евтино и безкрайно по-щадящо от една операция. 

Тези примери от опита на "Силата на холистичното здраве" показват само един микрокосмос от откритията, направени в множество изследвания. "АV Мед", най голямата организация за поддържане на здравето в югозападната част на Съединените щати, изпратила сто от неподдаващите се на традиционното лечение пациенти при един хиропрактик. След три седмици заболяванията на 86% от тези хора били коригирани, а състоянието на дванайсетимата, диагностицирани предварително като нуждаещи се от операция на гръбначните дискове, почувствали видимо подобрение. Това спестило на "АV Мед" около 250 000 $ разноски за операции. 

Проучване на документацията за изплатените на повече от три хиляди работници компенсации в щата Юта показало, че хиропрактиката превъзхожда медицината десетократно, когато става въпрос за изплащане на подобни суми. Изследванията на италианското правителство на седемнайсет хиляди пациенти показват, че хиропрактичните грижи намаляват хоспитализацията с 87.6%, а загубата на работа - със 75.5%. 

Според проучване на "Ранд Корпорейшън", една четвърт от всички прекарани в болницата дни, една четвърт от всички процедури и две пети от лекарствата са ненужни. Един от начините да избягате от тези статистики е като търсите безлекарствени, неагресивни начини за грижи за здравето. 

Съществуват много холистични терапии, всяка със своята уникална сила. На стр... /222 в оригинала/ ще намерите кратко описание на някои от тези алтернативни начини на лечение. Моля, имайте предвид, че можете да намерите цели книги, посветени на различни терапии. Бихте могли да поддържате физическата си страна чрез подхранване на съзнанието, като прочетете задълбочени изследвания за онези от тях, които ви заинтригуват. 

Втора част 

Холистична програма "Здравето е в твоите ръце" 

Пета глава 
Готови, старт: започване на холистичната програма  "Здравето е в твоите ръце" 

Тримесечната холистична програма "Здравето е в твоите ръце" е рамка за подхранване на умствено-духовната, химическата и физическата страна на холистичния ви триъгълник. Тя ще ви помогне за систематичното използване на техниките, с които се запознахте в предишните глави, и да мобилизирате лечебната си сила и енергия. 

Хората търсят от хилядолетия извора на младостта. Ако младостта може да бъде отъждествена с това да се чувстваш млад, енергичен, силен, гъвкав и изпълнен с надежда и оптимизъм, то тогава изворът на младостта е нещо постижимо - предлага го холистичната програма "Здравето е в твоите ръце". Ако се придържате към нея, само след три месеца ще се заредите с жизненост и ще изглеждате и ще се чувствате по-свежи. А ако въведете принципите на програмата в начина си на живот, тя ще ви помогне да запазите здравето и силата и в напреднала възраст. 

Тук е предвиден тримесечен срок, защото за този период много болести могат да бъдат излекувани. Три месеца е типичен период както за механизмите на вътрешната лечебна сила на тялото, така и за професионалните лечебни програми. В моя клиничен опит трите месеца са също така средният срок, необходим на повечето пациенти да направят сериозни промени в начина си на живот и да придобият холистични навици. Разбира се, времето, за което хората се лекуват и променят, е толкова индивидуално, колкото и холистичните им триъгълници. Много пациенти реагират за по-кратък период, докато на други им е нужно повече време. 

Моля ви, преди да се захванете с холистичната програма "Здравето е в твоите ръце", да разберете, че това е процес, а не курс с издържали и пропаднали. Програмата е поредица от стъпки и цели, пътуване към здравето. Крайната цел е да продължавате да се обичате, като подхранвате колкото може повече холистичния си триъгълник. 

Най-големият резултат, който можете да постигнете, е да продължавате да опитвате. Ако решимостта ви изневери, отвърнете с любов и прошка, вместо да се мъмрите. Вземете се в ръце и продължете да се придържате към холистичната си програма колкото се може по-пълно. 

Подобно на всички други старания, водещи към висококачествени резултати, програмата "Здравето е в твоите ръце" не е лесна. Постиженията са право пропорционални на вложения труд. Скоро обаче ще си дадете сметка, че този вид труд носи дълбоко удовлетворение и удоволствие. 

Помислете за градинарството, тежък труд, който обаче е обичан от милиони хора. В началото градинарят подготвя почвата и засажда семената. После редовно ги плеви и полива. С помощта на природата те разцъфтяват и носят голяма радост на градинаря. С програмата "Здравето е в твоите ръце" вашият усилен труд и помощта на природата ще доведат до разцъфтяването на вашето тяло и дух. 

Поддържайте импулса 
В зависимост от състоянието на холистичния ви триъгълник в момента и нивото на самодисциплина и решимост, може и да не бъдете в състояние да изпълните всички стъпки на програмата в тримесечен период. Ако стане така, много важно е да не се отчайвате. Съсредоточете се върху друга страна на триъгълника, докато съберете достатъчно сили, за да се справите с по-трудната част. 

Така например, ако просто не можете да се откажете от захарта, отложете тази цел за след една седмица и извършете нещо за физическата страна, което ще ви даде чувство за изпълнен дълг: плувайте допълнително още десет дължини или извървете една миля повече. Щом достигнете ново ниво в някоя от страните на вашия триъгълник, може да откриете, че това ви дава увереност и решимост да се захванете с "проблемната" част. 

Ако ви се струва прекалено трудно да изпълните основните цели още при първите опити, можете да започнете отначало и да се заловите за втори или трети път с холистичната програма "Здравето е в твоите ръце". При повторението на тези цикли от програмата, цели, които може би са ви се сторили прекалено трудни първия път, сега ще ви се видят постижими. Колкото повече препятствия преодолявате, толкова по-голяма сила ще добивате. Вместо да тръгнете надолу по спиралата, ще се понесете нагоре по течението на положителните промени. 

Никога не е прекалено късно да се променим 
Когато обяснявам холистичната програма "Здравето е в твоите ръце" на пациентите си, някои от тях реагират по следния начин: 

--  Прекалено късно е да се променям вече, докторе. 

Ако вие също смятате така, добре би било да осъзнаете, че вие така или иначе ще се промените, независимо дали го искате. Животът е процес на промяна; неизбежно е. Вие имате избор: можете да поемете в свои ръце контрола над здравето си и да се промените към по-добро, или да избягвате отговорността и да се промените към по-лошо. 

Шейсетгодишният Дъглас беше с двайсет и три килограма по-тежък от нормата и имаше високо кръвно налягане. От години неговият лекар и съпругата му го убеждаваха да се храни по-природосъобразно и да спортува, но той предпочиташе да си взема лекарствата и да продължава да води същия нездравословен начин на живот. Едва когато започна да страда от жестоки главоболия като страничен ефект от лекарствата, той се мотивира достатъчно, за да предприеме някаква промяна. 

Дъглас започна с елиминирането на захарта от своята храна и бе окуражен от резултатите, които се получиха само за няколко седмици. Това му даде нужните сили да започне да спортува и да намали приема на други токсини. 

Не беше лесно обаче да се променят вкореняваните в продължение на години навици и в края на третия месец Дъглас все още консумираше прекалено много червено месо и бира, спортуваше нередовно и не бе успял да направи гладуването със сурови сокове. Беше отслабнал със седем килограма и кръвното му налягане се бе понижило, макар и да не се бе нормализирало. Но постигнатото го окуражи да започне отново холистичната си програма. 

По време на следващия цикъл Дъглас най-сетне скъса с навика да консумира червено месо и започна да очаква с нетърпение ежедневните си разходки. Съпругата му направи заедно с него гладуване със сурови сокове и улесни процеса. 

В края на вторите три месеца Дъглас отслабна с още десет килограма, а кръвното му налягане спадна до ниво, при което вече не бе необходимо да взема лекарства. Той се чувстваше изпълнен със сила и енергия и близките му започнаха да се шегуват, че вече изглеждал по-добре от трийсет и осемгодишния си син. Дъглас бе живо доказателство, че никога не е прекалено късно да се промениш. 

Отделяйте време за себе си 
Друга отрицателна реакция, която чувам често от моите пациенти, е следната: 

- Прекалено съм зает; нямам време. 

Това определено е основателна загриженост. Липсата на време е всеобщ повод за стрес в днешния свят и е свързана с вечното притеснение за пари. Но трябва да намерим равновесието; не можем винаги да поставяме работата преди здравето. 

"Здравето е богатство" по някаква случайност е наистина вярно клише. Не само, че е трудно да се радваме на парите, ако не сме здрави, но е и трудно да ги спечелим. Ако сега не отделите време за подхранване на холистичния си триъгълник, в бъдеще способността ви да печелите пари може да бъде съсипана от някоя болест и заради нея може и никога повече да не бъдете в състояние да работите. 

Каквито и да са вашите отговорности, вие заслужавате и имате нужда от известно време за самите себе си. И ако то е ограничено, трябва да се използва по възможно най-позитивен начин: за подхранване на холистичния триъгълник. Най-големият подарък, който можете да си направите, е времето. 

Ли, четирийсет и петгодишна учителка, дойде с оплакване от болки във врата и раменете. Прегледът показа, че има начална форма на артрит и изкривяване на нормалната извивка на врата /цервикална лордоза/. Подобно състояние се среща често и е резултат от стрес за врата от гледане надолу и използване на прекалено много възглавници. 

След триседмични намествания на гръбначните прешлени от хиропрактик, ултразвукова терапия за разграждане на тъканите от белезите и електротерапия за намаляване на възпалението, болките отзвучаха. Тогава тя реши, че няма време за холистичната програма "Здравето е в твоите ръце"; беше прекалено заета като учителка в гимназия и от допълнителната си вечерна работа като преподавател на английски за възрастни като втори език. 

Няколко месеца по-късно тя се върна в кабинета - болките в раменете и врата се бяха върнали, този път дори по-силни. Сега вече Ли бе готова да започне частта от програмата, включваща упражненията, но все още не разбираше защо трябва да си създава допълнителни грижи с промяната на начина на хранене, след като болките бяха във врата, а не в стомаха. 

Тогава обсъдихме резултатите от изследванията на кръвта, насочени специално към определяне нивото на витамините и минералите в нея. От тях стана ясно, че й липсват бетакаротин и други хранителни съставки, известни като предпазни средства срещу рак. От гърба на Ли вече бяха махнали оперативно меланом и тя се притесняваше много в това отношение. Ситуацията я мотивира да работи не само върху физическата, а и върху химическата страна на своя триъгълник. 

Ли осъзна, че ще трябва да се откаже от единия си вечерен клас, за да има достатъчно време за редовни физически занимания, за практикуване на релаксация и за да си готви винаги нещо прясно. След като започна да прилага високото си ниво на дисциплина и решителност за да се обича, тя напредна бързо в изграждането на своя триъгълник. 

Съвети за заети хора 
Когато прочетете за първи път програмата, може да ви се стори, че има да се прави много нещо и да се притесните как ще намерите време. Моля имайте предвид, че в повечето случаи става дума за заместване на настоящите навици с по-полезни дейности и няма да ви бъде необходимо кой знае колко повече време. 

Ето няколко съвета за това как да се справите с програмата без особено голям разход на време. 

Умствено-духовна страна 

- Практикувайте Лечебните моменти като бърз и ефикасен начин за подхранване на духовната страна. 

- Практикувайте дълбокото дишане в колата, докато чакате на опашка и всеки път, когато се сетите за него. 

- Положителните твърдения могат да се произнасят наум във всеки свободен момент. Друга идея: всеки път, когато започнете да се притеснявате, опитайте да заместите тревожните мисли с положителния твърдения. 

- Релаксирайте или визуализирайте половин час, вместо да го посветите на гледането на някой филм по телевизията. 

- През трите месеца на изпълнението на програмата бихте могли да се откажете от четенето на любимия си ежедневник и да се посветите на запознаването с някой повдигащ духа ви материал. 

- Заместете ежедневния си душ с ритуала за вана. Нагласете будилника да звънне петнайсет минути по-рано, за да имате време за Лечебните моменти и упражненията във ваната. Ще се почувствате много по-добре и това ще компенсира по-малкото сън. 

Химическа страна 

- Суровите естествени храни се приготвят по-лесно и бързо от много типични американски ястия. Вместо да губите време за изпълнението на сложни рецепти, придържайте се към прости неща с висока хранителна стойност, които ще ви дадат енергия за последващите действия. 

- Може да приготвяте суровите сокове през уикенда и да ги слагате във фризера, за да ги използвате през седмицата. /Те са по-хранителни в прясно състояние, но ако през работните дни времето ви притиска силно, това е все пак някаква алтернатива./ 

- Поставете хранителните си добавки на видно място в кухнята и си изградете навик да ги вземате преди ядене; това отнема нищожно малко време. 

- Елиминирането на токсините - една от най-важните стъпки в програмата - ще ви осигури повече енергия и време за почивка. 

Физическа страна 

- Спортувайте с приятели, с партньора или с децата си, така че това време да бъде посветено не само на физиката, а и на социалните контакти. 

- Ограничете времето за пазаруване и гледане на телевизия през трите месеца на изпълнение на програмата, за да имате повече време за спортни занимания. 

- Ако имате бебе, използвайте времето, през което спи, за тренировка. Дори да се чувствате изтощени, по-вероятно е тези занимания да ви заредят с енергия за останалата част на деня. 

Внимание! Препоръчително е да не започвате програмата "Здравето е в твоите ръце" по време на бременност. 
Споделете програмата с важните хора в своя живот 

Започването на програма означава въвеждане на промени в хранителните навици, физическата активност и други аспекти на начина ви на живот. Ще ви помогне, ако обясните на своето семейство, партньор, близки приятели или роднини какво опитвате да постигнете, за да не застанат на пътя към целите ви. 

Бихте могли да им покажете тази книга и да ги оставите да я разлистят. Или пък да им обясните със свои думи желанието си да подобрите чрез тази програма своето здраве и самочувствие. Представете информацията по начина, който ви се струва най-подходящ, но не опитвайте да проповядвате или да удавите другите в тези идеи. 

Повечето хора се съпротивляват срещу промените и нищо чудно да се сблъскате с отрицание и скептицизъм. Дори хората, които ви обичат истински и ви желаят доброто, могат да ви разочароват с липсата на подкрепа от тяхна страна. Постарайте се да не го приемате лично. Всеки се намира на различен етап от своето умствено-духовно развитие и много интелигентни и добронамерени хора все още не са отворени за новите идеи, свързани със здравето. Вие можете да информирате хората, но не сте в състояние да ги принудите да слушат и упорството обикновено само засилва още повече съпротивата. 

Най-добрият начин да убедите другите в ефикасността на програмата "Здравето е в твоите ръце" е като им дадете пример. Оставете ги да видят колко добре се е отразила тя на вас самите и така бихте могли да разтворите съзнанието им. Все пак вие сте отговорни единствено за самите себе си; няма как да създадете пълно добруване за всички останали. 

Приятелската система 
Ако вашият /вашата/ съпруг/а/, партньор, приятел, роднина или колега е наистина заинтригуван от холистичната програма "Здравето е в твоите ръце", бихте могли да го поканите да бъде ваш "другар" през целия процес. Тази система се използва често в програмите "да си помогнем сами" и може да бъде полезна и забавна. 

Дайте на своя потенциален партньор да прочете тази книга и да реши дали би искал да започне изпълнението на програмата заедно с вас. Ако използвате приятелската система, следните съвети биха могли да ви бъдат от помощ: 

  - Разменете си книги на холистична тематика и обсъждайте идеите в тях. 

  - Ходете заедно на лекции, семинари и курсове, за да подсилите умствено-духовната си страна. 

  - Практикувайте заедно медитация и техниките за релаксиране, и обсъдете кои от тях според вас са най-полезни. 

  - Разменяйте си готварски книги и рецепти за природосъобразни блюда. 

  - Приготвяйте и яжте заедно здравословни храни. 

  - Обаждайте се един на друг за вербална подкрепа, когато елиминирате токсини. 

  - Провеждайте по едно и също време гладуването със сурови сокове. 

  - Започнете заедно физическите си занимания. 

  - Тренирайте редовно, за да поддържате набраната инерция. 

  - Обсъждайте открито отлагането, съпротивата и спънките, с които се сблъсквате по време на изпълнението на програмата. 

  - Оценявайте и давайте признание за своите усилия и напредък. 

  - Отпразнувайте прогреса, като си доставите специално удоволствие като например професионален масаж, уикенд сред природата или парти с много вкусни природосъобразни храни. 

Колкото и хубаво е да си имаш приятел и спътник по време на изпълняването на програмата "Здравето е в твоите ръце", това не е задължително. Можете сами да се окуражавате и подкрепяте, докато преминавате през практиките, свързани с грижите за вас. Програмата е замислена да бъде плод на индивидуалните усилия, но преди да се захванете с нея, ще трябва да си направите обстоен преглед при лекар. 

Избиране на лекар, използващ природосъобразни,  естествени методи на лечение 
Преди да започнете програмата "Здравето е в твоите ръце", би трябвало, както вече бе споменато и преди, да бъдете прегледани от лекар и той да определи дали нямате някакви особени проблеми, с които се налага да се съобразите. Препоръчвам това да бъде пълен медицински преглед, който включва преценка на здравната история, височината, тежестта, кръвното налягане, преглед на сърдечно-съдовата система /в това число и ЕКГ, ако сте над четирийсет и петгодишна възраст/, преглед на мускулно-скелетната система и кръвна картина. 

Пълният химически профил на кръвната картина ще изследва размерите, типа и диференциацията на червените и белите кръвни телца и ще подпомогне определянето на скрити състояния като хипогликемия, анемия, неправилно функциониране на щитовидната жлеза и недостиг на определени витамини и/или минерали. Тези тестове трябва да се направят от квалифициран лекар, който ще отдели време да коментира пред вас резултатите. 

Тримесечната холистична програма "Здравето е в твоите ръце" е преди всичко поредица от действия, с които бихме могли да си помогнем сами. Но освен задължителния преглед преди захващането с програмата, ще ви бъде от полза да поддържате връзка със специалист в областта на здравето, който да ви наглежда и окуражава при този процес. Преди да започнете програмата, вероятно ще пожелаете да отидете при холистичен лечител от някоя от следните дисциплини: 

Лекар-хиропрактик. Той би трябвало да е запознат не само с физиологията, а и с храненето и физическата активност и да вярва, че главната му цел е да помага на пациентите да постигнат и поддържат независимо доброто си здраве. 

Доктор по природосъобразна медицина. Някои от лекарите вече имат по-холистичен подход. Ако работите с холистичен лекар, уверете се, че е верен на природосъобразните методи и няма да окуражава лекарствена терапия или хирургическа интервенция. 

Доктор по природосъобразна остеопатия. Тяхното внимание е насочено най-вече към ставите, костите, мускулите и нервите. Докторът по остеопатия може да предпише лекарства или оперативна намеса, затова, ако ще работите с него, трябва да си изясните дали се е посветил на природосъобразния начин на лечение. Освен това се информирайте за опита му в областта на храненето. 

Лекар-натуропат. Натуропатите използват много холистични средства, които могат да допълнят програмата "Здравето е в твоите ръце". Трудно е обаче да се намери квалифициран натуропат, защото засега те могат да получат разрешително за практикуване само в седем щата. 

Личната препоръка от приятели, роднини и колеги може да ви помогне да си намерите нов лекар. Ако трябва да започнете от нулата, можете да потърсите някой от лекарите, дал обява в местните здравни издания, да се обадите в професионалните сдружения или дори да потърсите в телефонния указател. Но ако не познавате никой, който се е лекувал при въпросния лекар, препоръчително е да бъдете особено предпазливи. 

Започнете с телефонно обаждане и поискайте да говорите направо с професионалиста. Той би трябвало да е готов да отговаря на основни въпроси относно своето образование, дипломи, сфера на компетентност и практика, методи на лечение и използване на изследвания. Би трябвало да се държи приятелски и ентусиазирано и да остави у вас положително първо впечатление. Ако ви се струва, че не е подходящ за вас, независимо дали по време на телефонния разговор или вече при първата консултация, съобразете се с инстинктите си и потърсете някой друг. 

При първата консултация разберете дали таксата на лекаря, договореността със застрахователните компании, местоположението и работното време отговарят на вашия бюджет и начин на живот. Обърнете внимание на човешките му качества, на отношението му към холизма и желанието да отговаря на въпроси. 

След първия преглед вижте дали лекарят ви дава достатъчно информация за вашето здравословно състояние в момента и дали обяснява своите препоръки. Ако е необходимо лечение, той би трябвало да очертае колко срещи ще ви бъдат необходими /въпреки че тази информация никога не може да бъде абсолютно точна/, приблизителната му стойност и положителните и отрицателните страни на различните терапии. 

Този, който ще се грижи за вашето здраве, трябва да бъде отлично квалифициран и същевременно да може да общува отлично. Лекарят трябва да бъде учител и да отдели време, за да поговори с вас за сегашното ви здравословно състояние, за начина, по който действа тялото и това, което бихте могли да направите за себе си. Би трябвало да усетите искрения му интерес и съчувствие. Чувството за хумор и естествената топлота са още един плюс. Вашият лекар би трябвало да се отнася към вас като към равен, а не да се държи със снизхождение. 

Холистичното здраве печели популярност и някои лекари биха могли да се нарекат холистични, макар да не са съвсем верни на естествения подход. Следователно е нужно да се уверите, че вашият лекар няма да разчита на лекарствата, хирургията и бързодействащите методи, а ще набляга върху природосъобразните лекове. Той би трябвало да се посвети на откриването и коригирането на причината на проблема, а не само на прикриването на симптомите. За да бъде наистина холистичен лекар, той би трябвало да вярва дълбоко във връзката между съзнанието, духа и тялото и да гледа на вас като на цялостна личност, а не като на серия от симптоми. 

Холистичният лекар би трябвало да признава важната връзка между храненето и доброто здраве и да има опит в нутриционистиката. Трябва да е запознат с терапевтичните упражнения и с техниките за релаксация. 

Ще ви бъде от помощ, ако помолите своя лекар да погледне тази книга. Обяснете му също така, че бихте искали неговата подкрепа по време на изпълнението на холистичната програма "Здравето е в твоите ръце". След първия всеобхватен преглед лекарят би трябвало да прегледа програмата и да ви уведоми дали изследванията ви не показват, че трябва да вземете някои специални предпазни мерки. 

Самопреценка на здравословното състояние 

Клиничните изследвания са полезни, но обхватът им е ограничен. Те са предназначени да идентифицират по-скоро недостиг на нещо, заболявания и слабости, вместо силни страни. Следващият тест за самооценка на здравето има за цел да изясни както силните, така и слабите места на вашия холистичен триъгълник. 

Направете си изследвания сега, вижте резултатите и си ги запазете. Когато се изследвате отново в края на тримесечната програма "Здравето е в твоите ръце", ще можете да отчетете прогреса. Вие и без това вече ще сте го забелязали по начина, по който се чувствате, мислите и изглеждате. 

Никакъв тест обаче не е в състояние да определи което и да е човешко същество и следващата преценка не може да даде определена картина за безкрайно сложното ви същество. Нейната цел е да ви накара да се замислите за състоянието на вашия холистичен триъгълник и какво бихте могли да направите за него. Тези тестове са учебно помагало, не присъда. Затова точките не са разпределени в категории от рода на "добре, средно, ужасно". Номерирането на резултатите би трябвало да ви помогне да сравните относително силните пунктове на всяка страна на вашия холистичен триъгълник и да видите каква полза сте извлекли от програмата, когато направите отново теста. 

Отговорете на въпросите възможно най-правилно, заградете отговорите и съберете резултата. Колкото по-голям е сборът, толкова по-силна е съответната страна на вашия триъгълник. Колкото по-ниски са резултатите, толкова по-голямо внимание трябва да обърнете на подхранването на тази страна. 

Преценка на умствено-духовната страна 

1. Можете ли да кажете, че се дарявате с достатъчно безусловна любов и приемане? 

1-Не2-Понякога, но не системно3-Да 

2. Смятате ли, че мислите положително? 

1-Не2-До известна степен3-Да 

3. Как преценявате нивото на вашето самоуважение? 

1-Ниско2-Средно3-Високо 

4. Колко често изпитвате страх? 

1-Често2-От време на време3-Рядко или никога 

5. Колко често се чувствате виновни? 

1-Често2-От време на време3-Рядко или никога 

6. Колко често се чувствате депресиран? 

1-Често2-От време на време3-Рядко или никога 

7. Колко често се чувствате разтревожен? 

1-Често2-От време на време3-Рядко 

8. Когато се събудите, очаквате ли с нетърпение започването на деня си? 

1-Никога или рядко2-Понякога3-Повечето дни 

9. Вашата работа доставя ли ви удоволствие? 

1-Не или съвсем малко2-До известна степен3-Много 

10. Чувствате ли се доволни от вашия /вашата/ съпруг/а/ или партньор/ка/? 

1-Не или нямам такъв /такава/2-До известна степен3-Много 

11. Чувствате ли се доволни от качеството на приятелските си връзки? 

1-Не2-До известна степен3-Много 

12. Вършите ли доброволна работа или помагате ли по друг начин хора извън своето семейство? 

1-Никога или рядко2-От време на време3-Редовно 

13. Смятате ли се за духовна личност? 

1-Не2-До известна степен3-Да 

14. В живота ви имат ли място религиозно-духовни практики? 

1-Никога или рядко2-Понякога3-Често 

15. Медитирате ли, повтаряте ли положителни твърдения, правите ли визуализации и/или практикувате ли техники за релаксация? 

1-Никога или рядко2-Понякога3-Често 

16. Четете ли книги на духовни теми или за холистичното здраве? 

1-Рядко2-Понякога 3-Често 

17. Вярвате ли във вродената си вътрешна лечебна сила? 

1-Не2-Не съм сигурен3-Да 

18. Вярвате ли, че вашето умствено-духовно състояние има силно въздействие върху здравето ви? 

1-Не2-Не съм сигурен3-Да 

19. Какво е нивото на вашата дисциплина, когато става дума за правене на здравословен избор? 

1-Ниско2-Средно3-Високо 

20. Вярвате ли, че имате сила да подобрите значително своето умствено-духовно състояние? 

1-Не2-Не съм сигурен3-Да 

Преценка на химическата страна 

Забележка: Тъй като хранителните навици варират, постарайте се да отговорите на въпросите според основната схема. 

1. Колко често консумирате захар? 

1-По-често от два пъти седмично2-Един-два пъти седмично3-Рядко или никога. 

2. Колко често консумирате продукти от бяло брашно и други рафинирани въглехидрати? 

1-По-често от два пъти седмично2-Един-два пъти седмично3-Рядко или никога 

3. Колко често консумирате млечни продукти? 

1-По-често от два пъти седмично2-Един-два пъти седмично3-Рядко или никога 

Колко често консумирате месо? 

1-По-често от два пъти седмично2-Един-два пъти седмично3-Рядко или никога 

5. Колкото често консумирате продукти с консерванти, ароматизатори, набухватели, оцветители и т. н /или добавена сол/? 

1-По-често от два пъти седмично2-Един-два пъти седмично3-Рядко или никога 

6. Колко често пушите? 

1-Ежедневно или често2-Рядко3-Никога 

7. Колко често консумирате кофеин? 

1-Ежедневно или често2-Рядко3-Никога 

8. Колко чаши твърд алкохол, вино или бира изпивате седмично? 

1-Повече от седем2-Три до пет3-Две или по-малко 

9. Колко често вземате наркотици и лекарства, със или без рецепта? 

1-Веднъж до седем пъти седмично2-Веднъж месечно до няколко пъти годишно3-Рядко или никога 

10. Как преценявате излагането си на токсини от околната среда? 

1-Високо2-Средно3-Ниско 

11. Колко често консумирате зеленчуци и салати? 

1-Два пъти седмично или по-малко2-Три до шест пъти седмично3-Всеки ден 

12. Колко често ядете плодове или пиете сурови плодови сокове? 

1-Два пъти седмично или по-малко2-Три до шест пъти седмично3-Всеки ден 

13. Колко често ядете бобови растения, ядки и семена? 

1-Два пъти седмично или по-малко2-Три до пет пъти седмично3-Шест или повече пъти седмично 

14. Колко често ядете пълнозърнести храни? 

1-Два пъти седмично или по-малко2-Три до шест пъти седмично3-Шест или повече пъти седмично 

16. Колко често гладувате със сурови сокове? 

1-Никога2-Един-два пъти годишно3-Повече от два пъти годишно 

17. Колко чаши вода изпивате на ден? 

1-Нула до три чаши2-Четири-пет чаши3-Повече от пет чаши 

18. Изпразвате ли редовно червата си без напрежение? 

1-Рядко или никога2-Понякога3-Обикновено 

19. Храните ли се шест пъти леко, като най-голямата порция изяждате по обяд? 

1-Рядко или никога2-Понякога3-Обикновено 

20. Приемате ли допълнително витамини и минерали? 

1-Рядко или никога2-Понякога3-Обикновено 

Преценка на физическата страна 

1. Колко често правите аеробни упражнения /за сърдечно-съдовата система/? 

1-По-рядко от веднъж седмично2-Един-два пъти седмично3-Три или повече пъти седмично 

2. Каква е обичайната продължителност на аеробното ви натоварване? 

1-По-малко от петнайсет минути2-Петнайсет до трийсет минути3-Над трийсет минути 

3. Колко дълго можете да се натоварвате аеробно без да се задъхате? 

1-Не знам или по-малко от петнайсет минути2-Петнайсет до трийсет минути3-Над трийсет минути 

4. Колко често правите упражнения за мускулно-скелетната система? 

1-По-рядко от веднъж седмично2-Един-два пъти седмично3-Три или повече пъти седмично 

5. Колко коремни преси /както са описани в Пета глава/ можете да направите, без да усетите напрежение във врата? 

1-По-малко от пет2-Пет до двайсет3-Над двайсет 

6. Колко лицеви опори можете да направите по време на тренировка? /Жените могат да се тестват с дамския вариант на лицевите опори./ 

1-По-малко от пет2-Пет до двайсет3-Над двайсет 

7. Колко често изпълнявате упражнения за гъвкавост и разтягане или йога? 

1-По-малко от веднъж седмично2-Един до четири пъти седмично3-Повече от четири пъти седмично 

8. Можете ли да докоснете пръстите на краката, без да сгъвате колене? 

1-Не2-Да, с усилие3-Мога да поставя дланите си на пода 

9. Можете ли да протегнете ръце над раменете си и да се докоснете по гърба между лопатките? 

1-Не2-Да, с усилие3-С лекота 

10. Според критериите, дадени на стр... /75 в оригинала/, кое е нивото на физическата ви форма? 

1-Ниво 3 или 42-Ниво 23-Ниво 1 

11. Какво е съотношението между килограмите ви в момента и вашето идеално тегло? 

1-Искам да отслабна с повече от десет килограма2-Искам да отслабна с един и половина до десет килограма3-Идеално тегло или близо до него 

12. Как бихте оценили нивото на енергията си? 

1-Ниско2-Средно3-Високо 

13. Колко често практикувате дълбоко дишане? 

1-Рядко или никога2-Понякога3-Често 

14. Колко често практикувате техники, предизвикващи съзнателна релаксация? 

1-Рядко или никога2-Понякога3-Често 

15. Колко често правите ритуала за вана? 

1-Рядко или никога2-Понякога3-Често 

16. В каква поза спите обикновено? 

1-По корем2-В различни пози с две възглавници3-По гръб или на една страна с една възглавница 

17. Как бихте оценили съня си по принцип? 

1-Лош, недостатъчен и/или безсъние2-Адекватен, понякога недостатъчен или безсъние3-Добър 

18. В каква поза работите? 

1-Лоша2-Прилична3-Добра 

19. Седите ли с кръстосани крака? 

1-Често2-Понякога3-Рядко или никога 

20. Колко често посещавате холистичен лекар? 

1-Рядко или никога2-Понякога, обикновено когато нещо ме боли3-Редовно 

Здравна история на вашето семейство 

Запишете в тетрадка имената на своите баби и дядовци, родители, братя и сестри. След всяко име отбележете по-сериозните заболявания на съответния роднина и причината за смъртта на онези от тях, които са починали. 

Целта на тази преценка е да се определи кои болести се срещат по-често в семейството. Тогава ще можете да вземете допълнителни предпазни мерки, за да намалите опасността вие също да се разболеете от тази болест. Не е задължително семейната история да се превърне и във ваша съдба; тя може да бъде полезно средство, което да ви помогне да се обичате така, че да опазите здравето си. Генетичното наследства създава предразположения, но всеки може да изгради и заздрави имунната си система, като подхранва своя холистичен триъгълник и, в много случаи, да избегне заболяванията на своите предшественици. Най-долу започнете да записвате собствената си здравна история. 

Вашата здравна история 

1. Избройте всички болести, които сте имали в миналото. 

2. Избройте всички наранявания и/или операции, които сте прекарали. 

3. Отбележете всеки епизод на хронична болка или оплакване. 

4. Отбележете всички послания, които ви е давало напоследък вашето тяло. Посланията могат да бъдат във формата на болка, дискомфорт, състояния, заболявания, алергии, дихателни проблеми, храносмилателни разстройства и слабост. /Терминът "послания" се използва вместо "симптоми", за да ви напомни да обърнете внимание на онова, което опитват да ни кажат./ 

До всяко послание отбележете честотата, с която се появява, и неговата сила. 

Послание  Честота Сила 

Отделете време за изучаване на посланията, които ви е давало вашето тяло в миналото и сега. Най-вероятно, ако следвате холистичната програма "Здравето е в твоите ръце", след три месеца ще забележите значителна промяна. 

Определете датата за започване 
Последната стъпка при подготвяне за програмата е определяне на датата за нейното започване. Постарайте се да изберете период, през който няма да бъдете изложени на особено голям стрес на работа или у дома. Не чакайте обаче момент, в който няма да имате никакво напрежение, тъй като в такъв случай може и никога да не се захванете с програмата. Не забравяйте, можете да нагласите програмата в живота си като заместите много от сегашните си дейности и навици с нови, по-благотворни. 

Веднъж след като бъде определена датата, тя трябва да се превърне в нещо изключително важно за вас и да я следвате неотлъчно. Не отлагайте и не измисляйте оправдания защо не можете да започнете сега. Колкото по-скоро го направите, толкова по-скоро ще сложите началото на прогреса към общо по-добро самочувствие. 

Списък за започване на вашата холистична програма "Здравето е в твоите ръце" 
- Ангажирайте се да създавате положителни промени и да отделяте време за по-полезни дейности. 

- Обяснете на семейството и близките си приятели, че започвате специална програма. Ако желаете, привлечете някой близък приятел, за да ви подкрепя. 

- Изберете холистичен лекар, с когото общувате лесно и който се отнася към вас като към партньор. 

- Направете си пълни изследвания, за да се уверите, че нямате някое все още непроявило се заболяване. Обсъдете с вашия лекар евентуалното адаптиране на стъпките на програмата "Здравето е в твоите ръце", ако състоянието ви го изисква. 

- Направете самопреценката на здравословното си състояние и запишете здравната си история. Прегледайте здравната история на своето семейство. 

- Определете дата и започнете прилагането на програмата. Веднъж щом определите датата, не позволявайте никакви извинения да ви накарат да я отложите. 

Щеста глава 
Първи месец от холистичната програма   "Здравето е в твоите ръце" 
Първият месец е времето, когато човек заявява верността си към програмата. Необходимо е да започнете бавно и постепенно, но със силна и непоклатима решимост. Постоянството и решителността са основни изисквания, когато се грижим сами за своето здраве, като го подобряваме и постигаме целите на програмата. Не изпускайте от поглед наградата: новото усещане за енергичност, целеустременост и добро самочувствие, което ви очаква. 

На всеки две седмици ще включвате нови дейности без да изоставяте досегашните. Необходимо е тези здравословни навици да се превърнат в част от вашия живот по време на продължителността на програмата /и, надяваме се, за много по-дълго/. Първо се поставят основите, а после се прогресира. 

Когато бъдете готови да започнете програмата, прочетете тази глава веднъж изцяло, за да добиете представа за първия месец. След това прегледайте отделните стъпки и съставете план за осъществяването им. 

Поздравления за започването на един нов живот! 

Първа и втора седмица 
Направете преценка на своя триъгълник  и решете откъде да започнете 

Всеки един от нас трябва да се грижи постоянно и за трите страни на холистичния си триъгълник, за да постигне равновесие и наистина добро здравословно състояние. Но по време на програмата трябва да сме наясно също така и кое точно се нуждае от специално внимание. 

През първите няколко дни отделете малко време за оглеждане на резултатите от самопреценката, която сте направили на здравословното си състояние. Така ще се ориентирате кои страни са силни и кои се нуждаят от повечко работа. 

Можете да добиете представа за своя триъгълник и като огледате здравословните си проблеми в миналото и посланията, които ви изпраща сега вашето тяло. Всички страни са свързани и влияят върху начина, по който се чувстваме, но някои заболявания говорят за слабост в определени страни на триъгълника: 

- Индикация за слабост във физическата страна могат да бъдат честите наранявания, болки, напрежение в тялото, ниско ниво на енергия и усещането, че не сме във форма. 

- Болестите, проблемите със стомашно-чревния тракт, променящото се ниво на енергия и главоболията са сигнали за слабост на химическата страна. 

- Тревожност, объркване, слаба концентрация, липса на вяра, слабо самоуважение и депресия са показатели за недобро подхранване на умствено-духовната страна, но често имат и силна химическа съставка. 

Ако повечето ви проблеми се намират на една от тези страни, това е знак къде трябва да обърнете специално внимание. 

Ако някоя от страните пък е вече силна и добре обгрижена, съсредоточете вниманието си върху останалите. 

Това не означава да пренебрегвате страната, която е вече развита; програмата ще я засили още повече. Ако сте в добра форма още отсега, тогава бихте могли да достигнете физическия си връх. Ако се храните здравословно, бихте могли да направите по-продължително гладуване със сурови сокове /отгърнете на стр... /188 в оригинала/. Която и да е силната страна на вашия триъгълник, тя може да бъде развита до още по-високо ниво, а на недоразвитата страна трябва да й обърнете специално внимание. 

Тенденцията е да се работи най-вече за страната, която е вече силна, а да не се обръща достатъчно внимание на най-слабата. Ще трябва да си направите план, за да не попаднете и вие в подобен капан. И помнете: там, където има съпротивление, потенциалът е огромен. 

Ще трябва да си направите папка-тетрадка, в която да записвате прогреса си по време на изпълнение на програмата. Може да поставите вътре въпросниците за самооценка на здравословното състояние и да я използвате, за да планирате и записвате дейностите си във връзка с програмата. 

На всяка страница отбележете "Умствено-духовна страна", "Химическа страна" и "Физическа страна". Запишете преценката си за всяка страна на триъгълника според вече направената самопреценка и собствените си мисли. Отбележете кои страни според вас са силни и кои - по-слаби и се нуждаят от специално внимание. Това ви позволява да бъдете сами лекари на себе си и да записвате състоянието си върху свой здравен картон. 

Изработете ежеседмичен план за подхранване 

Запишете го, като отбележете всички начини, по които ще подхранвате отделните страни на вашия триъгълник през тази седмица. Ето примерен план: 

Ежеседмичен план за подхранване 

Умствено-духовна страна: 

Прави ритуала за вана заедно с лечебните мигове всеки ден. 

Практикувай дълбоко дишане във всеки свободен момент. 

Отиди в книжарницата и купи книги по визуализация и масаж. 

Опитай лечебна визуализация за досадната болка долу в кръста. 

Химическа страна: 

Използвай соево мляко и пълнозърнести храни вместо обичайната си закуска. 

Занеси на работа един банан или голяма синя слива за втора сутрешна закуска. 

Приготви чили с боб вместо с месо за вечеря. 

Откажи се от следобедната чаша кафе. В края на седмицата започни да слагаш във филтъра двойно по-малко кафе за сутрешната си чаша. 

Изхвърли всички сладкиши от къщи, за да не се изкушаваш. 

Прави ежедневния си диетичен отчет /виж стр... /134 в оригинала/. 

Физическа страна: 

Старай се да не кръстосваш крака. 

Разтегни се, като се прибереш от работа. 

Ходи в бързо темпо в продължение на двайсет минути поне три пъти седмично. 

Помислете къде да включите плуването в програмата си. 

В края на седмицата прегледайте ежеседмичния си план за подхранване и вижте каква част от него сте изпълнили. А след това създайте плана за следващата седмица. 

Ще ви бъде от полза да записвате също така дейността си във формуляра за умствено-духовно и физическо подхранване от стр... /133 в оригинала/. Можете да извадите копия от тези формуляри, да перфорирате две дупки в единия им край и да ги прикрепите към папката-тетрадка. Това е бърз и лесен начин за отбелязването на вашия прогрес. 

Тези писмени упражнения са изключително полезни за повечето хора; те дават структура, благодарение на която програмата "Здравето е в твоите ръце" става по-лесно осъществима. Но ако не обичате да правите списъци и да си водите записки, не позволявайте това да попречи на прогреса ви. Бихте могли да планирате и да водите списък в главата си, ако е необходимо. Нека техническите подробности не забавят темпото ви; бъдете творчески настроени и адаптирайте програмата така, че да отговаря на вашата индивидуалност. 

 Наслаждавайте се на ритуала за вана 

Ритуалът за вана е идеален за подготовка за другите дейности от програмата. Старайте се да го правите колкото се може повече дни в седмицата. 

Ако обичате, прегледайте инструкциите за ритуала за вана, дадени на стр... /219 в оригинала/. 

Докато сте във ваната, си представете сегашното състояние на вашия холистичен триъгълник и визуализирайте точно какво ще направите днес, за да подхраните всяка страна. Задайте си следните въпроси: 

"Ще позволя ли на моята работа и обкръжение да ме контролират или ще предприема нужните стъпки, за да се погрижа за себе си?" 

"Как ще подхранвам днес умствено-духовната страна на своя триъгълник? Ами химическата? А физическата?" 

"Какви пречки и трудности бих могъл/могла да срещна, докато работя върху моята програма? Как ще ги преодолея и ще продължа да напредвам?" 

Подхранвайте вашата умствено-духовна страна 

За да изградите вярност към програмата и вяра във вътрешната лечебна сила, ще трябва да се запознаете с истината за здравето. Продължавайте да се самообучавате и да подхранвате умствената страна през трите месеца на програмата. 

Книгите, които избирате, могат да бъдат на духовни и религиозни теми, за утвърждавания и визуализация, способността да се лекуваме сами, йога, медитация, релаксация, хранене, вегетарианство, витамини, билкарство, сурови сокове, лечебно гладуване, история на грижите за човешкото здраве, алтернативни начини на лечение, масаж, упражнения или всички други теми, които изграждат умствено-духовната ви страна. Предложенията са на стр... /229-232 в оригинала/. 

Жизнено важно е също така да подхранвате и духовната страна по време на програмата. Отделете време да се запознаете с методите за развиване на вяра и подхранване на духовната страна, описани във Втора глава. После решете кои практики ще включите в своята програма. Старайте се да отделяте време за духовната си същност, поне по няколко лечебни момента, всеки ден по време на програмата. 

Практикувайте положително мислене 

Цел номер едно през първия месец на програмата е изграждането на основите на любовта към нас самите, самоуважението и вярата във вътрешната ни лечебна сила. През целия месец опитвайте постоянно да затвърдите в мислите и действията си убеждението, че заслужавате безусловна любов. Обещайте да покажете любовта към себе си като подхранвате своя триъгълник и се придържате към програмата "Здравето е в твоите ръце". 

Можете да използвате положителни твърдения и визуализация, за да засилите отдадеността си на програмата, да повишите самоуважението и любовта към себе си и да работите за излекуването на определени проблеми. Тези техники могат да ви помогнат да превърнете положителното мислене в естествен рефлекс. За подробности отворете на стр... /44 в оригинала/. 

 Сложете началото на ежедневните отчети за начина на хранене 

Целта е да си дадете ясна представа каква част от консумираните от вас храни и напитки са токсични и каква - полезни за здравето. Дори да предпочетете да не правите останалите писмени упражнения, опитайте да направите изключение за този отчет. Ако се съпротивлявате да пишете истината за онова, което консумирате, най-вероятно има нещо, което не искате да видите. 

Ежедневните отчети за начина на хранене би трябвало да включват всичко, което ядете и пиете и броя на порциите. Използвайте формуляра но стр... /134 в оригинала/ или си създайте ваш. Попълвайте доклада в края на всеки ден или на следващата сутрин. Не отлагайте за по-късно от следващата сутрин, защото след това може да забравите какво точно сте консумирали. 

В края на седмицата направете списък на всички погълнати токсини, според списъка за основните десет токсина в Трета глава. Това ще ви даде известен ориентир, когато започнете да намалявате приема на токсини. 

Увеличете приема на здравословно храни и напитки 

Жизнено важно е да поглъщате достатъчно здравословни храни и напитки, за да имате енергия за различните видове дейност и да намалите желанието за токсини. През първия месец увеличете консумацията на сурови плодове и зеленчуци, пълнозърнести храни и растителни протеини - бобови храни, ядки и семена. Ако прегледате предложенията в Трета глава, може да ви дойдат някои идеи във връзка с пълноценното, природосъобразно хранене. Вегетарианските готварски книги също са пълни с идеи. 

Старайте се да следвате режима, при който храненията през деня са шест леки, вместо обичайните три и обилни. Обядът трябва да е най-обилното хранене, а вечерята - най-лекото. 

Създайте си навика през целия ден до вас да има чаша вода. Опитвайте през първия месец от програмата да изпивате поне шест чаши вода на ден. Може да ви бъде от полза да носите половинлитрова пластмасова бутилка вода навсякъде със себе си. 

Препоръчително е също така по време на цялата програма да приемате висококачествени добавки от мултивитамини и минерали, приготвени от естествени хранителни източници. Те ще се справят с всички липси, които може би имате, и ще подсилят химичната ви страна. 

 Правете аеробни упражнения три пъти седмично 

Започнете аеробните си занимания постепенно, с дейност, която знаете, че можете да извършвате и която според вас ви доставя удоволствие. Нека терминът "аеробика" не ви смущава, защото ви кара да се сещате за хора в невъзможно добра форма, които скачат нагоре-надолу по един час без прекъсване. Запомнете: ходенето и плуването са също много полезни аеробни дейности. 

Дори да сте пренебрегвали физическата си страна години наред, може да вземете решение да ходите три пъти седмично. Ако това обаче не е достатъчно голямо предизвикателство, изберете някоя по-динамична аеробна дейност. Направете справка с аеробните възможности за нива 1-4 на физическа форма, дадени на стр... /75-76 в оригинала/. 

Четвърта глава също може да ви даде представа за положителните и отрицателните страни на различните упражнения. Бихте могли да опитате няколко вида и да изберете онзи, който ви допада най-много, или да предпочетете всяка седмица да извършвате различни типове аеробни натоварвания. Бихте могли да плувате в един от дните, да ходите - през друг и да танцувате през третия... всичко, което ви кара да започнете и да продължите. 

Изследователите в тази област са открили, че двайсет минути са минималният период от време за получаване на всички ползи от аеробната дейност. Ако физическата ви страна е слаба, може би през първите една-две седмици ще трябва да се натоварвате два пъти дневно по десет минути с почивка помежду. През следващата седмица опитайте да направите петнайсет минути без прекъсване. Целта е в края на първия месец от програмата да правите аеробни упражнения в продължение на двайсет минути поне три пъти седмично. 

Преди да се захванете с което и да било аеробно упражнение прегледайте знаците за опасност на стр... /76 в оригинала/. Консултирайте се с вашия холистичен лекар, ако усетите някой от тези проблеми. Винаги, когато се натоварвате, мислете за дишането си. Ако се задъхате силно или ви е трудно да говорите, докато се упражнявате, намалете темпото. Би трябвало да поддържате удобна за дишане скорост, като вдишвате и издишвате в синхрон с упражнението. Проверете пулса си по формуляра на стр... /210 в оригинала/. 

Имайте предвид, че законът за инерцията може да ви затрудни, когато решите да се раздвижите; раздвижите ли се веднъж обаче, аеробните упражнения ще ви се сторят много забавни. Ендорфините ви ще се стимулират, а вие ще се чувствате в повишено настроение. Ще добиете увереност, ще се чувствате по-енергични и в резултат на спорта сърцето ви ще закрепне. 

 Започнете мускулно-скелетните упражнения 

Друга цел при физическата страна е да започнете да правите упражнения за развитието на мускулната система три пъти седмично, като ги редувате с аеробните. Ако досега не сте правили нищо по този въпрос, в началото трябва се натоварвате разумно и умерено. Основното е да бъдете постоянни; издръжливостта и силата ще дойдат постепенно. 

Поредицата от скелетно-мускулни упражнения на стр... /211 в оригинала/ осигурява основно натоварване. В зависимост от състоянието си в момента, през първата седмица може да се наложи да започнете само с вдигането на краката, през втората да включите коремните преси и едва тогава - лицевите опори и подскоците. 

Всяко действие има противодействие и след като започнете да се натоварвате физически, може да се появят проблеми и слаби места, за чието съществуване дори не сте предполагали. Обърнете внимание на посланията, които ви изпраща вашето тяло. Не се предавайте, а въведете някои промени в програмата си за физическо развитие, докато укрепите тази страна на холистичния триъгълник. Консултирайте се с професионалист, ако усещате нещо повече от слаби болки. 

Предизвиквайте тялото си, но и го уважавайте. Не се пренапрягайте, защото това може да доведе до отрицателни резултати като получаване на някаква травма или отказване от програмата. Нужно е да откриете своето деликатно равновесие между мързела и прекаленото натоварване. 

Бихте могли да записвате подробно физическата си активност за подхранване на тази страна на холистичния триъгълник. Така ще имате възможност да проследите постепенното изграждане и увеличаване на издръжливостта по време на изпълнение на програмата и това ще ви даде нов позитивен тласък напред и сили да продължите. 

 Включете разтягането и дълбокото дишане в своето ежедневие 

Упражненията за разтягане във ваната ще ви подготвят за програмата за огъвкавяване, но би трябвало да се разтягате също така и преди и след аеробните и мускулно-скелетните си занимания. Ако се разтягате съзнателно, няма да бъдете толкова податливи на наранявания и болка. 

Препоръчително е да изпълнявате цял комплекс от упражнения за разтягане, както се подчертава на стр... /215 в оригинала/ или да практикувате йога един-два пъти в седмицата. От вас зависи дали ще го правите самостоятелно или с група. 

Изпълнението на упражненията за разтягане е подходящ момент за практикуване на дълбоко дишане и увеличаване количеството на поетия кислород. Бихте могли да практикувате дълбоко дишане и докато шофирате, чакате или "отдъхвате" за момент на работното си място. Разтягането е едно от най-приятните неща в програмата "Здравето е в твоите ръце" и би трябвало да му се наслаждавате при всяка възможност. 

 Почивка и релаксиране 

Един от начините да засвидетелстваме любовта към себе си е като си осигуряваме достатъчно време за сън. По време на изпълнение на програмата най-вероятно ще имате нужда от седем-осем часа здрав сън всяка нощ. Внимавайте да не преспите. Това може да ви направи летаргични и да забави напредъка ви. 

Тъй като прекарваме толкова голяма част от живота си в сън, заслужава си да инвестираме в добър, качествен и твърд матрак, който да осигури нужната подпора на тялото ви. Ако спите по корем, започнете да се учите да спите на една страна или по гръб, за да намалите напрежението върху долната част на гърба, гръбнака и врата. Постарайте се да се откажете и от навика да спите на две възглавници - по този начин цервикалните прешлени се подлагат на допълнително, ненужно напрежение. 

По време на програмата ще отправите предизвикателство към физическата страна на вашето тяло и ще ви бъде от полза да практикувате релаксиране на цялото тяло поне два пъти седмично. Така ще увеличите чувствителността на своя организъм и ще намалите болките от физическото натоварване. 

Един ден седмично можете да си направите почивка от всякакви упражнения, с изключение на разтягането. През този ден можете да се погрижите по друг начин за физическата страна на вашия триъгълник, като например да си направите сауна или Джакузи, професионален или самомасаж, или по-дълъг престой във ваната. 
Трета и четвърта седмица 
Напомняне: през тази седмица ще бъдат включени нови дейности, обяснени по-долу, като същевременно продължава изпълнението на здравословните действия от първите две седмици: 

- Ежедневни планове за подхранване. 

- Умствено-духовно подхранване чрез четене и духовни практики. 

- Ритуал за вана. 

- Увеличаване количеството на естествените храни и водата в диетата. 

- Редовно изпълнение на аеробни и мускулно-скелетни упражнения и разтягане. 

- Почивка и релаксиране. 

Намалете приема на токсини 

През третата седмица от програмата започва намаляването на токсините, които консумираме. Направете справка със своя списък на токсините в ежедневния си отчет за начина на хранене. Запишете в ежеседмичния си план за подхранване кои токсини възнамерявате да намалите или елиминирате във всеки един от дните. 

От вас не се очаква да се освободите от всички токсини през първия месец от програмата; вниманието е съсредоточено най-вече върху развиването на умствено-духовната страна, за да се опирате върху знанията и мотивацията, необходими за освобождаването от токсините в тялото през втория месец. През първия месец вашата цел е намаляване приема на токсини. Степента, в която ще го правите, зависи от състоянието на вашата химическа страна в момента. Всеобщата цел е намаляването да бъде с 50%, но ако успеете да ги намалите още повече, значи ще подсилите още повече своя триъгълник! 

Когато започнете да намалявате приемането на токсините от ежедневието като захар, бял хляб, млечни продукти или месо, очаквайте да срещнете силна съпротива вътре в себе си. Ще ви бъде от помощ, ако прочетете повечко за тези токсини, за да разполагате с повече причини и да подсилите решимостта си да ги елиминирате. Освен това имайте предвид, че вкусът ви ще еволюира и в края на втория месец ще откриете, че токсините, за които копнеете сега, вече не ви привличат чак толкова. Човек може да възпита не само умствената, а и химическата страна на своя триъгълник. 

 Потърсете помощ при преодоляването на пристрастяванията си,  ако е необходимо 

Ако сте пристрастени към никотин, алкохол или наркотици, изключително важно е да потърсите подкрепа по време на процеса на отказването. 

Хората, които са пристрастени към алкохола или наркотиците, могат да отидат на местните сбирки на Сдружението на анонимните алкохолици или на други групи за взаимопомощ, както и да прегледат професионалните програми за третиране на проблема. В процеса на възстановяване може да ви помогне много и някой холистичен лекар, на когото имате доверие. Ако сте пристрастени към никотина, бихте могли да се присъедините към някоя от групите за отказване от тютюнопушенето, ръководени от различни държавни и щатски асоциации по проблемите на белите дробове. Допълнителна помощ може да получите чрез хипнотерапията или акупунктурата. 

Разберете какви срещи, програми и професионална помощ се предлагат във вашия район, както и техните разписания, местонахождение и цена. Опитайте да посетите групата или холистичния специалист, за да определите кой е най-подходящ за вас. 

Към края на първия месец от програмата определете точно кога през следващите десет дни ще отидете на някоя сбирка или при холистичен лекар. Обещайте си тържествено да направите всичко необходимо, за да се преборите със своето пристрастяване и подсилете решимостта си с молитва, лечебни мигове и положителни твърдения. 

 Обърнете внимание на стойката 

През първия месец отделете време, за да се вгледате в стойката си в изправено и в седнало положение. Огледайте се в огледалото или помолете някой приятел да ви направи няколко снимки в анфас и в профил, за да добиете ясна представа за своята стойка. Отбележете дали вратът ви не е изпружен напред, дали не стоите отпуснати или обратно - прекалено изпънати, или пък не се наклонявате на една страна. Тогава вече ще знаете какво точно трябва да предприемете, за да изправите стойката си. 

Забележете дали при сядане обикновено кръстосвате крака. Ако случаят е такъв, може да се наложи през първия месец да поставите листчета около местата, където обикновено седите, за да ви напомнят да се откажете от навика да кръстосвате крака. 

Вижте дали вашите столове позволяват да поставите стъпалата си на пода, а коленете ви да бъдат на едно ниво с бедрата или малко по-високо от тях. Седите ли с изправен гръбнак или закръгляте долната част на кръста, като го издавате леко назад? Решете дали не трябва да си купите ергономичен стол за работното място или по-качествени столове за дома. 

Добрата стойка изисква не само специално внимание и чувствителност, а и силни мускули, така че може да мине известно време, преди да бъдете в състояние да я поддържате през целия ден. През първия месец обаче можете да започнете да усещате своята стойка и да се стараете да я подобрите. Скоро ще имате повече сили за поддържането на правилната поза и това ще ви даде още повече енергия и власт. 

Списък за първия месец 
- Направете преценка на своя холистичен триъгълник и си създайте тетрадка-папка, в която да отчитате прогреса си при изпълнение на програмата "Здравето е в твоите ръце". 

- Записвайте всяка седмица своя ежедневен план за подхранване. 

- Започвайте всеки свой ден по холистичен начин - с ритуала за вана. 

- Подхранвайте своята умствено-духовна страна с четене, духовни практики, положителни твърдения и визуализация. 

- Водете си ежедневен отчет за начина на хранене и отбележете всички токсини. 

- Консумирайте повече плодове, зеленчуци, зърнени храни и неживотински протеини. Изпивайте поне шест чаши вода на ден. 

- Вземайте висококачествени добавки от мултивитамини и минерали. 

- Спете седем до осем часа дневно. 

- Изпълнявайте често релаксирането на цялото тяло и дихателните упражнения. 

- Разтягайте се всеки ден. 

- Правете три пъти седмично аеробни упражнения, като постепенно увеличавате тяхната интензивност и продължителност. 

- Изпълнявайте три пъти седмично мускулно-скелетни упражнения, като постепенно увеличавате броя на повторенията. 

- Започнете да намалявате приема на токсини. 

- Направете си план за присъединяване към някоя група за взаимопомощ или потърсете професионална помощ, за да се справите с пристрастията си, ако е необходимо. 

- Развийте чувствителност към своята стойка и направете нужното, за да я подобрите. 

- В края на месеца си дайте сметка колко много работа сте свършили и се потупайте наум по рамото! 

Седма глава 
Почистващ месец - втори месец от холистичната програма "Здравето е в твоите ръце" 
Основната цел на втория месец е детоксикацията на целия организъм чрез отстраняването на токсините и гладуване със сурови сокове. Освен това продължават грижите за физическата страна посредством балансирана спортна програма и за умствено-духовната - чрез подходящото й подхранване. 

През този пречистващ месец вие ще се освободите както от химичните токсини, така и от отрицателните мисли и привички. Ако сте с наднормено тегло, най-вероятно ще стопите част от излишните мазнини и ще натрупате мускулна маса. В края на месеца ще бъдете по-слаби и по-чисти, както на умствено, така и на физическо ниво. 

Вторият месец от програмата изисква съсредоточаване върху целите и организацията. Ежеседмичният ви план за подхранване на триъгълника трябва да съдържа конкретно разписание за отказването от всеки един от токсините. Дори ако през първия месец сте решили да не записвате плановете си, препоръчително е да напишете разписанието за отказването от всеки токсин. В противен случай може да попаднете в добре известния капан "ще го направя утре". Придайте писмена форма на вашия план за детоксикация и се подпишете, сякаш сключвате договор със себе си. 

За някои хора и за някои токсини е по-добре да се откажат рязко, веднъж завинаги, докато при други това става постепенно. Но все пак не прекалено разтеглено във времето. Нека целта ви да бъде до края на втората седмица на този месец да елиминирате всички токсини. 

Ако не се справите с това разписание, пак можете да продължите с програмата и да имате напредък. Но ако си поставите сериозно тази цел, можете да се изненадате от постигнатия успех. Вие можете да го направите! 

Ще трябва също така да планирате предварително две много важни събития за този месец: еднодневно гладуване със сокове, за предпочитане в началото на третата седмица, и тридневно гладуване със сокове в края на месеца. Най-добре би било да планирате тези гладувания за уикендите или по време, когато няма да бъдете изложени на голям стрес на работното си място. Оградете дните за гладуване с червено на вашия календар и си обещайте, че ще се придържате стриктно към него. 

Ако все още нямате сокоизстисквачка, за прочистващия месец ще трябва да си купите. Тя е страшно необходимо за здравето средство, което ще ви даде възможност да се наслаждавате на ползата от суровите сокове както през целия месец, така и по време на дните на лечебно гладуване. 

Пета и шеста седмица 
Препоръчахме през първия месец да потърсите подходяща форма на помощ, ако трябва да преодолявате пристрастяване към алкохол, наркотици или цигари. Първата седмица от втория месец е моментът да тръгнете на сбирки и срещи на групи за оказване на взаимопомощ, лечебни програми или при холистичен лекар, който е в състояние да ви помогне през този период. 

Дори токсините, които трябва да елиминирате, са позволени от обществото субстанции като кофеин, захар, млечни продукти или месо, пак ще ви бъде по-лесно, ако получавате подкрепа. При възможност си подсигурете помощта на вашия /вашата/ съпруг/а/ или на верен приятел или роднина. Непременно изберете човек, който вярва в детоксикирането и е наясно колко са опасни десетте основни токсини. Ако никой от вашите близки не ви разбира, можете да помолите своя холистичен лекар за подкрепа. 

Често е по-лесно да разчитаме на себе си, отколкото на уважавани от нас хора. Фактът, че някой човек, който ни обича, държи сметка за нашия прогрес, може да бъде мотивация за добро поведение. Кажете на поддържащия ви човек точно кои токсини и кога възнамерявате да елиминирате. Помолете го да ви разпитва на всеки няколко дни докъде сте стигнали с плана си и да ви окуражава да се придържате към програмата за детоксикация. В крайна сметка всичко зависи от вас самите, но любящата подкрепа може да ви помогне да издържите, когато ви е особено тежко. 

Прегледайте здравословните алтернативи на десетте основни токсини 

Докато елиминирате токсините, бихте могли да замените много от тях с полезни храни. След известен преходен период тези заместители вероятно ще ви се сторят много по-апетитни от токсините. Нека си припомним здравословните алтернативи. 

1. Токсин: захар и захарни продукти. 

Алтернативи: 

Малки количества суров, нерафиниран мед, кленов сироп, сироп от ечемичен малц, оризов сироп и разредени плодови сокове. 

Шест леки хранения на ден с разнообразни пълноценни храни за поддържане нивото на кръвната захар и намаляване на желанието за ядене. 

Забележка: Когато се отказвате от захарта, ограничете консумацията на плодови сокове и избягвайте продуктите от бяло брашно и белите картофи. 

2. Токсин: бяло брашно и рафинирани въглехидрати. 

Алтернативи: 

Храни от пълнозърнесто пшенично брашно, брашно от елда, ориз, ръж и царевица. 

Тестени изделия, хляб и зърнени закуски от пълноценно зърно /уверете се, че не съдържат захар/. 

Кафяв ориз. 

Кускус, просо, булгур, елда, киноа, щир и други пълноценни зърна. 

3. Токсин: млечни продукти. 

Алтернативи: 

Соево мляко, бадемово мляко /или напитка/ и оризова напитка. 

Бадемово масло, лешниково масло, масло от кашу, от пекан и ябълка. 

Сирене, кашкавал, кисело мляко и майонеза, приготвени от соя. 

За калций: листни зеленчуци, бобови храни и семена. 

4. Токсини: месо. 

Алтернативи: 

Бобови /фасул, грах и леща/. 

Тофу и други соеви продукти. 

Ядки в умерено количество. 

Растителни храни с високо и средновисоко съдържание на протеини. 

Ограничени количества риба, екологично чисто пилешко месо и яйца /не повече от една порция на ден/. 

5. Токсин: химически добавки към храната като консерванти, ароматизатори, набухватели, оцветители, емулгатори и т. н. /в това число и сол/. 

Алтернативи: 

Пресни храни с естествен вкус. 

Готови храни, купени само от магазини за здравословно хранене, след внимателно прочитане на етикетите. 

Храни с добавка на билки и подправки вместо сол. 

6. Токсин: кофеин. 

Алтернативи: 

Често ядене на пълноценна храна в малки количества за поддържане нивото на енергията. 

Дейности, стимулиращи приема на кислород - упражнения и дълбоко дишане - за енергизиране. 

Плодови сокове /разредени/, билкови чайове и напитки от печени зърна и семена. 

7. Токсин: никотин. 

Алтернативи: 

Отказване от пушенето в групи за взаимопомощ, клиники, чрез акупунктура и гладуване с плодови сокове. 

Увеличаване приема на кислород посредством дълбоко дишане и упражнения. 

8. Токсин: алкохол. 

Алтернативи: 

Трезвеност с подкрепата на Сдружението на анонимните алкохолици, специални терапевтични програми и лечение при холистичен лекар. 

Развиване на духовността; практикуване на медитация и техниките за релаксация. 

Пълноценни храни и увеличена консумация на хранителни добавки от минерали и витамини. 

Плодови сокове, разредени с газирана вода, плодови пуншове и газиран ферментирал ябълков сок. 

9. Токсин: наркотици и лекарства. 

Алтернативи: 

Поддържане на здравето чрез подхранване на холистичния триъгълник. 

Медитация и духовни практики. 

Спортуване за произвеждане на ендорфини от тялото. 

Предпазване от необходимостта от лекарства чрез подходящо хранене, спорт и позитивно мислене. 

Природосъобразни грижи за здравето като хиропрактика, диетология, акупунктура и масажи. 

Ограничена употреба на билки и хомеопатични лекарства. 

10. Токсин: токсини от околната среда. 

Алтернативи: 

Екологично чисти плодове и зеленчуци. 

Естествени продукти без химикали за лична употреба. 

Перилни и почистващи препарати без химикали. 

Проверяване на дома за токсини като радон и оловни бои, и отстраняването им. 

Преценка на опасностите за здравето на работното място и предприемане на стъпки за отстраняване на проблемите. 

Прегледайте списъка на токсините, който сте направили през първия месец на програмата. Ако сте пропуснали някой, като например токсини от околната среда, лекарства, цигари или други нехранителни отрови, прибавете го. Това е вашият списък с враговете, които стоят между вас и доброто ви здраве. Може би ви се струва мелодраматично да наричате парче ябълков пай или кутия бира "враг". Но по време на програма е нужно да гледате дори на приетите от обществото токсини като на неприятели на вашето здраве. 

След края на програмата може и да решите от време навреме да си позволявате да приемате някой от токсините, изборът си е ваш. От това няма да имате полза, но вероятно няма и да ви навреди кой знае колко. Но през тези три месеца трябва да се посветите напълно на детоксикацията и приемането само на любов и здравословни храни. Ако искате да получите максимално големи резултати и да разбудите напълно лечебната сила в себе си, трябва да дадете възможност на тялото си да се почисти напълно. 

Отгърнете на някоя празна страница в своята тетрадка-папка, посветена на програмата "Здравето е в твоите ръце" и теглете черта по средата. От едната страна напишете "токсин", а от другата - "здравословни алтернативи". От първата страна запишете всички токсини във вашия живот, а по-здравословните възможности - от другата. Бъдете изобретателни и измислете нещо ново; не е задължително да се придържате само към предложените тук идеи. 

Зачерквайте всеки токсин, от който сте се отказали. Другата страна на страницата ще ви напомня да се възнаграждавате със здравословните алтернативи. 

СЛОЖЕТЕ КРАЙ на токсичните си навици 

В лечението на пристрастяванията съществува следният акроним: ГГСУ. Четирите усещания, предизвикващи злоупотребата с едно или друго вещество са: Глад, Гняв, Самота и Умора. Те са породени от липса на грижи и подхранване на различни страни на триъгълника: глад - химическа страна; гняв и самота - умствено-духовна страна; умора - физическа страна. Отегчението и напрежението са два други неприятеля, за които трябва да бъдете нащрек. 

Когато имате желание да се поддадете на изкушението на някой токсин, помислете коя е причината за появата на такова чувство. А после, преди рефлекторно да задоволите подтика, опитайте да намерите здравословен, любящ начин за преодоляване на дискомфорта. Ето няколко идеи: 

 Глад 

Яжте малки порции здравословни храни шест пъти дневно. Концентрирайте се върху яденето, докато се храните. Дъвчете бавно и старателно, за да удължите времето. Изпивайте осем чаши вода между храненията. 

Гняв 

Гневът се поражда обикновено от страх. Работете върху умствено-духовната основа на вашия триъгълник, за да намалите страха и да се научите да прощавате. Не забравяйте, че всички сме несъвършени и въпреки това заслужаваме безусловна любов. За незабавно облекчаване на страха и гнева опитайте с дълбоко дишане. И най-вече, не консумирайте токсин, за да не се ядосате на себе си. Направете нещо наистина подхранващо, което ще ви помогне да станете достатъчно силни, за да се издигнете над гнева. 

Самота 

Колкото повече се обичате, толкова по-голяма ще бъде вероятността да привлечете любящи хора в живота си. Самотата обаче е сложен проблем, едновременно със социални и личностни фактори, и в някой момент може да останете без задоволителна връзка и приятелства. Постарайте се да развиете у себе си здравословни механизми за справяне със самотата, вместо да търсите утеха от токсините. Например бихте могли да се присъедините към религиозна или духовна група, където има вероятност да срещнете сродни души, да се запишете на часове по аеробика и да се сприятелите с някои от другите спортуващи или да започнете да работите доброволно с хора, които се нуждаят от вашата помощ. 

Умора 

Хората се обръщат често към токсините като средство за временно повдигане на настроението, но след това се чувстват още по-зле от преди, защото нивото на кръвната им захар се сгромолясва. Шестте минихранения дневно може да ви помогнат да излезете от този порочен кръг и да престанете да използвате токсини, за да се преборите с умората. Дълбокото дишане, йога и спортът могат също да увеличат по естествен начин нивото на вашата енергия. 

Отегчение 

Малко вероятно е по време на програмата да ви остане време да се отегчавате, тъй като ще бъдете заети с дейности, стимулиращи ума и тялото. Тези подхранващи дейности могат да се превърнат във ваши спътници за цял живот и да не ви позволяват да се отегчавате и да се обръщате към токсините, за да запълвате свободните си часове. 

Ако се отегчавате често на работното си място, опитайте да се ангажирате повече в своята работа и да създадете нови предизвикателства. Ако в работата ми няма място за израстване, промяна или интелектуално стимулиране, може би имате нужда да потърсите нещо друго. Месецът след приключване на програмата, когато ще бъдете във върхова умствена и физическа форма, е може би най-подходящият момент за предприемане на нещо. 

Напрежение 

Имайте предвид, че същият токсин, към който посягате за да облекчите напрежението си, може да има обратен ефект и в крайна сметка да го увеличи. Постарайте се да реагирате със здрав ответен механизъм, вместо с токсични патерици. 

Колкото повече се обичате и се грижите за своята умствено-духовна страна, толкова по-малка власт ще имат над живота ви напрежението и тревожността. За облекчаване на напрежението е необходимо обаче и балансирано подхранване на физическата страна. Спортът е мощно средство за облекчаване на напрежението; дълбокото дишане е също ефикасно. 

Всеки път, когато посегнете към някой токсин, спрете и помислете защо сте гладни, ядосани, самотни, уморени, отегчени или напрегнати. Измислете начин да си помогнете по здравословен, любящ начин. И след това го осъществете. Постепенно здравословните действия ще се превърнат в привичка и няма да се нуждаете от токсини като механизъм за справяне с проблемите. 

Пийте сурови сокове през целия месец 

Ако все още нямате сокоизстисквачка, купете си в началото на втория месец. Тя ще ви бъде нужна, тъй като ще ускорявате детоксикацията на своето тяло с гладуване със сурови сокове. През целия месец трябва да изпивате по три чаши суров сок на ден: две от зеленчуци и една - от плодове. Ензимите в суровите сокове ще подсилят целия ви холистичен триъгълник и ще ви дадат енергия за детоксикация. 

През този месец на пречистване е препоръчително да купувате екологично чисти продукти и да избягвате пестицидите и хербицидите, с които са пълни продуктите в повечето супермаркети. 

Плодовите сокове трябва да се разреждат винаги наполовина с вода. Ако опитвате да се избавите от пристрастеност към захарта, избягвайте соковете от най-сладките плодове и пийте само сутрин не повече от 170 г плодов сок на ден. Имайте предвид също така, че цитрусовите сокове могат да предизвикат кожни проблеми и акне у алергичните хора. Ако вече сте имали случаи на алергия към цитрусови плодове или след консумация на сок от тези плодове получавате кожни симптоми, изберете други продукти. 

Зелените сокове, приготвени от спанак, къдраво зеле кейл, спанак, люцерна и други листни зеленчуци съдържат хлорофил, който участва ефикасно в процеса на пречистване. Една от най-мощните зелени напитки е сокът от троскот, за чието приготвяне са необходими по-специални условия. Ако не успеете да си го направите с домашната сокоизстисквачка, можете да купите пресен сок от троскот в някои магазини за здравословни храни или замразен или във вид на прах. Трийсет г от това силно детоксикиращо средство са достатъчни за получаване на желания ефект. 

Суровите зеленчукови сокове подпомагат изхвърлянето на отпадъчните продукти от тялото и доставят безценни антиоксиданти, аминокиселини, витамини и минерали. Покълналите семена са изключително хранителни и могат да бъдат добавени към зеленчуковите ви напитки. 

Най-добре е сокът да се изпие веднага. Но ако искате да си занесете на работа, бихте могли да ги поставите в херметически затварящ се съд в хладилник или в термос за дванайсет часа максимум. При нужда можете да ги приготвяте през уикенда и да ги складирате във фризера. 

Бихте могли да опитате някои от предложенията за супени сокове от Трета глава и да опитате свои съчетания. Препоръчваме да изпивате всеки ден предложеното в поне една от детоксикиращите рецепти от стр... /191 в оригинала/. Тези специални комбинация имат за цел да пречистват белите дробове, черния дроб, кожата, имунната и кръвоносната система. 

Подпомагане на изчистването с енергизиращи храни, вода и хранителни добавки 

По време на въздържанието от токсини като захар и кофеин е изключително важно да поддържате непрекъснат поток от храна към тялото, за да намалите желанието. Шест леки хранения, разпределени равномерно през целия ден, ще помогнат да поддържате равномерно нивото на кръвната захар и енергията. Възможно е две от тези хранения да бъдат заместени със сурови сокове, особено ако желаете да отслабнете. Непременно включвайте в менюто си всеки ден голяма зелена салата и блюдо от пълноценна зърнена храна. 

Проявете авантюризъм през този месец. Опитайте нови зърнени храни, плодове и зеленчуци. Яжте ги заради здравето, което ще ви донесат, не само заради вкуса им. Представяйте си как тялото ви се подхранва на едно по-дълбоко ниво; съсредоточете се върху енергията и хранителната стойност на тези храни. 

Пийте поне шест чаши филтрирана вода през деня, за да подпомогнете изчистването и да намалите склонността към преяждане. 

Хранителните добавки също могат да подкрепят отказа от токсини и детоксикацията. Вашият холистичен лекар може да ви насочи към витамините, минералите, билките и аминокиселините, които са най-полезни за вашето състояние. За повече информация относно хранителните добавки и билките можете да отгърнете на стр... /208 в оригинала/. 

Премахнете или намалете лекарствата 

През този месец трябва да престанете да разчитате на светкавичния ефект и да се посветите на трудоемката задача да търсите дълготрайни разрешения на здравословните проблеми без лекарства. 

От холистичните трудове, написани според заболяванията, можете да научите за алтернативите на медикаментите. Заслужава си да включите подобни книги в своята библиотека и да знаете как да използвате природосъобразните начини на лечение и профилактика. Бихте могли да направите справка с написаното на стр... /207 в оригинала/ за здравословни алтернативи на някои разпространени лекарства, продавани без рецепта. 

Прочистващият месец е времето за премахване или намаляване на зависимостта от медикаментите. Уговорете среща с вашия лекар, за да обсъдите възможността за намаляване или спиране на лекарствата, ако ги пиете редовно. Това зависи от вашето състояние и от времето, което приемате лекарството. Повечето хора обаче могат в крайна сметка да подобрят здравето си до степен, когато лекарствата няма да им бъдат нужни повече. 

Може да са ви необходими много повече от трите месеца на програмата "Здравето е в твоите ръце", докато подсилите холистичния си триъгълник достатъчно, за да нямате повече нужда от лекарства, но в редки случаи това може да не стане никога. Ваше право е обаче да помолите вашия лекар да ви обясни причината, поради която вземате съответното лекарство и да прецените дали можете да го намалите или изключите изобщо. 

 В много случаи лекарствата се препоръчват просто защото те изглеждат много по-лесно разрешение на проблема от въвеждането на големи промени в начина на живот. Тъй като почти всички лекарства имат странични ефекти, изключително важно е да огледате възможните алтернативи, вместо да продължавате да гълтате сляпо хапчетата. 

Бъдете готови за лечебна криза 

С премахването на токсините от вашето ежедневие и започването на пречистващия процес на тялото, не е изключено да получите лечебна криза. Най-общите симптоми са главоболие, кашлица и запушени синуси, кожни обриви, стомашно-чревни разстройства, диария, умора, раздразнителност и депресия. Тези послания свидетелстват за огромната физиологична власт, която токсините оказват върху вашето съзнание/тяло. Колкото по-силна е лечебната криза, толкова по-необходима е детоксикацията. 

Симптомите по време на лечебна криза трябва да бъдат наглеждани от вашия лекар. Те обаче не са сигнал, че трябва да прекъснете програмата и да се върнете към старите си навици. Призовете умствено-духовната си издръжливост и се опрете на нея, за да продължите. Нека симптомите да ви послужат като мотивация и напомняне за силната нужда от детоксикация, която имате. 

Имайте предвид, че при повечето пристрастявания първите три дни са най-тежки. После физическите симптоми обикновени избледняват. Действайте ден за ден и осигурявайте възможно най-голяма подкрепа и на трите страни на своя холистичен триъгълник. 

Когато се отказвате от кофеина, дори да сте имали навик да изпивате само една-две чаши кафе на ден, може да усетите главоболие, умора или раздразнителност. Тези симптоми показват сериозността на вездесъщото пристрастяване към кофеина. Не вземайте аспирин или каквото и да било друго болкоуспокояващо средство, за да облекчите неприятните усещания; по този начин само ще удължите зависимостта си. Вместо това можете да се обърнете към холистичните терапии: 

- Масаж на акупресурни точки. 

- Редуване на горещи и студени компреси. 

- Спортуване, особено плуване. 

- Грижи от страна на хиропрактик. 

- Акупунктура. 

Акупунктурата се препоръчва също така и ако се борите с пристрастяване към наркотици, алкохол или никотин. Често тя успокоява ефикасно симптомите при отказването и се използва в някои програми за прогресивна рехабилитация. 

Наместванията, извършени от хиропрактик, имат за цел да увеличат притока на кръв през нервите, и са друга лечебна алтернатива в периода на отказване. Извършените от професионалисти шведски масаж, масаж по лимфния поток и рефлексотерапия могат да подпомогнат изхвърлянето на отпадъчните продукти от организма и да улеснят отичането на лимфата. 

По време на процеса на детоксикация е необходим много сън. Черният дроб и другите органи работят усилено за отстраняването на събираните в продължение на години шлаки и може да имате нужда от допълнителни часове сън или време за отмора насаме със себе си. 

Когато сте в затворено помещение, непременно си подсигурявайте достатъчно чист въздух, от отворен прозорец, не от климатик. И се старайте да излизате на кратки разходки при всяка възможност. По време на лечебна криза може да забавите темпото на физическата си активност, но продължете да се разтягате и да се раздвижвате. 

Изпивайте осем чаши филтрирана вода по време на процеса на детоксикация, за да подпомогнете изхвърлянето на токсините. Хранете се редовно, но по малко, най-вече със сурови плодове и зеленчуци. 

Ако се провалите, опитайте отново 

Токсините имат мощен ефект върху умствено-духовната ни основа и често подкопават нашите решения и решимост. Нещо обичайно е човек да не успее да се откаже от някой токсин още при първия опит или пък да го остави за кратко време и по-късно да започне да го употребява отново. 

Ако не успеете да елиминирате токсина или след време се върнете отново към него, нека това не ви отказва от програмата "Здравето е в твоите ръце". 

Бъдете любящ, изпълнен с разбиране приятел сам на себе си. Простете си и затвърдете безусловната любов към себе си. Не позволявайте на временния неуспех да стане причина да мислите за себе си като за провалил се човек. Прегледайте успеха, който сте постигнали в програмата и стъпките, които сте извършили. Съсредоточете се върху успеха; той ще ви напомня непрекъснато, че можете да се промените. 

Помислете защо не можете да се откажете от въпросния токсин или сте започнали да го употребявате отново. Дали поради копнеж на физическо ниво? Или е психологическа нужда? Начин за бягство? Планирайте как бихте могли да не позволите на тези капани да саботират отново напредъка ви. Как трябва да подхраните още всяка страна на своя триъгълник, за да придобиете сили да се освободите от токсина? 

Планирайте допълнителни грижи и подкрепа по време на следващия си опит да се откажете от токсина. Призовете мощната лечебна сила на любовта и Създателя да ви подкрепи. Затвърдете верността си към програмата и вярата във вътрешната си лечебна сила. Определете твърда дата и опитайте отново. 

Подхранвайте физическата си страна 

Холистичната програма "Здравето е в твоите ръце" е прогресивен план; всеки месец прибавяте още нещо към постиженията от предишния месец. През втория месец би трябвало да продължите да подхранвате физическата си страна чрез следните дейности: 

- Ритуал за вана и упражнения във ваната почти всеки ден. 

- Допълнително разтягане преди и след мускулно-скелетните и аеробните упражнения. 

- Мускулно-скелетни занимания три пъти седмично. 

- Аеробни натоварвания поне три пъти седмично, всеки път поне за двайсет минути. 

Ако желаете да се упражнявате повече, отколкото се препоръчва тук, още по-добре. Разнообразявайте програмата си, ако започнете да се отегчавате. Увеличете интензивността на аеробните си натоварвания, щом се почувствате готови. Прибавете към упражненията за мускулно-скелетната система и такива, които се изпълняват с гирички, ако искате да изградите мускулна маса. 

Вслушвайте се в своето тяло и не го претоварвайте. Твърдението "без болка няма успех" е заблуда. Много по-голяма вероятност има спортната програма да се превърне в част от вашето ежедневие, ако е лишена от болка и е забавна и естествена. През втория месец от започването на физическите натоварвания би трябвало да започнете да виждате и чувствате ползата, а това ще ви вдъхнови да продължите нататък. 

Седма и осма седмица 
През последните две седмици от пречистващия месец продължете да подхранвате вашата умствено-духовна страна със стимулиращи материали за четене, духовни практики и позитивно мислене. Аеробните и мускулно-скелетните упражнения също не се прекъсват, освен в дните на гладуване, през които можете да намалите активността си. Кулминацията на този период е тридневното гладуване със сурови сокове, което ще премести на висока предавка вътрешната ви лечебна сила. 

  Следва еднодневното лечебно гладуване 

Най-подходящият момент за планиране на еднодневното гладуване е началото на третата седмица от втория месец. До този момент би трябвало да сте намалили или елиминирали повечето от вашите токсини. Дори и да не сте го направили, най-вероятно бихте могли да преминете на еднодневно лечебно гладуване, стига да се консултирате предварително с вашия холистичен лекар. Гладният ден може най-сетне да ви убеди, че сте в състояние да живеете без токсини. 

Запомнете, лечебното гладуване със сурови сокове не е изгладняване на организма. Пиенето през целия ден на сурови сокове всъщност даже осигурява по-пълноценно хранене от стандартното американско меню. 

Гладуването със сокове е мощно лечебно средство, което ще ви помогне да почистите тялото си от шлаките, насъбрали се в него в продължение на години и в същото време ще се отрази благотворно върху умствено-духовната ви страна. През първия си гладен ден ще добиете увереност и ще разберете, че не е необходимо да робувате на своите навици. Ще свикнете също така да не свързвате известна степен на глад с наказанието и ще си дадете сметка, че намаляването на приема на храна е всъщност награда за вашето тяло. 

Постарайте се да планирате гладния ден за време, когато ще си бъдете у дома, за да имате достъп до сокоизстисквачката. Предишния ден консумирайте само сурови плодове и зеленчуци, и изпийте няколко чаши пресни сокове и целулозния бульон, за да сложите начало на пречистващия процес. 

Еднодневното гладуване трае двайсет и четири часа - от първата сутрин до събуждането през втората сутрин. Не е ефективно да се гладува цял ден и да се яде вечерта; трябва да дадете почивка на тялото си за цяло денонощие. 

В деня на гладуването изпивайте по 180 до 300 мл суров сок на всеки два часа, като престанете да пиете няколко часа преди лягане. Дотогава би трябвало да сте изпили около седем чаши сок: четири-пет предимно зеленчукови и две-три - плодови. Нека първата ви чаша за деня да бъде от плодов сок. Включете в соковото си меню поне три от специалните детоксикиращи рецепти. 

По време на лечебното гладуване със сокове няма да има нужда да пиете толкова вода както обикновено, а само една-две чаши на ден. По време на гладуването със сокове не е необходимо да вземате витамини и минерали, тъй като соковете ще ви зареждат с достатъчно ценни хранителни съставки. Не дъвчете дъвка или каквото и да било друго през дните на гладуването. 

Сутринта започнете с ритуала за вана и упражненията във вана. Разтягането, йога, ходенето или други леки форми на физическо натоварване са подходящи за периода на гладуване, но силовите аеробни и ставно-мускулни упражнения не се препоръчват. Идеални дейности са лечебните мигове, релаксиращите практики, медитацията и общуването с природата. 

Бихте могли да си водите дневник за еднодневното гладуване във вашата тетрадка-папка. Записвайте как се чувствате, какви желания се появяват у вас, кои са добрите и лошите моменти. Това ще ви помогне да идентифицирате спъващите пречки за големия финал на вашия детоксикиращ месец: тридневното гладуване със сокове. 

  Следва тридневното лечебно гладуване 

Планирайте тридневното гладуване със сокове за края на втория месец от програмата. По това време вече ще се елиминирали повечето токсини от своето меню и ще сте се хранили цял месец със слънчеви храни, сурови сокове и хранителни добавки. С осъществяването на еднодневното гладуване сте се убедили, че можете да контролирате своя апетит. Вече сте готови да активирате вътрешния си лечебен потенциал с тридневно гладуване със сокове. 

Преди да започнете гладуването по-добре се прегледайте при вашия лекар, за да бъдете сигурни, че нямате здравословен проблем, възпрепятстващ гладуването. Ако сте страдали от диабет, бъбреци или друго сериозно заболяване, или вземате лекарства, трябва да се консултирате с лекаря си и да разберете дали гладуването е безопасно и евентуално какви специални предпазни мерки да предприемете. Дори да сте в отлично здравословно състояние, имайте предвид някой холистичен професионалист, към когото да се обърнете, ако усетите необичайни симптоми по време на гладуването. 

През всеки от дните между еднодневното и тридневното гладуване консумирайте по една порция целулозен бульон. В продължение на двата дни преди второто гладуване яжте само сурови плодове, зеленчуци, ядки и семена, пийте много вода и приемайте хранителни добавки. Щом започнете гладуването, няма да имате нужда от добавки и можете да пиете по-малко вода от обикновено. 

През всеки от дните на гладуването изпивайте по чаша суров сок на всеки два часа. Всеки ден включвайте поне три от рецептите за детоксикация със сокове. Прибавяйте всеки ден по една чаена лъжичка спирулина на прах в два или три от соковете си. 

През всеки от дните на гладуването изпивайте по една-две чаши лечебни чайове и поне една чаша дестилирана вода. 

Важно е да изпразвате червата си през всеки ден от лечебното гладуване, за да продължите вътрешния изчистващ процес. Но тъй като перисталтиката няма да бъде стимулирана от храна, вероятно от втората сутрин ще имате нужда от клизма. 

Напълнете иригатора с дестилирана вода със стайна температура и прибавете малко лимонов сок /но не и ако сте алергични към цитрусови плодове/. Застанете така, че главата ви да бъде надолу, а задникът - вирнат и в тази поза вкарайте наконечника на иригатора. След като съдържанието му изтече във вас, легнете надясно и масажирайте лекичко дясната страна на корема. Легнете по гръб и масажирайте средата на корема. Най-накрая се обърнете наляво и масажирайте лявата страна. 

Непременно поставете малко столче или няколко дебели книги под краката си, когато седнете на тоалетната чиния, за да имитирате клекнало положение. Ако в изпражненията ви има кръв или прекалено много слуз, уведомете вашия лекар. Това не означава непременно, че трябва да сложите край на гладуването, а може би се налага да прибавите някои специални лечебни сокове. 

След клизмата можете да се отпуснете във ваната, в която бихте могли да прибавите няколко успокояващи масла. 

През дните на гладуване трябва да миете езика си така старателно, както и зъбите. Събирането на белезникава слуз по повърхността на езика е нещо напълно очаквано при гладуване; тя е знак, че тялото ви се чисти. Мийте езика си с паста с естествени съставки, а след това го изстържете с парче хавлиен плат по посока отвътре навън, докато се изчисти. 

Гладуването се използва като духовна традиция в много култури и лечебното гладуване със сокове е чудесен момент да обърнете още по-голямо внимание на своята умствено-духовна страна. Медитацията, релаксацията, твърденията, визуализацията, лечебните мигове и молитвата могат да достигнат по-дълбоки нива от обикновено. Напълно е възможно да се появят творчески прозрения и изострено усещане на духовното и просветление. 

Наложително е след гладуването да се захраните правилно. На сутринта на четвъртия ден изпийте за закуска чаша сок. Към десет часа изяжте една ябълка. На обяд изпийте детоксикиращ зеленчуков сок. Следобед изяжте малка купичка варено зърно. За вечеря изпийте още един сок. А рано вечерта можете да изядете малка зелена салата. 

На следващия ден можете да се върнете към нормалния си начин на хранене, но в малки количества и без токсини. След тридневното гладуване въздържанието от токсини най-вероятно ще ви се стори по-лесно, отколкото сте смятали, че е възможно. Напълно вероятно е да откриете, че токсините ви отблъскват, а естествените храни от земята и слънцето ви привличат. 

Списък за прочистващия месец 

- Подсигурете си система за подкрепа: групи, холистични лечители и близки, които да ви разбират и подкрепят. 

- Прегледайте списъка на основните десет токсина и техните здравословни алтернативи. Направете списък с вашите токсини и здравословните им заместители. 

- Запишете твърдите дати за отказване от всеки един от токсините и за лечебното гладуване със сокове. 

- Не посягайте към токсините, когато сте гладни, разгневени, самотни, уморени, отегчени или напрегнати; отвърнете с разумни, осъзнати действия и грижа. 

- Хранете се по малко шест пъти дневно. Изпивайте всеки ден по шест до осем чаши чиста вода. 

- Приемайте хранителни добавки, за да подкрепяте химическата си страна. Ако е необходимо, използвайте билки, за да улесните детоксикацията. 

- Работете с вашия лекар за намаляването или премахването на лекарствата. 

- Ако не успеете да се откажете от някой токсин при първия опит или след време се върнете към него, опитайте отново. 

- Гладувайте в продължение на един ден за начално прочистване. 

- Гладувайте в продължение на три дни, за да активирате вътрешната си лечебна сила. 

 Желая ви успех! 

Осма глава 
Почувствайте месеца на силата, третия месец от холистичната програма "Здравето е в твоите ръце" 
Третият месец от програмата е времето за затвърждаване на положителните резултати и достигането на нови висоти на добро самочувствие и от трите страни на холистичния ви триъгълник. През този месец ще изпитате мощта на вътрешната си лечебна сила и ще усетите много по-голяма енергия, издръжливост и сила. 

Ще работите усилено, за да се приближите колкото се може повече до вашия физически идеал и да поддържате развиващото ви се тяло с различни лечебни изкуства. Ще консумирате разнообразни храни, за да увеличите максимално нивото на енергията и ще направите последно прочистващо гладуване. Ще почувствате синергичния ефект на холистичния триъгълник и ще черпите от вътрешната си лечебна сила, за да се преборите с упоритите заболявания. 

Ще се подмладите и изпълните с жизненост, като генерирате сила от заредения си триъгълник. Очаква ви един наистина вълнуващ месец! 

Девета и десета седмица 
 Работете за достигане на върхова физическа форма 

Легнете, затворете очи и се отпуснете. Представете си как сте изглеждали, когато сте били в най-добрата си физическа форма. Може би това е било по време на гимназията и сте имали всички естествени дарове на младостта, или може би по-късно, в периода, когато сте се занимавали интензивно и редовно с някакъв спорт или с програма от упражнения. Ако никога не сте били в най-добра възможна форма, представете си как бихте изглеждали и се чувствали в нея и създайте в съзнанието си ясен образ. 

Картината на оптималната ви физическа форма е целта, към която ще се стремите, както през този месец, така и след приключване на програмата, докато продължавате да водите холистичния си начин на живот. 

Отделете няколко минути за създаване на нов списък във вашата тетрадка-папка, който ще представлява плана за оформяне на физическата страна. Запишете всички възможни начини, по които бихте могли да подхранвате физическата си страна, за да вървите към осъществяването на вашия идеал. 

Освен това продължавайте да пишете ежедневните си отчети за грижите си на физическо и умствено-духовно ниво. Ще станете свидетели на прилив на активност и издръжливост. 

Разбира се, всеки има своите граници и никой не очаква от вас да станете олимпийски шампион по плуване, примабалерина или баскетболна звезда. Холистичната цел е да постигнем най-доброто, което бихме могли да бъдем; ние не се състезаваме с никого, нито се сравняваме с когото и да било. При холистичната физическа активност се набляга винаги на личните цели, дишането, постоянството и формата, не на съревнованието. 

Увеличете предизвикателството на своята програма за физическа активност 

През третия месец от програмата аеробните упражнения трябва да се правят поне три пъти седмично, за предпочитане по-често и да имат поне трийсетминутна продължителност. Интензивността може да бъде увеличена, така че пулсът ви при натоварване да достигне горната граница на вашия диапазон. 

Моля, имайте предвид следното: тези съвети се основават на предположението, че до този момент сте следвали вярно програмата и сте изпълнявали в продължение на два месеца аеробни упражнения. Ако не сте спортували редовно, ще трябва да напредвате по-бавно. В колкото и добра физическа форма да се намирате, винаги бъдете нащрек за предупредителните сигнали за опасност по време на физическо натоварване /дадени на стр... 76 в оригинала/. Спрете и се консултирайте с вашия лекар, ако усетите който и да е от тези предупредителни сигнали. 

Друга от целите през този месец е увеличаването на издръжливостта и времето за възстановяване. Колко време ви е необходимо, за да престанете да се чувствате изтощени след трийсетминутно аеробно натоварване? С постепенното напредване си поставете за цел да можете да правите определено аеробно упражнение в продължение на трийсет минути, да починете един-два часа и после да имате енергия да играете някой ракетен спорт с приятели или да карате колело. 

Третият месец е изключително подходящ период да добавите разнообразие и предизвикателство към аеробната си програма. Така например, ако обичате да бягате, може би ще изявите желание да се подготвите за участие в маратон. Ако основната ви аеробна дейност е ходенето, можете да опитате спортно ходене, ходене назад, ходене във вода или ходене нагоре и надолу по хълмове. 

Новото ви физическо предизвикателство би могло да бъде спорт, който ви е доставял удоволствие в младостта: кънки на лед, скачане на въже, балет или баскетбол. Или пък спорт, който преди ви се е струвал привлекателен, но и плашещ: каране на ролери или ски, туризъм с раница на гръб, плуване с шнорхел или каране на колело на големи разстояния. 

Може би ще започнете да изучавате бойни изкуства - напрегната дисциплина както за физическата, така и за умствено-духовната страна. Часовете по кундалини йога са също динамичен начин за подсилване на съзнанието/тялото. 

Предлагат се различни стилове аеробни танци - салса, госпъл, мотаун, хип-хоп и бродуейски джаз. Часовете по аквааеробика, които се провеждат в басейн, са изключително забавни и предлагат полезната съпротива на водата без намесата на земното притегляне. 

Степаеробиката може да увеличи силата и издръжливостта ви, при положение, че нямате проблеми с коленете. Ако обаче имате слаби колене, би било добре да правите специални терапевтични упражнения за засилване на квадрицепсите, мускулите, които поддържат коленете. След като ги заздравите, ще бъдете в състояние да участвате безопасно в часовете по степаеробика. 

Постарайте се да изберете такъв тип спортна дейност, която ви доставя истинско удоволствие. Възрастните хора имат не по-малко нужда от децата да се радват на физическата активност като неразделна част от своя живот. Открийте тази, която искате да правите, а не нещо, което смятате, че ви се налага да изпълнявате. Спортуването би трябвало да бъде за вас приятно занимание, а не досадно задължение. 

Веднъж щом редовната физическа дейност се превърне в неотменна част от вашето ежедневие, може да решите да вложите пари в спортни уреди като минибатут, бягаща пътечка, тренажор за гребане, тренажор за каране на ски, тренажор за изкачване на стълби или многоцелеви велоергометър. За да получите максимална аеробна полза от тях, нагласяйте ги на ниско съпротивление, за да можете да изпълнявате бързо движенията и да не ги спирате в продължение на двайсет минути. Ниското съпротивление освен това намалява опасността от притискане на гръбначния стълб и получаване на травми. В последните десет минути бихте могли да увеличите съпротивлението; по този начин ще имате по-голяма полза за мускулно-скелетната система. 

През този месец е моментът да увеличите интензивността както на аеробните, така и мускулно-скелетните упражнения. Можете да започнете да повтаряте по повече пъти онези от тях, които изпълнявате безупречно, и да използвате малки гирички. Веднъж развили в достатъчна степен мускулите си, ще имате възможност да изберете спорт или групови занимания, където се съчетават мускулно-скелетно и аеробно натоварване. 

Потърсете подкрепата на специалист при оформянето на програмата за физическото си натоварване 

Една книга, като тази например, може да ви упъти само до известна степен, когато става въпрос за физическата ви страна. Нищо не може да замести заниманията с треньор и отделеното лично на вас внимание. 

През този месец би било добре да се запишете в някой фитнес-клуб, където ще можете да се възползвате от знанията на личен треньор и различните видове групови занимания. Дори преди време да сте се записвали в подобни клубове и в крайна сметка винаги да сте се отказвали, новопридобитата сила на умствено-духовната страна може да ви помогне този път да устоите и да продължите. 

Ако фитнес-клубът ви се струва прекалено скъп или не ви привлича, има и други начини да се учите от специалисти, без да влагате големи суми. Школите за възрастни и общинските центрове често предлагат евтини програми. Някои занимания по танци, йога или различни видове спорт могат да се плащат на час. 

Предимството на видеозаписите на упражнения е, че са сравнително евтини и ги ползвате в дома си, но те имат и две отрицателни черти. Първо, не е изключено да свикнете да изпълнявате някое упражнение неправилно, защото няма кой да ви поправи. Второ, тъй като никой не ви окуражава и подтиква, не е изключено да спирате редовно до средата или да си почивате на най-трудните упражнения. Поради тази причина въпросните видеозаписи е най-добре да се използват по-скоро като допълнение към останалите видове дейност, отколкото като единствено средство за поддържане на формата. 

Ако имате приятел, с който да се упражнявате заедно, бихте могли да се окуражавате един друг за постигането на вашите цели за месеца. Ако се включите към група, бихте могли да си намерите там нов другар за спортуването, с когото да обсъдите вашата програма "Здравето е в твоите ръце" и как подхранвате физическата си страна. Бихте могли да обсъдите програмата и с учители и треньори и да ги помолите да ви подкрепят при осъществяването на целите относно физическата страна. 

С напредването в тренировките и положителните промени на физическото ви състояние може да изпитате "болките на растежа". Не е изключено да забележите нарушеното равновесие, ограниченията и различните други състояния, които са били латентни по времето, когато не сте били толкова активни, и да усетите болки в ставите или мускулите. 

Щом вашето тяло ви изпрати тези сигнали, най-добре би било да се консултирате с холистичен лекар; той би могъл да ви запознае със специфични рехабилитационни упражнения и да се заеме с лечението на проблема. Много холистични хиропрактици имат солиден опит в тази област и са запознати със спортните травми. Масажистите обикновено също имат опит при облекчаването на причинените от спортуване болки. 

Подсигурете допълнителни грижи за своята физическа страна 

Ако е възможно, през последния месец на програмата отидете поне на един масаж на цялото тяло, извършван от професионалист. Той подобрява кръвообръщението и подпомага за разпръскване на умората и предизвикващите болка вторични продукти като млечна киселина, които се образуват при физическо натоварване от мускулите и съседните тъкани. 

Един масаж при талантлив професионалист може да ви свърже с различни части на вашето тяло и да ви извести къде се стягате и задържате напрежение. Така ще осъзнаете кои части трябва да загрявате по-старателно преди физическо натоварване и къде е необходима по-продължителна терапия. 

Освен това бихте могли да се масажирате взаимно с вашия другар по спортуване, приятел, съпруг/а/ или партньор. Заслужава си да се запознаете с книги, посветени на масажа, или да отидете на курс, за да научите техники, които са не само приятни, а и наистина лечебни. Запознаването с масажа заедно с вашия партньор би могло да се превърне в начин да го въведете във вашата програма "Здравето е в твоите ръце" и същевременно да укрепите връзката си. Ако наистина най-хубавите неща в живота са безплатни, взаимното масажиране несъмнено е едно от тях. Бихте могли да се възползвате също така и от техниките за самомасаж, обяснени на стр... /226 в оригинала/. 

Сутрешният ритуал за вана ще облекчи напрежението в мускулите и ще ви помогне да се отпуснете. Но тъй като през този месец ще увеличавате нивото на физическата си активност, най-вероятно ще имате нужда от допълнителна хидротерапия. Успоредно с изграждането на мускулна маса би било добре да използвате редуването на горещи и студени компреси, за да намалите болките и опасността от получаване на травми. Отгърнете на стр... /228 в оригинала/, за да се запознаете с инструкциите относно терапията с компреси. 

Ако някое място от тялото ви напомня непрекъснато за себе си в резултат на спортната дейност, но не можете да кажете, че ви боли или е травмирано, препоръчително е да използвате мек поддържащ "ръкав" в тази област. Най-често срещаните сред тях са поддръжките за колене, лакти, глезени, китки, или леки "корсети" за изтегляне на корема и поддържане на кръста. Използвайте ги само като временно средство, докато укрепите слабото място. Продължителната нужда от подобна поддръжка показва, че трябва да се запознаете с някоя по-здравословна техника, да намалите интензивността на физическите си натоварвания или да потърсите помощ от професионалист. 

Бихте могли да използвате също така мехлеми и течности от естествен произход за разтривки, като тигров балсам например, за да облекчите болката. И отново, това би трябвало да се прави само временно, докато тялото ви се адаптира към новите изисквания и развитие. Ако и след това все още имате нужда от средство за успокояване на болката, консултирайте се с холистичен лекар. 

Разтягайте се, релаксирайте и почивайте 

Ежедневното разтягане е изключително важно, когато изпълнявате агресивни аеробни и мускулно-скелетни упражнения. От огромно значение е да поддържате ставите си добре смазани, скелета - балансиран, а мускулите - колкото се може по-релаксирани. 

Сутрешното разтягане във ваната е прекрасно начало, но не пренебрегвайте разтягането и преди, и след спортуване. Прекалено много хора получават травми, тъй като не отделят време за загряване, охлаждане и разпускане. Направете си безценния подарък да си осигурявате достатъчно време за една безопасна и любяща спортна програма. 

Полезно е през този месец да правите пълното релаксиране на цялото тяло няколко пъти седмично, особено при охлаждане след някоя по-интензивна тренировка. Продължавайте да практикувате дълбоко дишане, за да увеличите приема на кислород и да стимулирате кръвообръщението. 

По време на този активен трети месец от програмата е наложително да си осигурявате достатъчно сън. Допълнителното физическо натоварване най-вероятно ще направи съня ви здрав, но ако все пак имате проблеми с безсънието, използвайте природосъобразните техники на стр... /90 в оригинала/. 

Увеличете грижите за умствено-духовната страна 

Много спортисти използват инстинктивно позитивната визуализация, за да постигнат успех. Освен това те канализират вярата в своите способности чрез дисциплината и усилените тренировки, необходими за достигането на върхова спортна форма. Макар от вас да не се очаква да станете гимнастик от световна класа или да участвате в Суперкупата, нищо не ви пречи да се възползвате от тайната на звездите, за да постигнете личните си цели във връзка с развитието на физическата страна на вашия триъгълник. 

Първо трябва да определите конкретно целта си. Тя може да бъде да изпълнявате по петдесет коремни преси и двайсет лицеви опори, да можете да се включите в напредналата група по аеробика или просто да плувате трийсет минути без прекъсване... всичко, подходящо за физическата ви форма и избора на упражнения. 

Когато бъдете готови да използвате визуализацията, легнете на някое спокойно място, затворете очи, дишайте дълбоко и отпуснете тяло. После се вижте как се подготвяте за физическото предизвикателство: обличате спортния си екип, изпълнявате серия от разтягащи упражнения и загрявате. Представете си как започвате самата дейност, като преодолявате умората и препятствията и осъществявате онова, което сте намислили. Изобразете в съзнанието си всеки възможен сигнал: какво виждате, как бие сърцето ви, как се чувства тялото ви, какво чувате и помирисвате. След това се визуализирайте как разтягате, разпускате и изпитвате триумф. Запазете това усещане в съзнанието си и опитайте да го предизвиквате няколко пъти на ден. 

Друга техника е да легнете и да изпълните упражнението за релаксирането на цялото тяло. Щом преминете в това по-чувствително състояние, когато възприемането е на по-високо ниво, представете си слънцето с цялата му енергия над своята глава. Усетете я как преминава през горната част на главата, слиза надолу по лицето и във врата. Почувствайте как слънчевата енергия изпълва сърцето и белите ви дробове и достига по артериите до ръцете и краката. Усетете как при дишането жизнеността прониква заедно с кислорода. Съсредоточете се върху това как слънчевата енергия и кислородът зареждат всяка клетка от вашето тяло. 

Когато се почувствате напълно енергизирани, започнете серия от разтягания, за да се подготвите за физическото натоварване. Докато се разтягате, усетете как слънчевата енергия плува през вените ви. Вдишвайте още сила и жизненост с всеки дъх. Когато приключите подготвителните разтягания, включете складираната енергия и сила в аеробните си упражнения. 

Докато спортувате, използвайте съзнанието си, за да получите максимални резултати. Ако бягате или ходите, визуализирайте се как се движите плавно и бързо, като се чувствате леки и целеустремени и правите големи крачки, сякаш се движите по въздуха. Ако плувате, представете си, че се плъзгате по водите на бистра река като красива платноходка. Когато се разтягате или изпълнявате йога, съсредоточете се върху издължаването на крайниците, отварянето на ставите, върху това как тялото ви става гъвкаво и се подмладява. 

Изследвайте нови и разнообразни здравословни храни 

През този месец продължавайте да правите ежедневния си отчет за начина на хранене: 

- Без токсини. 

- Шест леки хранения дневно. 

- Шест до осем чаши вода на ден. 

- Допълване на храната с мултивитамини и минерали. 

- Поне две напитки от сурови сокове дневно. 

- Еднодневно гладуване с плодови сокове през първите две седмици на този месец. 

Все още ще имате нужда от доста самодисциплина, за да се придържате към тази програма на хранене, но вероятно ще ви бъде много по-лесно, отколкото през миналия месец. Бихте могли да направите холистичната си диета още по-приятна за небцето като опитате нови плодове, зеленчуци и бобови храни. Ето някои идеи: 

  - За да получите по-интересни салати използвайте градинска жлъчка или листа от глухарче. 

  - Добавете покълнали семена, накълцани ядки и екзотични гъби към салатите и другите блюда. 

  - Изследвайте латиноамериканските пазари за апетитни зеленчуци като юка, характерните за тези страни банани, чаланга и бониатос. 

  - Азиатските пазари са източник на прекрасни съставки. Те могат да се използват при приготвянето на различни ястия по специфичния китайски начин с бързо задушаване на продуктите в много мазнина, и в салатите: бок чой, китайски кервиз, зеле, водни кестени и прясно тофу. 

  - Много от разновидностите на тиквата могат да се използват за приготвяне на супи и предястия. 

  - Доставяйте си удоволствие с екзотични плодове като манго, папая, гуава, киви и нар. 

През този месец бихте могли да изпробвате също така различни ресторанти, които дават възможност да продължите да изпълнявате своята програма и същевременно да се насладите на някоя необичайна кухня. Проучете дали в близост няма ресторанти за здравословно или макробиотично хранене. Ресторантите с азиатска, латиноамериканска и нова кухня също биха могли да ви предложат блюда, които ще ви позволят едновременно да не прекъсвате програмата и да опитате нови вкусове. Но непременно разпитайте за съставките, избягвайте ястията с прекалено много мазнина и се уверете, че няма консерванти, набухватели, оцветители и т. н. 

 Единайсетата и дванайсетата седмици 
През последните седмици от програмата продължете да консумирате здравословни, високоенергетични храни, хранителни добавки и много сурови сокове и вода за пречистване. 

Освен това се придържайте към спортната си програма с изключение на гладните дни. Най-вероятно вече ще усещате подобряване на физическото състояние и в следствие - нови достижения на умствено-духовно ниво. Продължавайте в същия дух. Справяте се страхотно! 

Насочете се към причините за упорстващите болести 

През последните две седмици много от състоянията и симптомите, които сте имали преди да започнете програмата "Здравето е в твоите ръце", сигурно вече са подобрени. Но ако все пак имате болки и проблеми, точно сега е моментът да насочите вниманието си към тези послания. 

Запишете всеки един от останалите здравословни проблеми в горния край на една страница във вашата тетрадка-папка. Проучете какво бихте могли да направите, за да изкорените причината на заболяването и да предотвратите повторната му поява в бъдеще. Прегледайте книгите по фитотерапия, лечебни храни, витаминотерапия и техниките за въздействие върху тялото. 

Под симптома напишете всички стъпки, които можете да предприемете за изкореняване на проблема веднъж завинаги. Консултирайте се с вашия холистичен лекар, за да разберете какво лечение предлага той. Ако в проучванията си сте се натъкнали на нещо интересно, споделете го с вашия лекар. Не забравяйте, вие сте равностойни партньори и вие може да сте открили неизвестна на него информация. 

След като запишете всички възможни решения, набележете си план за действие. Твърде възможно е разписанието на този план да излиза извън третия месец на програмата, защото ще трябва да се преборите с многогодишно занемаряване. Но дори в края на третия месец да не сте успели да се справите със здравословните си проблеми, можете да направите главната стъпка: да начертаете план за възстановяване и да вземете твърдо решение да го осъществите. 

Ето какво още бихте могли да направите през този трети месец - да идентифицирате кои от предишните ви алергии и непоносимост към определени храни остават все още /вижте стр... 194 в оригинала/. Повечето от проблемите, предизвиквани от храни, се елиминират, когато се откажем от основните десет токсина. Възможно е обаче човек да бъде алергичен към здравословни храни, а за да разпознае виновника, ще трябва да си направи изследвания на кръвта. 

При правенето на изследванията трябва да се имат предвид също така и алергиите към полен, към акарите в домашния прах, към лющещите се миниатюрни парченца кожа на животните и птиците, към дима, който поглъщаме като пасивни пушачи, към съставките в козметичните препарати и химикалите в работната ни среда. След като алергенът бъде идентифициран, ще можете да предприемете нужните стъпки да намалите излагането си на него. 

Развийте здравословни ежедневни навици и стойка 

Като част от физическата си трансформация през последните седмици на програмата, съсредоточете се върху затвърждаването на добрата стойка като постоянен навик. Ето няколко въпроса, които ще ви покажат пътя към здравословната стойка: 

  - Когато оглеждате позата си отстрани и отпред в изправено положение, обърнете внимание дали: 

Вратът ви е издължен, без да бъде напрегнат /като следва нормалната извивка на гръбнака/? 

Раменете ви не са ли назад, вместо да бъдат закръглени? 

Гръдният ви кош напред ли е издаден или е хлътнал навътре? 

Долната част на гърба ви следва ли естествената извивка на гръбнака или е сплескан, или прекалено издаден назад? 

Изправени ли сте или сте наклонени на една страна? 

  - Когато седите: 

Седите ли с изправен гръбнак, без да кръстосвате крака? 

Издигате ли колене до нивото на бедрата или по-високо? 

  - Когато спите: 

Имате ли хубав, стегнат матрак? 

Спите ли с една вместо с две възглавници? 

Спите ли по гръб или на една страна, или по корем? 

Оставяте ли прозореца открехнат, за да се проветрява стаята? 

Ставате ли от леглото, като първо се обърнете на една страна, вместо да използвате врата си? 

  - Когато релаксирате: 

Държите ли четивото си високо, на нивото на очите? /Ако носите комбинирани очила за близко и далечно виждане, наместете четивото така, че да поддържате правилната поза на тялото./ 

Как гледате телевизия? Седнали на удобен поддържащ стол или диван или легнали, струпали две-три възглавници под главата? 

Ставате ли често, за да се раздвижите и протегнете през свободното си време? 

  - Когато работите: 

Използвате ли ергономичен стол на работното си място? 

Клавиатурата на удобна височина ли е? А екранът на компютъра на нивото на очите ли се намира или по-ниско? 

Държите ли телефона с ръка или със специалното устройство за прикрепянето му към главата, вместо да го стискате между ухото и рамото? 

Имате ли възможност да проветрявате достатъчно офиса си? 

Правите ли почивки за разтягане на работното си място? 

  - Когато ходите: 

Носите ли удобни обувки с ниски, а не с високи токове? 

Гледате ли напред вместо надолу? 

  - Когато носите нещо: 

Клякате ли преди да вдигнете тежък предмет? 

Сменяте ли страните, на които носите чантата /или бебето си, ако сте родител/? 

Носите ли колкото е възможно по-лека ръчна чанта като премятате презрамката диагонално през гърдите, или използвате лека раничка? 

Можете да размислите над тези въпроси, за да прецените кои от свързаните ви с ежедневието навици все още имат нужда от коригиране. После запишете във вашата тетрадка-папка списък с целите, свързани с тях. Всекидневното неколкократно препрочитане на списъка ще ви служи като напомняне. Освен това по бюрото си бихте могли да наслагате малки бележчици от рода на: "Не си кръстосвай краката!" 

Първоначално промяната на стойката може да ви причини трудности или дискомфорт, тъй като се натоварват различни мускулни групи. Ако проявите упорство обаче, след време ще бъдете възнаградени с по-добра стойка и в резултат - с по-малко болки и по-голяма увереност и привлекателност. 

Продължете да гладувате със сурови сокове за вътрешно изчистване 

През първите две седмици от финалния месец на програмата е препоръчително да правите пак еднодневно лечебно гладуване със сокове. Така ще удължите изчистващия процес и ще се подготвите умствено и физически за по-дълго гладуване. 

Би трябвало да планирате последното гладуване със сурови сокове от програмата за третата или четвъртата седмица на месеца. Неговата продължителност е три или пет дни. Петдневното гладуване е за предпочитане, тъй като то позволява по-дълбоко изчистване на лимфните тъкани, черния дроб и бъбреците. 

Консултирайте се с вашия холистичен лекар преди всяко от гладуванията. Щом получите разрешение, определете датата. През двата дни преди гладуването консумирайте само плодове и зеленчуци и пийте сокове, билкови чайове и вода. 

По време на това три-петдневно гладуване следвайте всички препоръки, започващи от стр... /188 в оригинала/. 

Вероятно няма причина да не ходите на работа през първите дни на гладуването, освен ако професията ви не ви натоварва много физически. Просто трябва да си съставите предварителен план във връзка със соковете, които ще ви бъдат необходими по време на работния ден. Ако сте късметлия и имате хладилник и приятна среда на работното си място, можете да си занесете там направо сокоизстисквачката и да си правите соковете на място. Ако ли не, пригответе соковете сутринта, изсипете ги в термос и ги поставете в хладилна чанта за пикник. 

Ако правите петдневно гладуване, постарайте се последните два дни да съвпадат с уикенда. 

При захранването следвайте внимателно упътванията на стр... /151 в оригинала/. Ако правите петдневно гладуване, хранете се малко поне през първите четирийсет и осем часа от захранването. 

По време на гладуването се въздържайте от натоварващи аеробни и мускулно-скелетни упражнения и се концентрирайте върху разтягането, дълбокото дишане и релаксацията. Ако е възможно, предвидете масаж или друг вид природосъобразна терапия. 

Отделете допълнително време за подхранване на умствено-духовната страна на своя триъгълник, за да се свържете с вашето по-висше аз през този чувствителен период. Отделете време да се вслушате в сърцето си и се разтворете за безкрайната любов. 

 Отпразнувайте! 

Когато приключите тримесечната холистична програма "Здравето е в твоите ръце", отпразнувайте събитието. Програмата е трудна, а вие заслужавате поздравления и нещо по-специално. 

Може да организирате нещо като рожденическо парти; този път обаче ще празнувате не поредното си остаряване с една година, а това, че се чувствате и изглеждате по-млади. Партито може да бъде вечеря в интимна обстановка с вашия /вашата/ любим/а/, малка сбирка или голямо тържество, както ви харесва. За да отбележете събитието в подходящ дух, сервирайте естествени, слънчеви храни и напитки, без токсини. Нека гостите ви разберат, че празнувате своето подновяване. 

Друг начин да отпразнувате приключването на програмата е като си направите здравословна ваканция. Това може да бъде почивка в балнеосанаториум, духовно убежище или курорт със спортна ориентация. Ако средствата ви са ограничени, направете си еднодневна екскурзия до някое красиво място, където бихте могли да се разходите, да се насладите на природата и да освежите духа си. 

Бихте могли да отбележите събитието и като си направите удоволствието да отидете на масаж на цялото тяло. Или пък да се запишете в някакъв курс, или да си купите някое спортно съоръжение за дома. Можете да си купите нов спортен екип, който да подчертава тонизираната ви, по-слаба фигура. 

Възможно е да си направите един "домашен ден в балнеосанаториум", който ще ви излезе много по-евтино. Започнете със силно физическо натоварване, последвано от разтягане и пълно релаксиране на цялото тяло. След това хапнете нещо леко с плодова напитка. Може да си направите маска на лицето с кухненските си продукти и самомасаж с лосион от естествени продукти. Вечерта си вземете дълга, гореща вана с благовонни масла на светлината на свещи. Релаксирайте и размишлявайте колко много сте постигнали през тези три месеца. 

Списък, който ще ви помогне да се справите с третия месец 
- Визуализирайте върховата си физическа форма и планирайте как да я постигнете. 

- Продължавайте да правите аеробни и мускулно-скелетни упражнения поне по три пъти седмично. Увеличете интензивността на физическите си натоварвания. 

- Опитайте вълнуващи и изпълнени с предизвикателство нови форми на физическо натоварване. 

- Търсете помощта и ръководството на фитнес-специалисти. При нужда се консултирайте с холистичен лекар, за да се справите с болката и нарушеното равновесие. 

- Правете упражнения за разтягане всеки ден, а пълното релаксиране на цялото тяло - няколко пъти седмично. 

- Поддържайте физическата си страна със съзидателна визуализация и положителни твърдения. 

- Насладете се на ползата от масажа. Направете си терапията с компреси, ако се налага. 

- Консумирайте лека, високоенергийна храна, пийте много вода и сурови сокове, и вземайте хранителни добавки. Опитайте нови пълноценни храни и различни комбинации с тях. Продължете да правите ежедневните си диетични отчети. 

- Избройте всички останали симптоми и потърсете начин да ги коригирате и предотвратите. Напишете си план за действие за преодоляване на всеки проблем. Ако е необходимо, си направете алергичен тест. 

- Коригирайте стойката и придобийте здравословни ежедневни навици. 

- През третата седмица направете последно прочистващо гладуване в продължение на три или пет дни. 

- Отпразнувайте завършването на холистичната програма "Здравето в твоите ръце", като си доставите някакво специално удоволствие. 

Поздравления! 

Девета глава 
Вашето изпълнено със здраве бъдеще 
"Действителната цел на постигането на по-добро физическо здраве и по-дълъг живот не е само възможността да се насладим на едно свободно от болка и болести съществуване, а и по-висша, божествена цел, заради която ни е даден животът." 

Д-р Пааво Айрола 

Краят на тримесечната холистична програма "Здравето е в твоите ръце" е начало на изпълненото ви със здраве бъдеще. Програмата ви даде възможност да изградите здрави умствено-духовни основи, да се детоксикирате и да се подсилите със здравословни храни и да оформите физическата си страна с подходящи упражнения. Сега вече разполагате с целия си живот оттук нататък, за да подхранвате вашия холистичен триъгълник и да се обичате, докато постигнете напълно добро състояние. 

Основната цел е да превърнете дейностите от програмата във ваш начин на живот. Желателно е също така да не губите връзка с непрекъснато променящите се състояние и нужди на своя холистичен триъгълник. Грижите за триъгълника продължават цял живот, непрекъснати и същевременно - променливи. Основните форми на подхранване остават същите, но с напредъка през годините някои от изискванията и целите се променят. 

Оценете своя прогрес и набележете нови цели 

Една-две седмици след приключването на програмата направете отново тестовете, дадени в Пета глава. Сравнете резултатите от всеки раздел с тези, които сте получили преди повече от три месеца. Най-вероятно ще станете свидетели на драматично нарастване на резултатите, което отразява възраждането на вашия холистичен триъгълник. 

Разбира се, начинът, по който се чувствате, ще ви напомня по-силно за вашите постижения от всякакви тестове. Те са само форма на измерване. Действителността са възстановената ви енергия, устойчивост, сила, гъвкавост, оптимизъм и здраве. 

Тестовете обаче могат да ви помогнат да определите евентуално кои области на триъгълника имат още нужда от вашето внимание и подхранване. Сега, благодарение на новата си сила и енергия, бихте могли да се заемете с тези по-трудни аспекти и да определите следващите си цели. 

Запишете в своята тетрадка-папка всички останали слаби места, показани от тестовете и собствените ви наблюдения. Създайте план за предприемане на здравословни действия, за да бъдат лекувани, обичани и възстановени тези недохранени аспекти. Включете всички първостепенни и второстепенни форми на грижи, които според вас биха могли да подсилят въпросните слаби звена на вашия триъгълник. 

Използвайте такава самооценка ежегодно. Задаването на тези въпроси всяка година създава нещо като рамка за отразяване на всички аспекти на вашия холистичен триъгълник. То може да ви помогне да очертаете кои области сте подхранвали и кои евентуално пренебрегвате. Бихте могли да използвате информацията всяка година при изготвянето на осъвременените си планове за подхранване и определяне на целите. 

Увеличете умствено-духовната си сила 
Сега, след като вече усвоихте изкуството да се обичате, докато оздравеете, е настъпил моментът да го споделите и с другите. Разпрострете своята любов, енергия и знания към хората, които имат нужда от вашата помощ. 

Бихте могли да запознаете своите роднини и приятели с идеите на холистичното здраве по един любящ, неосъждащ начин. Веднъж станали свидетели на вашето преобразуване, те ще бъдат може би по-отворени, отколкото в началото, към тази концепция. 

Ако изгаряте от желание да накарате семейството си да направи здравословни промени, като например да се откаже от токсините или да спортува по-често, подходете по-скоро позитивно, отколкото негативно, от позицията на съдник. Дайте им да разберат колко по-здрави сте сега, колко по-щастлив/а се чувствате сега, след като вече сте във връзка със своята духовност, колко ви е приятно да бъдете в добра физическа форма. Представете холистичната дейност по-скоро като забавна и носеща възнаграждение, отколкото като някакво задължение. 

Ако хората, които обичате, не са готови да направят големи промени, окуражете ги да предприемат малки стъпки в правилната посока. Но ако се съпротивляват и не желаят да се променят, ще трябва да приемете решението им. Никой не може да бъде отговорен за триъгълника на друг човек. Единственото, което можете да направите, е да дадете добър пример и да продължите да обичате безусловно другите. 

Ако някой ваш познат се вдъхнови от примера ви и реши да започне програмата, бихте могли да предложите да му бъдете другар и да го подкрепяте през трите месеца, както и да го свържете с холистични лекари, да му услужите със своите книги и да споделите с него вече събраната информация, както и да му бъдете партньор при правенето на упражненията. Но бъдете сигурни, че предлагате, а не налагате своите съвети и участие. Програмата "Здравето е в твоите лице" е пътуване на личността и всеки го изминава по свой собствен път. 

Можете да дадете на другите от своята умствено-духовна енергия, като вършите доброволна работа. Изберете група хора, към които изпитвате искрено съчувствие, и предложете да присъствате редовно, независимо дали става въпрос за веднъж месечно или седмично. 

Когато имате възможност да се грижите за хора, чийто обстоятелства се различават коренно от вашите и си дадете сметка, че всъщност те са почти същите вътре в себе си, вашата духовна страна укрепва и се просветлява. Вие научавате значението на безусловната любов на едно по-скоро духовно, отколкото просто интелектуално ниво. И колкото повече се стремите нагоре, толкова повече ще черпите от безкрайната универсална любов. 

Когато помагате на по-нещастни от вас хора, не забравяйте, че всички имаме едни и същи основни нужди. Не всеки е готов да разбере или да приеме концепцията за холистичния триъгълник, но абсолютно всеки човек на планетата има нужда да подхранва своите умствено-духовна, химическа и физическа страни. И на всички нас са необходими повече безусловна любов и приемане. Сега, след като вече подхранвате съзнателно тези качества в себе си, вие имате силата да поделяте своята любов с другите. 

Друг начин да давате от своята умствено-духовна сила е като проявявате активност в своята общност или национална група. Така например бихте могли да организирате кооперативен пазар за здравословни храни в своя град или да работите за изграждането на нов парк. На национално или световно ниво можете да станете доброволец в група за защита на околната среда или да опитате да повлияете на правителството да осъществи реформи в областта на здравеопазването. Има множество начини да промените нещо в света, с вяра и действия. 

Промени в начина на живот 
Периодът на върхова форма след приключване на програмата може би е оптималният момент за предприемане на необходимите промени в начина на живот по отношение на връзките, дома или кариерата. Това може да бъдат промени, които искате да направите от много време, или пък да сте усетили нуждата от тях, благодарение на повишената си чувствителност. 

Запомнете обаче, че всяка промяна е стресова и най-добре е да не се правят много наведнъж. Планирайте постепенно и реалистично своя прогрес, с търпение, приемане и съобразяване със самия себе си. Не предприемайте едновременно толкова много промени, че да не бъдете в състояние да подхранвате холистичния си триъгълник. 

Любящи взаимоотношения 

Може би първото, на което ще искате да обърнете внимание в начина си на живот, ще бъдат интимните ви отношения. Ако сте близки с човек, който се самоунищожава и злоупотребява с вас, и е силно критичен, негативно настроен или не обича да помага, това несъмнено ще подкопае умствено-духовната ви основа. Тази ерозия вероятно ще доведе до отслабване на химическата и физическата страни и в крайна сметка ще наруши здравето ви. 

Периодът след приключването на програмата "Здравето е в твоите ръце", когато се чувствате изпълнени със сили и способни на промяна, може би е най-подходящият момент да въведете ред в нещастните си взаимоотношения. Това може да означава да потърсите помощта на психотерапевт, на съветник по въпросите на семейството, на духовен водач, специално предназначена за подобни случаи програма или група за взаимопомощ. 

Ако вашият партньор отказва да потърси помощ или да промени своето поведение, което се отразява зле и на двама ви, може би ще трябва да се разделите с него. Изключително важен момент от любовта, която изпитваме към себе си, е способността да се освободим от човека, който не е способен да получава любов и да й отвръща с любов. 

Вашият холистичен триъгълник може да ви даде безценна помощ, когато се налага да се справите с болезнена връзка. Вашата умствено-духовна основа от безусловна любов към вас самите дава сила за предприемане на нужните действия. Вярата и духовността предлагат мощна утеха. Пълноценното, балансирано подхранване на химическата страна дава енергия и помага за предотвратяване появата на причиняваните от стрес болести. Откъм физическата страна пък физическата активност предизвиква отделянето на хормони, които повдигат настроението и духа, освобождават напрежението и подхранват самоуважението. Ритуалът за вана, лечебните мигове и релаксацията също идват на помощ, когато трябва да се справим със стресови лични въпроси. 

  Подхранваща работа 

Работата е друг аспект от начина ни на живот, който трябва да огледаме след приключването на програмата, когато се чувстваме уверени и с ясна мисъл. 

За човека e eстествено да се съпротивлява срещу усилената работа, но не е здравословно всеки ден да отиваме с ужас и неприятно усещане. Известно напрежение на работното място е неизбежно, но постоянният силен стрес ще износи вашия триъгълник. 

Може би ще трябва да се постараете да промените своето отношение към работата. Не можем винаги да контролираме онова, което ни се случва, но обикновено можем да контролираме нашите реакции. Контролът не означава потискане; целта е да поддържаме в нашите реакции усещането за перспектива и равновесие и да избягваме физическите последствия на стреса. 

Твърденията, визуализацията, дълбокото дишане и медитацията могат да ви помогнат да се научите да не реагирате прекалено бурно на изискванията на своята работа. Медитацията, релаксиращите практики и йога могат да намалят стресовата реакция. Освен това има книги и курсове, предлагащи техники за намаляване на стреса специално за работното място. 

Ако несправедлив шеф или неприятен колега са причината да не харесвате работата си, бихте могли да използвате умствено-духовната си сила, за да се издигнете над това личностно ниво и да откажете да бъдете предизвиквани. Припомнете си, че тяхната негативност е симптом за умствено-духовна слабост и липса на любов към тях самите. Вашата любов към себе си пък е безусловна и не зависи от ничие одобрение. 

Ако смятате, че работата ви е скучна или под нивото ви, опитайте да намерите начини да я направите по-предизвикателна. Много от мениджърите се впечатляват, когато някой от служителите предложи да поеме нови отговорности или да свърши нещо повече от задължителното, и това може да доведе до нов, по-удовлетворяващ пост. 

Ако опитате различни подходи и въпреки това вашата работа продължава да ви се струва изключително стресова, отегчителна или незадоволителна, може би ще бъде най-добре да я смените. Или пък може да бъдете принудени да останете известно време безработни. 

Каквито и да са обстоятелствата, вашият холистичен триъгълник е в състояние да ви помогне. От умствено-духовна страна вярата, самоуважението и техники като съзидателна визуализация и положителни твърдения могат да ви подкрепят. От химически аспект хранителната, балансирана диета ще ви подсигури издръжливост и ще намали опасността от поболяване по време на изпълненото със стрес търсене на нова работа. От физическа страна тонизираният вид, издаващ добра физическа форма, спомага за създаване на положително първо впечатление по време на интервюто. Ако обедините трите страни на своя триъгълник, те ще ви помогнат да получите работата, която заслужавате. 

Дом, въздействащ благотворно на здравето 

Третият най-важен аспект от вашия начин на живот, с който би трябвало да се съобразите, когато планирате здравословно бъдеще, включва вашия дом. Чувствате ли го като свое светилище? Помага ли ви да релаксирате и да подхранвате холистичния си триъгълник? Ако отговорът е не, какво бихте могли да сторите, за да го направите по-умиротворено, по-спокойно, по-удобно място? 

Някои хора са способни да създават светилища за себе си в апартаменти насред големите градове. Те разцъфтяват, когато са сред различни хора, стимулираща култура и свързани с власт професии в градски условия. Други смятат, че градовете изсмукват силите им и се нуждаят от ежедневен контакт с природата, за да не полудеят и да се предпазят от стреса. 

Погледнете дълбоко в сърцето си и се запитайте от какво се нуждаете. Не се страхувайте да питате дали вашето обкръжение е здравословно както за вашето физическо, така и за духовното ви състояние. Имате ли лесен достъп до формите на физическа активност, които ви доставят удоволствие? Чувствате ли се добре и в безопасност в района, който обитавате? Имате ли наблизо хора, които познавате и към които сте привързани? 

Като се замислите над тези въпроси може да откриете, че се чувствате чудесно там, където се намирате, или да разберете, че бихте били по-добре в по-различна среда. Преместването в по-здравословна обстановка може да бъде далечна цел, изискваща многогодишно планиране, спестяване на пари и усилена работа. Вземете ли веднъж обаче решение, все едно, че сте тръгнали напред. 

 Продължавайте да се грижите за своята  умствено-духовна страна 
Мнозина продължават да спортуват и да се хранят здравословно и след приключване на тримесечната програма, но започват да пренебрегват умствено-духовната си страна. Често това е първият аспект, на който хората престават да обръщат внимание, а в същото време той е най-поддържащият. 

В тази книга бяха засегнати много страни от духовността и холистичното здраве. Защо не изберете някоя практика или тема, която възбужда вашия интерес? 

Така например, ако ви привлича медитацията, можете да четете творби на майсторите в тази област, да ходите на курсове или да практикувате с духовна група. Ако смятате, че положителните твърдения и визуализацията са полезни, имате възможност да прочетете повече неща за тях, да слушате аудиозаписи, да ходите на семинари и кръжоци, и да практикувате, да практикувате, да практикувате. 

Ако се интересувате от лечение с билки, бихте могли да учите или да се занимавате с билкар. А може би ще ви достави удоволствие да посещавате курс за вегетарианска кухня или да се запознаете с лечебните свойства на различните храни. 

Това са само няколко примера. Възможностите за учене и подсилване на умствено-духовната страна са наистина безкрайни. И бихте могли да разширите тази част така, че да обхване целия ви живот отсега нататък. Макар с възрастта известно отслабване на физическата страна да е неизбежно, умът може да продължава да разцъфтява. 

Продължавайте да се грижите за вашата химическа страна 
От химическа страна основната цел след приключване на програмата "Здравето в твоите ръце" е превръщането на здравословното хранене в начин на живот. С възрастта става все по-важно и по-важно да консумираме леки, пълноценни храни, да избягваме токсините и да приемате хранителни добавки. Химическата страна на младия човек може да се справи с големи злоупотреби, но с годините става все по-наложително да внимаваме. 

Ако сте силни и в добро здравословно състояние, може да си позволявате от време на време да приемате токсини. По-безопасно е обаче да не започнете да мислите за тези угаждания като за "награди"; в противен случай може да се "възнаградите" с ранно лягане в гроба. 

Когато приемате токсин, се запитайте защо го правите. Спомнете си какво го е породило - глад, гняв, самота, умора, отегчение или напрежение. А може би влиянието на обществото? Освежете познанията си за алтернативните начини да се справите с тези емоции и за здравословните заместители на самия токсин. 

Ако усетите, че изпитвате силно желание за определен токсин, препрочетете обясненията защо е вреден за вашето здраве. Припомнете си, че сте престанали да го употребявате преди, по време на програмата, и следователно можете да се откажете от него отново. Не е нужно да бъдете роб на която и да било храна, напитка или химикал. Вие сте свободен човек и се обичате достатъчно, за да правите най-добрия за здравето си избор. 

Едно от най-здравословните неща, които бихте могли да направите, е да продължите редовно с гладните дни. Ежеседмичното еднодневно гладуване със сокове е изключително полезно за вътрешното прочистване и подмладяване. Мислете за него като за ежеседмичния шабат за вашето тяло, ден за духовна и химическа почивка. 

Освен това би било чудесно да правите три-петдневни гладувания със сурови сокове четири пъти годишно. Те ще дадат възможност за почивка и подновяване на вътрешната среда на вашия организъм успоредно със сезоните, така, както се подновява самата природа. 

Редовното пиене на много вода и консумирането на малки порции растителни храни са също здравословни навици, които си заслужава да затвърдим. Ежедневният прием на витамини и минерали ще се отрази благотворно върху имунната ви система и ще спомогне за поддържане на доброто ви състояние. 

 Продължавайте да се грижите за вашата физическа страна 
Ако желаете да се чувствате млади и енергични, наложително е да продължите редовно да се натоварвате физически. Спортуването е ключ към поддържането на оптимизма, увереността и вкуса към живота. То е също така изключително важна предпоставка за намаляване опасността от развиване на сърдечни заболявания и други водещи причини за ранна смърт. 

Старайте се ежедневно да извършвате някаква физическа дейност. Би трябвало да бъдете в състояние да го правите до края на живота си, освен ако не бъдете възпрепятствани от появата на сериозно здравословно препятствие. Интензивността на физическото натоварване обаче трябва да стане по-умерена с напредването на възрастта. Разтягането може да си остане ежедневна практика и да забави симптомите на остаряването. 

Другите форми на подхранване на физическата страна също би трябвало да се превърнат във ваши спътници за цял живот: достатъчно сън, дълбоко дишане, релаксиращи практики, масаж и ритуал за вана. Ако започнете да пренебрегвате физическата си страна, защото сте "прекалено заети", планирайте да прекарвате по един ден в балнеосанаториум. 

Тъй като всички сме подложени на влиянието на земното притегляне, стреса и остаряването, препоръчително е да работите редовно върху тялото си, не само, когато ви заболи нещо. Наместванията, правени от хиропрактик, могат да предотвратят развитието на остеоартрит, болезнени участъци и фиброзни увреждания. Други второстепенни форми на подхранване на физическата страна, като масаж на цялото тяло, са също препоръчителни. Старайте се да осигурявате профилактични терапевтични грижи на тялото си поне веднъж на сезон. 

Също така прекрасна идея е да поддържате връзка с вашия холистичен лекар, дори когато се чувствате добре. Чрез редовните прегледи ще имате обективна представа за своето състояние и ще бъдете наясно за евентуално появилите се проблеми. Бихте могли също да обсъждате новите открития на изследователите, семейните заболявания и други появили се напоследък причини за притеснение. Вашият холистичен лекар ще ви опознае като човек и това ще му помогне да има по-точна представа за онова, което трябва да правите, за да поддържате жизнен и балансиран вашия триъгълник. 

Справяне с влошаването на състоянието 
Когато завършат тримесечната холистична програма "Здравето е в твоите ръце", повечето хора се чувстват толкова добре, че възнамеряват да продължат да се придържат вечно към този здравословен начин на живот. Но с минаването на седмиците, месеците и годините, те се връщат неусетно към старите си навици. Чашата кафе от време на време се превръща в една чаша всяка сутрин, после в две на ден, докато най-накрая се възвръща старото положение - четири чаши дневно. Човек си мисли, че няма да му навреди, ако си позволява някакъв десерт от дъжд на вятър и преди да е разбрал какво става, започва отново да копнее за нещо сладко след всяко хранене. Или пък решава днес да пропусне аеробното ходене, защото вали, на следващия ден пък се чувства уморен и скоро физическите занимания престават да бъдат навик. 

Човешката способност да се измислят извинения и обяснения е безгранична. Внимавайте да не заблудите сами себе си и да се накарате да повярвате, че можете да пренебрегвате холистичния триъгълник безнаказано. Ако не сте напълно честни със себе си, може да се озовете в капана на система, изтъкана от самоизмама и отрицание. 

Решавате за обяд да си вземете наблъскан с нитрати сандвич, кола и парче крем-пита. Чудесно. Но бъдете честни и си кажете: "Избрах да ям нещо, което ще отслаби холистичния ми триъгълник и в крайна сметка ще се почувствам по-зле." Ако си помислите, че това няма значение, днешното специално угощение може лесно да се превърне в утрешен нездравословен навик. 

Да живеете холистично не означава никога повече да не опитате токсин. Съществуват специални случаи, когато правилата се налага да се нарушат. Ако сте се грижили както трябва за вашия триъгълник, тялото ви ще се справи с токсините за кратък период. Има обаче една тънка разделителна линийка между "от време на време" и "всеки ден". Не е нужно да се превръщате във фанатици, но трябва да бъдете бдителни. Вие единствени сте в състояние да запазите безценното си добро състояние. 

Опасността при нарушенията е, че могат да се превърнат в нещо постоянно. Най-често става следното. Вие започвате да консумирате храни, които нарушават равновесието на кръвната захар и не подсигуряват всичко необходимо за организма. Нивото на енергията пада и преставате да спортувате редовно. Килограмите ви се увеличават и старите симптоми се връщат. Чувствате се засрамени и спирате да се обичате. 

Съществуват още много причини човек да изостави холистичния начин на живот. Нещастни събития или отрицателни влияния могат да подкопаят умствено-духовните основи и това да доведе до пренебрегване на останалите страни на триъгълника. Възможно е болест или нараняване да станат причина човек да изгуби вяра в силата на вътрешния си лекар и да престане да полага усилия за своето здраве. 

Животът е постоянна борба между мрака и светлината, между отрицателното и положителното. Никой не е съвършен и е лесно да тръгнеш надолу по наклонената плоскост. Ако усетите, че това се случва и с вас, трябва да предприемете драстични мерки. Подобно състояние означава, че се налага да изпълните отново тримесечната холистична програма "Здравето е в твоите ръце", за да се заредите с енергия и вяра. 

Програмата не е предназначена да бъде едно-единствено събитие в живота; тя би трябвало да бъде средство за цял живот. Използвайте я, когато усетите, че започвате да се пристрастявате към някакъв токсин; когато се почувствате депресирани, стресирани или уморени; когато страдате от упорити здравословни проблеми; и винаги, когато се нуждаете от подмладяване. 

Вярност за цял живот 
В известен смисъл да се обичаш, докато оздравееш, прилича на щастлив брак. Започвате с програмата "Здравето е в твоите ръце", която, подобно на венчавката, е въвеждащ ритуал. Тя изисква много усилия и подготовка, но човек си я спомня до края на живота. След церемонията сте изпълнени с надежда и оптимизъм. Но с времето разбирате, че са нужни много любов, грижи, внимание, компромиси и усилия, за да продължи да съществува. 

С годините всеки изпитва своите върхови, слаби и изравнени периоди. Но ако има вяра, вярност и безусловна любов, холистичният начин на живот ще ви помогне да се справите. 

Никой не е имунизиран срещу прищевките на съдбата и никой не е вечен. Всеки обаче държи в голяма степен в свои ръце контрола върху качеството на своя живот. Като подхранвате всяка страна на вашия триъгълник, вие можете да си предложите върховния подарък: позитивен, качествен живот. 

Списък за изпълненото ви със здраве бъдеще 
- Направете си отново самооценка за здравословното състояние. Запишете слабите места и план за подхранването им. Продължавайте да използвате самооценката периодично като учебно средство. 

- Запознайте приятели и роднини с идеите за холистичното здраве. Помогнете им да направят здравословни промени, ако са готови. 

- Работете редовно на доброволни начала. 

- Предприемете необходимите промени в начина си на живот, свързани с връзките, дома и кариерата. Напредвайте предпазливо; не извършвайте прекалено много стресиращи промени наведнъж. 

- Продължавайте да подхранвате своята умствено-духовна страна като избягвате токсините, наслаждавате се на пълноценните храни, пиете достатъчно вода и приемате хранителни добавки. Правете редовно гладни дни със сурови сокове. 

- Превърнете холистичната физическа активност в неразделна част от своето всекидневие. 

- Продължавайте да изпълнявате ритуала за вана и да практикувате дълбоко дишане и техники за релаксиране. Подхранвайте триъгълника си с достатъчно сън. 

- Осигурявайте си редовно второстепенни форми на грижи за физическата страна, като масаж на цялото тяло и сеанси при хиропрактик. 

- Бъдете съвсем честни със себе си. Не позволявайте рационализациите да станат причина да се откажете от здравословния си начин на живот. 

- Ако усетите, че сте тръгнали по нанадолнището, започнете отново тримесечната холистична програма "Здравето е в твоите ръце". 

- Обречете се в доживотна вярност на задачата да се грижите за вашия триъгълник и се дарявайте с много любов. 

Част трета 
Средства за постигане на добро здраве 
Десета глава 
Средства за постигане на добро здраве: умствено-духовна страна 
Основни насоки за медитация 
1. Медитирайте на спокойно място, където няма да ви безпокоят. Седнете по турски на пода, ако тази поза ви е удобна, или на стол, с изправен гръбнак. /Бихте могли да изпълните релаксацията на цялото тяло на стр... /218 в оригинала/ или някои упражнения за разтягане, за да отпуснете тялото си преди медитацията./ 

2. Затворете очи. Започнете да дишате бавно, като вдишвате по възможност през носа и напълвате първо корема, а след това гърдите. Издишайте бавно и до край. 

3. Можете да се концентрирате или върху дишането, или върху определена дума. "Ом" е древна, универсална мантра. Може би ще предпочетете "един", мир" или "любов"; кратка фраза като "отпускам се" или "добро здраве"; или санскритската мантра ам шанти или хам сах. Повтаряйте мантрата наум в ритъм с вдишването и издишването. Старайте се мислите ви да бъдат съсредоточени само върху мантрата и дишането. 

4. Когато съзнанието ви се разсее, спокойно върнете мислите към дишането и избраната дума. С практиката ще започне да ви става все по-лесно да се съсредоточавате. Опитайте да го правите един път дневно в продължение на десет-двайсет минути. Бихте могли преди началото да нагласите таймер, за да не се налага да си гледате часовника. 

5. След медитацията постойте няколко минути и дишайте; после се изправете бавно и се протегнете, преди да се заемете отново с дейността си. 

Забележка: Първоначално медитацията може да предизвика тревожност, тъй като не е изключено да ви се стори смущаващо да останете насаме със своето съзнание. Наблюдавайте тревожността и продължавайте да медитирате, без да съдите или да позволявате на страха да вземе връх. 

Медитацията е начин да се научим да наблюдаваме ума си по-обективно, без да позволяваме на емоциите си да надделяват. В известен смисъл това е парадоксално, тъй като медитацията ни дава по-голям контрол над съзнанието и същевременно ни учи как да се освобождаваме. 

Лечебна визуализация 
Основна оздравяваща визуализация 

Легнете по гръб на пода и започнете да дишате бавно и дълбоко. Отпуснете всички части на тялото, като започнете от стъпалата и тръгнете нагоре към прасците, бедрата, хълбоците, корема. Релаксирайте гръбначния стълб като стигнете до врата. Усетете как тялото ви потъва в пода и се отпускайте. 

Сега се съсредоточете върху тази част, която е болна или където изпитвате болка. Вгледайте се в нея и опитайте да разберете какво иска да ви каже заболяването. Какво от това, което правите или не правите, би могло да причинява неравновесието във вашето тяло? С кой орган или система е било злоупотребявано или е бил пренебрегван и сега се обажда чрез симптома? Какви грижи бихте могли да положите в тази област? 

Кажете на частта от вашето тяло, която ви боли или е с нарушени функции, че е част от цялото и вие го обичате. Дори да не получите послание какво да предприемете, за да се излекувате, изпратете безусловната си любов към симптоматичната област. 

Кажете на симптома, че ще предприемете нужните действия, за да го излекувате. Представете си как извършвате въпросното действие. Вдишайте любовта и лечебната мощ на универсума. Изпратете ги до болезнената част на вашето тяло. Можете да визуализирате тази лечебна сила като топла бяла светлина. Почувствайте как тя разтопява и разтваря неприятното усещане. Насладете се на успокояващото, лековито подхранване, което приемате с всяко вдишване. 

Представете си се в цветущо здраве. Мислете си как ставате, как действате през целия следващ и по-следващ ден, в превъзходно състояние. Запазете тази картина, докато се запечата трайно в съзнанието ви. 

Преди да приключите този лечебен сеанс, протегнете ръце над главата и изпънете тяло върху пода. След това се обърнете бавно на една страна и се изправете внимателно. 

Визуализиране на имунната система 

Легнете и започнете да дишате дълбоко и да релаксирате тялото, както при предишната визуализация. 

Представете си белите си кръвни клетки, пазачите в нашето тяло, които прочистват токсините. Вижте ги как изяждат токсините и вредните бактерии. Визуализирайте как белите кръвни телца поглъщат и смилат остатъците и ги правят безвредни. 

Визуализирайте как кръвта циркулира свободно и безпрепятствено из чистата кръвоносна система. Белите кръвни телца са премахнали болестотворните отрови и организмът ви е вече силен и здрав. 

 Визуализация за облекчаване на болките в гърба 

/Преди да направите тази визуализация за първи път, ще ви бъде от помощ да огледате рисунката на гръбначния стълб на стр... /92 в оригинала/, за да бъдете в състояние да си го представите възможно най-точно./ 

Легнете и започнете да изпълнявате дълбоко, коремно дишане. Прочистващият дъх плува нагоре по гръбнака, като го подхранва и издължава. При вдишване дъхът носи енергията нагоре по гръбначния стълб. При издишване гръбнакът релаксира и се издължава, като облекчава напрежението върху нервите. Отделете време да се съсредоточите върху всеки участък от гръбначния стълб. Навсякъде, където има напрежение и стягане, изпратете дъха си, докато освободи напрежението. 

Когато гръбначният ви стълб се почувства удобно, концентрирайте се върху мускулите на гърба и особено върху болезнения участък. Визуализирайте тези мускули като възлесто, протрито въже. Бавно се съсредоточете върху развързването на възлите. Пригладете го и го опънете. После направете същото с успоредните мускули от другата страна на гръбнака. Почувствайте как те се успокояват и отпускат, докато станат дълги и гладки и гърбът ви се освободи. 

Единайсета глава 
Средства за постигане на добро здраве: химическата страна 
Насоки за съставяне на план за здравословно хранене 
1. Закуска. Щом се събудите, изпийте чаша вода, топла вода и лимон, или билков чай. След ваната изяжте едно или две от следващите неща: 

Пресен плод 

Закуска от пълнозърнести храни със соево мляко 

Палачинка от пълнозърнесто тесто 

Препечена филийка от пълнозърнест хляб с масло от ядки или плодове 

2. Втора закуска. Тя може да ви помогне да не рухвате поради умора и да преодолее желанието за кофеин. Изберете измежду: 

Плод 

Малка порция ядки или семена 

Протеинова напитка от хранителни добавки на прах 

Суров плодов или зеленчуков сок 

3. Обяд. Обядът би трябвало да бъде най-обилното ви хранене за деня, тъй като по това време тялото произвежда най-много ензими, а ни предстои още доста работа. Някои възможности: 

Зелена салата 

Сурови или варени на пара зеленчуци 

Готвени бобови или зърнени храни 

Семена и ядки 

Риба 

4. Следобедна закуска. Направете си удоволствие: 

Смес от плод, семена и ядки 

Бадемово или соево мляко 

Пресен плод 

Тестени изделия от пълнозърнесто брашно, подсладени с плод 

5. Вечеря. Това хранене е подобно на обяда, но е по-добре да се консумират по-малки порции, отколкото през по-ранната част на деня. Препоръчително е вечерята да се изяжда колкото се може по-рано. 

Зелена салата 

Сурови или варени на пара зеленчуци 

Готвени бобови или зърнени храни 

Семена и ядки 

Риба 

6. Вечерна закуска. Няколко хапки един-два часа след вечеря: 

Плод 

Ордьовър от смесени зеленчуци в здравословен сос 

Суров плодов или зеленчуков сок, приготвен току-що на домашната сокоизстисквачка. 

 Гладуване със сокове 
Ще ви помогне да разберете защо гладуването със сокове е толкова полезно, ако знаете, че стомашно-чревният тракт, от устата до ануса, е всъщност голямо средство за извличане на сок. Неговата функция е да разгради сложните храни в прости, които могат да бъдат асимилирани. Гладуването със сурови сокове дава почивка на често претоварвания стомашно-чревен тракт. Сокоизстисквачката върши голяма част от работата на стомаха и червата; тя разделя течността от растителните влакна, а хранителните съставки - от месестата част. 

Лечебното гладуване със сокове има драстичен ефект, но не е някакво чудотворно лекарство, нито светкавично действащо средство. Първата стъпка към подхранването на химическата страна на вашия холистичен триъгълник е намаляването или елиминирането на приема на токсини и увеличаване количеството на консумираните полезни хранителни съставки. След като постигнете известен успех с намаляване приема на токсини, можете да помислите за еднодневно гладуване със сурови сокове. 

Суровите сокове са не само прекрасно детоксикиращо средство, а и безценна добавка към ежедневната храна. Соковете ни осигуряват незаменимите хранителни съставки на плодовете и зеленчуците в концентрирана и лесна за абсорбиране форма. 

Суровите сокове доставят много антиоксиданти, които защитават от рак, сърдечни заболявания и забавят процеса на остаряване. Антиоксидантите предпазват от свободните радикали /молекули с високоактивен свободен електрон/ и прооксидантите /молекули, които предизвикват вреда като окисляват/. Тези молекули се произвеждат свободно в нашите тела, но различни фактори от околната среда спомагат за размножаването им. Свободните радикали могат да се свързват с други клетъчни компоненти и да ги унищожат и са отговорни за развитието на хроничните дегенеративни заболявания. 

За да се съпротивляваме на тези дегенеративни, болестотворни агенти, ние се нуждаем от помощта на храната. Нашите клетки могат да ни защитават срещу свободните радикали и пораженията от окисляването със съдействието на антиоксидантите и ензимите като каротени, флавоноиди, витамините С и Е и съдържащите сяра съединения. 

Суровите сокове са несравнимо по-добър избор от консервираните, бутилирани или замразени сокове, тъй като съдържат много по-голямо количество от тези витамини и ензими. Соковете в кутия са пастьоризирани, процес, при който се губят не само много витамини и минерали, ами и самата жизнена сила. 

Сокоизстисквачките са незаменимо средство за поддържане на доброто здраве. Те разделят течността от месестата част, докато блендърите просто смилат всичко. Заслужава си да вложете пари в качествена сокоизстисквачка, която дълго ще ви върши хубава работа. 

Ако купите сокоизстисквачката от магазин за здравословно хранене, ще можете да си вземете също така и наръчник с рецепти за правене на сокове и препоръки за това кои плодове и зеленчуци са особено полезни при едно или друго състояние. Пиенето на сокове може да се използва както като целенасочена терапия, така и като общо превантивно средство. 

Струва си също да купувате екологично чисти продукти за правенето на сокове за гладните дни. Агенцията за предпазване на околната среда идентифицира шейсет и четири пестицида като потенциални канцерогенни съставки, а никой не би желал да добави тези химикали към суровите си сокове, особено по време на лечебно гладуване. Ако не можете да си намерите органично чисти продукти, измийте ги със специалното биоразграждащо средство, което се предлага в магазините за здравословно хранене. Дори екологично чистите продукти би трябвало да се измиват грижливо, преди да се пуснат в сокоизстисквачката. 

Следвайте препоръките, с които сте купили вашата сокоизстисквачка, или се сдобийте със специален наръчник по тези въпроси. Ето някои от плодовете, зеленчуците и комбинациите, които можете да използвате: 

- Ябълки, сами или с кайсии, ягоди, малини, къпини, грозде, лимони, праскови, портокали, киви, папая, круши. 

- Банани, сами или с пъпеш, манго, портокали, папая. 

- Ягоди, малини, къпини - сами или с портокали, круши, ябълки. 

- Череши, сами или с круши, праскови, ананас. 

- Грозде, само или с лимони и ябълки. 

- Лимони, в комбинация със сладки плодове. 

- Манго и папая, сами или с портокали, ананас, банани. 

- Портокали, сами или с папая, праскови, банани. 

- Ананас, смесен с ягоди, малини, къпини или портокали. 

- Сливи и сини сливи. 

- Диня, сама или с пъпеш. 

- Аспержи и зелен боб, с моркови и ябълки. 

- Цвекло, с моркови, спанак, сладки картофи, магданоз, кервиз. 

- Броколи, с моркови, кервиз, магданоз. 

- Всички видове зеле /зеле, броколи, карфиол, брюкселско зеле, къдраво зеле кейл, зелено зеле, репички, ряпа/, смесени с моркови, кервиз, магданоз. 

- Моркови, сами или в комбинация буквално с всички останали зеленчуци. 

- Кервиз, сам или в съчетание с краставици, магданоз, къдраво зеле кейл, спанак, копър, маруля. 

- Корени от глухарче, смесени с копър. 

- Чесън и джинджифил, прибавени към зеленчуковите комбинации. 

- Маруля, прибавена към моркови и магданоз. 

- Лук, прибавен към моркови и магданоз. 

- Магданоз, прибавен към моркови, краставици, други зеленчуци. 

- Чушки, с домати. 

- Картофи, прибавени към морковен и други зеленчукови сокове. 

- Спанак, с домати, цвекло, моркови, магданоз, краставици. 

- Домати, сами или с краставици, магданоз, кресон /пореч/, спанак, чушки. 

Детоксикиращи рецепти 
Следващите рецепти са създадени специални за подпомагане детоксикацията по време на програмата "Здравето е в твоите ръце". Пийте суровите сокове бавно и спрете, когато се наситите. В зависимост от размерите адекватната порция може да варира от 170 до 340 г. 

Някои от тези смеси не са вкусни, но това не означава, че няма да ги пиете. Като част от програмата би трябвало да задоволите всички органи на вашето тяло, не само вкусовите луковици на езика. Вместо да се съсредоточавате върху вкуса, концентрирайте се върху това как соковете прочистват и подсилват тялото ви. Но ако вкусът на някой зеленчуков сок ви е просто непоносим, добавете малко ябълка или ананас. Всички плодове и зеленчуци трябва да се измиват грижливо и да се търкат с четка, но да не се белят, освен ако е упоменато изрично. 

 Обикнете сока за вашите бели дробове 
6 моркова /с изрязана горна част/ 

Голяма шепа спанак 

4 клонки кресон /пореч/ 

Голяма шепа магданоз 

1/4 обелен картоф 

  Обикнете сока за черния си дроб 
3 ябълки /нарязани на четвъртинки и почистени от семената/ 

2 моркова /с изрязана горна част/ 

1 глава цвекло 

1 краставица /да се белят само парниковите краставици/ 

* Хората, които се отказват от захарта, би трябвало да използват зелени ябълки. 

  Тоник за свежа кожа 
2 ябълки /нарязани на четвъртинки и почистени от семената/ 

1 краставица /да се белят само парниковите краставици/ 

2 резена ананас /обелен/ 

1/2 лимон /обелен/ 

* Хората с алергия към цитрусови плодове или кожни проблеми би трябвало да заместят лимона и ананаса с къдраво зеле кейл или магданоз. 

Напитка за подсилване на имунната система 
4 моркова /с изрязана горна част/ 

3 стъбла кервиз /без долната част/ 

Шепа маруля /всички видове без айсберг/ 

Малко парче корен от джинджифил /по избор/ 

 Подмладяване на кръвоносната система 
4 моркова /с изрязана горна част/ 

3 стъбла кервиз /без долната част/ 

Шепа къдраво зеле кейл 

Шепа спанак 

Шепа покълнала люцерна 

Щипка кайенски лют пипер 

 Специална детоксикираща напитка 
3 моркова /с изрязана горна част/ 

2 глави цвекло 

2 стъбла кервиз /без долната част/ 

1/2 зелка 

1/2 бял картоф 

1/4 глава лук /обелена/ 

1/2 скилидка чесън /обелена/ 

Щипка джинджифил 

Когато ви се припие нещо топло, опитайте този зеленчуков бульон, който е богат на минерали и служи като алкализиращо средство. 

Зеленчуков бульон 
3 картофа, нарязани на кубчета 

3 моркова /с изрязана горна част/ 

3 стъбла кервиз /без долната част/ 

1 глава цвекло 

1 ряпа 

2 скилидки чесън, накълцани 

1/2 глава лук, обелена и накълцана 

Подправки на вкус 

Прибавете всички съставки към 2 л вода. След като заври, намалете котлона и оставете да къри в продължение на половин час. Прецедете бульона и го оставете да изстине до стайна температура. 

Забележка: От този бульон може да приготвите Целулозен бульон, който облекчава запека, като прибавите 2 с. л. ленено семе или трици. Оставете бульона в хладилника през нощта; на сутринта го затоплете и го изпийте. 

Чувствителност към различни храни 
Хранителните алергии и непоносимостта към определени храни могат да причинят различни физиологични и имуноложки реакции и симптоми. Те могат да включват: 

  - Главоболие, мигрена, умора, прилошаване, депресия, тревожност, свръхактивност при деца, замъгляване на зрението, замайване, трудно концентриране; 

  - Синузит, ринит, ушебол, възпаление на ушите; 

  - Спазми, повръщане, гадене, язва на стомаха, язва на дванайсетопръстника, диария, синдром на чревно възпаление, запек, газове, подуване; 

  - Задържане на вода, вагинално течение, често уриниране; 

  - Болки в ставите, ревматоиден артрит, болки в мускулите, слабост; 

  - Ускорен пулс; 

  - Обриви, екзема, подуване; 

Всички тези симптоми могат да бъдат причинени от чувствителност към определени храни, но могат да имат и съвсем друга основа. Необходима е истинска детективска работа, за да се определи дали алергенът е храна и ако е така - коя точно храна. 

По-голямата част от основните десет токсина са сред най-разпространените причинители на чувствителност към храните. Сред тях са млякото и млечните продукти, шоколадът, кафето, говеждото месо и хранителни добавки като консерванти, оцветители и т. н. Възможно е с елиминирането на тези токсини автоматично да преодолеете реакцията на своя организъм към определени храни. 

Чувствителността към определени храни обаче може да бъде резултат на неадекватна реакция на имунната система към нормално здравословни вещества. Сред здравословните храни, които предизвикват реакции у някои хора, са пшеницата, цитрусовите плодове, царевицата, ядките, картофите, соята, доматите и подправките. 

Хранителните алергии могат да бъдат установени по няколко начина: 

Чрез елиминиране, т. е. чрез избягване консумацията на заподозрените храни в продължение на две седмици. След това заподозрените храни започват да се включват една по една, като се изчаква по няколко дена евентуалната поява на симптоми. Проблемът с този е метод е, че изисква голямо търпение и може да бъде неточен и объркващ. 

Пулсов тест. Той обаче не винаги е ефикасен. Намерете място на китката, където усещате пулса си. Седнете спокойно и релаксирайте в продължение на една минута. Бройте ударите на сърцето си в продължение на шейсет секунди, за да определите пулса си в покой. Изяжте само една от храните, които подозирате, без да хапвате нищо друго. Измерете пулса си трийсет минути по-късно и отново - след шейсет минути, все така в покой. Ако пулсът ви е с двайсет или повече удара в минута по-ускорен, тази храна може би е алерген. Не яжте въпросната храна в продължение на две седмици и вижте дали симптомите ви ще се облекчат. 

Директно изследване на кръвта. За тази цел трябва да ви бъде взета кръв, която след това се изпраща в лаборатория за тестване за алергии. Този метод е много ефикасен, но не дава пълна гаранция. 

Тест с бодене на кожата. Той също се прави в лекарския кабинет. При него се наблюдава как кожата реагира на известен брой от най-често срещаните алергени. Кожата се боцва или одрасква и в нея се вкарва малко количество екстракт от съответния алерген. Това може да доведе до реакция - зачервяване или подуване на кожата. Този тест идентифицира ефикасно дихателните алергии, но често е неуспешен, когато става дума за хранителни алергии. 

Веднъж след като алергенът бъде идентифициран, съществуват няколко възможности за лечение. Терапията, която трябва да се избягва, е биенето на инжекции; тя се основава върху теорията за ваксинирането и се състои от инжектиране на малки дози от алергена. Това може да ви донесе временно облекчение, но често води до развиване на алергия към друга субстанция или още по-силна реакция след приключване на инжекциите. Този тип лечение обижда вътрешната мъдрост на тялото и, подобно на повечето бързи решения, може в крайна сметка да доведе до по-лош резултат. 

По-безопасно е просто да престанете да консумирате храната, към която сте алергични. В повечето случай след като човек не я консумира известно време, вече няма да има проблем дори да не я опита повече до края на живота си. 

Ако обаче алергенът е полезна за здравето храна, като пшеницата например, бихте могли да я включите отново в менюто си след тримесечната холистична програма "Здравето е в твоите ръце". А после се наблюдавайте внимателно, за да видите дали ще се получи някаква реакция. Мнозина преодоляват алергиите си към по принцип здравословни храни след като изчистят тялото си от насъбралите се токсини и подсилят имунната си система. Детоксикацията може също да доведе до намаляване или изчезване на дихателни алергии, каквато е тази към полена например. 

 Хранителни добавки 
Администрацията за храните и лекарствата постанови, че производителите не могат да рекламират превъзходството на витамините, получени от естествени източници пред синтетичните витамини. Да се твърди, че между тях няма разлика обаче е равносилно да се заяви, че няма разлика и между въглена и диаманта. И двете са изградени от въглерод, но едната форма е очевидно по-висша. 

Синтетичните витамини се получават по изкуствен път в лаборатории. Естествените витамини се добиват от жива храна. Кои от тях според вас съдържат по-лесно асимилиращи се съставки? 

Най-важната хранителна добавка за всички нас е висококачествен мултивитамин-минерал. Когато избирате хранителните си добавки, търсете естествен продукт с широк спектър от витамини и минерали. По принцип е препоръчително да се пият по няколко пъти дневно, така че към организма ни да тече непрекъснат поток от полезни съставки. 

Съществуват също така хранителни добавки, които е полезно да се приемат периодично като допълнение към витамините и минералите. Сред тях са келп, бирена мая, спирулина, хлорела, ацидофилус, рутин, лизин и пчелно млечице. 

Освен че създават основата на общата сила и на имунната система в частност, добавките могат да се използват за определени лечебни цели. Таблицата в края на тази глава ще ви даде повече информация за специфичните свойства на различните витамини и минерали. 

Препоръчваната дневна доза /ПДД/ осигурява, в много случаи, минимално количество. Ако искате да подхранвате максимално добре химическата страна на вашия холистичен триъгълник, можете да удвоите количеството на много витамини и минерали, за да си осигурите оптималната дневна доза /ОДД/. 

 Таблица /започва на стр. 197/ 

  Витамини 
Витамин 1.Функция 2.Естествен/органичен 3.Състояние 

 източникпри недостиг 

4. Състояние при 5.Изчерпва се от 6.Предупреждение 7. Препопредозиране  ръчвана дневна доза /ОДД приблизително два пъти ПДД/ 

Витамин А /каротиноиди/1. Подсилва имунитета; антиоксидант; помага за предпазване от рак; необходим за възстановяването и поддържането на кожата и образуването на костите и зъбите; нужен при синтеза на протеини.2. Люцерна, кайсии, аспержи, цвекло, броколи, пъпеш, моркови, рибено масло, черен дроб, чесън, къдраво зеле кейл, папая, магданоз, праскови, червени пиперки, сладки картофи, спанак, жълта тиква, листа на ряпа.3. Суха кожа, сърбящи очи, чувствителност към светлина, нощна /кокоша/ слепота, грип и инфекции.4. Гадене, главоболие, болки в костите, окапване на коса и раздразнителност.5. Излагане на силна светлина, замърсяване, определени лекарства, наркотици.6. Хората с болести на черния дроб, диабет и хипотиреоза би трябвало да се посъветват с лекар, преди да вземат големи дози.7. 5 000 IU; 50 000 или повече може да бъде токсично. 

Витамин В1 /тиамин/1. Подпомага кръвообръщението, образуването на кръв, способността за заучаване, мускулния тонус на сърцето, чревните и стомашни мускули; съдейства за производството на солна киселина и метаболизма на въглехидратите.2. Зрял фасул, кафяв ориз, черен дроб, фъстъци, грах, оризови трици, соя, пшеничен зародиш, брюкселско зеле, овесено брашно, сини сливи, сливи, стафиди, яйчен жълтък, риба.3. Отслабване на паметта, умора, бери-бери, безсъние, храносмилателни проблеми, чувствителност на мускулите, евентуална загуба на килограми.4. Ускорен или неравномерен пулс, безпокойство, треперене, ниско кръвно налягане, херпеси, едем.5. Алкохол, тютюн, наркотици, лекарства, захар, сода бикарбонат, прекалената топлинна обработка на хранителните източници на витамин В1, антибиотици и орални контрацептиви.6. Богатата на въглехидрати храна увеличава нуждата от тиамин.7. 1,5 мг. 

Витамин В2 /рибофлавин/1. Необходим за образуването на червени кръвни телца, за дишането на клетките, растежа, метаболизма на въглехидратите, мазнините и протеините; улеснява използването на кислорода в кожата, косата и ноктите. Витамините А и В2 поддържат лигавичните мембрани в храносмилателния тракт.2. Бобови храни, сирене, яйца, риба, пилешко месо, спанак, кисело мляко; също в аспержи, авокадо, броколи, брюкселско зеле, ядки.3. Умора на очите, напукване и ранички в устата, пърхут, пурпурен език.4. Сърбеж, тръпнене в ръцете и краката.5. Светлина, топлинна обработка, антибиотици, алкохол, наркотици, лекарства.6. Оралните контрацептиви и големите физически натоварвания увеличават нуждата от рибофлавин.7. 1.8 мг 

Витамин В3 /ниацин, ниацинамид, никотинова киселина/1. Поддържа нервната система, кръвообръщението, здравата кожа; понижава холестерола; използва се също така за лечение на умствени заболявания; спомага за предотвратяване образуването на отлагания в артериите.2. Говеждо, риба, броколи, моркови, картофи, домати, царевично брашно, пълнозърнеста пшеница, сирене, яйца; освен това риба-тон, Hippoglossus vulgaris /вид камбала/ и риба-меч.3. Дерматит, депресия, диария, пелагра, загуба на апетит.4. Изразява се в ниациново изчервяване; противоотрова - две големи чаши вода.5. Емоционален стрес, наркотици, лекарства, топлинна обработка на храната.6. Големите количества са противопоказни при бременност, диабет, подагра, чернодробни заболявания, язва, глаукома, високо кръвно налягане.7. 20 мг. 

Витамин В5 /пантотенова киселина/1. Необходим за всички клетки на тялото, особено на органите; подпомага производството на хормоните от надбъбречните жлези и на антитела; нужен за синтезирането на стероид и кортизон в надбъбречните жлези.2. Бобови храни, яйца, соленоводна риба, майчино мляко, пълнозърнеста пшеница, пресни зеленчуци, мая, пшеничен зародиш, фъстъци.3. Депресия, умора, слаба координация, сърдечни проблеми, главоболие, спазми.4. Все още не е определено.5. Наркотици, лекарства и алкохол, стрес.6. Не са известни странични ефекти.7. 2 мг. 

Витамин В6 /пиридоксин/1. Засяга физическите и умствените функции на организма; спомага за поддържане на равновесието между натрия и калия в тялото; необходим за нормалното функциониране на мозъка, нервната система, синтеза на ДНК и РНК; облекчава симптомите на предменструалния синдром; естествен диуретик.2. Моркови, спанак, грах, нахут, яйца, риба, бирена мая, слънчогледови семки, орехи, пшеничен зародиш. Не толкова богати източници на пиридоксин: авокадо, банани, бобови храни, петмез, зеле, пъпеш, круши.3. Анемия, диария, проблеми с кожата и устата, конвулсии, слепота, загуба на апетит.4. Все още не е определено.5. Орални контрацептиви, кисненето и подлагането на топлинна обработка на храната, наркотиците, лекарствата.6. Антидепресантите, естрогенът и оралните контрацептиви черпят от пиридоксина на тялото.7. 2 мг. 

Витамин В12 /цианокобаламин/1. Необходим за предпазване от анемия, за храносмилането, абсорбирането, синтеза на протеините, метаболизма на въглехидратите и мазнините; предпазва разрушаването на нервите; поддържа плодовитостта; спомага за нормалния растеж.2. Намира се най-вече в храни от животински произход: агнешко, говеждо, раци, миди, херинга, черен дроб, скумрия, стриди, калмари, октопод, скариди; също в яйца, бадеми, сирене, тофу, повечето зърнени храни.3. Лошо абсорбиране на храната, особено характерно за по-възрастните хора; проблеми с кръвта, втвърдяване на артериите, умора, злокачествена анемия, загуба на паметта, халюцинации, ненормална походка.4. Висок хемоглобин.5. Наркотици, лекарства, стрес, язва, гастрит.6. Вегетарианците трябва да добавят към своята диета витамин В12, тъй като той се намира предимно в продуктите от животински произход.7. 3 мкг. 

Биотин, известен също като витамин Н за растежа на косата.1. Подпомага растежа на клетката, здравината на косата, кожата, потните жлези, нервната тъкан, костния мозък; необходим за метаболизма на въглехидратите, мазнините и протеините.2. Повечето храни, особено фъстъци, бобови храни, яйчен жълтък, соленоводна риба, пилешко месо, соя.3. Недостигът е рядкост, тъй като биотинът се произвежда естествено в червата; проблемите с абсорбцията могат да причинят умора и/или депресия.4. Все още не е определено.5. Антибиотици, лекарства от групата на сулфамидите, тъй като разрушават чревната флора, която при нормални условия образува биотин.6. Суровите яйчни белтъци съдържат протеин, наречен "овадин", който се свързва с биотина и лишава тялото от този витамин.7. Все още не е определено. 

Холин1. Необходим за нервната трансмисия, нормалното функциониране на жлъчния мехур и черния дроб; възпрепятства натрупването на излишни мазнини в черния дроб.2. Яйчни жълтъци, бобови храни, черен дроб, месо, пълнозърнести храни.3. Разстройване функцията на мозъка и паметта; събиране на мастни киселини в черния дроб; цироза на черния дроб.4. Все още не е определено.5. Наркотици, лекарства и алкохол, стрес.6. Все още не е определено.7. Все още не е определено. 

Фолиева киселина1. Образуване на червени кръвни клетки, синтез на ДНК; делене и възпроизвеждане на клетките; регулиране развитието на нервните клетки в зародиша.2. Ечемик, зрял фасул, леща, говеждо, трици, бирена мая, кафяв ориз, сирене, пилешко месо, фурми, зелени листни зеленчуци, грах, кореноплодни зеленчуци; сьомга, риба-тон, пшеничен зародиш, пълнозърнести храни.3. Ненормално червен език, нисък брой на белите кръвни телца; депресия, мозъчни поражения, нервност, анемия.4. Все още не е определено.5. Наркотици, лекарства и контрацептиви, стрес.6. Избягвайте големите дози, ако сте имали конвулсии или имате свързан с хормоните рак.7. 1-2 мг. 

Инозитол1. Растеж на косата, образуване на лецитин, метаболизъм на мазнините и холестерола; спомага при профилактиката на втвърдяването на артериите.2. Плодове, зеленчуци, пълнозърнести храни, мая.3. Все още не е определено.4. Все още не е определено.5. Големи количества кофеин.6.  Не са установени.7.  Не са установени. 

ПАБК /парааминобензоинова киселина/1. Предпазва от слънчево изгаряне и рак на кожата; антиоксидант; участва в образуването на червени кръвни телца.2. Черен дроб, мая, кафяв ориз, меласа, пълнозърнести храни.3. Загуба на цвета на косата /посивяването на косата може да бъде спряно, ако се дължи на недостиг на определени хранителни съставки или стрес/, умора, депресия, запек, главоболие.4. Подозира се, че причинява проблеми с горния слой на кожата.5. Лекарства от групата на сулфамидите.6. Не са установени.7.  Не са установени. 

Витамин С /аскорбинова киселина, минерален полиаскорбат/1. Особено полезен като антиоксидант, когато се съчетае с витамин Е; спомага за нарастването и възстановяването на тъканите; подобрява имунитета; предотвратява образуването на синини; лекува рани. Полиаскорбатът е по-ефикасна форма на витамин С.2. Цитрусови плодове, ягоди, малини, къпини, зелени зеленчуци, аспержи, авокадо, листата на цвеклото, броколи, пъпеш, манго, лук, чесън, праз, папая, магданоз, зелен грах, сладък пипер, спанак, шипки, домати, листата на ряпата.3. Лесно посиняване при удар, ниска съпротивителна способност към инфекции, настинки и грип; кариес на зъбите; заболявания на венците; тиреодинна недостатъчност*; преждевременно състаряване; анемия; влошаване състоянието на колагена.4. Диария; постепенно намаляване на дозировката до ниво на витамин С, поносимо за червата. 5. Аспирин, алкохол, аналгетици, орални контрацептиви, лекарства от групата на стероидите, антидепресанти.6. Бременните жени не трябва да използват повече от 5 000 мг дневно.7. 60 мг; ОДД 1-3 мг. 

Витамин D /калциферол, ергостерол, виесторол/ - слънчев витамин1. Асимилира калция, фосфора и други минерали в храносмилателната система; важен за растежа и развитието на костите и зъбите у децата.2. Рибено масло, мазна соленоводна риба, яйца, покълнали семена, гъби, слънчогледово семе, сладки картофи, растителни мазнини; също така слънчевата светлина, когато се поглъща от кожата.3. Рахит, кариес на зъбите, пиорея, остеомалация, остеопороза, бавен растеж и нарастване на костите при децата, преждевременно състаряване.4. Прекалено големите дози могат да бъдат токсични, ако се поддържат години наред; не се препоръчва повече от 65 000 IU синтетичен витамин D3.5. Антациди, минерални олиа, кортизон и някои от лекарствата за сваляне нивото на холестерола.6. Витамин D не би трябвало да се взема без калций; синтетичният витамин D може да причини ненормално натрупване на калций.7. 5-10 мкг. Слънчевата светлина е най-добрият източник /но не и между 11.00 - 13.00 часа; пазете се от изгаряне./ 

Витамин Е /токоферол/1. Ефикасен антиоксидант, предпазва от рак и сърдечно-съдови заболявания; подпомага заздравяването на рани и нормалното съсирване на кръвта; участва в профилактиката при схващането на краката и при катаракта; необходим за доброто здраве на репродуктивните органи.2. Студено пресовани растителни олиа, ядки, семена, покълнали семена, пълнозърнести храни, пресен пшеничен зародиш, зелени листни зеленчуци, бобови храни, яйца, кафяв ориз, царевично брашно, овесено брашно, сладки картофи.3. Сърдечни заболявания, импотентност, проблеми с репродуктивните органи, спонтанни аборти, проблеми с мускулите.4. Все още не е определено.5. Все още не е определено.6. Диабетиците, страдащите от ревматична болест на сърцето, хората със свръхактивна щитовидна жлеза или високо кръвно налягане би трябвало да използват малки дози.7. 8-10 IU; ОДД 400 IU. 

Витамин F1. Намалява кръвния холестерол; необходим за здрава кожа и лигавица; помага на тялото да използва калция и фосфора.2. Студено пресовани растителни олиа; особено изобилие в олиото от соя, слънчоглед, шафраника и ленено семе.3. Кожни проблеми - екзема, пърхут, падане на косата, проблеми с простатата, бъбреците и менструацията.4. Все още не е определено.5. Стрес.6. Не са известни проблеми; непременно трябва да си доставяме незаменими мастни киселини.7. Не е установено. 

Витамин К1. Необходим за нормалното съсирване на кръвта; преобразува глюкозата в гликоген, което се отразява върху черния дроб.2. Келп, люцерна, броколи, соево олио, яйчен жълтък; брюкселско зеле, петмез.3. Хемороиди, кръвотечение от носа; преждевременно състаряване.4. Почервеняване, потене.5. Антибиотиците затрудняват и възпрепятстват абсорбирането; намесва се в дейността на антикоагулантите*.6. Големите дози могат да бъдат токсични за новородените; сърдечни заболявания.7. Не е установено. 

Биофлавоноиди цитрин, хесперидин, керцитин, рутин1. Не е истински витамин; участва в абсорбирането на витамин С; подсилва стените на капилярите; действа като антикоагулант; подпомага кръвообръщението; намалява холестерола; помага при лечението на катаракта.2. Пресни плодове, особено месестата им част: грозде, кайсии, ягоди, касис; череши; освен това сини сливи, елда.3. Хемороиди, варикозни вени, кървящи венци, екзема, псориазис, кръвоизливи, лъчева болест, коронарна тромбоза, атеросклероза.4. Диария.5. Топлинна обработка на храната.6. Не е известна документация по въпроса.7. Не е установено. 

 Минерали 
Бор1. Заедно с калция развива и поддържа здрави кости.2. Зелени листни зеленчуци, плодове, ядки и зърнени храни.3. Малко хора страдат от недостиг на бор.4. Все още не е определено.5. Все още не е определено.6. Максимум 3 мг дневно.7. Все още не е определено. 

Калций1. Необходим за развитието и поддържането на костите и зъбите; полезен за сърцето и нервната система; предотвратява схващането; спомага за нормалното съсирване на кръвта.2. Млечни продукти, тъмни листни зеленчуци, сусамово семе, сардина, раци, миди, скариди, калмари, октоподи, бадеми, листа от глухарче, смокини, лешници, тофу, листата на ряпата, екологично чисто, непастьоризирано козе мляко, мляко от ядки с добавки от микроелементи.3. Остеомалация, остеопороза, депресия, лесно чупещи се нокти, мускулни спазми и схващане, кариес на зъбите, екзема, високо кръвно налягане, болезнени стави.4. Възпрепятства абсорбирането на цинк.5. Антацидните таблетки, приемани като източник на калций, пречат на абсорбирането; усилени физически натоварвания, богатите на захар, протеини и мазнини диети.6. Не вземайте добавки с калций, ако страдате от заболяване на бъбреците или имате камъни в бъбреците.7. 800-1 200 мг. 

Хлор1. Подпомага черния дроб при детоксикирането на тялото; спомага за производството на солна киселина в стомаха, нужна за асимилирането на протеините и минералите.2. Келп, водорасли, къдраво зеле кейл, соленоводна риба, авокадо, домати, зеле, градинска жлъчка, кервиз, краставици, аспержи, овес.3. Лошо храносмилане, нарушено равновесие на течностите в тялото.4. Не са документирани.5. Стрес.6. Силно токсичен в големи дози; избягвайте силно хлорираните плувни басейни.7. 500 мг. 

Хром1. Извлича глюкозата от кръвта за производство на енергия; поддържа нивото на кръвната захар; синтезира протеини за сърцето.2. Бирена мая, естествено минерализирана вода, царевица и царевично олио, пълнозърнести храни, безалкохолна бира.3. Диабет, хипогликемия, атеросклероза, сърдечни болести.4. Все още не е определено.5. Рафинирана бяла захар.6. Все още не е определено.7. Не е установено. ОДД 100 мкг. 

Кобалт1. Необходим за синтеза на витамин В12 и за образуването на хемоглобина.2. Зелени листни зеленчуци.3. Злокачествена анемия.4. Не са документирани.5. Стрес.6. --7. Не са установени. 

Мед1. Производството на ДНК улеснява оздравяването; необходим за абсорбирането на желязото; поддържа естествения цвят на косата и кожата; полезен за нервната система.2. Бадеми, авокадо, ечемик, бобови храни, зелени листни зеленчуци, гъби, пекан, соя.3. Анемия, загуба на коса и цвят на косата, сърдечни поражения.4. Изчерпва витамин С и цинка.5. Прекалено големи количества цинк и витамин С.6. Не е определено.7. 2-3 мг. 

Флуор1. Използва се за развитието на здрави кости и зъби; действа като антисептик; предотвратява инфекции.2. Слънчогледово семе, сирене, чесън, горната част на цвеклото, зелени зеленчуци, бадеми.3. Не са известни.4. Може да бъде токсичен, образува петна по зъбите.5. Не са известни.6. --7. Не е установено. 

Йод1. Изключително полезен за щитовидната жлеза, физическото и умственото развитие.2. Келп, водорасли, манголд /листно салатно цвекло/, соленоводна риба; чесън, круши, ананас, ангинар, яйчен жълтък.3. Увеличаване на щитовидната жлеза, умора, летаргия, загуба на интерес към секса, възможно е умствено изоставане и рак на гърдата.4. Метален вкус и ранички в устата.5. Прекалено големи количества сурово зеле, карфиол, къдраво зеле кейл, което възпрепятства абсорбцията.6. Ограничете йода в храната при хипертиреоза.7. 0.15 мг. 

Желязо1. Най-важен е за производството на хемоглобина, който пренася кислорода от белите дробове до червените кръвни телца; полезен за имунната система и нормалния растеж.2. Яйца, риба, черен дроб, петмез, сини сливи, стафиди, бирена мая, спанак, листата на ряпата, сусамово семе, цвекло и горната част на цвеклото, слънчогледово семе.3. Анемия, загуба на коса, чупливи нокти, умора, замаяност, световъртеж, лесно задъхване при физическо натоварване, главоболие.4. Цироза, диабет, възможни са проблеми със сърцето; връзка с рака.5. Кафето и чаят възпрепятстват абсорбирането; прекалено потене.6. Цинкът и витамин Е затрудняват абсорбирането; прекалено големите количества също образуват свободни радикали.7. Мъже 10 мг; жени - 18 мг. 

Литий1. Участва в метаболизма на натрия, полезен за нервната система, особено за вегетативната.2. Келп, морска вода.3. Нервни и умствени разстройства.4. Не са известни.5. Стрес.6. Когато се използва при двуполюсни умствени разстройства, трябва да се следи.7. Не е установено. 

Магнезий1. Важен за ензимната активност; необходим за здрави мускули и кости; действа като успокоително.2. Ядки, зелени листни зеленчуци, риба, раци, миди, калмари, скариди, стриди, соя, къдраво зеле кейл, градинска жлъчка, смокини, ябълки, петмез, кафяв ориз.3. Проблеми с бъбреците, мускулни спазми, нервност, депресия.4. Не са известни.5. Алкохол, кофеин, диария, диуретици.6. Съчетава се с калция, за да бъде абсорбиран; използвай отделно. Съотношение 1:1.7. 350-400 мг. 

Манган1. Метаболизъм на протеини и мазнини; обработка на мазнините; полезен за нервната и имунната системи; координира действието и комуникацията между мозъка, нервите и мускулите; подпомага образуването на мляко у кърмачките.2. Авокадо, ядки, зелени листни зеленчуци, спанак, цвекло, водорасли, келп, кайсии.3. Възпрепятстване на растежа, стерилност, лошо равновесие, астма, шум в ушите.4. Не е известно.5. Стрес.6. Не са известни странични ефекти.7. Не е установено. 

Молибден1. Метаболизъм на азота и въглехидратите.2. Пълнозърнести храни, кафяв ориз, просо, елда, бирена мая, тъмнозелени листни зеленчуци.3. Заболявания на устата и венците, сексуални смущения при мъжете.4. Участва в метаболизма на медта.5. Стрес.6. Необходими са само малки количества.7. Не е установено. 

Фосфор1. Развитие на кости и зъби, здрава нервна система и умствена активност; сърдечни контракции.2. Повечето храни съдържат известно количество фосфор: пълнозърнести храни, семена, ядки, бобови храни, яйчен жълтък, кайсии, авокадо.3. Слаба нервна и мозъчна функция, слаби сексуални възможности, липса на сила, липса на енергия.4. Участва в абсорбирането на калция.5. --6. --7. Възрастни 800 - 1 200 мг; деца - 1 000 - 1 400 мг. 

Калий1. Необходим за правилната контракция на мускулите, за поддържане на подходящото алкално-киселинно равновесие; поддържа кръвното налягане и предпазва от удар.2. Банани, картофи и кората на картофите, кайсии, петмез, бирена мая.3. Големият дефицит води до събиране на солта в тялото; поражения на сърцето; високо кръвно налягане; проблеми с нервната система.4. --5. Стрес, диуретици, диария.6. Мускулна слабост от прекалено големи количества.7. 1 875 - 5 625 мг. 

Селен1. Важен антиоксидант; предпазва имунната система; съвместно с витамин Е произвежда антитела; спомага за възстановяването на черния дроб.2. Бирена мая, бразилски орех, броколи, гъби, повечето зеленчуци, в зависимост от почвата, върху която са отгледани.3. Влошаване състоянието на мускулите, поражения на черния дроб, преждевременно остаряване, рак на тънкото и дебелото черво.4. Не е известно.5. Стрес.6. Необходими са само малки количества.7. Не е установено. 

Силиций1. Необходим за здрава коса, кожа и нокти; образува колаген, който свързва костите.2. Люцерна, ленено семе, овес, ябълки, грозде, цвекло, лук, чесън.3. Чупливи нокти, косопад, недостатъчен растеж на костите, Алцхаймерова болест.4. Не е установено.5. Стрес.6. Необходими са само малки количества.7. Не е установено. 

Натрий1. Поддържа електролитното равновесие и подходящото количество течности в тялото; необходим за производството на солна киселина в стомаха.2. Келп, водорасли, морска сол, кервиз, аспержи.3. Обезводняване, сърцебиене, объркване, ниско ниво на кръвната захар.4. Високо кръвно налягане, задържане на вода, язва и рак на стомаха, сърдечни болести.5. Прекалено потене, диария.6. Консервите, антацидите съдържат прекалено много натрий.7. 200 - 600 мг. 

Сяра1. Много важна за здрави коса, кожа и нокти; дезинфекцира кръвта; стимулира жлъчната секреция; забавя процеса на стареене, синтезира колаген, който поддържа кожата влажна.2. Репички, ряпа, лук, къдраво зеле кейл, зеле, яйца, чесън, брюкселско зеле.3. Слаб тонус на кожата, екзема, чупливи нокти, безжизнена коса.4. Газове в червата.5. Влага и горещина.6. Избягвайте твърдо сварените яйца.7. Не е установено. 

Цинк1. Изключително важен за здравето на простатата и репродуктивните органи; полезен за имунната система и образуването на ДНК и РНК; спомага за изхвърлянето на токсичния въглероден двуокис.2. Риба, раци, миди, скариди, стриди, калмари, зелени листни зеленчуци, тиквени и слънчогледови семки, бирена мая, яйчен жълтък.3. Родови дефекти, незадоволителен растеж, увеличена простата, загуба на сексуалните функции.4. Дневни дози от 100 мг или повече затрудняват имунната система.5. Диария, диабет, бъбречни болести, цироза на черния дроб.6. Виж "4. Състояние при предозиране".7. 15 мг. 

 Билки 
Билките могат да бъдат използвани по много начини, в това число за: 

  - Компреси: Парче плат, потопено в билков разтвор, се поставя върху нуждаещия се от лечение участък. 

  - Етерични масла: Те се извличат от билки и се използват външно, под формата на чайове или да се вдишват. 

  - Екстракти: Тези ефикасни терапевтични форми се приемат обикновено през устата. 

  - Мехлеми и мазила: Обикновено се използват външно, при насинявания, рани и възпаления. 

  - Лапи: Все още горещи, билките се нанасят върху чисто парче плат или марля и се поставят върху засегнатите участъци от тялото, за да облекчат болката и възпалението. 

  - Пудри: Билките се стриват на прах, който, във формата на капсули или таблетки, се употребява при специфични проблеми. 

  - Тинктури: Стритите на прах билки се прибавят към разтвор от спирт и вода. 

В билколечението се използват семената, стъблата, корените, кората, листата и цветовете на стотици различни растения. Следва кратка информация за някои билки и ползата от тях. 

Билки  Употреба 

Люцерна  Спомага за детоксикирането на тялото и подпомага дейността на хипофизата. Полезна при артрит, анемия, смущения на дебелото черво, диабет и язва. 

Тропическо чушле Подобрява кръвообръщението и подпомага храносмилането. Добро за бъбреците, белите дробове, панкреаса, сърцето и стомаха. 

Коча  Помага на храносмилането и за облекчаването на билка стреса и може да контролира високата температура. 

Добра при колики, настинки, грип, възпаление и болка. 

Лайка Подпомага храносмилането и стимулира апетита; използва се като тоник за нервите и съюзник на съня. Помага при проблеми на пикочния мехур, настинки, висока температура, главоболие, колит, хемороиди, мускулни спазми и болка. 

Зарасличе Пречиства кръвта; добро за стомаха, бъбреците, червата и белите дробове. Помага при кашлица, трева язва, подуване, спазми, болка и изгаряния. 

Eхинацея Има антибиотично, антивирусно и противовъзпалително действие. Подпомага имунната и лимфната системи и се използва при настинки, грип и инфекции. 

Чесън Детоксикира тялото и предпазва от инфекция; подсилва кръвоносните съдове и може да свали кръвното налягане. 

Лобелия  Потиска кашлицата; може да свали високата температура и да намали симптомите на 

настинката. Добра при ангина, ларингит, бронхит и простуда. 

Магданоз Полезен за дейността на щитовидната жлеза, белите дробове, стомаха, пикочния мехур, черния дроб и бъбреците. Помага при гуша /струма/, затлъстяване, задържане на течности, лошо храносмилане, газове и менструални смущения. 

Мента Полезна за храносмилането, като спомага да се контролират диарията, спазмите и храносмилателните смущения. Освен това облекчава проблемите на синусите и главоболието. 

 Природосъобразни алтернативи на най-разпространените, продавани без рецепти, лекарства 
  Болкоуспокояващи 

Ако пиете често аспирин, ацетаминофен или ибупрофен, за да се преборите с болката, ще се наложи да поработите с вашия холистичен лекар, за да откриете причината, която се намира в нейната основа. После бихте могли да обсъдите план за лечение, за да коригирате проблема и да не му позволите да се появи отново. 

Тази терапия може да включва промени в начина на хранене, лечебни упражнения, грижи от хиропрактик, физиотерапия, масаж, техники за релаксиране или акупунктура. Дори само отказването от токсините е в състояние да облекчи повтарящата се болка, но може да ви бъде нужен и съвет от специалист. 

Лекарства за настинка и синуси 

Ако прибягвате често до лекарствените средства за простуда и синуси, предлагани в аптеките, опитайте следните алтернативи: 

- Елиминирайте токсините, особено млечните продукти. 

- Пийте витамин С на прах в сок и вода през целия ден. 

- Пийте осем чаши вода дневно. 

- Пийте ментов и други билкови чайове с лимон и малко мед. 

- Приемайте чесън във вид на капсули и в храната. 

 Разхлабителни 

Ако вземате разхлабителни лекарствени средства, вероятно би било най-добре да се преориентирате към по-здравословен начин на живот, за да избегнете запека. 

- Елиминирайте млечните продукти, месото, бялото брашно и захарта, които не съдържат целулоза. 

- Пийте осем чаши вода дневно. 

- Яжте повече богати на целулоза храни: зрял фасул, грах, пресни зеленчуци, пресни плодове, пълнозърнести храни и сухи плодове като смокини и сини сливи. 

- Прибавяйте трици или ленено семе към зърнените закуски, соковете или рецептата за целулозния бульон на стр... /193 в оригинала/. 

- Физическата активност е друг начин за облекчаване на запека без изкуствено стимулиране с разхлабителни. 

 Хранителни добавки в помощ на детоксикацията 
По време на програмата "Здравето е в твоите ръце" е препоръчително да се консултирате с професионалист в областта на холистичното здраве, за да изработите индивидуална за вас програма за приема на витамини, минерали и билки. За тези, които нямат възможност да го направят, даваме следващите няколко основни насоки: 

Вземайте висококачествен мултивитаминен-минерален препарат след закуска и след вечеря. 

Пийте добавки В комплекс след втората утринна и следобедната закуски. 

Приемайте качествена форма витамин С три пъти дневно като детоксикиращо средство с общо количество между 1-3 г, в зависимост от размерите ви. Ако получите диария, намалете дозата, докато достигнете нивото на поносимост. 

След вечеря вземайте смес от аминокиселини. 

Хромът, наричан също ФПГ /фактор за поносимост към глюкозата/, работи заедно с инсулина за метаболизма на захарта и е необходим при отказването от свързаните с хипогликемията токсини като захар, алкохол и кофеин. Прочетете внимателно етикета на вашата мултивитаминно-минерална добавка и ако не съдържа този минерал, купете си го отделно и пийте по 100 мкг всеки ден. 

Прибавяйте по една ч. л. спирулина към два от суровите си сокове всеки ден или вземайте по две таблетки спирулина след две от храненията. Тя е богата на протеини, витамини и минерали и освен това съдържа хлорофил за прочистване на тялото. 

Валерианът, който се предлага във вид на капсули, може да се използва от време на време заради успокояващото си действие, особено когато човек трябва да се пребори с пристрастяването си към алкохола или наркотиците. Не използвайте валериан продължително време. 

Лайката е меко успокояващо средство за ума и тялото, която освен това помага при проблемите с храносмилането, които биха могли да се появят при детоксикация. Запарвайте цветчетата и изпивайте по половин чаена чаша наведнъж от така получения чай. Не използвайте лайка, ако сте алергични към спореж. 

Чаят от коча билка също успокоява нервите. Чаят от люцерна е богат на витамини и минерали и има прочистващо действие. Други чайове, които бихте могли да използвате от време на време са шипковият, от глухарче и от червена детелина. 

Дванайсета глава 
Средства за постигане на добро здраве: физическата страна 
Следене на пулса при физическо натоварване 
Необходимо е да следите пулса си по време на аеробно натоварване. Ето и формулата, по която ще установите нормалния за вас пулс при натоварване: 

220 минус вашата възраст, умножен по 0.60 = долната граница на вашия пулс при натоварване. 

220 минус вашата възраст, умножен по 0.80 = горната граница на вашия пулс при натоварване. 

Например, ако сте на трийсет и четири години, би трябвало да пресметнете по следния начин: 

220 - 34 = 186 х 0.60 = 111.6 долна граница 

220 - 34 = 186 х 0.80 = 148.8 горна граница 

Пулсът ви по време на физическо натоварване би трябвало да бъде между 111 и 148 удара в минута. 

Ако преди започване на програмата "Здравето е в твоите ръце" не сте изпълнявали аеробни упражнения редовно, интензивността на вашето натоварване би трябвало да бъде около долната граница. Т. е., ако сте на трийсет и четири години, през първите няколко седмици целта ви трябва да бъде 111 - 120 удара в минута при натоварване. В края на програмата бихте могли да достигнете до 130 удара в минута при натоварване. 

Можете да си измервате пулса или от вътрешната страна на китката, точно под палеца, или на сънната артерия на врата. Може би по време на спортуване ще ви бъде по-лесно да го измервате на сънната артерия, освен ако не сте възрастни. Пулсът там се напипва от двете страни на гръкляна, вдясно и вляво от областта на адамовата ябълка. 

След петминутно аеробно натоварване поставете леко пръст но не палеца/ върху избраното място и измервайте ударите на сърцето си в продължение на петнайсет секунди, а после умножете по четири, за да получите пулса си за една минута. Ако е много по-висок или по-нисък от нормата, трябва да намалите темпото. Направете теста отново малко преди края на аеробния сеанс. 

Ако цялата тази пулсова аритметика ви се струва прекалено сложна, има алтернатива и на този проблем. Магазините за спортни стоки предлагат пулсметър, който се носи на китката. Вкарвате нужните параметри и той започва да писка, когато пулсът ви е прекалено висок или нисък. Това изобретение е особено удобно и за проследяване на прогреса. 

  Упражнения за мускулно-скелетно развитие 
Предлагам няколко прости комплекса упражнения за мускулно-скелетно развитие, при които вниманието върху пада върху най-слабите мускулни групи у повечето хора. В тях ще разпознаете някои от основните упражнения от часовете по гимнастика и каланетика, но тук се набляга върху подходящата форма и дишането. 

Дишането е основен елемент в холистичния подход към спортуването. Темпото на всяко упражнение би трябвало да бъде свързано директно с комфортното дишане. Правилото е следното: издишвай при натоварване, вдишвай при отпускане. 

Упражненията се изпълняват в удобни дрехи и поддържащи стъпалата и глезените спортни обувки. Правете ги върху специално предназначено за целта килимче. Струва си да вложите пари в него, защото ще го използвате и за разтягането. Винаги правете няколко леки разтягащи упражнения преди мускулно-скелетния комплекс. 

 Повдигания на краката 

Тяхната цел е укрепване на коремната група мускули. Повдиганията на краката тонизират и засилват също така и мускулите на краката и хълбоците. 

Легнете по гръб със свит в коляното ляв крак и поставено върху пода лявото стъпало; десният крак е изпънат. Поставете длани под кръста. Бихте могли да сложите там и малка, сгъната кърпа, за по-солидна опора. 

Важна забележка: Не отделяйте кръста от пода по време на изпълнение на всички повдигания на краката и използвайте съзнателно коремните си мускули. Ако се огъвате в кръста, рискувате да получите травма и не натоварвате както трябва корема. 

1. Издишайте, докато повдигате десния крак от пода на височина около 15 см от пода. Задръжте крака в това положение, докато усетите умора, като не забравяте да дишате. Издишайте, като сваляте бавно крака. Повторете с левия крак /десният е свит и стъпалото му е поставено на пода./ 

2. Издишайте и повдигнете десния крак малко по-високо. Задръжте така; дишайте; свалете бавно. Повторете с левия крак. 

3. Издишайте и повдигнете десния крак под ъгъл 45ё с пода, успоредно със свития ляв крак. Задръжте; дишайте; свалете бавно. Повторете с левия крак. 

4. Издишайте и повдигнете десния крак на около 15 см над пода и встрани. Задръжте така; дишайте; върнете бавно в изходно положение. Повторете с левия крак. 

5. Издишайте и повдигнете десния крак малко по-високо и пак встрани. Задръжте; дишайте; свалете бавно. Повторете с левия крак. 

6. Издишайте и повдигнете десния крак под ъгъл 45ё спрямо пода, на височината на свития крак, встрани. Задръжте; дишайте; свалете бавно. Повторете с левия крак. 

Целта е всяко от шестте упражнения да се повтори по три пъти за всяка страна. Ако обаче досега не сте тренирали, започнете с едно повторение и постепенно увеличете до три. 

След като укрепите коремните мускули, можете да започнете да изпълнявате кръгове с краката по посока на часовниковата стрелка и обратно, като кракът, който не работи, винаги остава свит и със стъпало на пода. По-късно ще бъдете в състояние да прикрепвате тежести към глезените, докато изпълнявате упражненията. 

  Коремни преси 

Коремните преси засилват коремните мускули, но за тази цел трябва да се съсредоточите върху използването на въпросните мускули, а не върху напрягането на врата. В зависимост от нивото на физическата форма, може би ще успеете да се повдигнете на не повече от 2-3 см от пода, ако използвате само корема. Чудесно. Когато укрепнете, ще можете да се повдигате много по-високо и да увеличите броя на повторенията. 

Свийте двете колена, като поставите стъпала на пода, под някаква мебел, или помолете някой приятел да ги държи здраво. Сгънете лакти, вдигнете ръце край главата, така че палците да бъдат под ушите, а показалците - от горната им страна. Старайте се лактите ви да сочат настрани; не ги използвайте, за да се надигате. Коремните преси могат да се изпълняват и с изпънати право напред ръце. 

Издишайте и се надигнете толкова високо, колкото можете, като използвате само коремните мускули. Вдишайте през носа, докато сваляте тялото към пода. За начало повторете поне десет пъти. Увеличавайте броя на повторенията успоредно със засилването на коремните мускули. 

Ако не успеете да се повдигнете изобщо с поставени зад главата ръце, кръстосайте ръце диагонално пред гърдите, все така със свити лакти. Така тежестта на тялото намалява и това улеснява изпълнението на упражнението. 

След като работите известно време и бъдете в състояние да изпълнявате трийсет коремни преси, като се надигате до 45ё-ов ъгъл от пода, можете да започнете диагоналните коремни преси, при които се извъртате към противоположното коляно. Внимавайте с извъртането; не го правете прекалено високо или прекалено далеч. 

  Лицеви опори 

Те развиват мускулите на горната част на гърба, раменете и ръцете и засилват коремните мускули. 

Легнете по корем и поставете длани върху пода малко по-широко от нивото на раменете, а стъпалата - плътно едно до друго. При изпълнението на упражнението тялото и краката ви трябва да бъдат в една права линия. Не позволявайте гърбът ви да се извие нагоре или тазът ви да увисне надолу; тялото трябва да бъде в права линия, за да предотвратите евентуални травми и да не натоварите неправилно мускулите. 

Поемете дълбоко въздух; после издишайте, като се издигате нагоре, все така с право тяло. Вдишайте, като приближавате гърди към пода; издишайте, като се издигате нагоре. Повторете толкова пъти, колкото можете, и поддържайте правилната форма. 

Когато започнат да тренират, много жени откриват, че не могат да направят дори една лицева опора. Ако и вие се намирате в същото положение, можете да започнете с модифицираните лицеви опори, при които коленете и долната част на краката лежат на пода. Така се намалява тежестта, която трябва да изтласкате нагоре, докато засилите мускулите си достатъчно, за да бъдете в състояние да изпълнявате пълни лицеви опори. Внимавайте да не извиете надолу кръста, докато правите изменените лицеви опори, и ако се налага, поставяйте възглавнички под коленете. 

 Упражнения за задната част 

Често ги наричат "кучешки упражнения", тъй като се правят на ръце и крака - една лишена от достойнство, но ефикасна поза. 

1. Застанете с длани и колене на пода, с изправен гръбнак /освен естествената му извивка/. Издишайте и вдигнете крак встрани, все така леко свит в коляното. Вдишайте и свалете. Повторете по десет пъти на всяка страна. Със засилването на мускулите на задните части, достигнете до изпълнението на три пъти по десет повторения за всяка страна. 

2. Все така на колене и длани, вдишайте и пъхнете свития в коляното крак под торса, към гърдите и брадичката, като извиете нагоре гръбнак. Издишайте и изпънете крак назад, като повдигнете глава и извиете леко надолу кръст. Повторете по десет пъти за всяка страна. Движенията да бъдат бавни, а вниманието - насочено към формата и дишането. Това упражнение натоварва мускулите и в горната, и в задната част на тялото, и разтяга добре врата. 

  Подскоци 

Те имат за цел да изградят издръжливостта на мускулите и сърдечно-съдовата система. Подскоците натоварват мускулите на краката, ръцете и гръдния кош, развиват координацията и са добра подготовка за аеробните упражнения. Ако ги изпълнявате пред огледалото, ще имате възможност да следите синхрона между ръцете и краката. 

За това упражнение са необходими добре поддържащи краката маратонки. Ако имате артрит, болки в кръста или слаби стави, или сте по-възрастни, подскоците не са препоръчителни. 

Започнете да подскачате едновременно с двата крака и с поставени встрани на тялото ръце. Вдишайте, след това издишайте, като вдигнете ръце над глава и отворите крака. Вдишайте, като съберете крака и свалите ръце. Повторете десет до петдесет пъти. 

С придобиването на издръжливост ще бъдете в състояние да усложните малко подскоците, като при първи скок се обърнете с четвърт оборот надясно, след това - с още четвърт - назад, после - наляво, и при четвъртия подскок се върнете в изходно положение. 

Комплекс за разтягане 
Следващият комплекс за разтягане е с продължителност около трийсет минути. Той осигурява добро разтягане на цялото тяло, което ще ви помогне да се отпуснете след напрегнатия ден и да се подготвите за аеробната серия. 

1. Легнете по гръб и дишайте дълбоко с корема. 

2. Вдигнете ръце над главата и ги поставете на пода. Бавно протегнете дясната ръка и десния крак, като издължавате цялата дясна страна; след това отпуснете. По същия начин разтегнете лявата ръка и левия крак; после отпуснете. Разтегнете и издължете двете ръце и двата крака; след това отпуснете. Повторете тази последователност веднъж. 

3. Свийте двете колена и поставете стъпала върху пода, а ръцете - отстрани на тялото. Долепете гръбнак към пода. Бавно отпуснете колене вдясно, като гледате наляво. Задръжте в това положение и дишайте. Върнете коленете в изходно положение; после ги отпуснете бавно наляво, като гледате надясно. Върнете в изходно положение и повторете. 

4. Легнете с протегнати встрани ръце и изпънати крака. Свийте десния крак в коляното. Стъпете от външната страна на левия крак, като гледате и извивате горната част на тялото надясно, за да разтегнете на противоположната страна. Задръжте в това положение и дишайте. Бавно се върнете обратно. Опънете крак нагоре, във въздуха, след това го свалете на пода. Свийте лявото коляно. Стъпете с левия крак от външната страна на десния, като същевременно разтягате горната част на тялото и главата наляво. Дишайте; след това върнете обратно, протегнете крак нагоре и бавно го свалете на пода. 

5. Свийте колене и ги притиснете към гърдите, като ги прегърнете с ръце, пъхнете глава до тях и се залюлейте до седнало положение. Седнете с кръстосани крака. /Ако ви е трудно да седите по този начин, можете да правите упражненията за главата и врата прави./ Бъдете много внимателни с движенията на врата. 

6. Бавно обърнете глава от дясно наляво, четири пъти. Приближете брадичка към гърдите. След това вдигнете бавно глава и я извийте. Стремете се по-скоро да издължите врата, отколкото да го извивате назад. /Не отпускайте глава силно назад, за да не притискате врата./ Вдигнете и отпуснете четири пъти. След това изтегнете врат диагонално, като приближите ухо към рамото /въпреки че няма да се докоснат/, по два пъти на всяка страна. Направете два бавни кръга с глава надясно и два - наляво. Напомням отново да не отпускате силно назад глава. 

7. Ако по време на упражненията за главата сте седели с кръстосани крака, изпънете ги напред и след това ги кръстосайте отново, като размените местата им - горния да отиде отдолу и обратно. Повдигнете рамене, отпуснете ги, четири пъти. Извийте рамене напред, после ги извийте назад, четири пъти. Направете въртеливи движения с раменете назад четири пъти и напред - четири пъти. Поставете длани върху раменете и направете въртеливи движения с лактите, четири пъти напред и четири - назад. 

8. Със свити колене се отпуснете бавно назад, а после се обърнете по корем. Изпънете десния крак на около петнайсет см от пода, задръжте, докато си поемате дъх и издишвате няколко пъти, и свалете. Протегнете левия крак нагоре, задръжте, свалете. Протегнете и двата крака, задръжте, свалете. Отпуснете краката. 

9. Върнете се в седнало положение, с изпънати напред крака. Протегнете напред ръце; след това ги изпънете напред, над краката. Брадичката ви трябва да бъде насочена напред и нагоре; издължавайте гръб, като се държите за краката и се протягате напред. Не изпъвайте и не окръгляйте гърба; нека да има лека извивка в кръста; дишайте, докато стоите в това положение. Завъртете се бавно по гръб и разтърсете леко крака. 

10. Разтворете встрани свитите си в коленете крака, така че стъпалата ви да се докоснат. Протегнете се напред между краката, с насочена напред и нагоре брадичка и издължен гръб. Бихте могли да се протегнете първо към едното коляно, а след това към другото, докато сте в това положение. Все така със свити колене, легнете бавно на пода. 

11. Обърнете се по корем. Поставете ръце, свити в лактите, на около 15 см извън раменете. Поемете въздух и бавно повдигнете глава, после извийте бавно гръбнак нагоре. Използвайте предимно силата на торса, не на ръцете, за да се повдигнете. Лактите ви да бъдат леко свити. Не притискайте долната част на гърба при извиването. Останете така, докато вдишвате и издишвате няколко пъти; след това се отпуснете бавно. 

12. Легнете по корем, свийте краката в коленете и ги хванете за глезените. Повдигнете бавно горната част на тялото и краката, докато се получи форма на лък. Задръжте в продължение на няколко вдишвания и издишвания, след това се отпуснете бавно на пода. /Може би ще се наложи да се упражнявате редовно в продължение на няколко седмици, преди да бъдете в състояние да изпълните това упражнение "лък"./ 

13. Легнете на една страна и се изправете бавно. Долната част на тялото до кръста да бъде насочена напред и от това положение извийте бавно горната част на трупа надясно, като обвиете ръце около кръста си и гледате надясно. Останете в тази поза и дишайте; след това отпуснете ръце и се върнете бавно в изходно положение. Повторете наляво. 

14. Раздалечете стъпала на около 60 см. Долната част на тялото до кръста да бъде насочена напред. Изпънете лявата ръка над главата и наклонете тяло леко надясно. Върнете се обратно. Изпънете дясната ръка над главата и горната част на тялото - наляво. Върнете се обратно. 

15. Разкрачете стъпала на нивото на раменете. Бавно се отпуснете надолу, като започнете с главата и постепенно, прешлен по прешлен, се навеждате, като свиете леко колене. Отпуснете се и релаксирайте; след това започнете да се вдигате бавно, като започнете с долната част на гръбнака и най-накрая изправите главата. Повторете веднъж навеждането и изправянето. 

16. Изпънете се, като усещате своята поза и гръбнак. Представете си как нагоре по него започват да плуват светлина и енергия и достигат до главата. Постарайте се да задържите това усещане, когато започнете аеробната серия или работния си ден. 

 Пълно релаксиране на тялото 
Изберете тихо, уединено помещение, и намалете светлината. Легнете на мека повърхност, но не легло, за да не заспите. 

Започнете да дишате дълбоко. Напълнете корема, гръдния кош и белите дробове с лечебен дъх. Издишайте бавно и почувствайте как тялото ви потъва в земята. Дайте възможност на тялото си да се отпуска и релаксира с всяко следващо издишване. Продължавайте да дишате дълбоко, докато се съсредоточите върху релаксирането на различни части на тялото. 

Отпуснете пръстите на краката. Отпуснете стъпалата. Усетете как петите ви потъват в пода и релаксират. 

Отпуснете прасците. Почувствайте ги силно отпуснати и много дълги. Релаксирайте бедрата. Дайте им възможност да омекнат и да се отпуснат. Краката ви са дълги и релаксирани. 

Отпуснете корема. Почувствайте как дъхът релаксира и подхранва органите ви. Органите ви са релаксирани и функционират безпроблемно. 

Релаксирайте гръдния кош и гърдите. Почувствайте го как се разтваря и релаксира. 

Релаксирайте основата на гръбначния стълб. Усетете как релаксацията се издига нагоре по него с дъха и как кръстът ви омеква и се отпуска. Позволете на средната част на гърба ви да релаксира. 

Почувствайте как лопатките ви се разширяват и натежават върху пода. Горната част на гърба ви се отпуска. Гръбнакът ви е дълъг; мускулите са отпуснати; гърбът ви е напълно релаксиран. 

Усетете как енергията от релаксацията навлиза във върховете на пръстите. Релаксирайте долната част на ръцете, лактите, горната част на ръцете. Позволете на релаксацията да се издигне до раменете и да потече в тях. Отпуснете горната им част. 

Оставете релаксацията да потече нагоре по врата ви. Почувствайте как главата ви потъва в пода, поддържана от земята. Вратът и главата ви са напълно релаксирани. 

Отпуснете челюстите. Отпуснете устата. Релаксирайте бузите. Релаксирайте частта зад ушите. Релаксирайте очите. Релаксирайте челото. Лицето ви е съвсем меко и отпуснато. 

Цялото ви тяло е релаксирано, от пръстите на краката през краката, органите, гърба, раменете, врата, лицето. 

Всяка глътка въздух, която поемате, е изпълнена с любов. Усетете как любовта плува до всички отворени, релаксирани части на тялото ви. 

Медитирайте върху любовта, която се движи свободно из тялото ви. 

Когато сте готови, отворете очи и се протегнете леко. Обърнете се на една страна и станете бавно. 

  Ритуал за вана 
Нарича се "ритуал за вана", тъй като подхранва както духовната, така и физическата страна. Ако го правите редовно, той ще се превърне в неделима част от вашия живот и ще ви дарява с безценна утеха и удоволствие. 

Най-подходящото време за неговото изпълнение е сутрин; това е начин да започнете деня с подхранване на вашия холистичен триъгълник. Ритуалът отнема само около петнайсет минути, а ползата от него е такава, че си заслужава да станете малко по-рано. Опитайте и ще се убедите. 

Подгответе сцената, като почистите ваната и осигурите естествена светлина при възможност. Ако желаете, може да използвате ароматна свещичка, пръчица или етерични масла, употребявани в аромотерапията, за да създадете подходяща атмосфера. 

1. Напълнете около една четвърт от ваната с гореща вода - толкова гореща, колкото можете да търпите, без да ви е неприятно. Нивото трябва да бъде такова, че да можете да лежите по гръб на дъното на ваната, с отпуснат врат, и само лицето ви да се показва отгоре. 

2. Влезте бавно и седнете, като усещате как топлината релаксира тялото ви. След това се плъзнете бавно, докато задната част на главата ви се озове под водата /главата ви може да бъде на дъното на ваната или да плува на 2-3 см над него/. Сгънете колене и подпрете стъпала в стената на отсрещния край на ваната или ги вдигнете от двете страни. 

3. Дишайте дълбоко през носа и си кажете някое положително твърдение като "Умът и тялото ми са спокойни и релаксирани.". Отпуснете се и позволете на тялото си да се "разтопи" в топлината. 

4. Отпуснете ръце край тялото. Наклонете дясното ухо към дясното рамо, без да повдигате въпросното рамо, за да разтегнете врата странично. Задръжте пет секунди; после върнете главата обратно. Повторете наляво. 

5. Повдигнете леко брадичка и гърди, за да извиете назад глава. Задръжте пет секунди; размърдайте леко глава надясно и наляво, докато се намирате все още в това положение. Върнете в изходна позиция. 

6. Поемете въздух, хванете си носа и обърнете глава надясно. Задръжте пет секунди; после върнете обратно. Издишайте, вдишайте и повторете наляво. 

7. Поставете длани зад главата. Поемете въздух и изпънете силно /извийте/ долната част на гърба. Задръжте пет секунди; после издишайте и се стегнете. Опрете пети в отсрещната стена или в страничните стени на ваната, за да се стабилизирате при изпълнението на това движение. Повторете няколко пъти. 

8. Поставете ръце край тялото. Извийте дясното рамо към дясната страна на таза, като образувате буквата "С" с торса, за да разтегнете лявата страна. Задръжте, докато преброите до пет, и повторете с другата страна. 

9. С отпуснати на дъното на ваната глава и ръце сгънете колене и стъпете на дъното. Извийте колене надясно, за да извиете гръбнака. Задръжте, докато преброите до пет, след това се върнете в средата. Повторете наляво. /Ще трябва да приспособите това движение в зависимост от размерите на вашата вана./ 

10. Обърнете се на една страна, после седнете с изпънати право напред крака. Дръжте брадичката си право напред, а долната част на гърба - леко извита, докато се изпъвате напред. Хванете външната страна на прасците, със сгънати в лактите ръце и палци от горната страна. Задръжте, докато преброите до десет; след това отпуснете и изправете гръб. 

11. Плъзнете се назад до първоначалното положение /с глава на дъното на ваната и вдигнати крака/. Моментът е подходящ за лечебния момент или вашата собствена форма на молитва. Тогава визуализирайте вашия идеален холистичен триъгълник и това, което ще направите днес, за да се приближите към тази цел. Представете си как ще се погрижите днес за всяка страна на триъгълника. 

12. Седнете бавно и коленичете във ваната. Натрийте тялото си с уханен сапун от естествени съставки и се изплакнете. Измийте си косата с шампоан, ако желаете, и легнете отново, за да се изплакнете. /Ако не искате да си мокрите косата, по време на целия ритуал за вана бихте могли да използвате шапка за вана./ 

13. Изпуснете сапунената вода от ваната. Изправете се и се изплакнете под душа с топла вода. 

14. Завъртете бавно кранчетата, за да пуснете студена вода. В началото това може да бъде шок за вас, но след като свикнете с ритуала за вана, студът ще започне да ви доставя удоволствие. Протегнете се няколко пъти към тавана, по време на освежаващата студена интерлюдия. 

15. Завършете с изплакване с топла, но не гореща вода. 

16. След ваната се подсушите и втрийте в кожата си крем с естествени масла и витамин Е. 

В дните, когато разполагате с повече време, бихте могли да изпълнявате ритуала за вана не само сутрин, а и вечер. Възможно е да използвате благовония, светлината на свещи, ухаещи масла за вана, и музика, за да дадете още повече храна за своите сетива. 

Въпреки, че ритуалът за вана е изключително приятен, запомнете следното: той не е просто някаква прищявка, която може да бъде пожертвана, когато сте заети. Той има терапевтичен физиологичен ефект. Горещата вода релаксира мускулите и разширява кръвоносните съдове; студената вода предизвиква контракция, а топлата вода в края връща кръвта обратно в мускулите. Упражненията са основни разтягания, които подготвят тялото за изискванията на деня. Възможно е да чуете леки пукания, докато ги изпълнявате; тези звуци показват, че тялото ви се намества. 

Когато имате време и склонност, може да се откажете от душа и да направите всичко във ваната, като я напълните с гореща вода, после - със студена и накрая - с топла. Така би трябвало да изпълнявате ритуала и ако имате само вана, а нямате душ. 

Ако не разполагате с вана, за жалост не съществува начин да получите пълната полза от частичната безтегловност. За да компенсирате, бихте могли да изпълнявате упражненията, както физическите, така и умствено-духовните стъпки, върху вашето килимче за упражнения, а после да си вземе горещ-студен-топъл душ. 

Холистични терапии 
Акупресурата използва масажни техники и представлява натиск с ръка с цел стимулиране на енергийни точки, като се базира върху принципите на акупунктурата. Натискът има за цел да стимулира възстановителната мощ на тялото, като освобождава и балансира потока на чи. 

Чи, наричана "прана" в Индия и "ки" в Япония, е жизнената сила или вродената енергия във всеки един. Чи плува по меридиани или енергийни пътища, и чрез акупресурата тези меридиани се отварят и уравновесяват. Шиатцу, Джин Шин, до-ин и аку-йога са някои от формите на акупресура. 

Акупунктурата е стимулиране на енергийните точки посредством вкарване на тънки игли, прилагане на горещина от изгарянето на билки, натиск с ръка или слаб електрически ток. Както при акупресурата, целта е да се улесни балансираното протичане на чи през меридианите. 

Техниката "Александър" е метод за намаляване на физическото и умственото напрежение посредством подобряване стойката, равновесието, координацията и движенията. Учителите по този метод помагат на своите ученици да научат отново вродените ни здравословни стойка и начини на движение. 

Аромотерапията използва ароматичните масла, извличани от растения. Тези благоуханни етерични масла се използват за масаж, вана, в кремове и лосиони за кожа, компреси и парна инхалация. Аромотерапевтите употребяват отделните масла при определени състояния, както и за общи грижи за красотата и за релаксация. 

Аюрведичната медицина е традиционната система на лечение в Индия. Тази сложна холистична система обединява медицински, психологични и духовни принципи. Пулсовата диагностика, енергийните точки, билковите лекове, спазването на определени диети и йога са част от методите, използвани от тази всеобхватна система за грижи за здравето. 

Цветотерапията на д-р Бах е издънка на хомеопатията. Според нея екстрактът от някои растения може да спомогне за възвръщане на единството между душата и тялото, природата и духа. Екстрактът от цветята се използва за укрепване на вродената вътрешна лечебна сила. 

Ориентираните към тялото психотерапии съчетават "говорната терапия" с работата на тялото или различни техники на движение. Лечението чрез танц например използва изразителното движение като лечебно средство. Биоенергетиката, основаваща се върху трудовете на Вилхелм Райх, изследва лечебната мощ на сексуалната енергия на тялото. Тези и други, насочени към тялото психотерапии, помагат на пациентите да разчупят психологическите бариери, които причиняват физически симптоми. 

Китайската медицина е древна холистична система, която продължава да смайва западната част на света със своята мъдрост. Акупунктурата, цзю-терапията*, масажът, съветите за начина на хранене и на живот, билколечението са сред техниките, използвани от китайските лекари. 

Хиропрактиката в днешно време е номер едно сред природосъобразните начини на лечение в западния свят. Както стана дума в Първа глава, традиционната хиропрактика се базира върху принципа, че в основата на здравето стои оптимално функциониращата нервна система. Нервните пътища могат да функционират както трябва само тогава, когато прешлените на гръбначния стълб са подредени правилно. Нарушаването на естествената им позиция, наречено сублуксация, притиска нервите и това може да причини болка, недостатъчен приток на кръв и податливост на заболявания. Съвременната хиропрактика е изградена върху принципа, че болестите се причиняват от недостатъчната вътрешна нервна енергия, независимо дали е свързана или не със сублуксация. 

"Чистите" хиропрактици работят предимно върху възстановяването на правилната форма на гръбнака чрез наместване на прешлените. Холистичните хиропрактици използват допълнителни способи, които могат да включват масаж, физиотерапия, рехабилитационни упражнения и съвети за начина на хранене. Много от съвременните хиропрактици са холистични лекари, които обръщат особено голямо внимание на нервната и мускулно-скелетната система, биомеханиката на гръбнака и храненето. 

Хидротерапията на дебелото черво разчита на правенето на клизми на дебелото черво за почистване и детоксикиране на организма. Лечебното гладуване, сауната и горещите вани, дълбокото дишане и масажът понякога се използват успоредно с хидротерапията на дебелото черво. 

Работата върху дълбоките тъкани на тялото отпуска и "отлепва" съединителната тъкан и мускулите, за да им даде възможност да функционират както трябва. В някои от разновидностите на този вид терапия се включва и емоционалната съставка на стойката, дишането и физическото състояние. 

Методът "Фелденкрайс" ни учи да усещаме скелета и мускулите и ни запознава с по-здравословни начини на използване на тялото. С помощта на словесния диалог, лекото докосване и обучаването на правилно движение, преподавателите на този метод помагат на своите ученици да освободят телата си и да придобият отново по-свободните движения, които са имали като деца. 

Билкарството, което използва растенията във всичките им форми, се практикува от древността във всички култури за прочистване, лечение и подхранване. Билковите лекове предизвикват биохимични реакции в тялото и могат да стимулират естествения лечебен процес. Билките се употребяват за детоксикиране и прочистване, профилактика и поддържане на здравето, тонизиране на органите, подхранване на тъканите и кръвта, и за специфични лечебни цели. 

Освен от билкарите и фитотерапевтите, които специализират именно в тази област, билките се използват от хиропрактиците, натуропатите, нутриционистите, традиционните китайски лекари и много други лечители, привърженици на природосъобразните методи. 

Хомеопатията си служи с концентрати от естествен произход като лекарства. Тя въздейства при хронични проблеми, инфекции, различни форми на недостиг от физиологично естество, и като профилактика. Класическите хомеопати се придържат изключително към хомеопатията, докато еклектичните хомеопати прибягват и към други лечебни методи, като витаминотерапия, начин на хранене и масаж. 

Кинезиологията е диагностично-терапевтична система, която използва индивидуалното тестване на мускулите като средство за запознаване с общото здравословно състояние на пациента. Съветите относно начина на хранене, наместването и акупресурата, и спортът често влизат в плана на лечение за кинезиолозите. 

Масажът представлява мачкане, удряне и прилагане на натиск към тялото с цел лечение, релаксация, детоксикация и поддържане на здравето. Една от най-популярните му форми е шведският масаж, който използва поредица от мачкащи, триещи и удрящи движения по цялото тяло. Сред ползите от шведския масаж са подобряване на кръвообръщението и стимулиране отделянето на ендорфини. 

Спортният масаж се съсредоточава върху специфични мускули и спортни травми. Мнозина от масажистите усвояват различни техники и синтезират свой собствен стил. 

Натуропатията е холистична система за грижи за здравето, която се основава върху вярата в лечебната сила на природата. Натуропатите търсят причината за заболяването и помагат с естествени средства на тялото да възстанови своето равновесие. Те могат да включат в лечебния си план билките, лечебните диети, хранителните добавки, хомеопатичните лекарства, хидротерапията, спортът, масажът, наместването и обучаването на техники на релаксация. 

Нутриционистите /или диетолозите/ използват промените в начина на хранене и витамините, минералите и билките за лечение, профилактика и укрепване на имунната система. Съществуват множество нутриционистки терапии с различни философии, в това число макробиотика, клинична екология и програми като "Притикин" и "Аткинс". 

Физиотерапията употребява масаж, физическо натоварване, електростимулиране, ултразвук и лечебен спорт, за да помогне на пациентите да се възстановят след различни форми на инвалидност и наранявания. Техниките на физиотерапията се използват и от много холистични хиропрактици. 

Рефлексотерапията е техника, при която се прилага натиск с ръка в една част на тялото, за да се предизвика излекуване в друга и да се стимулира вътрешната лечебна сила. Корените на рефлексотерапията се крият в древнокитайската теория за енергийните меридиани и е насочена към освобождаване на напрежението и отключване потока на енергията. Тя се изпълнява обикновено върху дланите или стъпалата, понякога в съчетание с масажа. 

 Самомасаж 
Самомасажът е друг вариант на старото колкото света лечебно изкуство на полагане на ръце. Макар да не е така приятен или лечебен като масажа, самомасажът има своите предимства. Той е безплатен, на наше разположение е по всяко време и е чудесен начин да засвидетелстваме любовта и приемането си към нашето тяло. Самомасажът може също така да ни помогне да станем по-опитни в масажа на други хора. 

Лицето, вратът и раменете са най-благоприятните области за самомасаж. Преди да започнете да масажирате лицето, намажете го добре с естествен лосион, така че кожата да не бъде суха. Подрязвайте добре ноктите и използвайте плоската част на върховете на пръстите. 

Ето една поредица за самомасаж на раменете, врата и лицето. 

1. Намалете осветлението и легнете върху килимчето за разтягане. Започнете да дишате дълбоко. Почувствайте как тялото ви потъва в пода и се отпуснете. Усетете главата си много тежка и релаксирана, а врата - издължен. 

2. Поставете дясната ръка върху лявото си рамо. Погалете лявото си рамо нагоре към врата, а след това - нагоре-надолу зад ухото. Погалете назад и надолу по рамото. Започнете да мачкате раменния мускул между пръстите си. Изпълнете тази поредица три пъти вляво; след това с лявата ръка масажирайте дясното рамо и дясната страна на врата. 

3. Поставете десния палец във вдлъбнатината под лявата ключица, а другите пръсти - под мишницата. Натиснете във вдлъбнатината с кръгово движение. Това е центърът на лимфните възли и може да бъде доста чувствителен. С лявата ръка масажирайте същия участък вдясно. 

4. Релаксирайте глава и издължете врат. С двете ръце започнете да галите нагоре-надолу врата от двете страни. Обхванете с пръсти тила и повдигнете внимателно врата; извийте леко напред. Задръжте петнайсет секунди, като дишате дълбоко; след това отпуснете. 

5. Използвайте палците, за да откриете чувствителните точки по своя череп. Те се намират често в основата на черепа и в горната част на врата. Когато откриете подобна точка, притиснете я с палец в продължение на десет секунди; после отпуснете. Бихте могли да масажирате тези точки и с кръгово движение. 

6. Поставете върховете на пръстите в центъра на челото. Бавно ги плъзнете надолу по челото, по носа, по скулите, след това нагоре по слепоочията и през челото. Изпълнете пет пълни кръга с бавни, нежни движения. 

7. Върнете се към местата, които са ви се сторили напрегнати при изпълнението на кръговете по лицето, и масажирайте тези участъци с миниатюрни кръгови движения или силен натиск на пръста. 

8. С върховете на пръстите масажирайте енергично целия скалп с кръгови движения. 

Въпреки, че самомасажът на горната част на тялото е по-релаксиращ в легнало положение, можете да го използвате също така и като бързо средство за възстановяване на силите, докато седите на работното си място. 

1. Наведете глава на една страна и с противоположната ръка започнете да галите нагоре-надолу рамото и съответната страна на врата. Повторете на другата страна. 

2. Свийте мускулите на раменете, за да облекчите напрежението. 

3. Поставете разперените си пръсти зад врата и го поддържайте с тях, докато извивате нагоре глава. 

За да масажирате краката си, седнете и ги опънете пред себе си, а след това започнете да мачкате мускулите им с върховете на пръстите. При масажа на ръцете просто използвайте противоположната ръка. Винаги гладете крайниците по посока към сърцето. 

За да масажирате кръста или застанете прави, или легнете по корем и разтривайте гръбначните прешлени отстрани с кръгови движения. За да облекчите причинената от ишиас болка, бихте могли да масажирате седалищните си части, като стоите прави или лежите по корем. 

При масажа на стъпалата седнете на стол и поставете единия крак върху противоположното бедро. Направете справка с някоя книга по рефлексотерапия, ако искате да разберете на кой участък от стъпалото кои части от тялото или кои вътрешни органи отговарят. 

Самомасажът може да бъде използван като допълнение към разтягането или йога упражненията. Докато се разтягате, имате възможност да масажирате различни части на тялото, за да им помогнете да се удължат и релаксират. Експериментирайте, за да откриете онова, което ви се струва правилно. 

 Лечение със студени и горещи компреси 

За облекчаването на болката в мускулите ще ви бъдат нужни гореща и студена торбички за многократна употреба. Запомнете, никога не ги поставяйте направо върху кожата; винаги слагайте отдолу кърпа. Никога не масажирайте кожата веднага след прилагането на студени и горещи компреси; изчакайте да възстанови нормалната си температура. Хората с кожни проблеми, децата и възрастните трябва да използват особено внимателно компресите и преди да се захванат с това, да потърсят съвета на професионалист. 

1. Поставете затоплена с гореща вода кърпа върху болезнения или напрегнат мускул или участък. Сложете отгоре горещата торбичка и я оставете там в продължение на петнайсет-двайсет минути. Това ще даде възможност на мускула да се отпусне и удължи и ще подобри кръвообръщението в съответния участък. 

2. Махнете горещата кърпа и торбичката. Изчакайте няколко минути, докато кожата възстанови нормалната си температура. След това покрийте въпросния участък с намокрена със студена вода и добре изцедена кърпа и със студената торбичка. Ако желаете, бихте могли да притиснете мускула като легнете върху торбичката. Имайте предвид, че усещането от студа може да бъде неприятно и да усетите парене, болка и схващане. Не дръжте студения компрес повече от десет минути. Студът свива мускула и това на свой ред изтласква застоялата кръв и отпадъчните продукти. 

3. Изчакайте, докато кожата възвърне нормалната си температура. Поставете отново гореща кърпа и гореща торба върху участъка и ги оставете петнайсет-двайсет минути. Това дава възможност на мускула да се отпусне и на прясната, богата на кислород кръв, да нахлуе. 

Махнете горещия компрес и релаксирайте в продължение на няколко минути. Изпратете в съзнанието си лековита енергия към мускула. Изплакнете внимателно и избягвайте да напрягате мускула през следващия час. 

Корица

Може би, подобно на милиони американци, вие също не сте доволни от раздутите цени и неефикасността на традиционната медицина. Може би ви е писнало от лекарите и техните лекарства, които прикриват симптомите, но не правят нищо за лечението на причината на заболяването. Може би е дошъл моментът да се запознаете с най-ефикасния лечител от всички. 

Погледнете в огледалото. Вие сте вашия най-добър лекар. Във вас се крие мощна лековита сила и потенциалът да създавате добро здраве. Тази книга ще ви научи как да използвате тази сила, за да се обичате и да се грижите за себе си до постигане на пълно здраве. 

Д-р Джеймс Линч, нарекъл своето ставащо все по-популярно лечебно заведение "Силата на холистичното здраве", е разработил тримесечен план за поемане контрола за нашето здраве в собствените ни ръце. Тази програма е обяснена подробно и достъпно стъпка по стъпка и е предназначена за реални хора, а не за светци. Тя ще ви помогне да укрепите и балансирате трите страни на вашия холистичен триъгълник: умствено-духовния, химическия и физическия компонент на цялостната картина на здравословното състояние. За хилядите клиенти на д-р Линч резултатите са драматични. Сега вече и вие ще имате възможност да използвате холистичната програма "Здравето е в твоите ръце", за да се справите със заболяванията и да преобразите живота си. Този подход включва: 

-  ПЪРВИЯ МЕСЕЦ, който се съсредоточава върху развиването на умствено-духовната страна с ежедневните практики и упражнения. Фундаменталното подхранване на тази страна е любовта - най-мощната лечебна сила на света. Ще се научите как да дарявате себе си с безусловна, неосъждаща любов, и да се освободите от товара на отрицателните емоции. 

-  ПРЕЧИСТВАЩИЯТ МЕСЕЦ набляга върху детоксикирането и увеличаване приема на даващи енергия храни. Този начин на хранене, съчетан с приемане на хранителни добавки и пиенето на сурови сокове с цел елиминирането на токсините, ще ви възнагради едновременно с намаляване на излишните килограми, изчезване на много хронични здравословни проблеми и подсилване на имунната система. 

-  ПОЧУВСТВАЙТЕ СИЛАТА НА ТРЕТИЯ МЕСЕЦ. Той включва физическо натоварване и използване на различни лечебни изкуства, с цел постигане на по-високо ниво на енергия и по-добра форма. В крайна сметка ще се почувствате и ще изглеждате по-млади, по-стройни и по-силни, ще се обновите забележително и ще контролирате своето здраве. 

Програмата на д-р Линч, в която са използвани основните принципи на холистичното лечение, дава възможност да активирате естествената си лековита сила. В нея са описани отделните стъпки и съвети за това, как да си помогнем сами и как да открием най-добрите холистични специалисти, за да ни сътрудничат в пътуването към по-доброто здраве. Програмата ще ви даде възможност, макар да се намирате в един изпълнен със стрес свят, да създадете свое светилище, изпълнено с енергията и любовта, необходими за един по-радостен и здрав живот. 

Защо не започнете още днес? 

ДЖЕЙМС П. Б. ЛИНЧ, д-р по хиропрактика, е директор и основател на центъра "Силата на холистичното здраве", което има кабинети в Ню Йорк и Уест Ниак, Ню Йорк. Добре известен със своите смели идеи, поставили го в първите редици на холистичната медицина, той е водещ на ежеседмично радиопредаване и е канен в излъчвани в цялата страна програми. 

АНИТА УЕЙЛ БЕЛ е професионална писателка и живее в Ню Йорк. Сред нейните творения са "Магазинохолиците", "Освободете се от главоболието" и "Късче от Куба". 

"Капитална и достъпна програма, която предлага стабилно ръководство за желаещите да поемат по-голяма отговорност за собственото си здраве." 

Джон Робинс, съавтор на "За да бъдат нахранени всички: диета за един нов свят" и автор на "Диета за една нова Америка". 

"Това е най-вълнуващият път, благодарение на който можем да се научим да разчитаме на себе си, когато става дума за нашето здраве. "Рецептите" на д-р Линч са практични, мъдри и окуражаващи. Купете си тази книга и намалете разходите за борба с болестите." 

  Марилин Дайъмънд, съавторка на "Годен за живот" и авторка на "Вегетарианска готварска книга за американеца". 

"Д-р Линч ни подари бляскава, богато информираща творба, която ни отвежда към ново измерение на разбирането. Горещо препоръчвам тази книга." 

   Гари Нъл 

Химическа страна





Умствено-духовна страна





Физическа страна

